**КЫРГЫЗ РЕСПУБЛИКАСЫНЫН УЛУТТУК**

**ИЛИМЕР АКАДЕМИЯСЫНЫН**

**МАМЛЕКЕТ ЖАНА УКУК ИНСТИТУТУ**

**Ж.БАЛАСАГЫН АТЫНДАГЫ КЫРГЫЗ**

**УЛУТТУК УНИВЕРСИТЕТИ**

**ОШ МАМЛЕКЕТТИК УНИВЕРСИТЕТИ**

**ДИССЕРТАЦИЯЛЫК КЕҢЕШ Д 12.24.695**

Кол жазма укугунда

**УДК:347.61/64(575.2)(043)**

**КУДАЯРОВА БАРНОХАН АНВАРОВНА**

**КЫРГЫЗ РЕСПУБЛИКАСЫНДА ҮЙ-БҮЛӨЛҮК ЗОМБУЛУКТАН АЯЛДАРДЫ САКТОО ЖАНА КОРГООНУН**

**ТЕОРИЯЛЫК-УКУКТУК НЕГИЗДЕРИ**

12.00.01 – укуктун жана мамлекеттин теориясы жана тарыхы;

укук жана мамлекет жөнүндө окулардын тарыхы

юридика илимдеринин кандидаты окумуштуулук даражасын

изденип алуу үчүн жазылган

**ДИССЕРТАЦИЯ**

**Илимий жетекчиси**

ю.и.д., профессор Г.К. Кулдышева

**Ош - 2024**

**МАЗМУНУ**

|  |  |
| --- | --- |
| **Кыскартуулардын жана белгилөөлөрдүн тизмеси** | **3** |
| **Киришүү** | **4** |
| **БАП I** | **ҮЙ-БҮЛӨЛҮК ЗОМБУЛУКТУН КӨЙГӨЙҮН ИЗИЛДӨӨНҮН ТЕОРИЯЛЫК-МЕТОДОЛОГИЯЛЫК НЕГИЗДЕРИ** | **11** |
| 1.1 | **Үй-бүлөлүк зомбулуктун укуктук анынтамасы** | **12** |
| 1.2 | **Үй-бүлөлүк зомбулуктун түрлөрү жана формалары**  | **28** |
| 1.3 | **Үй-бүлөлүк зомбулукту аныктоочу факторлор**  | **55** |
|  | **Биринчи бап боюнча тыянактар** | **78** |
|  |  |  |
| **БАП II** | **ҮЙ-БҮЛӨЛҮК ЗОМБУЛУКТАН САКТОО ЖАНА КОРГООНУН УКУКТУК НЕГИЗДЕРИ** | **81** |
| 2.1 | **Үй-бүлөлүк зомбулукка каршы күрөшүү боюнча эл аралык жана чет өлкөлүк мыйзамдар** | **82** |
| 2.2 | **Кыргыз Республикасында үй-бүлөлүк зомбулуктан сактоо жана коргоонун укуктук механизмдери**  | **93** |
|  | **Экинчи бап боюнча тыянактар** | **113** |
|  |  |  |
| **БАП III** | **КЫРГЫЗ РЕСПУБЛИКАСЫНДА ҮЙ-БҮЛӨЛҮК ЗОМБУЛУКТУН АЛДЫН АЛУУНУН ЖАНА АГА КАРШЫ КҮРӨШҮҮНҮН ЧАРАЛАРЫН ӨРКҮНДӨТҮҮ** | **114** |
| 3.1 | **Үй-бүлөлүк зомбулуктун алдын алуунун (эскертүүнүн) жалпы социалдык чаралары**  | **115** |
| 3.2 | **Кыргыз Республикасында үй-бүлөлүк зомбулукка каршы күрөшүүнүн укуктук механизимдери** | **138** |
|  | **Үчүнчү бап боюнча тыянактар** | **155** |
|  |  |  |
| **Корутунду** | **157** |
| **Практикалык сунуштамалар** | **163** |
| **Колдонулган булактардын жана адабияттардын тизмеси** | **166** |

**КЫСКАРТУУЛАРДЫН ЖАНА БЕЛГИЛӨӨЛӨРДҮН ТИЗМЕСИ**

КЖК – Кылмыш-Жаза кодекси

КЖПК – Кылмыш-Жаза Процессуалдык кодекси.

КР – Кыргыз Республикасы

ММК – Массалык маалымдоо каражаттары

УСК – Улуттук статистика комитети

**КИРИШҮҮ**

**Диссертациялык изилдөөнүн темасынын актуалдуулугу.** Азыркы коомдо зордук-зомбулукка, анын ичинде, үй-бүлөлүк зомбулукка тиешелүү түрдүү социалдык нормалар жашап келет, кээ бирлери бардык эле адамдарга карата зомбулук көрсөтүүнү четке кагышса, башкалары аны кандайдыр деңгээлде актоого алышат. Алар адамдар ортосундагы гуманисттик мамилелердин болуу талабы кечиримдүүлүккө, инсандар аралык сый-урматка, жаралган чыр-чатактуу кырдаалдарды өз ара түшүнүшүү менен чечүүгө чакырат.

Үй-бүлөдө аялдарга карата зомбулук бүгүнкү күндө, XXI кылымдын биринчи чейрегинде да экономикалык жана маданий өнүгүү деңгээлине карабастан ар кайсы өлкөлөрдө жана континенттерде көйгөй бойдон калууда. Бул факт аялдардын жашоосуна гана эмес үй-бүлөнүн жана бүтүндөй коомдун атмосферасына терс таасирин тийгизүүдө.

Акыркы жылдары бул көйгөй коомдук илимдердин өкүлдөрүнүн гана эмес бүтүндөй коомдун көңүлүн бурууда. Үй-бүлөдөгү зомбулук азыркы Кыргызстан үчүн олуттуу көйгөй болуп саналат, эксперттер тарабынан ал коомдун социалдык туруктуулугуна коркунуч келтирген олуттуу факторлордун бири катары бааланат.

Үй-бүлөдөгү зомбулукту атайын комплекстүү изилдөөгө алуунун актуалдуулугу төмөнкүдөй бир катар факторлор менен шартталган:коомдогу үй-бүлөлүк зомбулуктун келип чыгуусунун көп түрдүүлүгү, деги эле, анын көп кырдуулугу;үй-бүлөдөгү зомбулук менен кылмыштуулуктун кесепеттеринин оордуктары; башка бирөөлөрдүн үй-бүлөсүнө кийлигишүүнүн максатка ылайык эместиги жана анын натыйжасында кайсыл бир үй-бүлө мүчөсүнүн жабыркап калуусу; үй-бүлөлүк жаңжалды алдын алуунун жана аны сырттан байкоонун татаалчылыктары; ички үй-бүлөлүк зомбулуктун алдын алуунун жана ага карата жаза колдонуунун бирдиктүү мыйзамдык-концептуалдык багыттарын иштеп чыгуунун татаалдыктары.

Кыргызстан КМШ өлкөлөрүнүн ичинен биринчилерден болуп үй-бүлөлүк зомбулукка каршы күрөш жүргүзүү боюнча атайын мыйзамдарды кабыл алган.Алардын ичинен негизгиси болуп 2017-жылдын 27-апрелинде кабыл алынган Кыргыз Республикасынын “Үй-бүлөлүк зомбулуктан сактоо жана коргоого жөнүндөгү” мыйзамы эсептелет.

Үй-бүлөлүк зомбулуктун алдын алуунун жана ага каршы күрөш жүргүзүүнүн укуктук багыттарынын теориялык жактан жеткиликтүү деңгээлде изилдөөгө алынбагандыгыныны натыйжасында бул маселе бул күндөргө чейин коомдо курч проблемалардын бири катары сакталып келүүдө жана бул көйгөй биздин ушул диссертациялык изилдөө ишибизге киришүүбүзгө түрткү болду.

**Диссертациянын темасынын артыкчылыктуу илимий багыттар, ири илимий программалар (долбоорлор), билим берүүчү жана илимий мекемелер тарабынан жүргүзүлүп жаткан негизги илимий-изилдөө иштери менен байланышы.** Диссертациялык иштин темасы “Кыргыз Республикасын 2018-2040-жылдарда өнүктүрүүнүн улуттук стратегиясы”, “2030-жылга чейин гендердик теңчиликке жетүү боюнча Кыргыз Республикасынын Улуттук стратегиясы”, “Аялдарга карата дискриминация жана зомбулук менен күрөшүү программасы", К.Ш.Токтомаматов атындагы Эл аралык университетинин, Ж.Баласагын атындагы Кыргыз Улуттук университетинин жана Ош мамлекеттик университеттеринин илимий-изилдөө иштеринин пландарынын алкагында аткарылды.

**Диссертациялык изилдөөнүн максаты жана милдеттери.**

Диссертациялык иштин максаты болуп Кыргыз Республикасында аялдарды үй-бүлөлүк зомбулуктан сактоо жана коргоонун теориялык-укуктук негиздерине илимий-теориялык анализ жүргүзүү,үй-бүлөлүк зомбулуктун алдын алуунун жана андан аялдарды, жалпы үй-бүлө мүчөлөрүн сактоо жана коргоонунукуктук нормаларын жана чараларын өркүндөтүү, илимий жактан негизделген сунуштар иштеп чыгуу саналат.

Коюлган илимий максат төмөнкүдөй **милдеттерди** чечүү менен байланышкан:

• үй-бүлөлүк зомбулуктун укуктук аныктамаларын теориялык-практикалык жактан терең жана ар тараптуу талдоого алуу;

• үй-бүлөлүк зомбулуктун түрлөрүн жана формаларын изилдөө;

• үй-бүлөлүк зомбулукка алып келүүчү факторлорду аныктоо;

• үй-бүлөлүк зомбулуктун алдын алуу жана аны менен күрөшүүгө байланышкан эл аралык жана чет өлкөлүк мыйзамдарды изилдөөгө алуу;

• КыргызРеспубликасындагы үй-бүлөлүк зомбулуктан сактоо жана коргоонун укуктук механизмдерин ачуу жана аларды жакшыртуу;

• үй-бүлөлүк зомбулуктун алдын алуунун (эскертүүнүн)жалпы социалдык чараларын жана механизмдерин аныктоо;

• үй-бүлөлүк зомбулукка каршы күрөшүүнүн укуктук механизмдерин өркүндөтүү боюнча сунуштарды иштеп чыгуу.

**Диссертациялык изилдөөнүн илимий жаңылыгы**Кыргыз Республикасындагы үй-бүлөлүк зомбулуктан сактоо, коргоо жана ага каршы күрөшүүнүң теориялык-укуктук негиздерине арналган алгачкы комплекстүү монографиялык изилдөөлөрдүн биринен экендигинде турат.

**Диссертациялык** **изилдөөнүн теориялык маанилүүлүгү** анда келтирилген теориялык жоболордун бул багытты келечекте андан ары изилдөөчүлөр үчүн колдонулуу мүмкүнчүлүгүндө. Диссертациялык иште үй-бүлөлүк зомбулуктун алдын алуунун, ага каршы күрөш алып баруунун теориялык-прикладдык жактары ачылды. Биз изилдөөгө алып жаткан негативдик социалдык-укуктук көрүнүшкө, анын түрлөрүнө жана формаларына, келип чыгуу себептерине терең жана ара тараптуу теориялык баа берилди.

**Изилдөөнүн практикалык маанилүүлүгү** тиешелүү уюмдар менен мекемелерге, жалпы эле коомчулукка, сот жана күч органдарына төмөнкүдөй сунуштардын берилгендигинде:

• үй-бүлөлүк зомбулуктун алдын алуунун, ага каршы күрөш алып баруунун жалпы мамлекеттик саясатында профилактикалык жумуштарды оптималдаштыруу;

• үй-бүлөлүк зомбулуктун алдын алууда жана аны түп тамырынан жок кылууда эскиден калган патриархалдык түшүнүктөрдөн жана салт-санаалардан биротоло арылуу;

• диссертациялык иште келтирилген сунуш-пикирлерди үй-бүлөлүк зомбулуктун алдын алуу, ага каршы күрөш жүргүзүү багытында укук коргоо жана башка мамлекеттик органдардын, жергиликтүү өзүн өзү башкаруу органдарынын активдүү колдонуу мүмкүнчүлүктөрү;

• диссертациялык иштин материалдарында берилген теориялык-практикалык жоболордун орто жана жогорку юридикалык окуу жайларында колдонулуусу.

**Диссертациянын коргоого алынып чыгылуучу негизги жоболору.** Кыргыз Республикасындагы үй-бүлөлүк зомбулуктан сактоо жана коргоо жана ага каршы күрөшүүнү теориялык-укуктук негиздерине комплекстүү изилдөө жүргүзүүнүн негизинде диссертациялык изилдөөдө укук илими үчүн жаңылык катары төмөнкүдөй **жоболор** коргоого алынып чыгылды:

1. “Үй-бүлөлүк зомбулук” түшүнүгүнүн аныктамалары зордук-зомбулуктун белгилерин баса белгилейт, бул бизге жалпыланган аныктама сунуштоого мүмкүндүк берет - Үй-бүлөдөгү зомбулук - жазалоо коркунучу менен кылмыш-жаза мыйзамында тыюу салынган, бир үй-бүлө мүчөсүнүн экинчисине физикалык, психологиялык жана экономикалык жактан мажбурлоо түрүндөгү күнөөлүү коомдук коркунучтуу жосун же коркутуу.
2. Биз сексуалдык зомбулукту өз алдынча термин катары бөлүп көрсөтүү, ошондой эле аны тереңирээк жана назик мамилени талап кылган көрүнүш катары аныктоону зарыл деп эсептейбиз. Ошондуктан - Үй-бүлөдөгү сексуалдык зомбулук деп - үй-бүлөнүн бир мүчөсүнүн башка үй-бүлө мүчөсүнүн жыныстык кол тийбестигине жана эркиндигине өз эркине каршы, алсыздыгын эске алуу менен физикалык жана (же) психикалык кысым көрсөтүү же мыйзамсыз, коомдук коркунучтуу, атайылап реалдуу таасир деп түшүнөбүз.
3. Кылмышкер менен жабырлануучунун чогуу жашашы айрым жосундарды "үй-бүлөдөгү зомбулук" катары квалификациялоонун милдеттүү критерийи болуп саналбайт, бул аныктама туугандарынын чогуу да, өзүнчө да жашаган учурларын камтышы үчүн Кыргыз Республикасынын "Үй-бүлөлүк зомбулуктан сактоо жана коргоо жөнүндө" мыйзамынын 1-беренесин томонкү менен толуктоо сунушталууда - "чогуу жана өзүнчө жашаган башка үй-бүлө мүчөлөрү".
4. Кыргыз Республикасынын “Үй-бүлөлүк зомбулуктан сактоо жана коргоо жөнүндө” мыйзамынын профилактикалык багыты коргоо ордерлеринин институту катары жаңы атайын коргоо чарасын колдонууда чагылдырылат, ал өзүнүн мазмуну боюнча үй-бүлөлүк зомбулуктан жапа чеккен адамдарды коргоодо социалдык-укуктук өзгөчө административдик жана жарандык каражаттарды билдирет.

5.Үй-бүлөлүк зомбулуктун алдын алуу жана ага каршы күрөш жүргүзүүгө байланышкан мыйзамдарга төмөнкүдөй толуктоолорду жана өзгөртүүлөрдү киргизүүнү сунуштайбыз:

а) үй-бүлөлүк зомбулукту кылмыш катары квалификациялоону камсыз кылуу максатында, Кыргыз Республикасынын Кылмыш-жаза кодексинин 177-беренесинин ченемдеринде үй-бүлөлүк чөйрөдөн тышкары жасалган ушул сыяктуу кылмыш-жаза жоруктары үчүн каралгандан кыйла катаал болгон пропорционалдуу; жана чектөө жана коргоо ордерибелгиленген шарттар бузулса кылмыш деп эсептоо;

б) Кыргыз Республикасынын Жазык-процесстик кодексинин жоболоруна гендердик жана баланын таламдарын караган процесстик чараларды, чектөөчү жана коргоочу ордерледи берүү, ошондой эле жалпысынан Кыргыз Республикасынын Жазык-процесстик кодексинин ченемдерин сактоону камсыз кылуу максатында Кыргыз Республикасынын Жазык-процесстик кодексинин ченемдери менен “Үй-бүлөлүк зомбулуктан сактоо жана коргоо жөнүндө” Кыргыз Республикасынын мыйзамын дал келтирүү.

6. Кыргыз Республикасынын "Үй-бүлөлүк зомбулуктан сактоо жана коргоо жөнүндө" мыйзамына ыйгарым укуктуу органдын мүчөлөрүн дайындоонун критерийлерин жана шарттарын түзүү менен (8-статья), анын гендердик тең салмактуу курамын камсыз кылуу менен, гендердик тең салмактуулукту бузуунун кесепеттерин көрсөтүү менен өзгөртүү; ошондой эле анын составына жарандык коомдун өкүлдөрүн киргизүү мүмкүнчүлүгүн карап чыгуу.

7.Кыргыз Республикасынын “Үй-бүлөлүк зомбулуктан сактоо жана коргоо жөнүндө” мыйзамына кандай үй-бүлөлүк чыр-чатактар аксакалдар сотунун компетенциясына кирери, ал эми кандайлары сот стстемасында каралары тууралуу так киргизилүүсү жана анын аталган мыйзамдын 20-беренесинде көрсөтүлүүсү зарыл.

Аксакалдар сотунда жарашуу жол-жобосу жазык мыйзамынын алкагына кирбеген учурларда гана колдонулушу керек; бул ушул мыйзамдын 20-статьясында ачык-айкын баяндалууга тийиш.

**Изденүүчүнүн жеке өздүк салымы.** Диссертациялык иште укуктук категория катары карап жаткан үй-бүлөлүк зомбулукжаатындагы көйгөйлөрдү чечүүгө багытталган автордун салымдары төмөнкүлөрдө турат:

* автор тарабынан үй-бүлөлүк зомбулуктун физикалык,экономикалык, психологиялык жана сексуалдык зомбулук сыяктуу түрлөрү өз алдынча талдоого алынды;

• үй-бүлө ичиндеги кылмыштуу зомбулук үчүн жооп берүүнүн мыйзамдык негиздерине заман талаптарына ылайык комплекстүү өзгөртүүлөрдү жана кошумчаларды киргизүү сунушталды;

• үй-бүлөлүк зомбулукка алып келүүчү негизги социалдык-психологиялык факторлор аныкталды;

• ата мекендик жана чет өлкөлүк тажырыйбаларды эске алуу менен үй-бүлөлүк зомбулуктун алдын алуу системалары өркүндөтүү боюнча сунуштамалар иштелип чыгылды жана жалпы коомчулукка сунушталды.

**Изилдөөнүн натыйжаларынын сындан өтүүсү.** Диссертациянын материалдарынын негизинде алынган натыйжалар жана теориялык-практикалык сунуштарилимий басылмаларда жарык көрдү, алар боюнча жергиликтүү, эл аралык илимий-практикалык конференцияларда докладдар окулду жана алар угуучулар тарабынан жакшы кабыл алынды. Атап айтканда, изилдөөнүн натыйжалары Россия Федерациясынын Саратов, Екатеринбург шаарларында өткөн “Жаңы муун: жаш окумуштуулардын илимий изилдөөлөрдү ишке ашыруудагы жетишкендиктери жана натыйжалары” аттуу III, VII Эл аралык илимий-практикалык конференцияларда, Кыргыз Республикасынын Жогорку окуу жайлары тарабынан уюштурулган башка түрдүү илимий-практикалык конференцияларда доклад кылынган.

**Диссертациянын натыйжаларынын басылмаларда чагылдырылуусунун толуктугу.** Автордун диссертациялык изилдөөнүн натыйжаларын жана практикалык сунуштамаларын камтыган 11 эмгеги макала түрүндө басылмаларда жарык көргөн. Булардын ичинен 1 макала Евразия юридикалык журналында, 4 макала Россия Федерациясынын илимий журналдарында жана 6 макала Кыргыз Республикасынын РИНЦ ке ээ болушкан илимий журналдарында басылып чыгарылды.

**Диссертациялык иштин түзүмү жана көлөмү** анда коюлган максаттар жана милдеттер, материалдар менен натыйжалардын логикалуу жана ырааттуу берилүүсү менен шартталды. Диссертациялык иш киришүүдөн, өз ичине жети параграфты камтыган үч баптан, корутундудан, практикалык сунуштамалардан жана колдонулган адабияттар менен булактардын тизмесинен туруп, 180 компьютердик баракта баяндалды.

**БАП I. ҮЙ-БҮЛӨЛҮК ЗОМБУЛУКТУН КӨЙГӨЙҮН ИЗИЛДӨӨНҮН ТЕОРИЯЛЫК-МЕТОДОЛОГИЯЛЫК НЕГИЗДЕРИ**

**Диссертациянын темасынын изилденүү даражасы.** Үй-бүлөлүк зомбулуктун түрлөрү жана алардын россиялык мыйзамдык актыларда чагылдырылышын Т.Ю.Забелина, А.Н.Ильяшенко, В.Э.Игнатович, Л.А.Колпакова, Н.В.Машинская, Л.В.Сердюк, А.Н.Фатеев, Д.А.Шестаков жана башкалар изилдөөгө алышкан.

Машинская Н.В. “Үй-бүлөдөгү зомбулук, анын криминологиялык жана кылмыш-жаза – укуктук аспектилери”(2001), Шахов В.И. “Үй-бүлөдөгү зомбулук, анын кылмыш-жаза – укуктук жана криминологиялык жана кылмыш-жаза – укуктук мааниси” (2003), Харламов В.С. “Үй-бүлөдөгү кылмыштуу зомбулукка каршы чара көрүүнүн теориясы жана практикасы” (2018) деген аталыштардагы диссертациялык жумуштарды аткарышкан жана коргоого чыгарышкан.

Аялдарга карата кордук көрсөтүү проблемасын төмөнкү казак окумуштуулары изилдөөгө алышкан: Алауханова Е.О., Каирова Н. “Аялдарга каратакылмыштуу зомбулук” (2008), Жетписов С.К., Алибаев Г.А. “Азыркы казак коомундагы аялдарга карата зомбулук көрсөтүү: бул кырдаалга жана ага байланыштуу мыйзамдарга обзор” (2016).

Аялдарга карата күч колдонуу проблемаларына ата мекендик окумуштуулар Хамзаева А.Д., Түгөлбаева Б.Г., ШагивалиеваА.К., МусабековаЧ.К., Супатаева Ж.Э жана башкалар кайрылышкан. Ошондой болсо да, азыркы кыргыз юридика илимдеринде үй-бүлөдөгү зомбулук прблемасын чечүүгө багытталган жана анын комплекстүү жолдорун даана көрсөткөн булактар жетишсиз болуп жатат. Себеби, ички үй-бүлөлүк кылмыштуу зомбулуктун концептуалдык теориялык-практикалык мыйзамдык негиздери жетишсиз болуп жатат. Бул жүйөөлүү аргументтердин бардыгы биз тандап алган диссертациялык теманын актуалдуулугун, илимий жана практикалык маанилүүлүгүн көрсөтүп турат. Демек, укук коргоо органдарынын гана эмес жалпы коомчулуктун алдында үй-бүлөлүк зомбулуктун алдын алуу, анын натыйжалуу механизмдерин иштеп чыгуу, ага каршы жалпы күрөш жүргүзүү милдеттери турууда.

Биздин жекече көз карашыбыз боюнча, үй-бүлөлүк зомбулуктун алдын алуу, ага каршы жалпы күрөш жүргүзүү башка кылмыштын түрлөрүнө салыштырмалуу абдан ар тараптуу жана көп кырдуу татаалдашкан маселе. Биринчи кезекте, үй-бүлөдө патриархалдык салттардын эски калдыктарынан арылуу зарыл. Кийинки этаптарда анын пайда болуу табиятын жана себептерин, кийинки күтүлүүчү кесепеттерин алдын ала байкоо, башка социалдык-укуктук кубулуштар менен окшош жана айырмачылык жактарын аныктоо, ага карата бул негативдик көрүнүш менен күрөш жүргүзүү жолдорун аныктоо зарылчылыктары пайда болот.

* 1. **Үй-бүлөлүк зомбулуктун укуктук анынтамасы**

Тарыхый жактан алып караганда, жакынкы күндөргө чейин эле үй-бүлөлүк зомбулукка же болбосо аялдарга карата болгон зомбулук көрсөтүүгө жекече же ички үй-бүлөлүк мамиле катары баа берилип келген. Кийинки мезгилдерде жарандардын бул проблемага болгон мамилеси кескин өзгөрө баштады жана ал адамдардын ден-соолугун жана укугун коргоого алуу багытындагы жалпы мамлекеттик проблемалардын негизгилеринин бирине айланды. Биз изилдөөгө алып жаткан тема боюнча көп сандаган изилдөөлөр аялдарга карата психо-физикалык күч колдонуунун таасиринин абдан олуттуу коомдук көйгөй экендигин көрсөтүүдө. Мындай изилдөөлөрдүн бири болгон “Аялдарга карата зомбулук көрсөтүүнү токтотуу. Жалпы калк үчүн отчеттордо” (Л.Хейз, М.Эльсберг жана М.Готтемѐллер, 1999-жыл, Серия Л, №11. Балтимор, Джонс Хопкинс университетинин саалматтыкты сактоо кафедрасы, Калкка маалымат берүү программасы) [137]ар бир үчүнчү аял зомбулукка кабылат деп берилген. Кыргыз Республикасында аялдардын укуктарын гендердик зомбулуктан коргоо жаатында өлкөнүн улуттук мыйзамдары, Аялдарга карата дискриминациянын бардык түрлөрүн жоюу жөнүндө Конвенция иштеп келет. Кыргыз Республикасында Борбордук Азияөлкөлөрдөнбиринчи болуп “Эркектер менен аялдардын бирдей укуктарынын жана бирдей мүмкүнчүлүктөрүнүн мамлекеттик кепилдиктери жөнүндө” Мыйзамды (2008-ж.) жана “Үй-бүлөдөгү зомбулуктан социалдык укуктук коргоо жөнүндө” Кыргыз Республикасынын Мыйзамын (2003-ж.) кабыл алган. Кыргыз Республикасын 2040-жылга чейин өнүктүрүүнүн Улуттук стратегиясы гендердик багыттагы максаттарды, милдеттерди жана иш-чараларды камтыйт.

Кыргыз Республикасынын Президентинин 2021-жылдын 29-январындагы “Инсанды руханий-адептик жактан өнүктүрүү жана дене тарбиясы” Жарлыгында үй-бүлөлүк баалуулуктарды коргогон, агрессивдүү инсандын мамилесин оңдоого рухий жактан багытталган кыргыз жаранын калыптандыруучу жогорку үй-бүлөлүк баалуулуктар каралган.

Бирок социалдык тармактардагы, ЖМКлардагы, ошондой эле заманбап санариптик ЖМКлардагы жана платформалардагы маалыматтардын мазмунуна жасаган талдообуздун натыйжалары күйөөлөрү тарабынан аялдарын ур-токмокко алуу фактыларынын статистикасынын өсүү тенденциясын ачык көрсөтүп турат. Ошондой эле зомбулукка кабылган балдардын жана кары-картаңдардын саны да өсүүдө.

Аялдардын укуктарын коргоого алуу боюнча эл аралык уюмдар жана коомдор гендердик теңчилик боюнча маселени такай көтөрүп келүүдө жана алардын натыйжасында аялдарга карата зомбулук көрсөтүүнүн ички үй-бүлөлүк, жарандардын ич ара мамилеси же пикир келишпестиги эмес, анын жалпы коомдук проблема экендигин далилдөөгө жетишүүдө. Эл аралык конференцияларда жана симпозиумдарда аялдарга карата зомбулук көрсөтүүнү кескин сынга алган резолюциялар кабыл алынууда, андай кылмыштарга карата кадимки эле кылмыш-жаза катары баа берүү жана жазага тартуу сунуштары дембе-дем айтылып келүүдө.

Юридикалык көз караштан алганда, зомбулук – бир адамдын башка адамга карата физикалык же психикалык терс таасир этүүсү, анын адамдык кадыр-баркына доо кетирүүсү, конституциялык- жарандык укуктарынын тебеленип-тепселүүсү. Демек, кандай шарт-жагдай жана себеп болбосун үй-бүлөлүк зомбулук да кылмыш-жаза кодексинин талаптары менен жазаланууга тийиш. Тилекке каршы, үй ичиндеги үй-бүлөлүк күч колдонуулар көпчүлүк учурларда “жабылуу аяк жабылуу жабылуу калсын” деген принцип менен сыртка чыгарылбай калат. Жат адамдардын ортосундагы жаңжал басымдуу көпчүлүк учурларда кайталанбай калуусу толук мүмкүн, ал эми үй-бүлөлүк жаңжалдардын, бири-бирине карата кордук көрсөтүүнүн эң эле коркунучтуусу – алардын адатка айланып калуусу.

Илимий-юридикалык эмгектерде “зордук көрсөтүү” түшүнүгүнө ар түрдүүчө баа берилип келет жана алардын айрымдарынан мисал келтирели. Ю.М.Антонян зордук көрсөтүүгө бир нерсени бузуу, талкалоо, түрдүү себептер жана максаттар менен кимдир бирөөгө, кандайдыр бир нерсеге олуттуу зыян келтирүү деп баа берет. Мындагы негизги белгилер - талкалануу, бузулуу, зыян келтирүү ж.б. [40,17-бет]. Башка бир изилдөөчү-окумуштуу А.А.Пиантковский зомбулук көрсөтүүнү негизинен адам баласына карата көрсөтүлгөн негативдик аракет катары баалап, кимдир бирөөнүн каалоосуна, жекече пикирине каршы келген терс маанилүү аракеттер катары мүнөздөйт [107,161-бет]. Кандай болгондо да, зомбулук көрсөтүүнүн түрлөрү жана себептери абдан арбын. Физикалык күч колдонбой туруп орой сөздөр менен адамга жабыр келтирүү мүмкүн, эч бир сөз айтпай туруп кимдир бирөөнүн денесине жаракат келтирүүгө болот. Мыйзамдык негиздерде оозеки кемсинтүүгө, маскаралоого салыштырмалуу физикалык күч колдонуу катуураак талап коюу, жаза белгилөө менен каралат. Бирок да, айрым жагдайларда физикалык күч колдонууга караганда психикалык терс таасир этүүнүн залакасы тереңирээк экендигин моюнубузга алганыбыз менен алар басымдуу көпчүлук учурларда алар эч кандай жазага тартылбай калат.

Жарандарга зомбулук көрсөтүү боюнча көз караштардын ичинен ал өз алдынча турган жана бири-бирине барабар эмес эки категоия катары каралат деген позиция өзгөчө орунда турат. Мисалы, И.Кантзомбулук менен аргасыз кылууну эки бөлүп карап, аргасыз кылуу, мажбурлоого салыштырмалуу зомбулукту кескин сынга алат. Себеби, мажбурлоо айрым учурларда өзүн өзү актайт, мисалы, кайсыл бир жаран өз милдеттерин жана жоопкерчиликтерин ыктыярдуу аткарбаса мажбурлоо, аргасыз кылуу ыкмаларын колдонууга туура келет [73,286-бет].

Жогорудагы эле пикирди колдоо менен Г.Гегель зордук-зомбулуккөрсөтүү менен жарандын өз ыктыярына жана каалоосуна каршы мажбурлоо жарабайт. Бирок инсан өз күнөөсүн мойнуна албаса же ага тагылган милдеттерли аткарбаса ага чара көрүүгө туура келет, мындай талап коюуну зомбулук деп эсептөөгө болбойт дейт [ 52,243-бет].

Зомбулук көрсөтүүнү деструктивдик көз караштан изилдөөгө алуу менен Ш.Монтескье:Өз эркине толугу менен баш ийдирүүгө болгон аракеттер, башка бирөөгө карата ырайымсыз мамиле, ага карата өр эркин таңуулоо зомбулуктун катаал түрлөрүнүн бири”,- деп жазат [95, 231-бет]. Ч.Беккариа да зомбулукка караманча каршы туруу менен “... адамдын үстүнөн бийлик кылууга умтулуу тирандык болуп эсептелет” деген пикирди билдирген [45, 90-бет]. Мында биз “бийлик кылуу” менен “башкаруу” түшүнүктөрүн айырмалап алуубуз зарыл жана башкаруу деп кызматтык, жетекчилик башкарууну түшүнүүгө тийишпиз.

В.В.Иванова зомбулукка бир топ кеңири аныктама берүү менен мындай дейт: “... бир адамдын же алардын тобунун башкаларга карата физикалык же психикалык терс таасир этүүсүнө коомдук коркунунуч катары баа берүүбүз керек, кандайдыр бир деңгээлдеги зордук көрсөтүү, тар маанисинде алганда, жабырлануучуга гана зыян келтиргендей сезилгени менен ал жалпынын психикасына залакасын тийгизип жатат” [70,16-бет].

Н.В.Машинская болсо өзүнүн диссертациялык изилдөөсүндө зомбулук деп бир адамдын аң-сезимдүүлүк менен башкаларга карата алардын эркине каршы келген аракеттерге баруусун баса белгилеп кеткен. Айрым бир кокустуктардан болгон кылмышты зомбулук деп айтууга ооз барбайт деп жазат ал [92, 10-бет]

О.Л.Крайневанын көз карашы боюнча зомбулуктун төмөнкүдөй түрлөрү жана белгилери бар:

1) коомдук коркунуч (зомбулук аракеттердин алдын албаса жана ага каршы актвдүү күрөш жүргүзүлбөсө анын жайылып кетүү коркунучу бар);

2) укук тартиптерине жана талаптарына каршы келүүсү;

3) зомбулукка барган адамдардын күнөөлүүлүк денгээлдеринин ар түрдүүлүгү;

4) зомбулук кылмыш катары, негизинен, адамдарга карата болгон кылмыштардын эсептелүүсү;

5) зомбулук атайлап жасалган кылмыш катары эсептелгендиктен анын атайын максаттарынын жана мотивдеринин болуусу;

6) адамдын же кайсыл бир жаныбардын организмине же психикасына зыян келтирилүүсү;

7) жогоруда айтылгандай, зомбулуктун жарандын организмине же психикасына гана зыян келтирилүү менен чектелбей, анын кадыр-баркына, инсандык деңгээлине доо келтирилүүсү [82, 37-бет].

Кыргызстанда зомбулуктун себептерин изилдөө эзелтеден бери үй-бүлөлүк социалдык түшүнүк гана эмес, биринчи кезекте, салттуу, маданий, адеп-ахлактык институт катары каралып келгендиги нагыз чындык. Юридико-психология илимдеринин көз карашы боюнча үй-бүлөдө ар кандай каармандар, тагдырлар, күнүмдүк адаттар кагылышып, табигый түрдөгү чыр-чатактардын келип чыгышына түрткү болот.

Акыркы статистикалык маалыматтар көрсөткөндөй, аялдарга карата үй-бүлөлүк зомбулук бардык аймактарда ар кандай деңгээлде кездешет жана азыркы замандын чечилбеген социалдык-психологиялык көйгөйлөрүнүн бири бойдон калууда. Бүгүнкү күндө бир гана үй-бүлөлүк зомбулуктун катталган учурлары боюнча статистика туруктуу өсүү тенденциясына ээ. Мисалы, 2012-2019-жылдар аралыгында аялдарга карата үй-бүлөлүк зомбулук фактылары боюнча ички иштер органдары тарабынан чыгарылган коргоо ордерлеринин саны өлкө боюнча үч эсеге, тактап айтканда, 2,415тен 7,114 учурга чейин өстү (https://www.stat.kg/ru/opendata/category/4245/). Мындай учурлардын олуттуу бөлүгүнүн эсепке алынбай калып жатканы да дайыма көңүл борборунда болуусу зарыл, анткени көптөгөн аялдарыбыз “үйдөгү чырды сыртка чыгарбайбыз” принциби менен жашап келишет.

Үй-бүлөдөгү зомбулук гендердик көйгөй болуп саналат – соттордо каралган үй-бүлөлүк зомбулук иштеринин дээрлик 98%ы аялдарга карата эркектер-күйөөлөрү (1542 адам), уулдары (375 адам), атасы (47 адам) тарабынан жасалган.

Саламаттык сактоо органдарынын статистикасы да үй-бүлөлүк зомбулуктан жаракат алып дарыланып жаткандардын санынын көбөйгөнүн көрсөтүп турат. Алсак, 2014-жылы 772 үй-бүлөлүк зомбулук фактысы катталса, 2020-жылы үй-бүлөлүк дарыгерлер борборлоруна 945 жабырлануучу аял кайрылган (https://www.stat.kg/ru/news/v-2022-godu-okolo-92-procentov-obrativshihsya-po-faktam-semejnogo-nasiliya-zhenshiny/).

Алты жыл ичиндеги маалыматтар соттор тарабынан каралган бул категориядагы кылмыш иштеринин санынын көбөйгөнүн көрсөтүп турат (194төн 313 ишке чейин өскөн). Өмүргө, ден соолукка жана жыныстык кол тийбестикке карата үй-бүлөлүк зомбулуктан улам жасалган кылмыштардын саны өсүүдө. Акыркы жылдары үй-бүлөдөгү зомбулук криминалдашып, бул аялдардын жана кыздардын ден соолугуна, өмүрүнө оор кесепеттерди алып келүүдө, ал тургай, үй-бүлөлүк чыр-чатактар учурунда жасалган адам өлтүрүүлөргө чейин жетүүдө.

2022-жылы алгачкы он айдын ичинде Кыргызстанда үй-бүлөлүк зомбулуктан 15 аял каза тапкан. Жалпысынан аталган аралыкта 8440 үй-бүлөлүк зомбулук фактысы катталган. Соңку жылдарда дүйнө жүзү боюнча зомбулуктун курмандыктары боюнча маалыматтарды чогултуунун негизинде жигердүү жүргүзүлүп жаткан кеңири изилдөөлөр бул көрүнүштүн дүйнөдө таралышы боюнча так маалыматты алууга мүмкүндүк берет. Дүйнөлүк саламаттык уюмунун 2020-жылга карата 161 өлкө боюнча аялдарга карата зомбулуктун таралышы боюнча маалыматтары боюнча (2000-2020-жылдар) дүйнө жүзү боюнча ар бир үчүнчү аял өмүр бою дене же сексуалдык зомбулукка кабыларын көрсөтөт. Бул аялдардын физикалык, психикалык, сексуалдык жана репродуктивдүү ден соолугуна терс таасирин тийгизет жана алардын укуктары менен эркиндигинин толук жокко чыгарылышын билдирет.

Албетте, үй-бүлөлүк зомбулук да кадимки эле кылмыш катары эсептелери анык жана ал да Кыргыз Республикасынын Кылмыш-Жаза кодексинин 18-беренесинде көрсөтүлгөн белгилерге жана жазаларга ээ катары бааланууга тийиш. Үй-бүлөдөгү зомбулук көйгөйү бир үй-бүлөдөгү гана эмес жалпы коомдогу адамдардын өз ара мамилелеринде учурда байкалган дисгармонияны жана дисбалансты чагылдырат. Биз кеп кылып жаткан терс көрүнүштүн курчтугу жана маңызы коомдогу социалдык-моралдык татаал кырдаалды айгинелейт.

Заманбап юридикалык-психологиялык теориялар зомбулукту саясий, маданий, психологиялык жана экономикалык аспектилери бар татаал көйгөй катары карашат. Мисалга алсак, Голландиядагы изилдөөлөрдүн алкагында аялдарга карата зомбулуктан жылдык зыян 200 миллион евродон ашык экени аныкталган. Швейцарияда мындай зомбулук федералдык, кантондук жана муниципалдык бийликтерге жыл сайын болжол менен 400 миллион швейцариялык франк зыян келтирет. Бул көйгөйдү изилдөөбүз, тилекке каршы, мындай каржылык-чарбалык эсеп биздин өлкөдө али жүргүзүлбөй жатканын көрсөттү.

Бул жаатта жүргүзүлгөн акыркы изилдөөлөр боюнча Кыргызстан аялдардын тынчтык жана коопсуздук боюнча глобалдык индексинде (WPS Index) 97-орунда турат. Бул индекс дүйнөнүн 170 өлкөсүндөгү аялдардын абалы тууралуу маалыматтарга негизделген.

COVID-19 пандемиясынын учурунда аялдар өнөктөштөрүнүн жана башка тобокелдик факторлорунун кыянаттыгынын алдында ого бетер алсыз болуп калышты. Гуманитардык кризистер жана калкты кооптуу жерлерден (айрыкча, жер көчкү коркунучу бар аймактардан) мажбурлап көчүрүү учурдагы көйгөйлөрдү ого бетер курчутуп, жеке адамдарга карата зомбулуктун жаңы түрлөрүн пайда кылууда.

Үй-бүлөдөгү зомбулук маселеси Чыгыш өлкөлөрүндө көптөн бери тыюу салынган аймак болуп келген, бүгүнкү күндө да бул маанилүү көйгөйдү чечүүгө реалдуу социалдык каршылыктар бар. Бул өлкөлөрдүн коомдук аң-сезиминде жана ЖМКларында зомбулук көйгөйү “айрым учурлардын коркунучтары” катары өтө кыскартылган жана өзгөртүлгөн (жаап-жашырылган) формада берилет.

Бүгүнкү күндө изилдөөчүлөр зомбулук социалдык жактан аз камсыз болгон үй-бүлөдө гана болот деген идеялар коомдук аң-сезимдин мифи экенин айтышууда. Үй-бүлөдөгү зомбулук, биз жогоруда белгилегендей, таптык, диний, расалык, маданий жана социалдык-экономикалык аспектилерине карабастан калктын бардык катмарларында жана категорияларында кездешет.

Зомбулуктан кийин сөзсүз түрдө пайда болгон укуктук-психологиялык жана физикалык бузулуулар адамдын жашоосунун бардык деңгээлдерине таасирин тийгизип, инсандык туруктуу өзгөрүүлөргө жана ар кандай деңгээлдеги жашоонун калган бөлүгүнө таасир этүүчү узак мөөнөттүү кесепеттерге алып келет.

Азыркы учурда илимий чөйрөдө “үй-бүлөлүк зомбулук” түшүнүгүнө карата бирдиктүү аныктама жок. Үй-бүлөлүк зомбулук антисоциалдык кубулуш катары бир катар илимдер тармагынын өкүлдөрү тарабынан изилдөөгө алынып келе жатат. Алар бул терс көрүнүшкө ар түрдүү көз караштардан мамиле жасашканы менен дээрлик бардыгында дээрлик бирдей пикир. Негизгиси, “үй-бүлөлүк зомбулук”, “үй ичиндеги зомбулук”, “турмуш-тиричилик зомбулугу”, “өндүрүштүк зомбулук”, “мүлктүк-коммерциялык зомбулук” түшүнүктөрүнүн айырмачылыктарын даана баамдай билүү зарыл. Биздин диссертациялык ишибиздин максаты булар болбогондуктан алардын ар бирине токтолуп отуруунун кажети жок деп ойлойбуз. Башка зомбулук көрсөтүүлөрдө жабыркаган жаран жабыркоо келтирүүчү менен мамиле жасабай, ага такыр жакындабай коюу же жетекчи органдарга, тиешелүү укук коргоо органдарына кайрылуу менен маселени чечүүгө болот. Ал эми үй-бүлөлүк зомбулукта үй-бүлө бузулбасын, балдар жабыркабасын, элге уят болбоюн деген ойдо ага туш болгон аялдар көпчүлүк учурларда чыдап жашап келишет. Анын үстүнө, үй-бүлөнү каржылап келген атаны соттотуп жиберүүдөн кийинки турмуш да ар бир аялды ойлонтпой койбойт , ушул себептүү да үй-бүлөлүк зомбулук абдан татаал жана көп кырдуу социалдык-укуктук көрүнүш.

“Үй-бүлөлүк зомбулук” термини социалдык кызматкерлер ассоциациясы тарабынан 1983-жылы киргизилип, ал физикалык, оозеки түрдө кемсинтүү, руханий, экономикалык-каржылык, психикалык ж.б. зомбулуктарды өз ичине камтыйт. Зомбулук башка бир айрым кылмыш түрлөрүнө салыштырмалуу көпчүлүк учурларда туруктуулукка, дайыма кайталанып туруучу көнүмүш адатка айланып кетүүсү толук мүмкүн [101, 159-бет].

Коомдогу зомбулук көйгөйү – көптөгөн адамдардын жашоосуна кыйратуучу таасирин тийгизген олуттуу жана актуалдуу көйгөй. Зомбулук физикалык, психологиялык, сексуалдык жана экономикалык зомбулукту кошкондо ар кандай формада болот деп айттып өттүк, бирок алардын ар биринин жеке үй-бүлөдөгү гана эмес жалпы коомчулуктагы терс таасирлери абдан чоң. Коомдогу зомбулуктун кесепеттери узакка созулуп, ар түрдүү болушу мүмкүн. Аларга дене жаракаттары, психологиялык көйгөйлөр, жаракаттан кийинки стресс синдрому, психикалык саламаттыктын, инсандар аралык мамилелердин бузулушу жана социалдык обочолонуу. Зомбулук көйгөйлөрүн жеңүү комплекстүү мамилени жана ар кандай деңгээлдеги күч-аракеттерди, анын ичинде активдүү жана бирдиктүү мамлекеттик колдоону талап кылат. Ал маданий жек көрүүлөрдү жана зомбулук жүрүм-турум үлгүлөрүн жоюу үчүн билим берүүнү жана маалымдоону, коопсуз чөйрөнү түзүүнү жана зомбулуктун курмандыктарына колдоо көрсөтүүнү, мыйзамдарды бекемдөөнү жана алардын натыйжалуу, комплекстүү аткарылышын өз ичине камтыйт. Мындан тышкары, сабырдуулук, өз ара түшүнүшүү жана ар бир адамдын укуктарын урматтоо сыяктуу позитивдүү баалуулуктарды сактоо жана өнүктүрүү абдан маанилүү.

Кыргыз юридика илиминде бул проблема салыштырмалуу жакында эле иштеле баштады жана алардын көпчүлүгү атайын терең илимий изилдөө эмес, көбүнчө акыркы он жылдыктагы жалпы статистикалык, социологиялык ыкмалар түрүндө ишке ашырылган эл аралык долбоорлорго катышуу болду. Үй-бүлөлүк зомбулук проблемасынын маанилүүлүгүнө жана актуалдуулугуна карабастан, аны чечүүгө бирдиктүү мамиле изилдөө чөйрөсүндө дагы эле начар чагылдырылууда, бирдиктүү теориялык жана изилдөө парадигмасы түзүлө элек, толук кандуу терминологиялык жана концептуалдык аппарат иштелип чыккан эмес. Дал ушул проблеманы илимий жактан терең иштеп чыгуунун зарылдыгы бизди бул диссертациялык изилдөөгө киришүүгө түрттү.

Үй-бүлөдөгү зомбулуктун түрлөрүнүндөгү зомбулуктун катышуучуларынын социалдык-маданий, психикалык жана инсандык өзгөчөлүктөрү менен өз ара байланышы бар болушу мүмкүн. Адамдын өзүн-өзү баалоо, башкаруу фактору жана күрөшүү стратегиясы сыяктуу жекече инсандык мүнөздөмөлөрү «жабырлануучунун» статусуна жана «зордукчунун»(абьюзер) статусуна жараша түзүмү боюнча айырмаланышы күтүлөт.

Турмуштук тажрыйбасында өнөктөшү тарабынан катаал зомбулукка кабылган аялдар катаал зомбулук тажрыйбасы аз болгон аялдарга караганда депрессиянын, жеке тынчсыздануунун жана травмадан (жаракат алуудан) кийинки стресс симптомдорунун ачык көрүнгөн деңгээлдеринин болушу менен мүнөздөлөт. Үй-бүлөдөгү зомбулуктун кесепеттери узак мөөнөттүү жана ар түрдүү болушу ыктымал. Үй-бүлөдөгү зомбулук циклдик мүнөздө болушу мүмкүн, натыйжада, балким, жабырлануучу зордукчуга айланат же келечекте дагы жабырлануучуга айланат.

Инсандын жынысын, жаш курагын жана билиминин өзгөчөлүктөрүн (стратегияларын) эске алуу менен анын аймактык, улуттук, менталдык өзгөчөлүктөрүнө негизделген практикалар эң натыйжалуу болушу күтүлөт. Үй -бүлөдө чыр-чатактын болушу жубайлардын же ата-энелер менен балдардын ортосундагы мамилелерде зомбулуктун келип чыгышы үчүн тобокелдик фактору болушу мүмкүн. Биз буга чейин бир нече жолу белгилеп кеткендей, бейтааныш адамдар ортосундагы пикир келишпөөчүлүктөрдүн, өз ара касташуулардын андан ары улантылып кетүүсүн токтотуп калууга болот. Алардын үй-жайы, жашаган жери же жумуш орду ар түрдүү жайларда болуусу толук мүмкүн. Ал эми күйөөсү аялына кордук көрсөтсө ал үй-бүлөдөгү балдардын аң-сезиминде түбөлүк сакталып калат жана аларда атага болгон жылуу сезим өчөт. Тескерисинче, күйөөсүнөн кордук көргөн балалуу аял ажырашып кетсе, андан жаманы, аны соттотуп жиберсе балдарда бизди атасыз калтырдың деген энени айыптаган кандайдыр деңгээдеги пикир, жагымсыз жагдай жаралбай койбойт.

Кылмыш мүнөзү боюнча үй-бүлөлүк зомбулук менен турмуш-тиричиликке байланышкан кылмыштар кандайдыр деңгээлде бири-бирине окшош жана ушул себептүү айрым изилдөөчүлөр тиричиликке байланышкан кылмыштарды да үй-бүлөлүк кылмышка жаңылыш кошуп жиберишет [100]. Турмуш-тиричиликке байланышкан (үй-бүлөлүк, үй-бүлөлөр аралык), дем алуу мезгилдериндеги (турак-жайдан тышкаркы эс алуулар, туризм, жүрүштөр, экскурсия ж.б.), коммуналдык-тиричиликтик (коңушулар, айылдаштар, жакын санаалаштар ж.б.), өндүрүштүк-кызматтык мамилелдер болот, бирок андай учурлардагы жана шарттардагы кылмыштарды, биздин оюбузча, үй-бүлөлүк зомбулукка кошууга мүмкүн эмес. Демек, турмуш-тиричиликке байланышкан кылмыштардын камтыган чектери үй-бүлөлүк кылмыштарга салыштырмалуу абдан кеңири. Биз диссертациялык изилдөөгө алган максатыбыз боюнча үй-бүлө мүчөлөрү ортосундагы (айрыкча, аялдарга карата колдонулган) зордук-зомбулуктар тууралуу гана иликтөө жүргүздүк.

Үй-бүлөдөгү зомбулуктун келип чыгышына көптөгөн таасирлер себепчи боло алат. Тилекке каршы, кээде ага аялдардын өздөрү да себепкер болуп калышат, коомдо долулук (женская истерика) деген түшүнүк негизинен аялдарга гана тиешелүү болуп айтылып келет. Адам баласындагы негизги кемчиликтердин бири - кечиримге, өз ара түшүнүүчүлүккө, чыр баштагандарга теңелбөөгө оңой менен барбагандыгыбыз. Элде бекеринен “эки адам урушуп калса күнөө акылдуусунда (сабырдуусунда)” деген накыл айтылбайт.

Үй-бүлөлүк зомбулуктун түрлөрү абдан көп, атап айтсак: сөз түрүндөгү басмырлоо, кемсинтүү;денеге жаракат келтирүү; уурулук; ар кандай жаза колдономун деп коркутуу; артыкча көзөмөлгө алуу; үй мүлктөрүнө, кийим-кечеге зыян келтирүү, аларды бүлдүрүү; сексуалдык зомбулук; күйөө балага же келиге болгон терс мамилелер; балдарга болгон катаал мамиле жана тарбия ж.б.у.с. [93, 86-бет]. Мусулман элдеринде көпчүлүк учурларда ага болгон катаал мамиледен келиндер көп жапа чегип келишет. Мында, бактыга жараша, кыргыз элинде “келинге өз кызыңдай мамиле жаса” деген принцип жашап келет.

Жыйынтыктап айтканда, үй-бүлөлүк зомбулукта кайсыл бир жарандын, (бизде, аялдын) тең укуктуулугунун конституциялык принциптери гана бузулуу менен чектелбестен, үй-бүлө мүчөлөрү жакын адамдарына карата ар кандай кылмыш-жосундун (кийинки учурларда жеңил кылмыш (проступок) жосун деп аталып калбадыбы) түрүнө барган болуп калат.

Үй-бүлө – ар бир мамлекеттин негизги социалдык институттарынын бири, анын мүчөлөрүнүн жыргалчылыгы жана социалдык бакубаттуулугу коомдук жыргалчылык, жакшы жашоо менен түздөн-түз байланышта. Ошондуктан, үй-бүлөдө бакубат климатты камсыз кылуу жана анын мүчөлөрү тарабынан агрессиянын жана ырайымсыздыктын ар кандай көрүнүштөрүнө жол бербөө өтө маанилүү. Үй-бүлөлүк зомбулуктун алдын алууга багытталган чаралар улуттук коопсуздук менен тыгыз байланышта болгон үй-бүлөлүк жашоонун социалдык коопсуздугуна таасирин тийгизет.

Н.В.Машинскаянын “Насилие в семье (криминологические и уголовно-правовые аспекты)” [92, 97-бет]деп аталган эмгегинде да жогорудагыдай эле ойлор айтылат. Ал өз эмгегинде “балакатка жете элек балдар-кыздарга көрсөтүлгөн ыдык” аныктамасын кеңири колдонуу менен бул багыттагы зомбулук көрсөтүүлөргө кеңири токтолгон. Коомчулукта жаш балдар-кыздарды зордуктоого карата кызуу талкуулар жүрүдө. Кандай гана жаза колдонулбасын, кандай гана жалпы жек көрүүгө туш болбосун кылмыштын мындай түрү токтолбой келет. Тилекке каршы, өз кызына, айрыкча, өгөй кызына карата зордук көрсөткөн учурлар да кездеше калып жүрөт. Башка көпчүлүк постсоветтик республикалар сыяктуу эле Кыргыз Республикасында өлүм жазасына мараторий киргизилгендиктен мындай адам сапатынан кеткендер да өлүм жазасына тартылбайт. Натыйжада, салык төлөөчү катары жабырлануучу тараптар да ал кылмышкердин тамак-ашына, башка керектөөлөрүнө жумшалуучу чыгымдардын төлөнүүсүнө өз салымын кошууга аргасыз болот.

В.И.Шахов, криминологиялык аспектиден мамиле жасоо менен үй-бүлөлүк зомбулукту “үй-бүлө мүчөсүнүн кайсыл бир мүчөсүнө аны эркине жана ыктыярына карабастан башка мүчөлөрүнүн эскалациялык тенденцияда физикалык, психикалык же сексуалдык зомбулук көрсөтүүсү жана алардын кайталанып туруу коркунучу” катары кабыл алат[139, 7-бет].

Кыргыз Республикасынын 2021-жылдын 28-октябрындагы № 128 [3] “Укук бузулар” жөнүндөгү кодексинин 70-беренесинде даүй-бүлөлүк зомбулук жана анын түрлөрү тууралуу аныктамалар берилген - Үй-бүлөлүк зомбулук (үй-бүлөдөгү зомбулук) – бул дене-бойлук, психологиялык, экономикалык зомбулукту атайылап колдонуу же дене-бойлук зомбулук кылуу менен коркутуу, ошондой эле үй-бүлө мүчөсүнүн бири /ага теңештирилген жак тарабынан үй-бүлөнүн башка мүчөсүнө/ага теңештирилген жакка карата кайдыгер мамиле”.

КРнын 2021-жылдын 28-октябрындагы № 127 [2] Кылмыш-Жаза кодексинде 177-беренесинде “үй-бүлөлүк зомбулук - Үй-бүлөнүн бир мүчөсүнүн үй-бүлөнүн башка мүчөсүнө же ага теңештирилген адамга карата жабырлануучунун конституциялык жана башка укуктарын жана эркиндиктерин бузган, ошого тете анын дене боюн же психикасын жабыркаткан, дене боюнун же психикалык өнүгүшүнө зыян келтирген, ден соолукка анча оор эмес залалга алып келген ар кандай атайын аракеттери, аныкьалган. Башка кылмыштардын салыштырмалуу түрдө өз мезгилинде ачыкка чыга калгандыгы жана үй ичиндеги зордук-зомбулуктун көпчүлүк учурларда узак жылдарга чейин сыртка байкалбай келери жана ал ушунусу менен кооптуулугу тууралуу буга чейин айтылып кеткен.

Үй-бүлөдөгү түрдүү деңгээлдердеги кылмыштарга тиешелүү болгон Кыргыз Республикасынын “Үй-бүлөлүк зомбулук” мыйзамында кандай кылмыштар административдик укук тартибин бузуу катары каралары жана кандайлары “Укук тартибин бузуу” кодексинин талаптары менен жазага тартылары тууралуу так маалыматтар, алардын ажырымы жана өзгөчөлүктөрү тууралуу негиздүү критерийлер жетишсиз. Деги эле, үй-бүлөлүк кылмыштуулуктун түрлөрүнө жана алардын жазага тартылуу деңгээлине толук аныктама берүү башка кылмыштарга салаштырмалуу түрдө татаал. Кээде тергөө иштери такталып бүтүп, кылмышка шектүү сот жообуна тартылар алдында жабырлануучу тарап анын жакын адамы (аялы, атасы, баласы, бир тууганы ж.б.) болгондуктан тосмо арыз жаза калышат же сот өндүрүшүндө мурдагы берген көрсөтмөлөрүн кескин өзгөртүп жиберишет.

Акыркы он жылдыктарда юридика илимдеринде зомбулук феноменин алардын призмасы аркылуу кароого боло турган бир катар чет элдик ыкмалар жаралды. Демек, *социалдык-юридикалык окуу теориясы* адамдагы зомбулукка жакын инсандын калыптанышына көп жагынан түрткү болгон жакынкы чөйрөнүн ролуна басым жасайт. Бул теория Кауфмандын эмгеги аркылуу өнүктү, ал жалпысынан адам (жынысы кандай болбосун) агрессивдүү боло албайт деп айтууга негиз жок деп эсептейт. Анын пикиринде эркектердин зомбулуктары өзүнө карата зомбулуктан (эркек балдарга өз сезимдерин көрсөтүүгө тыюу салуудан) башталып, андан кийин аялдар менен болгон мамиленин деңгээлине (өспүрүмдөрдүн агрессивдүүлүгү деп аталат) өтүп, андан соң жалпы коомго коркунуч туудурат. Төмөндө чет өлкөлүк окумуштуулардын көз караштарын эске алуу менен жарандар ортосундагы түрдүү мамилелерге экскурс жасап көрөлү:

• *Виктимологиялык мамиле* аял өзүнүн жабырлануучу жүрүм-туруму менен зомбулукка түртөт дегенден келип чыгат. Бул ыкма немец изилдөөчүсү Шнайдердин эмгектеринде берилген жана ал жабырлануучу менен зордукчунун аракеттеринин ортосунда байланыш бар деп ырастайт.

• *Интерактивдүү теориянын* борборунда үстөмдүк мамилелерди жана зомбулукту карым-катыштын ар башка түрлөрү катары кароо маселеси турат. Бул теориянын жактоочулары эркектердин аялдарга карата зомбулук көрсөтүүсү өзүнүн маңызы боюнча социалдаштыруунун натыйжасы деп эсептешет, бала кезинен баштап балдар өз ата-энелеринин ортосундагы мамилеге байкоо жүргүзүү менен бул баарлашуунун алгылыктуу эле формасы деп түшүнүшөт.

• *Түзүмдүк (структуралык) теория* патриархаттын ролун баса белгилейт, ал сөзсүз түрдө ар бир адамды потенциалдуу зордукчунун ордуна коёт. Бул теориянын жактоочулары эркектердин бийлик жана көзөмөл менен болгон байланышын баса белгилешет. Бул жааттагы заманбап изилдөөлөрдүн негизинде зомбулуктун негизги себеби гендердик теңсиздик болот, бул критерийдин негизинде эркектер материалдык ресурстар боюнча үй-бүлө деңгээлинде чечимдерди кабыл алуучусу, аялдардын мындай укуктары жок. Патриархаттын жалпы шарттарында эркектин зомбулукка кабылышы, балким, анын ресурстары аялынан төмөн болгон учурда болот.

• Эгерде зомбулукка себеп-натыйжа көз карашынан карасак, анда ал күчкө ээ болуу же аны сактап калуу жана жабырлануучуну көзөмөлдөө стратегиясы экенин көрүүгө болот. Бул көз караш Р.Бэнкрофтун *чыгым-пайда теориясына* туура келет, ага ылайык зомбулук кылмышкерди өзүнүн максатынын үстүнөн жөнөкөй бийлик жүргүзүүдөн айырмаланган ыкмалар аркылуу шыктандырат.

Акыркы жылдарда жүргүзүлгөн изилдөөлөр үй-бүлөлүк зомбулукка кабылгандардын арасында психикалык жактан бузулуулар кеңири таралганын көрсөттү.Америкалык психолог Д.Даттон психикалык бузулууларга чалдыккан жана аялын кордогон эркектерди чектен чыгып кеткен инсандар катары сыпаттайт. Бирок Р.Геллес аны менен макул эмес, үй-бүлөлүк зомбулук боюнча мындай психологиялык теориялар чектелүү экенин айтат. Ал белгилегендей, башка изилдөөлөрдө эркектердин 10% гана бул психологиялык профилге туура келет. Анын ою боюнча, социалдык факторлор маанилүү, ал эми инсандык сапаттар жана психикалык бузулуулар анча маанилүү эмес. Зомбулукта эң негизгиси мамилени көзөмөлгө алуу болуп саналат [31].Эмне себептен биз адам психологиясына токтолуп жатабыз, себеби кылмыштын дээрлик бардык түрү кылмышка барган жарандын психологиялык абалы жана деңгээли, анын маанайы менен түздөн байланышкан. Ушул себептүү да кылмышка баа берүүдө алар кокустан болгон кылмыш, атайылап жасалган кылмыш, ачууга алдырган абалындагы (аффект) кылмыш, өзгөчө мыкаачылык менен жасалган кылмыш, атайын топ менен жасалган кылмыш, психикалык жактан жабыркаган адамдын өз кыймыл-аракетин башкара албастан кылмышка баруусуболуп өз ажыратылып бөлүнөт.

Ошентип, колдонуудагы мыйзамдар үй-бүлөлүк зомбулукту административдик укук бузуу катары да, кылмыш катары да аныктайт.

Бирок, ошол эле учурда үй-бүлөлүк зомбулук көйгөйүнө байланышкан бардык маселелерди жөнгө салган “Үй-бүлөлүк зомбулуктан сактоо жана коргоо жөнүндө” Кыргыз Республикасынын мыйзамында тиешелүү беренелерине Кыргыз Республикасынын «Укук бузуулар жөнүндө» жана Кыргыз Кыргыз Республикасынын Кылмыш жазык кодексинде тиешелүү шилтеме ченемдери жок.

“Үй-бүлөлүк зомбулуктан сактоо жана коргоо жөнүндө” Кыргыз Республикасынын Мыйзамында кайсы учурлар кылмыш жоопкерчилигине алып келет, кайсынысы кылмыш жоопкерчилигине алып келерин так аныктоо зарыл, жана Кыргыз Республикасынын Кылмыш-жаза кодексинин тиешелүү ченемдерине шилтеме берүү, ошондой эле мыйзамдын жана Кыргыз Республикасынын Кылмыш-жаза кодексинин ченемдеринин ортосунда кайталанууга жол бербөөгө тийиш.

Үй-бүлөдөгү зомбулук физикалык, психологиялык, сексуалдык жана экономикалык зомбулук түрүндө болушу мүмкүн. Керектүү коргонуу укугун ишке ашыруу үй-бүлөлүк зомбулук эсептелбейт. Бул аныктамада үй-бүлөлүк зомбулук кылмыш-укуктук категория катары күнөөнүн белгиси – ниет менен гана көрсөтүлөт.

Ошентип, «үй-бүлөлүк зомбулук» түшүнүгүнүн жогоруда берилген аныктамалары зомбулуктун белгилерин баса белгилейт, бул жалпыланган аныктаманы чыгарууга мүмкүндүк берет – “Үй-бүлөдөгү зомбулук - жазалоо коркунучу менен кылмыш-жаза мыйзамында тыюу салынган, бир үй-бүлө мүчөсүнүн экинчисине физикалык, психологиялык жана экономикалык жактан мажбурлоо түрүндөгү күнөөлүү коомдук коркунучтуу жосун же коркутуу”.

* 1. **Үй-бүлөлүк зомбулуктун түрлөрү жана формалары**

Үй-бүлөлүк зомбулуктун түрлөрү абдан көп жана алар ар кандай себептер жана максаттардан улам келип чыгат. Айрым түшүнүгү тар эркектер (кээде аялдар да деп айтууга туура келет) үй-бүлө мүчөлөрүн катуу тартипте кармоо максатында артыкча катаалдыкка барышат. Кыргыз Республиксынын мыйзамдарында зомбулуктун физикалык, психологиялык, сексуалдык жана экономикалык түрлөрүнүн бар экендиги белгиленген. Бул концепция өзгөчө жубайлардын ортосундагы зомбулукту билдирет.

Изилдөөбүздө зомбулукту адамдарда белгилүү инстинкттер түрүндө берилген табигый агрессивдүүлүктөн жана катаалдыктан айырмалоо керектигин баса белгилейбиз. Бул инстинкттер алардын карама-каршы коркуу инстинкти катары зомбулук практикасында өз ролун ойноп, ал тургай, татаал түрдө колдонулушу мүмкүн. Ошол эле учурда, ишибиздин илимий-теориялык бөлүгүндө биз зомбулуктун өзү башка нерсе экенин жана өзүн аң-сезимдүү эрктин актысы катары жарыялап, өзү үчүн актоочу негиздерди издегени менен инстинкттерден айырмаланарын негиздейбиз.

Зомбулук мажбурлоонун башка түрлөрүнөн ал жашоо үчүн табигый күрөшкө мүнөздүү ырайымсыздыктын чегине жеткендиги менен айырмаланат. Ал чыныгы табигый агрессивдүүлүктөн мыйзамга, адилеттикке, адамдык максаттарга жана баалуулуктарга кайрылуусу менен айырмаланат. Бул жагынан алганда, зомбулукту күчтүүнүн укугу же күчтү адамдык мамилелердин башкаларга басым көрсөтүүсү катары мүнөздөөгө болот.

Учурда үй-бүлөлүк зомбулуктун түрлөрү, формалары жана себептери боюнча бирдиктүү пикир жок. Диссертациялык изилдөөбүздө зомбулукту пайда кылган психикалык бузулуулардын болушунан тартып зордукчулардын социалдык-маданий баалуулуктарынын, коомдук уюмдардын жана жеке өзгөчөлүктөрүнүн таасирине чейинки көптөгөн микро жана макро теорияларды белгилейбиз. Бул маселе боюнча негизги талаш юридико-психологиялык теорияларды жактагандар менен социалдык себептүүлүккө ишенгендердин ортосунда болгонун көрсөттүк.

Адамдын өзүнүн мыйзам чегиндеги укуктарын таанып-билүүсүнүн, аны коргоого алууга болгон деңгээлинин өзгөчөлүктөрүн, психологиясынын, социалдык өз ара аракеттенүүсүнүн жана социалдык түзүлүшүнүн татаалдыгын эске алуу менен кээ бир изилдөөчүлөр үй-бүлөдөгү зомбулуктун комплекстүү моделин түзүү аркылуу бир топ келечектүү мамилелерди жана механизмдерди сунушташат. Алардын модели үй-бүлөлөрдүн көп түрдүүлүгүн, алардын мүчөлөрүнүн жеке өзгөчөлүктөрүн жана социалдык четтөөлөрүн эске алат, алардын өз ара байланыштарындагы жана мамилелериндеги түрдүү көз караштар, пикир келишпөөчүлүктөр зомбулукту пайда кылат. Мындай жагдайлар үй-бүлө мүчөлөрүнүн ортосундагы өз ара мамилелерге, алардын иш-аракеттерине, зомбулуктун алдын-алууларына жана андан кийинки кесепеттерге өз таасирин тийгизет.

Изилдөөлөрүбүз үй-бүлөдө жасалган зомбулуктун кесепеттери ар кандай болушу мүмкүн экенин так көрсөттү. Үй-бүлөлүк зомбулуктун ар кандай түрлөрүнөн аялдар гана эмес эркектер да жабыркай турганын эске алуу керек, бирок алардын ар кандай жардамга кайрылуу пайызы өтө төмөн. Салыштыруу үчүн айта кетсек, үй-бүлөлүк зомбулуктун курмандыгынын 80%дан ашыгы аял болгону тастыкталды.

Адам баласына психологиялык терс таасир этүүнүн залакасы физикалык таасир этүүгө салыштырмалуу олуттуураак. Психологиялык зордук-зомбулукта тиран башкаларга (бизде, үй-бүлө мүчөлөрүнө) узак мезгилге созулган негатавдик таасир этүүнү көздөйт, аларды мазактоого, шылдыңга алууга, кадыр-баркына шек келтирүүгө, укуктук эркиндиктерин, сырткы дүйнө менен болгон байланыштарын, алар тууралуу маалым алуусун кескин чектөөгө алууга басым жасайт, керек болсо, мындай зулумдар бул аракеттеринен ырахат алышат.“Көйнөктүн кири жууганда кетет, көңүлдүн кири өлгөндө кетет” деп айтылгандай, психологиялык басым жасоонун залакасы узак мезгилдерге чейин сакталат. Эң эле жөнөкөй мисал, эрежесиз мушташтарда, бокстта жана башка физикалык күч колдонулуучу беттештерде каршылаш спортсмендер белгиленген убакыт ичинде бири-бирин мүмкүнчүлүгү жеткенче токмоктошот, андан да жаманы, эсин оодара урганга (нокаут), дене мүчөлөрүн катуу оорутуу, түз маанисинде алганда, демин кыстырып моюнун катуу бууш менен багынганга мажбурлоого аракет жасашат. Ал эми беттеш бүткөндөн кийин баары дароо унутулуп бири-бирин кучактап кайырлашышат. Ал эми, беттеш башындагы көз караштардын беттеши деп аталган бөлүктө каршылашынан ачуу сөз угууга баары эле чыдай бербестен мушташа кеткен учурлар да арбын.

Юридикалык сөздүктөрдө зомбулук көрсөтүүгө физикалык күчколдонуу менен коркутуу, психикалык басым жасоо, биротоло өзүнө көз каранды кылып алууга болгон аракеттер, моралдык-каржылык басым жана башка көптөгөн укуктук эрежелерге каршы келген терс аракеттер киргизилген. Т.А.Клименкова ушундай эле ойлорду айтуу менен зомбулук көрсөтүүнүн каражаттарына күч колдонууну; оозеки шылдыңга, кемсинтүүгөалууну; моралдык-психологиялык басымды; мимика менен жестти; жазуу жүзүндөгү коркутуулар менен басым жасоо жана башкаларды кошкон [78, 151-бет]. Ушак менен жалааны да кандайдыр деңгээлде инсанга жасалган зомбулук катары кабыл алабыз. Калктын калың катмарында ушак (сплетня) менен жааланын (клевета)айырмачылыгын так түшүнө албаганда арбын. Ушакка салыштырмалуу жалаанын залакасы абдан терең жана анда такыр эле чындыкка туура келбеген кептердин айтылуусу менен жеке жарандардын ортосунда гана эмес жалпы коомчулук ичинде да айрым жаракалардын болуусу күтүлөт. Булардан сырткары, замандын өзгөчөлүгүнө байланыштуу айрым бузукулардын айдактоосу менен калкты дүрбөлөңгө түрткөн өзүн блогермин, эркин журналистмин деп атап алгандар көбөйүп кетти.

Зомбулук жалпы дүйнөлүк масштабда эң курч укуктук-социалдык көйгөйлөрдүн бири, анткени ал бүтүндөй коомду туруксуздаштырууга алып келет жана коомдук тартипке коркунуч туудурат. Бүгүнкү күндө зомбулуктун кеңири таралган түрлөрүнүн бири болуп аялдарга карата үй-бүлөлүк зомбулук эсептелет, ал үй-бүлө институтуна гана эмес жалпы эле коомдун моралдын абалына абдан терс таасирин тийгизет.

Үй-бүлөдөгү зомбулук көйгөйлөрү абдан маанилүүжана актуалдуу экендигине карабастан ал кыргыз юридика илиминде атайын жана терең изилдөөлөрдүн предмети боло элек, ал көпчүлүк учурда жалпы статистикалык, социологиялык мамилелер түрүндө ишке ашырылган эл аралык долбоорлорго катышууну гана билдирип келгендиги да ачуу чындык.

Кыздарды өгөй аталары,андан да жаманы, өз атасы зордуктаган учурлар да жок эмес. Мындай учурларда кыздын апасы жалпыга уят болбоо, уул-кыздары менен барар жери жоктугу үчүн же күйөөсүнүн сот жообуна тартылып кетүүсүнөн же болбосо башка себептерден улам чочулап бул кылмышты жашырып келген фактылар да кездеше калат [11238-бет].

Үй-бүлөлүк жагдайлардын эң эле тобокелдүүсү – балалуу аялдын ажырашып башкага турмушка чыгуусу же кандайдыр себептер менен (көбүнчө аялдын көзү өтүүсү) атанын башка аялга үйлөнүүсү. Экөөндө тең балдар өгөй атанын же өгөй эненин колунда калат. Балдар өгөй ата менен өгөй энени, алар болсо өгөй уул менен өгөй кызды кандайдыр деңггэлде өгөйлөбөй койбойт. “Өгөйдүкү өөнчүл” дегендей, жумшагыраак айтылган кеп жана мамиле да аларга катуураак тиет жана алардын таасири чоң.

Биринчи кезекте үй-бүлөгө, андагы зомбулук аракеттерге тиешелүү мыйзамдык кодекстерде бала асырап алуу же ата-энелерди алмаштыруу (опекунар, балдарды өз карамагына алууга убада бергендер, бала асырап алуучулар, өгөй ата, өгөй эне ж.б.) жана алардагы проблемалар тууралуу өзгөчө баса белгиленип кетүүгө тийиш.Бала асырап алууда бизде европалыктарга же америкалыктарга салыштырмалуу көз караш такыр башкача. Аларда бала асырап алуу эч бир жаап-жашырылбайт жана бала, айлана-чөйрөдөгүлөр муну ачык эле билишет, асыранды бала да балдар үйүндө өскөндөн көрө өз ата-энесин алмаштырган адамдардын камкордугунда жашагандыгына жана ошондой эле аларды асырып алгандарга жаштайынан ыраазы болуп өсөт. Бизде ата-энелер баланы асырап алгандыгын жашырып келишкени менен ал эртеби-кечпибашкалардын кептеринен улам баары бир билинип калат. Багып алган ата-энесинен укпаган чындыкты бөтөн адамдардан угуу асыранды уул, кызга катуу тиет. Америкалыктар менен европалыктардын кара түстөгү балдарды эч бир тартынбай эле багып алган учурлар буга далил.

Республикадагы азыркы, айрыкча, буга чейинки экономикалык татаал кырдаалга байланыштуу айрым ата-энелер балдарын алыс-жакын туугандарына, өз ата-энелерине таштап эмгек миграциясына чыгып кеткен учурлар арбын эле болууда жана бул да жогоку деңгээлдеги өзгөчө проблема. Мында ата-энелери алыста жүргөн балдарга туруктуу түрдө толук камкордук көрүлүп турат деп эч ким кепилдик бере албайт. Бул сыяктуу балдардын ар түрдүү себептерге жана жагдайларга байланыштуу оор абалдарга, андан жаманы, өлүмгө учурап калган учурлары да жок эмес. Демек, үй-бүлөлүк зомбулук дегенде жалаң гана күйөөсүнүн аялына карата жасаган катаал мамилесин түшүнбөөгө тийишпиз. Карыган же майыптыкка учураган ата-энесин карылар үйлөрүнө таштап койгон балдар-кыздар жана аларды жоопко тартуу боюнча коомчулукта дайыма сөз болуп келет жана мындай балдарды (өз балдары жок болсо ага-инилерин, эже-карындаштарын) ата-энесине, бир тууганына алимент төлөтүүгө мажбурлоо сунуштары да айтылууда. Жыйынтыктап айтканда, өз балдарынын карыган ата-энелерин карылар үйүнө тапшырып берүүсү да үй-бүлөлүк зомбулуктун бир түрү экендиги анык чындык.

Айрым үй-бүлөлөрдүн мыйзамдуу түрдө нике күбөлүгүн албастан эле молдонун нике кыюусу жетиштүү болот деп жашап жүргөндөрү да жок эмес, насип кылсын, алар өмүрлөрү өткөнчө ынтымакчылыкта жашап өтүшсүн. Бирок, тилекке каршы, алар ажырашып калышса балдар үчүн алимент төлөтүү, үй мүлкүн бөлүштүрүү маселелеринде чоң көйгөй жаралат жана мындайларды орус калкында айтылгандай эле ачык түрдө булар чыныгы жубайлар эмес, жарандык никеде (гражданский брак) турушат деп кабыл алуу зарыл. Ошондо гана алар элден намыс кылуу менен мыйзамдык негизде никеге турушат.

Мусулман дининде эркектерге төрт аял алууга уруксат берилет, бирок мыйзамдык негизде көп аял алууга уруксат берилбейт, ошентсе да бизде эки же андан ашык аял алгандар жок эмес жана мындайлар да нике күбөлүгү жок жашап жүргөндөр. Мындай үй-бүлөлөрдө тынч жашоонун болуусу да күмөн жаратат, бул учурларда күйөө менен аялдын ортосунда гана эмес күндөш аялдардын арасында да ырааттуу түрдө чыр-чатактардын чыгып туруусу турган сөз.

Үй-бүлөлүк зомбулук тууралуу кеп кылууда кайнене-келин мамилеси тууралуу кеп кылбай кетүүгө мүмкүн эмес. Келинге жакканда гана өз уулуңа жагасың деген принципти кармануу зарыл. Кыз бала башка бирөөнүн үй-бүлөсүнө туш келгенде аларга биротоло көнүп кеткиче бир топ түйшөлөрү турган сөз. “Баланы жашынан, келинди башынан” деген принцип менен жаңы келинге мамиле жасоо – бул эскиден калган көз караш. “Келинди жашынан” дегенде кайын ата, кайын эненин ага жылуу мамиле жасоо менен аларды өз ата-энесиндей жакшы көрүп жана сыйлап калуусуна жетишүү зарыл. Кыргыз элинин улуттук менталитети боюнча балдардын бирөөсү, адатта, эң кичүүсү үйлөнгөндөн кийин да ата-энеси менен түбөлүктүү жашайт. Мындай үй-бүлөлөрдө бир үйдө ата-эне өз уул-кыздары жана өз ата-энелери менен чогуу жашап, бир үйдө үч муундагы бири-бирине жакын туугандар болот. Демек, улгая баштаган ата-эне келиндин колун карап калат, алардын тамагын бышырган келин, кийимдерин, шейшеп-жууркандарын жууган келин. Мындан чыкты, кайын эне келинге тарбиялап жатам деген ой менен катаал мамиле жасоодон мурун бир топ жылдардан кийин карылыкка моюн суна баштоосун көңүлдөң чыгарбоого тийиш. Биздеги үй-бүлөлүк мамилелердеги эң эле өкүнүчтүү көрүнүштөрдүн бир айрым кайын энелердин (кээде кайын аталардын да) келинге карата катаал мамилеси жана бул көрүнүш коомчулукта такай талкууга алынып келет. Демек, кайын эненин келинге карата катаал мамилесин да биз үй-бүлөлүк зомбулуктун бир түрүнө кошуп кеткибиз келет.

Үй-бүлөлүк чыр-чатактардын дагы бир башкы себептеринин бири – муундар аралык бири-бирин түшүнбөстүк, алардын каалоолорунун, кызыкчылыктарынын жана түшүнүктөрүнүн бири-бирине дал келбөөсү. Ата-энелердин балдарына “биз жаш кезде мындай элек”, “биз бала кезде мындай болчу” деген сыяктуу сөздөр менен аларга өз көз караштарын такай таңуулай берүүсү да туура эмес. Замандын өзгөрүүсүнө жана анын талаптарына жараша ар бир муундун өз көз караштары, керектөөлөрү жана кызыкчылыктары болот. Айрыкча, өткөөл курактагы уул-кыздарга катуу айтуудан сактануу зарыл, алардын ою бир жерде эмес, айрымдары кыжырлуу, каны суюк тез чап, жеме менен сын пикирди катуу кабыл алышат жана таарынчаак.

Кыргыз Республикасынын Кылмыш-Жаза кодексинин 177-беренесинде үй-бүлөлүк зомбулук кылмышына аныктама берилген, бирок ар бир үй-бүлө мүчөсүнүн ордуна толук тактык киргизилбей калган. Ал эми Кыргыз Республикасынын “Үй-бүлөлүк зомбулуктан сактоо жана коргоо жөнүндө” мыйзамынын 1-беренесинин 14-пунктунда үй-бүлө мүчөлөрү төмөнкүчө бөлүштүрүлөт: “Үй-бүлө мүчөлөрү – жубайлар, ата-энелер жана балдары, чоң ата/чоң энелер, таята/таэнелер, неберелер, опекундар/балдарды камкордугуна алуучулар жана алардын карамагындагылар, бала асырап алуучулар жана асыранды балдар, өгөй аталар/өгөй энелер, өгөй уулдар/өгөй кыздар, ага-инилер, эже-сиңдилер, аталаш бир туугандар, энелеш бир туугандар, келиндер, күйөө балдар, жалпы эле бир үйдө чогуу жашагандар, кызматкерлер ж.б.” [11].Мында үй-бүлө мүчөлүгүнө бир үйдө туруктуу же убактылуу жашап-иштеп турган бардык жарандар формалдуу түрдө киргизилген. Бул бөлүштүрүүдө үй-бүлө менен үй ичи кандайдыр деңгээлде бирдей мааниде каралып калгандай таасир калтырат, себеби, жогоруда аталып кеткендердин бардыгы эле анык түрдө үй-бүлө мүчөсү боло албайт эмеспи. Демек, үй-бүлө мүчөлөрү (бир үйдө жашагандар) ар кандай жаш курактагы, байланыш-катыштагы, алыстык-жакындыктагы туугандык байланыштагы жарандардан турат.Биздин диссертациялык темабыз да жалаң гана үй-бүлө мүчөлөрүнүн ортосундагы зомбулук мамилелер менен чектелген эмес.

Психикалык зомбулук маселесин анализге алуу менен анын кайсыл бир себептерден улам дайыма эле дароо ишке ашырылбасыгын жана ал кээде негативдик аракеттер бир топ мезгилден кийин көрсөтүлүп, анын келип чыгуу себептерин так аныктоо кыйынга туруп каларын белгилейбиз. Үй-бүлө мүчөсүнө карата физикалык күч колдонуу, басынтуу, түрдүү жаза кайсыл бир олуттуу себептерден улам көрсөтүлсө, жабыр тарткан адам өз күнөөсүн сезүү менен аны жогорку деңгээлде катуу кабыл албоосу да мүмкүн. Эң эле жаманы, эч күнөөсүз үй-бүлө мүчөсүнө өз бийлигин көрсөтүү, аны басынтуу, өзүнө биротоло көз каранды кылуу максатында катаал мамилелерге бара берүү жана мындай зомбулуктар жабыр тартуучуларга өзгөчө катуу тиет.

Жат адамдарга караганда жакын тууган адамдардын катуу мамилеси инсанга катуу таасир этет, жаттар менен ар кандай чырлар андан ары улантылбай, ал тургай, алар андан ары бири-бири менен жолугушпай калуусу да толук мүмкүн. Ушул себептүү да жакын адамдары тарабынан кордоого туш болгондордун өзүн өзү өлтүрүүгө чейин баргандары да бар жана алар төмөнкүчө топторго бөлүнөт:

1. курмандыкка бир нече үй-бүлө мүчөсүнүн баруусу;

2. бир гана үй-бүлө мүчөсүнүн баруусу;

3. бир нече үй-бүлө мүчөсүнүн зомбулугунан болгон курмандыктар;

4. бир тирандын катаал мамилесинен улам пайда болгон курмандыктар.

Жогоруда аталып өткөн бардык үй-бүлөлүк зомбулуктун түрлөрүнө тиешелүү мыйзамдардын теориялык жана практикалык жактарына талдоо жүргүзүү менен алардын айрым беренелериндеги (138,180,181,187) так эместиктерди байкадык [159]. Деги эле, экинчиден, юридика илими так илимдердин катарына кирбегендиктен андан өтө тактыкты талап кылуу да мүмкүн эмес. Тергөөнүн жүрүшүндө улам жаңы жагдайлардын ачылуусу, соттук чечимдердин айрым учурларда жокко чыгарылуусу же кайра каралуусу да ушул себептүү.

Инсандын психологиялык өзгөчөлүктөрүнүн анын ыңгайлашуу потенциалына тийгизген таасири абдан чоң жана ал жабырлануучу үй-бүлө мүчөсүнүнүн зомбулук көрсөтүү жабыркоодон кийинки абалына өз таасирин тийгизет. Психикалык жабыркоонун залакасынын физикалык жаракат алууга салыштырмалуу кийинки кесепеттеринин көбүрөөк экендигин баса белгилегибиз келет. Үй-бүлөлүк зомбулукка кабылгандарда нервдик-психикалык туруксуздук жана нервдик-психикалык бузулуулар пайда болуп, алар жаш өспүрүмдөрдүн келечегине терс таасирин тийгизе тургандыгы жөнүндө окумуштуулар В.И.Лебедев, Ц.П.Короленко, Г.В.Фролов, Ф.П.Космолинскийдин ж.б. өз эмгектеринде белгилешкен. Акыркы жылдары биз изилдеген изилдөөлөр көрсөткөндөй, нервдик-психикалык туруксуздук белгилери бар инсандар психикалык ишмердүүлүктүн жөнгө салуучу механизмдеринин бузулушунан улам жаңы шарттарга ийгиликтүү ыңгайлаша албайт жана үй-бүлөлүк зомбулук дал ушул терс таасирлери менен абдан кооптуу жана коркунучтуу. Практика көрсөткөндөй, катаал күйөөдөн ажырашкан аялдар эркек аттуудан көңүлү калуу менен көп учурларда ажырашкандан кийин турмушка чыкпай да калышат.

Укуктук-психикалык бузулуулардын өнүгүшүнүн себептеринин натыйжасында кайсыл бир үй бүлө мүчөсүнүн (көбүнчө үй-бүлө башчыларынын) зомбулук аракеттеринен кийинки психогендик факторлордун үй-бүлө мүчөсүнө, анын жекече өзгөчөлүктөрүнө, анын инсандык сапаттарына, мүнөзүнүн өзгөчөлүктөрүнө тийгизген кыйратуучу таасири чоң болгондуктан ал жабырлануучунун өзүн өзү басынтып жашоосуна алып келет.

Зомбулуктан кийин жабырлануучунун айлана-чөйрөнүн шарттарына, турмуш-тиричиликке, коомдук турмушка, жака-белиндеги жарандар менен болгон жылуу мамилеге көнүп кетүүсү абдан оор жана ал ар бир адамдан өзү менен кошо жашаган, андан кордук тарткан деспот адамды көрүп туруп алат.

Оң жана терс эмоциялардын тең салмактуулугу менен аныкталган инсандын ички психологиялык комфортунун денгээлин көтөрүүнү нервтик-психикалык чыңалууну, өзүнүн мыйзамдуу укуктары жана эркиндиги үчүн күрөшүү аракеттерин жогорулатуу критерийи катары кароого болот. Бул аныктамага таянып зомбулукка кабылган адамды жаңы жашоо шартына ыңгайлаштырып, мурдагыдан башкача, ынтымактуу жашоо абалына алып келүүнүн маанилүүлүгү жана зарылчылыгы абдан маанилүү.

Психофизиологдор менен укук таануучулардын пикири боюнча, адамдын ички маалыматтык запасы кырдаалдын маалыматтык мазмунуна шайкеш келгенде, башкача айтканда, жеке маалымат диапазону, түшүнүү жана кабыл алуу кеңейтилгендеинсан жаңы шарт-жагдайларга жеңил ыңгайлаша алат. Бул жерден инсандын жеке касиеттерине жана сапаттарына жараша анын таанып-билүү жүрүм-туруму активдүү максатка багытталган же пассивдүү мүнөзгө ээ болушу мүмкүн деп айтууга болот.

Үй-бүлөлүк чыр-чатактар, кордук көрсөтүүлөр жакшы жашаган үй-бүлөлөргө салыштырмалуук начар жашаган катмарларда көбүрөөк кездешет. Турмуштук жетишпестиктен улам жубайлар бири-бирин күнөөлөп келүү менен ортодо чыр пайда болуп, натыйжада зомбулук көрсөтүү проблемалары чыга баштайт. Мындай аялуу катмардагы үй-бүлөлөрдүн элден жаап-жашыра, намыс кыла турган абалдары да жок катары жана мындай үй-бүлөлөрдөгү чыр-чатактар, зомбулук көрсөтүүлөр салыштырмалуу түрдө бат эле сыртка билине баштайт. Ал эми жетиштүү жашаган үй-бүлөлөрдө начар турмуш кечирген үй-бүлөргө салыштырмалуу үй-бүлөлүк чыр-чатактар азыраак десек жаңылышпаган болор элек. Анын үстүнө, мындай үй-бүлөлөрдөгү пикир келишпестиктер, айрым зомбулук көрсөтүүлөр сыртка оңойлук менен чыга койбойт. Жеткиликтүү турмуш кечирип жаткан үй-бүлөлөрдө чыр да аз болот, ал эми кайсыл жерде чыр-чатактар пайда болсо ал жерде сөзсүз түрдө зомбулук көрсөтүү башталат. Үй-бүлөлүк чыр-чатактардын, жубайлардын бири-бирине кыр көрсөтүүсүнүн балдарга тийгизген терс таасири абдан чоң. Жаш балдар көпчүлүк убактарда бул тирешүүгө кимдин көбүрөөк күнөөлүү экендигин баамдай да алышпайт да натыйжада, алардын ата-энелерге болгон сүйүүсү жана сый-урматы кандайдыр деңгээлде басаңдай баштайт. Ушул себептүү да кылмыш дүйнөсүнө аралашып кеткендер чыр-чатакка жакын, начар жашаган үй-бүлөлөрдөн келип чыгат. Ата-энеси бирдейинен спирт ичимдиктерине жакын болуп, алардын үйү көпчүлүк учурларда сөгүнүп-сагынган, бири-бири менен тынымсыз кагылышууларга барып турган адамдарга толуп турган үйдөн тарбиялуу муундун оңой менен чыкпасы жалпыбызга маалым эмеспи [46, 934 – 935-беттер].

Үй-бүлөлүк – турмуш-тиричиликтик мамилелерде кийинки мезгилдерде экономикалык абьюз кеңири учурай баштады. Коомдун өзгөрүүсү менен адамдарда, анын ичинде, балдарда акчага болгон кызыгуу күчөп бара жатат. Анын үстүнө, азыркы мезгилдерде жарандар акчаларын карточкалар аркылуу банктарда сактап калышты жана ал көпчүлүк учурларда үйдүн ар кайсыл жеринде жата берет. Балдар же кайсыл бир үй-бүлө мүчөсү карточканын кодун билет да андан акча уурдап алышат жана мындай уурулук дароо эле байкала койбойт. Байкалганда да акчаны кимдин жана кандай максатта алганын тактоо кыйынга турат. Ушул себептүү да үй-бүлөдө чыр-чатактар пайда болот жана ал чырлар кайсыдыр бир үй-бүлө мүчөсүнүн (басымдуу көпчүлүк учурларда жабыркоочу тараптын) башка үй-бүлө мүчөлөрүнө карата зомбулук аракеттерин жаратат. Эң эле кооптуусу, үй ичиндеги уурулуктун бара-бара чоң уруулукка айлануусунда турат. Андан тышкары, үй ичиндеги жагымсыз жагдайларга акча каражаттарынын түрдүүчө же жетишсиз бөлүнүүсү, кайсыл бир үй-бүлө мүчөсүнүн акча каражаттарын максатсыз эле ашыкча жумшоосу же тескерисинче, эмгек акы тапкан үй-бүлө мүчөсүнүн ашыкча зыкымдыгы да сеебп болот. Канткенде да, ар бир үй-бүлө мүчөсү үй-бүлөлүк бюджеттин көлөмүн билүүгө жана ага карата керектөө пландарын иштеп чыгуу жөндөмдүүлүгүнө үйрөнүүгө тийиш. Үй бюджетиндеги акчанын ата-энеге караганда балдар үчүн зарылыраак экендигин алардан өздөрүнүн тереңдеп түшүнүүсү жана кабыл алуусу абдан маанилүү.Жогоруда айтылган себептерге жана зарылдыктарга байланыштуу Кыргыз Республикасынын “Үй-бүлөлүк зомбулуктан сактоо жана коргоо жөнүндөгү” мыйзамында да үй-бүлөлүк зомбулуктун бул түрү экономикалык зомбулук катары каралып өткөн [11].

Экономикалык зомбулуктун негизги белгилеринин бири сатып алууга жана ар кандай чыгымдарга катуу көзөмөл болуп эсептелет. Абьюзер кандайдыр бир максаттар боюнча жумшалган чыгымдардын тыйынына чейин эсебин берүүнү талап кылат. Эгер ал анын ою боюнча туура эмес жумшалган чыгымдарды байкаган болсо үйдө кыйкырык менен бакырык, уруш башталат. Андан кийин туура эмес же ашыкча акча каражаттарын жумшаган деп эсептелинген үй-бүлө мүчөсүнө акча берүү токтойт же анын өлчөмү кескин төмөндөйт.Эгер эле айрым шарт-жагдайлар (ооруп калуу, алдын ала пландаштырылган жумуштан бошонуу же бошотулуу, декреттик өргүү ж.б.) менен жабыркаган үй-бүлө мүчөсү (бизде, аялы) акча иштеп таба албай калса, мындай зыкым аялынын анын алдында жалдырап турушун каалап калат. Натыйжада, аялын өз атына банктардан насыя, башка бир тараптардан карыз милдеттенмесин алууга мажбурлайт. Кымбат баалуу жасалгаларын арзаныраак баада күрөөканаларга өткөрүп жеберген учурлар да жок эмес. Мындай жагымсыз жагдайлардын кайталана берүүсү менен аялда деградация, депрессия, пессимисттик маанайлар, өзүнө баа бере билбөө сезимдери калыптана баштайт. Мындай аялдар акча иштеп тапканда да бара-бара ал акчаларын чып-чыргасын кортопой күйөөсүнө өткөрүп бере баштайт. Эркектин аялдын атынан ири өлчөмдө банк насыясын алуу менен дарексиз жок болуп кеткен учурларын да уга калып жүрөбүз.

Үй-бүлөлүк зомбулукка жана басынтууга кабылган аялдар өзгөргөн жашоо шартынын укуктук-психогендик факторлорун оңойчулук менен сезе алышпайт жана аларда ушундай болуу керек, эркек деген эркек да, ал үй-бүлө башчысы, мен жана балдарым ага толугу менен баш ийүүбүз керек деген сезимдердин артка кайткыс түрдө калыптанып калуусу абдан коркунучтуу. Зомбулукка кабылуунун алгачкы этаптарында жана калыптануу мезгилинде аялда жалпы алсыздык, уйкунун бузулушу, кыжырдануу, апатия, депрессия, тынчсыздануу абалы байкалат. Алардын айрымдарында невроздор жана реактивдүү психоз абалы өнүгөт. Үй-бүлөлүк зомбулуктун кеңири жайылып кетпөөсү жана аны кескин токтотуу үчүн жалпы аялдарга, айрыкча, элет жерлеринде жашаган аялдарга укуктук-психологиялык кеп-кеңештердин жана жардамдардын берилип туруусу зарыл.

Изилдөөчүлөр методологиялык мамиледеги кээ бир айырмачылыктарга карабастан, эң негизгиси, алардын бирдиктүү көз карашта экендиги өзгөргөн чөйрөдө жана жашоо шарттарында аны конструктивдүү колдонууга мүмкүн болбогондо нервдик-психикалык туруксуздук пайда болорун белгилешет.Нерв системасынын иштөөсүнүн бузулушуна таасир эткен жогорку психикалык жүктөмдүн кесепети катары ал психикалык чыңалуунун натыйжасын, укуктук сабатсыздыкты эсептешет.

Албетте, өтө шыктандырган нервдик-психикалык ишмердик анын активдешүүсүнүн өтө олуттуу деңгээлиндеги чыңалууну азайтышы керек, бирок анын багыты бул учурда инсан үчүн кыйратуучу болот, анын натыйжасында чөйрөдө инсан ийгиликтүү ыңгайлашууга жөндөмсүз болгондо инсандын жүрүм-турумунун эки негизги тибин аныктоочу дезадаптивдик абал жаралат. Жыйынтыктап айтканда, америкалык психологдор Д.Креч, П.Кратчфилд, Н.Ливсон инсандын керектөөлөрү менен аларды канааттандырууну чектөөнүн ортосундагы нааразычылыктын (фрустрациянын) жана конфликттин кыйратуучу кесепеттерин кароо менен, агрессияны жана кырдаалдан качууну бөлүп көрсөтүшөт, бул дезадаптивдик жүрүм-турумдун биринчи жана экинчи типтерин аныктайт жана биз да бул пикирлерге макулбуз. Ушул себептүү да тергөө иштеринде жана сотто кылмышка барган инсандын кандай абалда болгондугу, кылмышка себеп болгон шарт-жагдайлар бекем эске алынат. Адатта, кылмышкерлер бейтааныш адамдарга кандайдыр бир пайда табуу, сексуалдык канааттануу же тааныш адамына кандайдыр өчтүк сезим менен барышат. Бирок да үй-бүлөлүк кылмышка катышуучулар, кылмышкер да жабырлануучу да бири-бирине жакын адамдар, ушул себептүү кандай гана себеп же ачуулануу болбосун кылмышка же зордукчулук кадамга баруучулар эртеңки күндү ойлоого, өзүн өзү тыюуга милдеттүү.

Кеңири жайылтылган жана элдин аң-сезимине тереңдеп сиңе баштаган гумандуулук процесси коомчулукту зомбулук аракеттерге, айрыкча, үй-бүлөлүк күч колдонууга каршы катуу аракеттерди көрүүгө чакырууда. Бирок да коомдук жана укуктук алга жылуулар жана өзгөрүүлөргө карабастан үй-бүлөлүк зомбулук дүйнөлүк проблемалардын орчундууларынын бири катары кала берүүдө. Үй-бүлөлүк кылмыш категориясы жана ага укуктук баа берүү абдан татаал маселелердин бир деп айтып жатабыз. Физикалык-психикалык зомбулукка барган үй-бүлө мүчөсүн (көбүнчө үй-бүлө башчысы катары эсептелген эркек, ата) соттоп жиберүү менен балдар атасыз, багуучусуз, зайып күйөөсүз калат. Экинчи жагынан алып караганда, зомбу, катаал жана баарын, айрыкча, аялын басынтып жашаган эркек менен түбөлүктүү өмүр сүрүү азап менен тозоктун бири. Эркектин кандай экендиги, тактап айтканда, катаал жана феодалдык мүнөздөрү алгачкы күндөрдөн эле байкала баштайт, мындай учурларда жаш келинден чечкиндүүлүк талап кылынат жана дароо ажырашып кетүү максатка ылайыктуу. Бир нече балалуу болгондон кийинки ажырашуу жубайлар үчүн да, балдар үчүн да чоң сокку болуп эсептелет. Бактыга жараша дейбизби, айтор, коом өнүккөн сайын аялдарга карата болгон сый мамиле оң жагына өзгөрүүдө. Эзелтеден кыргыз элинде башка мусулман улуттарына салыштырмалуу аялдардын укугу ашыкча тебеленип-тепселген эмес. Көлөмү жагынан да, көркөмдук жагынан да дүйнөдөгү теңдешсиз эпос “Манас”үчилтигин алып көрөлү. Манас баатыр артыкча айкөл, кымындай да митайымдыгы жок, абдан ишенчээк, кээде ачуусу чукул баатыр. Ага катуу, бирок адилеттүү түрдө сын айткандар, туура жолго баштагандар, кемчилигин бетке айта белгилегендер аялы Каныкей менен эң жакын досу Алмамбет гана болгон. Манастын башкы кеңешчиси Бакай дегенибиз менен ал акылман адам эч кимге катуу айтып кайрылган эмес.

Үй-бүлөлүк зомбулукка тиешелүү укуктук жоболорду, мыйзамдык актыларды дыкаттык менен карап чыгып анда толуктоого жана кайра карап чыгууга зарыл болгон көптөгөн маселелерди байкадык. Аларда калктын жашоо аймагына, чарба жүргүзүүсүнө, улуттук белгилерине, дин тутунуусуна карата өзгөчө талаптар дээрлик жок. Мыйзамда аймактык жана тармактык айырмачылыктарды бирден санап олтуруунун таптакыр кажети жок, бирок ошентсе да аялдарды көп азапка салбоо жактары белгиленип кетүүгө тийиш. “Эркек казанчы, аял базарчы” деп айтылгандай, аялдардын кап, коробка көтөрүп кышын-жайын соодада жүргөнү да кандайдыр деңгээлдеги зомбулук. Базарларда жайындасы мээ кайнаткан ысык, чаң, сырттан келген буюмдардын сасык жыты, кышындасы болсо суук жана шамал менен бурганак кар. Чөл жерлеринде жайдын ысык саратанында талаада жумуш кылгандар көбүн эсе аялдар. Тоолуу аймактардын жана борбордук пункттардан алыс жайгашкан элет жерлеринин баарында эле жашоо-шарт ойдогудай деп айта албайбыз жана мында да негизги күч аялдар менен балдарга түшөт.

Ильяшенко да үй-бүлөлүк зомбулук тууралуу изилдөө жүргүзүүдө “үй-бүлө мүчөлөрү” түшүнүгү менен “жакын туугандык” түшүнүктөрүн катар колдонот [72 16,29-беттер]. Жакын тууган, алыс тууган түшүнүктөрү да шарттуу аталып калган деп ойлойбуз. Биздин оюбузча, жакындык жакшы мамиле, жылуу жана боорукер сезим мененаныкталат эмеспи. Өз атасына караганда өгөй атадан же башка адамдардан, өз апасына салыштырмалуу өгөй энеден жылуураак мамиле көргөн учурлар да арбын.

Үй-бүлө мүчөлөрүнүн ичинен кылмыштын субъектиси жана ошондой эле жабырлануучусу ар бир эле үй-бүлөсү болуп калуусу толук мүмкүн жана алардын ар бирин бирден көргөзүп отуруунун зарылдыгы жок деп эсептейбиз. Үй-бүлөлүк зомбулукка кабылгандардын эң эле көп учуру аялдар жана келиндер. Үй-бүлөлүк зомбулуктун жабырлануучуга гана эмес бүткүл коомчулукка катуу тийген түрү – өз балдарынын ата-энеге көрсөткөн кордугу. Физикалык-психикалык күч колдонуу гана эмес балдар-кыздардын ата-энелерин карабай таштап коюусу да кылмыш катары эсептелүүгө тийиш.

Үй-бүлөлүк зомбулуктун негизги түрлөрүнө талдоо жүргүзүү менен көпчүлүк окумуштуулар анын төмөнкүдөй эки түрүн баса белгилешет:

• биринчиси - үй-бүлө мүчөсүнүн бирине карата физикалык күч колдонуу менен денесине жаракат келтирүү. Мында да андай жаракат келтирүү жеңил, орто же оор жаракат деп классификацияланары көпчүлүгүбүзгө белгилүү. Сот өндүрүшүндө чырдын эмне себептен чыккандыгын, анын жаралышына кимдин көбүрөөк айыптуу экендигин, жаңжал мезгилинде айыпталуучунун кандай абалда экендигин так аныктоо абдан маанилүү [84, 125-бет];.

• экинчиси – жабырлануучунун психикалык жактан жабырлануусу жана ал ар кандай жолдор менен ишке ашырылуусу [89, 435-бет]. Биз буга чейин физикалык күч колонууга салыштырмалуу психикалык басынтуунун таасиринин чоң экендигине токтолуп кеткенбиз. Ал кара күч колдонуу менен зомбулук көрсөткөндөй, денеге жаракат келтирилгендей дароо эле сыртка чыга бербейт жана билинип-билинбей сакталып жүрө берүү менен мындай зомбулук көп учурларда туруктуулукка да айланып кетет.

Биз өзүбүздүн үй-бүлөлүк зомбулук боюнча классификациябызда Кыргыз Республикасынын Кылмыш-Жаза кодексинин 177-беренесинде берилген талаптар менен жоболорду эске алуу мененүй-бүлөлүк зордукчул жана кылмыштуу аракеттердин төмөнкүчө беш түрүн бөлүп көрсөтөбүз:

1. жогоруда келтирилгендей эле, үй-бүлө мүчөсүнүн бирине карата физикалык күч колдонуу менен денесине жаракат келтирүү;

2. жабырлануучуга карата психикалык басым көрсөтүү, аны басмырлоо;

3. сексуалдык зордук жана анын башка кылмыш-жоруктарга салыштырмалуу коомчулук тарабынан катуу кабыл алынуусу;

4. физикалык күч колдонуу менен жабырлануучуга карата психикалык басым көрсөтүүнүн бири-бирин коштоп жүрүп отуруусу, бул коркутуп-үркүтүүнүн эң эле катаал түрү;

5. экономикалык басым көрсөтүү, мында туруктуу жумушу жана кирешеси жок үй-бүлө мүчөсү (негизинен аялдар жана жаш балдар)аларды каржылаган адамдан (негизинен, үй-бүлө башчысынан) ар түрдүү деңгээлде көз карандылык абалда болот. Бул көз карандылык же тескерисинче, толук экономикалык эркиндик аларды каржылаган адамдын пейил, мүнөзүнө жараша болот.

Деги эле, үй-бүлөлүк зомбулуктун көптөгөн түрлөрүн белгилеп өтүүгө туура келет, бирок биз анын негизги түрлөрүнө гана токтолдук. Мисалы, үй-бүлө мүчөлөрүн оор жумушка, катаал аба-ырайын карабай сырттагы жумуштарга мажбурлоо; үй-бүлө мүчөсүнө каалаган жана кызыккан жумушунда иштөөгө мүмкүнчүлүк бербөө; кийим-кечеден, тамак-аштан болгон тартышчылык; балдардын окуусуна, билим алуусуна, кесип тандоосуна болгон тоскоолдуктар; ар кандай чагым, ушактарга энөөлүк менен ишенүү аркылуу жаралган зомбулук аракеттер ж.б.у.с.

Биз жогоруда сөз кылган үй-бүлөлүк зомбулуктун түрлөрү Кыргыз Республикасынын Кылмыш-Жаза кодексинин түрдүү беренелеринде берилген, атап айтсак:

1.Үй-бүлөлүк зомбулуктун физикалык күч колдонуу түрү КыргызРеспубликасынын Кылмыш-Жаза кодексинин 122;123;124;125;127;130;133;134;135, 136, 138- беренелеринде берилген;

2. Үй-бүлөлүк зомбулуктун психикалык басым көрсөтүү түрүКыргызРеспубликасынын Кылмыш-Жаза кодексинин 128, 139, 180, 181 - беренелеринде берилген;

3. Сексуалдык зордук-зомбулук КРнын Кылмыш-Жаза кодексинин154; 155; 156, 157, 158, 162-беренелеринде көрсөтүлгөн.

Кылмыштарды үй-бүлөлүк зомбулук призмасынан карап көрөтурган болсок, Кыргыз Республикасынын Кылмыш-Жаза кодексининалты беренесинде (125, 138, 156, 157, 162, 180, 181) гана үй-бүлөлүксубъект кылмышка шектүү же кылмышкер катары берилген.

КРнын Кылмыш-Жаза кодексинин 125-беренесинде үй-бүлөлүкзомбулуктун күнөөкөрү катары психикалык жактан жабыркаган ооругашектелген баланын апасы көрсөтүлгөн.Кыргыз РеспубликасынынКылмыш-Жаза кодексинин 138-беренесинде материалдык же башкабир себептерге байланыштуу ага көз каранды болгон үй-бүлө-мүчөсүнө жасалган зомбулук тууралуу берилген. Биз буга толугуменен макул боло албас элек, себеби бала тарбиячыга, мугалимге,класс жетекчисине, орто жана жогорку билим берүү окуу жайларындастуденттер кураторлоруна, машыктыруучусуна, медициналыккызматкерлерге, азыр окуу жайларынын алдына коюлуп жатканкүзөтчүлөргө жана башкаларга кандайдыр деңгээлде көз каранды.Албетте, алар билим-тарбия берүүчү мекемелердин ичкитартиптеринин негиздеринде гана балдардан өзүн окуу жайыныничинде тынч жана маданияттуу алып жүрүүсүн,тартипти сактоонуталап кылат жана ага укуктуу. Ал эми кызматтык абалынан артыкчапайдалануу менен балдарга артыкча талап коюу, аларга кол көтөрүү,орой сөздөрдү айтуу кылмыш-жосундары КРнын Кылмыш-Жазакодексинин 138-беренесинде берилген. Биздиндиссертациялыктемабыздын максаты жана милдети үй-бүлөлүкзомбулук, анын алдын алуунун механизмдерин иштеп чыгуу,себептерин жана залакаларын аныктоо болгондуктан андай үй-бүлөдөн тышкаркы маселелерге өз алдынча токтолбойбуз.

КРнын Кылмыш-Жаза кодексинин 180-беренесинин 2-бөлүмүндөбалдарга камкордук көрүүгө милдеттендиргената-энелер жана алардан сырткаркы жарандардын алардын жеткиликтүү деңгээлде камкордукка алынуусу боюнча жоопкерчиликтери атайын баса белгилөө менен көрсөтүлгөн. Ушундай эле милдеттер жана жоопкерчиликтер 181-беренеде да белгиленген [2].Ата-эне болуу чоң жоопкерчиликтерди талап кылат. Алар өздөрүнүн кызыкчылыктары жана керектөөлөрүнөн мурун балдарынын керектөөлөрүн эсте тутууга милдеттүү. Чоңдор зарыл болгон керектөөлөрүн ар кандай жолдор (иштеп табуу, бирөөлөрдөн убактысынча алып туруу, карыз акча, кредит ж.б.) менен канаатандыра алышат, ал эми балдарда мындай мүмкүнчүлүктөр жок. Убакыттын өтүүсү жана балакатка жетүүсү менен балдар ар кандай кыйынчылыктарга дуушар болгондо алар ата-эненин иш-аракеттерин үлгү катары пайдалана алууга тийиш.

“Үй-бүлө деген эмне” деген суроо берилгенде бири-бирине окшобогон ар түрдүү жоопторду алууга болот. Бирөөлөр үчүн үй-бүлө очок же чеп болсо, башкалар үчүн ал тыл болуп эсептелет, ал эми үчүнчүлөрү сүйүү жана бала деп жооп беришет. Айрымдары бул өзүнүн терс маанайын көрсөтө алган жана үнүн болушунча чыгара кыйкырып, жакындарынын көңүлүн өзүнө бура алган жер деп кошумчалашат. Биздин бул диссертациялык изилдөөдө негизги көңүл бурган көйгөйүбүз да дал маселеде жатат. Айрым аталар, (кээде энелер да) мен үй-бүлө башчысымын деген куру кыялга батуу менен аялына жана балдарына катуу мамиле жасоону оң көрүшөт жана үй-бүлөлүк зомбулуктун башаты да дал ушул туура эмес түшүнүктөн улам башталат.

Ата-энелик түшүнүгү, тилекке каршы, айрым учурларда укуктук көз караш менен алып караганда баланын пайда болуусу жана төрөлүүсү менен гана чектелип калат, башкача айтканда, туулгандыгы тууралуу күбөлүгүндөгү “атасы” жана “апасы” деген графада жазылгандыгы менен гана эсептелип калат. Ал эми чыныгы жашоодо ата-эненин балдарына жасаган мамилеси абдан кеңири милдеттерди өз ичине камтыйт. Кыргыз Республикасынын мыйзамдары жана ошондой эле эл аралык стандарттар бир эле үй-бүлөлүк байланыштарды жана биологиялык ата-энени аныктоону эмес, ата-эненин укуктарын жана биринчи кезекте, балдардын алдындагы милдеттерин, баланын укуктарын тартипке келтирүүнү жөнгө салып турат. Биз буга чейин камкор өгөй ата жана өгөй эне катаал жана ырайымсыз өз ата-энеге караганда бала үчүн жакын болуп калат деп кеткенбиз. Ушул себептүү да кыргыз элинде “тууган эне эмес, тутунган эне” деген макал айтылып келет.

Үй-бүлөнү, демек, балдарды камсыздоодо энеге караганда атага көбүрөөк жоопкерчиликтер жүктөлөт, ал эми энелердин башкы милдеттери балдарды акыл-эсине киргенге чейин көз айырбай багуу, алардын тамагын бышыруу, кийимдеринин тазалыгына жана бүтүндүгүнө көз салуу. Ушул себептүү да Кыргыз Республикасынын 2008-жылдын 12-июнундагы №117 Мыйзамынын редакциясына ылайык иштелип чыккан КРнын Үй-бүлөлүк кодексинде атанын үй-бүлөлүк милдеттери атайын көрсөтүлгөн. Мисалы, ага ылайык ата баланы тарбиялоого, алардын билим алуусуна камкордук көрүүгө, жашына жана жөндөмдүүлүгүнө жараша анын иш-аракеттерин жетектөөгө милдеттүү (68-берене). Ата баланын толук өсүшү, билим алышы, ден соолугунун чыңдалышы жана үй-бүлөдө , коомдо өз алдынча келечек турмушка даярдоо үчүн зарыл шарттарды түзүүгө милдеттүү. Ал эне менен бирдей деңгээлде баланы тарбиялоо жөнүндө кам көрүүгө, жетиштүү деңгээлде материалдык-моралдык жактан камкордукка алууга, келечегинде турак-жай менен камсыз кылууга жооптуу (69-берене).

Баланын толук өсүшү үчүн шарттарды түзүүгө тийиштүү бардык маселелер балдардын пикирин эске алуу менен жана балдардын кызыкчылыгынан улам өз ара макулдашуу боюнча ата-эне тарабынан чечилет жана мында башкы милдет атага жүктөлөт. Балдардын укуктарын жана кызыкчылыктарын коргоого алуу ата-энелердин башкы милдетеринин бири. Алар балдарынын мыйзамдуу өкүлдөрү болуп саналышат жана кандай гана шарт-жагдайлар болбосун жеке жана юридикалык жактар, алардын ичинде тергөөчүлөр жана соттор менен болгон мамилелеринде атайын ыйгарым укуксуз эле алардын мыйзам чегиндеги укуктарын жана кызыкчылыктарын коргоп чыга алышат.

Эгерде үй-бүлөнү жана балдарды колдоо боюнча бөлүм тарабынан ата-эне менен балдардын кызыкчылыктарынын ортосунда карам-каршылыктар бар экендиги аныкталса ата-эне (аларды алмаштырган адамдар) өз балдарынын кызыкчылыктарынын атынан чыгууга укуксуз. Мындай учурларда үй-бүлөнү жана балдарды колдоо боюнча бөлүм балдардын кызыкчылыктарын коргоо үчүн атайын өкүл дайындайт. Биз жогоруда сөз кылган маселелер, албетте, үй-бүлөлүк зомбулуктун катарына кирбейт. Бирок балдарга кам көрбөө, алардын зарыл керектөөлөрүн (тамак-ашы, кийим-кечеси, окуу куралдары, сабак даярдоосу үчүн шарттар ж.б.) канааттандырбоо да кандайдыр деңгээлде балдарга карата катаал мамиле.

Баланын укуктары төмөнкүэл аралык документтерде бекитилген: Баланын укуктары жөнүндөгү декларация (БУУ, 1959-жыл); Баланын укуктары жөнүндөгү конвенция (БУУ, 1989-жыл); Баланы коргоо, өнүктүрүү жана камсыздоо боюнча бүткүл дүйнөлүк декларация (1990-жыл).

Баланын укуктарын коргоо боюнча Кыргыз Республикасынын мыйзамдык актылары: КРнын Конституциясы (2021-жыл); Үй-бүлө кодекси (2003-жыл); Кылмыш-Жаза кодекси (2021-жыл); Жарандык кодекс (1996-жыл); Укук бузуулар жөнүндөгү кодекс (1998-жыл); Балдар жөнүндөгү кодекс (2012-жыл).

Бизде улуттук менталитетке жана байыртадан калыптанып келе жаткан адат-салттарга ылайык балдардын укуктары тууралуу кеңири сөз кылуудан качып турабыз. Моюнга алганда, көпчүлүктүн пикири боюнча балдар ата-энени угууга, алардын айтканынан чыкпоого, алар тандаган кесипке ээ болууга, алып берген гана кийимдерин кийүүгө милдеттүү, себеби алардын ою боюнча ата-эне баласын жаман болсун дебейт. Биз төмөндө балдардын укуктарын белгилеп кетели:

• адамга зыяндуу таасир этпеген жагымдуу жашоо чөйрөсүнө;

• санитардык-эпидемиологиялык жагдай, жашоо-чөйрөсүнүн абалы, азык-түлүктөрдүн жана көрсөтүлүүчү кызматтардын сапаты жана коопсуздугу тууралуу так маалыматтарды алууга;

• объектилердин канааттандырбаган ал-абалынын, азык-түлүктөрдүн жана башка буюм-тайымдардын сапатынын маселелери боюнча коомдук саламаттыкты сактоо кызматтарынын уюмдарына билдирүүлөр жана даттануулар менен кайрылууга;

• мектептеги айрым мугалимдердин начар билим берүүсү, окуучуларга карата орой мамилеси боюнча мектеп дирекциясын кайрылууга.

Жогорудагы маселелерге байланыштуу өзгөчө белгилеп кетүүчү нерсе, укук менен милдеттин так айырмачылыктарын жана алардын оң-терс жактарын айырмалай билүү. Биз балдардын укуктары тууралуу кеп кылуу менен үй-бүлөлүк темадан бир аз четтеп да кеттик, канткенде да, балдардын укуктары чоңдордун укуктарына салыштырмалуу жогору турууга тийиш. Үй-бүлөлүк маселелерде ата-эне менен балдардын гана эмес жубайлардын ортосунда да укук (үй ичиндеги укуктар жана милдеттер) талашуу боюнча да чыр-чатактар чыгып турат. Кийинки мезгилдерде жайылтылып жаткан демократиялык принциптердин таасири менен чоңдорубуз да, кичинекейлерибиз да укуктарын талашканга уста болуп чыга келишти. Жаран мыйзам, коом, ар-намысы жана ата-эненин алдындагы милдеттери менен жоопкерчиликтерин так аткарганда гана укуктарын талашканы максатка ылайыктуу. Биз ата-энелердин милдеттери жана балдардын укуктары тууралуу кыскача болсо да сөз козгодук. Балдар өздөрүнө зарыл нерселерге ээ болууда ата-энелерден талап кылбай, аларга сылык кайрылып суранууга милдеттүү. Батыш демократиясы балдарга катуу тийбе, аларга жумшак мамиле жаса, алардын көңүлүн калтырба деп такай айтып келет. Ал эми балдар ата-энени укпаса, өз билгенин жасаса, ата-эненин мүмкүнчүлүгү жетпеген нерселерди талап кылса, үйдө жана мектепте такай тартип бузса кантебиз деген суроо ата-эненин гана эмес укуктартибин сактоочулардын жана педагогдор менен психологдордун көңүлүн өйүп келет. Бул багытта атайын ички иштер органдарында жаш өспүрүмдөр менен иштөө бөлүмдөрү иш алып барышууда.

Физикалык күч колдонуу мурда үй-бүлөлүк зомбулуктуннегизгитүрү катары эсептелип келген. Негизинен физикалыкзомбулукка бааберүүдө окумуштуулардын пикирлери бири-бирине дээрлик түрдөокшош болгону менен анын жаралыш себептери жана келечек залакалары боюнча алардын көз караштарында айрым айырмачылыктар бар.В.Л.Владимиров физикалык зомбулукка коомгокоркунуч келтирген жана мыйзамга толугу менен каршыкелген кылмыш катары баа берет. Анын кооптуулугу - жалпыкоомчулуктун каршы турбоосунан улам кеңири жайылтылыпкетүү жана улам кайталануу коркунучунда. [48, с.83].

Т.А.Клименкова физикалык кара күч колдонулган зомбулукка бир топ так аныктама берген: “Физикалык зомбулук көрсөтүү менен жабырлануучунун денесине жаракат келтирилет, ал уруунун, тепкилөөнүн, таяк, бычак же ал сыяктуу куралдарды, ок атуучу куралдарды, зыяндуу химиялык суюктуктарды же порошокторду колдонуунун натыйжасында пайда болот. Сырткы жаракаттардан дагы жабырлануучунун ички органдарына зыян келтирилүүсү абдан кооптуу жана ал сырттан байкалбаганы менен бара-бара өөрчүп кетүүсү толук мүмкүн”[78, 150-бет]. Бул жерде башка жарандарга, биздин изилдөө темабыз боюнча кайсыл бир үй-бүлө мүчөсүнө күч же курал колдонуу менен зомбулук көрсөтүүнүн түрлөрү көрсөтүлдү.

Л.С.Алексеева да зомбулук көрсөтүүнүн түрлөрү жана анда колдонулган куралдар боюнча жогорудагыдай эле пикирлерди айтканы менен андагы зомбулуктун өзүнүн жана колдонулган куралдарынын түрлөрү кеңирирээк: “Кол менен урулган сокку же тепкилөө дененин ар түрдүү жерлерине багытталышы мүмкүн, кээде сокку берилбей жабырлануучу силкилдетип басынтууга алынат, муунтулат, тебеленет ж.б. зомбулуктун куралы кур, жип, таяк болуусу да мүмкүн [37,78-бет]. Бейтааныш жаранга карата жасалган кылмышта кылмышкер басымдуу көпчүлүк учурларда эртеңки күндү ойлобойт (ойлосо кылмышка бармак беле), мүмкүнчүлүгү жетишинче жабырлануучуга көбүрөөк жана олуттуураак жаракат келтирсем, кылмышка күбө, артымда из калтырбасам деп ойлойт. Ушул себептүү да олуттуу кылмыштардан кийин кылмышкерлер көп учурларда үйдү өрттөп жиберишет. Ал эми үй-бүлөлүк зомбулукта кылмышкер канчалык ачууга алдырбасын жабырлануучунун өзүнүн жакын адам экендигин сезип турат, анын бир жерин сындырып албайын деп чыбык, электр жабдууларынын шнуру, ремень менен сабаган учурлары арбын. Үй-бүлөлүк зомбулуктарда жана кылмыштарда өлүм болгон фактылар да жок эмес, бирок алардын басымдуу көпчүлүгүн кокусунан жана күтүүсуздөн болгон өлүмдөр десек жаңылышпайбыз. Кокусунан же күтүүсүздөн дегенди түз маанисинде кабыл албай, таалуу дене мүчөсүнүн же ички органдарынын биринин жабыркоосунун натыйжасы, кылмышка барган үй-бүлө мүчөсү жабырлануучуну өлтүрөм деп алдына максат койгон эмес деп түшүнөлү.

Үй-бүлөлүк кылмыштын курамдарына талдоо жүргүзүү менен биз аларды төмөнкүдөй топторго бөлүштүрдүк:

1. Үй-бүлө мүчөсүнүн же мүчөлөрүнүн, жакын туугандардын айрымдарынын өмүрүнө коркунуч келтирилүүсү жана ал да ар кандай деңгээлде болору анык

2. Үй-бүлө мүчөсүнүн же жакын туугандардын ден соолугуна түрдүү деңгээлде коркунуч келтирилүүсү.

3. Үй-бүлө мүчөсүнүн же мүчөлөрүнүн, жакын туугандардын айрымдарынын психикасына жабыркоо келтирилүүсү.

Жогоруда келтирилген зомбулуктун кайсыл түрүнүн болбосун залакасы олуттуу, себеби жат адамдан жабыркаганга салыштырмалуу жакын адамынан кордук көрүү, андан басынуу кимге болсо да оор тиет. Экинчи жагынан алып караганда, жат адамдардын ортосундагы чыр-чатактар көпчүлүк учурларда андан ары улантылбайт, ал эми бир үй-бүлөнүн мүчөлөрү чогуу жашагандыктан бири экинчисинен алыс качып кете албайт жана күч колдонуучу менен жабырлануучу дайыма бири-бири менен бет келишип тургандыктан мындай үй-бүлөлүк кылмыштар эки тарап үчүн абдан оор кабыл алынат.

П.В.Шмарион үй-бүлө мүчөлөрүнө, басымдуу көпчүлүк учурларда балдарга карата көрсөтүлүүчү зомбулук мамилелердин төмөнкүчө беш мотивин бөлүп көрсөтөт:

1. Зомбулук аракетке барган күнөөкөрдүн үй-бүлө ичиндеги өзүнүн “мендигин” көрсөтүүгө, кадыр-баркын жогорулатууга болгон аракеттери (85,7% учурда).Үй-бүлө башчысымын деген чала-кайым ой менен үй-бүлө мүчөлөрүнө, айрыкча балдарга карата катаал мамиле (50% учурда). Бүткүл үй-бүлө мүчөлөрүн биротоло моралдык-физикалык, экономикалык жактан өзүнө көз каранды кылууга болгон аракеттер (84,1% учурда).

2. Кимдир бирөөгө болгон ачуусун же ага болгон таарынычын үй-бүлө мүчөлөрүнөн чыгарып алуу (55,7% учурда).

3. Кайсыл бир үй-бүлө мүчөсүнүн үйдөгү өзүнө тагылган милдеттерди аткарбагандыгы үчүн катаал мамиле (44,3% учурда). Бойго жеткен балдар-кыздарды сыртка ашыкча чыгарбоо, алардын курдаш, достору менен болгон жолугушууларына чектөө киргизүү.

4. Үй-бүлөдөгү жагымсыз жагдай, кризистик абалдан чыга албастан ич күптүсүн жана ачуусун үй-бүлө мүчөлөрүнөн чыгарып алуу (25% учурда).

5. Кайсыл бир үй-бүлө мүчөсүн, көбүнесе аялын жактырбаган абалдарда эркектин ага карата атайылап басынтуу аракеттери, психикалык жактан эзүү, эч себепсиз анын нервине тийүү (89,8% учурда) [144,198-бет].

Кээде жаш балдарга алардын ата-энелери же башка үй-бүлө мүчөлөрү тарабынан күч колдонуу менен денесине жаракат келтирилген учурлар кездеше калат. Мындай учурларда медицина мекемелеринин кызматкерлери бул шектүү жаракат боюнча укук коргоо органдарына дароо билдирүүгө милдеттүү. Мисалы, жакынкы эле күндөрдө Сузак районунда 14 жаштагы кыз 10 жаштагы иниси менен ойноп отуруп, аны стулга таңып байлап кайчы, бычак менен сайгылап өлтүрүп койгон. Ысык-Көл облусунун айылдарынын биринде эт жеп отурган инисин бир тууган агасы мас болуп келип ошол эле бычак менен сайып өлтүргөн. Тилекке каршы, мындай трагедиялуу окуялар узүл-кесил болсо да токтолбой улантылып келүүдө.

Аялдар менен күйөөлөрүнүн ортосундагы чыр-чатактар көпчүлүк учурларда орунсуз кызганычтардан улам келип чыгат. Адам баласы чындап эле күнөөлүү болсо ага карата колдонулган чара ага катуу таасирин тийгизбейт. Эң эле жаманы адамды эч негизсиз күнөөлөө, ага карата ар кандай жазанын түрлөрүн колдонуу жана андай жазанын адамга катуу тиери.

Н.Б.Осипяндын пикири боюнча аялдар тарабынан ишке ашырылган жосунсуз жоруктарга көбүнчө үй-бүлөлүк – турмуш-тиричиликтик чыр-чатактар, үй ээси катары эсептелинген эркектин жана балдардын жалкоолугу, алардын энеге жетиштүү жардам көрсөтпөгөндүгү, оокат-аштагы жетишпестик себеп болот. Демек, үй-бүлөлүк зомбулукта дайыма эле бир тараптуу түрдө эркектерди күнөөлөй берүү да дайыма эле туура эмес. Эркек, адатта бир-эки бакырып алып токтоп калат же ачууус тез таркайт. Ал эми аялдарды бир чыр баштап алса токтотуу абдан кыйын жана “аялдык долулук” (женская истерика) да көпчүлүк учурларда үй-бүлөлүк жаңжалга алып келет да “жеңиш” күчтүүрөөк тарапка өтүү менен үй-бүлөлүк зомбулуктун дагы бир түрү пайда болуусу күтүлөт.

Аялдар экектерге салыштырмалуу бир топ эмоционалдуу, айлана-чөйрөдөгү, турмуш-тиричиликтеги, үй ичиндеги жагымсыз жагдайларга активдүүрөөк көңүл бурат. Алар үчүн турмуш-тиричилик же өндүрүштүк жаракаттар, балдардын же өзүнүн сыркоолоп калуусу, үй-бүлөлүк бюджеттеги тартыштык аларга чоң таасирин тийгизүү менен депрессияга алып келүүсү мүмкүн. Мындан улам аялдар кээде эч себепсиз эле күйөөсүнө же балдарына чамынып бир тиет. [102, 32-бет]. Аял болобу, эркек болобу мындай “урунарга тоо таппай, урушарга жоо таппай” турганда башка бардык үй-бүлө мүчөлөрүнүн анын көзүнө көрүнбөй турганы дурус.

Диссертациялык изилдөө бул терс социалдыккубулуштун коомдук, социалдык, экономикалык, психологиялык аспектилерин аныктоого мүмкүндүк берген комплекстүү мүнөзгө ээ. Коомдогу социалдык-экономкалык жагдайга туура баа берүү үй-бүлөдөгү зомбулукту субъект-объекттик өзгөчө мамиле катары түшүнүүгө мүмкүндүк берет, анда деструктивдүү инсанды пайда кылуучу социалдык жана коомдук турмуштун шарттары жана чөйрө факторлору катары зомбулуктун негиздери өзгөчө түрдө чагылат жана кайталанат. Ошондой эле социалдык жүрүм-турум, гендердик теңсиздик, социалдык алмашуу жана социалдык-психологиялык конфликттер теориялары, инсандын аң-сезимине жана жүрүм-турумуна социалдык топтун, курчап турган чөйрөнүн таасири зомбулуктун, агрессиянын теорияларын үйрөнүүгө чоң көмөк берет.

Изилдөөнүн эмпирикалык базасын 2006-2020-жылдары өлкөнүн ар кайсы аймактарында изилдөөчү жүргүзгөн психологиялык-педагогикалык материалдар түздү. Ал өлкөнүн түндүк жана түштүк аймактарынан Бишкек, Ош, Жалал-Абад, Баткеншаарларында ар кандай социалдык статустагы үй-бүлөлөрдүн 500дөй эрезеге жеткен мүчөлөрүнөн, ошондой эле Кыргызстандагы жогорку окуу жайларынын студенттеринен анкета алуу жана юридикалык-психодиагностикалык тесттердин комплекси аркылуу жүргүзүлүпизилденди. Үй-бүлөгө, адам укуктарына жана үй-бүлөдөгү зомбулукка байланыштуу эл аралык актылар жана документтер изилденип жаткан көйгөй боюнча да маанилүү булак болду. Ишибизде парламенттик угуулардын материалдары, диссертациябызда талкууланган көйгөйлөр боюнча аналитикалык макалалар, коомдук экспертизалардын жыйынтыктары, республикалык жана облустук деңгээлдеги министрликтердин жана ведомстволордун, балакатка жете электердин иштери боюнча комиссиялардын, аялдар ассоциацияларынын жана кризистик борборлордун отчеттору пайдаланылды.

Жыйынтыктап айтканда, үй-бүлөлүк зомбулуктун типтерин, алардын алдын алуунун жолдорун аныктоо мындай кылмыштардын санын азайтууга өбөлгө түзөт деген ишеничтебиз. Биз диссертациялык изилдөө жүргүзүүбуздө алынган материалдарды жана алардын натыйжаларын анализге алуу менен үй-бүлөлүк зомбулуктун төмөнкүдөй типтерин бөлүп көрсөттүк:

• ата-энелер (балдарды асырап алгандар, опекага, өз камкордугуна алгандар, өгөй аталар, өгөй энелер ж.б.) тарабынан балдарга карата көрсөтүлүүчү зомбулук аракеттер;

• мыйзамдык негизде никеге турган же нике кыюу жолу менен гана чектелип жарандык никеде турган жубайлардын бири-бирине карата зомбулук көрсөтүүсү;

• балдар же неберелер тарабынан чоңдорго (ата-энелерине, чоң ата, чоң энелерине, таята, таэнелерине) карата жасалган кылмыштуу аракеттер;

• бир туугандардын (ага-инилердин, эже-сиңдилердин же ага-ини – эже-карындаштардын) ортосундагы чыр-чатактар, кылмыштуу жорук-жосундар.

Жалпысынан физикалык зомбулукту үй-бүлөлүк мамилелердин призмасы аркылуу карап, аны үй-бүлөдөгү физикалык зомбулук деп аныктасак болот - бул үй-бүлөнүн бир мүчөсүнүн башка үй-бүлө мүчөсүнүн анатомиялык жана физиологиялык бүтүндүгүнө мыйзамсыз, коомдук коркунучтуу, күнөөлүү реалдуу таасири, ошондой эле ага физикалык зыян келтириши мүмкүн болгон эркиндигин бузуу.

**1.3.Үй-бүлөлүк зомбулукту аныктоочу факторлор**

Үй-бүлөдөгү криминалдык зомбулуктун генезиси анын мүчөлөрүнүнүн бири-бирине тийгизген терс таасирлеринен улам келип чыгат. Үй-бүлө институту менен кылмышкерлик феноменинин ортосунда кандайдыр тымызын байланыш бар, себеби ар бир адамдын мүнөзү үй-бүлөдө, андагы тарбияда калыптана баштайт. Ушул себептүү да сериялык маньяктар, ашынган кылмышкерлер негизинен чырлуу үй-бүлөдөн чыккандар же кичинекей кезинен үйдө запкы жеп чоңойгондор.

Үй-бүлөлүк зомбулуктун келип чыгуу себептерине токтолуп көрөлү. Терең алып караганда анын себептери өтө көп түрдүү жана аларды бирден санап олтуруунун да кажети жок. Көп учурларда көңүл бурууга арзыбай турган нерсе ага жеткиликтүү баа бербөө менен чоң нерсеге айланып кетет. Демек, юриспруденцияда себеп менен детерминация өз ара байланыштажана бири экинчисинин жаралышына шарт түзүп турат. Максат жакшы натыйжага жетишүү үчүн коюлган болсо, үй-бүлөлүк зомбулукта себеп көптөгөн жабыркоолорго алып келет.

Үй-бүлөлүк зомбулуктун криминалдык детерминациясы юридика илимдеринде абсолюттук түрдө юридика илимдеринин жаңы проблематикасына айланды. Алгач изилдөөчүлөр үй-бүлөлүк зомбулукка уруулук мамилелердин саркындысы катары гана мамиле жасашкан. Албетте, өнүккөн цивилизациялык мамлекеттерге салыштырмалуу экономикасы артта калган өлкөлөрдөгү үй-бүлөлүк зомбулук проблемасы курчураак, жана алардын көпчүлүгүндө аялдардын укуктары кескин түрдө чектелген. Бул биринчи кезекте, ислам дининин таасири катуу болгон жана саясий-экономикалык жактан жана артта калган өлкөлөргө тиешелүү.

Марксизм-ленинизм идеологиясынын шарттарындагы өнүккөн социализм доорунда кылмыштуулукка алып келүүчү орчундуу себептер жок деп жар салынып келген жана айрым кылмыштар кылмышкерлердин жекече гендик өзгөчөлүктөрүнүн гана натыйжасы деп эсептелинген. Бул идеологиялык буйрутма өткөн кылымдын 80-жылдарына чейин дээрлик өзгөртүүгө учурабастан жашап келди.

Криминологиялык себептер проблемасына социологиялык-диалектикалык мамиле жасоонун салттык эмес багытын калыптандыруу менен белгилүү советтик укук тануучу В.Н.Кудрявцев мынтип жазат: “Коом, тап, жамаат, чакан социалдык топтор, үй-бүлө жана алардын ичиндеги мүчөлөрдүн ортосундагы пикир келишпөөчүлүктөр, көз караштардын карама-каршылыктары укук тартиптерин бузуучу кылмыштарга алып келет” [87, 128-бет].

Ю.Н.Крупкаүй-бүлөлүк кылмыштар боюнча калыптанып калган расмий эмес көз караштарды колдоого алуу менен: “Дал ушул үй-бүлөдө башталган нравалуулуктун карама-каршылыктары бара-бара коомдо ачыкка чыгат жана андан ары күчөйт”,-деп жазган [86, 35-бет]. Азыркы учурда укук таануу илимий адабияттарында үй-бүлөлүк кылмыштуулуктун себептери ар түрдүү позициядан каралууда.

Ичкич, чыр-чатактуу жана аз камсыз болгон үй-бүлөлөрдө чоңойгон, натыйжада жаштайынан нерви бузулган балдардын келечекте коомго аралашып кетүүсү кыйынга турат [54, 111-113-беттер]. Үй-бүлөдө аялга карата катаал мамиледе жашаган эркек балдарда аялга ушундайча мамиле жасоо керек деген сезим калыптанып калат (интеракционизм теориясы) [155] жана коомдогу жана үй-бүлөдөгү эркектердин үстөмдүк кылуу идеясы өөрчүйт (антифеминисттик теория) [122, 245–248-беттер]. Психопатологиялык жана интеракционизм теориясынын жактоочулары үй-бүлөлүк зомбулуктун башкы себебин айрым эркектердин аң-сезиминде патриархалдык мүнөздөрдүн калдыктарынын калгандыгынан көрүшөт. Терең алып караганда, феминисттик да, антифеминисттик да пикирлердин өздөрүнүн оң-тескери жактары бар. Үй-бүлөдөгү проблемаларды жалаң гана эркектерже аялдар чечет деген эки көз караш тең туура эмес. Бул сенин милдетиң, бул менин милдетим, менин аны менен жумушум жок деген сыяктуу тартышуулардан улам үй-бүлөлүк чыр-чатактар келип чыгат.Аялдардын укуктарын коргоо, алардын эркектер менен болгон тең укуктуулугун камсыз кылуу деген ураандар бизде кандайдыр деңгээлде эскирди десек жаңылышпаган болор элек. Бирок да эркектерин кара күчкө көбүрөөк ээ болгондугуна байланыштуу үй-бүлөлүк зомбулук эркектер тарабынан болуп жаткандыгы да нагыз чындык. Анын үстүнө, көпчүлүк аялдар төрөп-түшүп, бала багуу менен алек болуп үй-бүлөлүк бюджетке салымдарын азыраак кошуп калышкандыгына байланыштуу алар чакан деңгээлде болсо да эркектерге көз каранды болуп калып жатышат.

Үй-бүлөлүк зомбулук аялдардын укуктары сакталбагандыгынан эмес алардын өз укуктары үчүн күрөшө албагандыгынан, мыйзамдуу укуктарын мыкты билбегендигинен жана үй-бүлөлүк жаңжалды сыртка чыгарууну каалабагандыгынан же үй-бүлө башчысын кылмыш жообуна тарттырууну туура көрбөгөндүгүнөн улам келип чыгууда. Ал тургай, эки жаштын баш кошуу тоюнда ар түрдүү себептерден улам күйөө баланын келинди жаакка чаап жиберген учурларын социалдык тармактардан көрө калып жүрөбүз. Эки жаш үйлөнгөндөн кийин мындай жигиттерге кийин жубайына кол көтөрбөйт деп эч ким кепилдик бере албас эле. Демек, жаңжалды ырбатпоо, залим эркекти андан ары көптүрбөө, мага боло берет деген жаныбардык сезимдерин биротоло калыптандырбоо үчүн эркектин жаман адаттарын ар кандай укуктук-салттык жана башка ыкмаларды колдонуу менен өз убагында токтотуп калуу максатка ылайыктуу. Анын оңолушуна такыр эле көз жетпегенде ажырашып кетүүдөн башка айла жокжана андан кийин аялдын материалдык оор абалда калбоосу үчүн жаштардын мыйзамдык негизде никелик каттоодон өтүүсүнүн зарылдыгын дагы бир жолу баса белгилеп кеткибиз келет.

Үй-бүлөлүк зомбулуктун келип чыгуу себептерин аныктоодо жана анын алдын алууда себептүүлүк теориясы бүгүнкү күндө олуттуу концептуалдык ыкма болуп калды. Анын себептери менен шарттарын изилдөөгө алуу кылмышкердин же ага шектүүнүн жекече психикалык өзгөчөлүктөрүн, анын үй-бүлө мүчөлөрүнө карата болгон катаал мамилесин аныктоо менен гана чектелбейт. Зомбулукка үй-бүлөдөгү социалдык-экономикалык жагдай, үй-бүлө мүчөлөрүнүн күнөөлүү деп эсептелинген жаранга карата мамилесине жараша да болот. Ата болобу, эне болобу балдарга жубайын жөнсүз жамандай берүү таптакыр жарабайт, тескерисинче, алар тууралуу балдарда жылуу пикирлердин калыптануусуна аракеттенүүсү зарыл. Балдар сыйлап турган энеге ата да жаман сөз айтуудан тайсалдап турат же тескерисинче, атага да ошондой эле мамиле күтүлөт. Коомдук өнүгүүнүн динамикасы үй-бүлөлүк абалга да оң таасирин тийгизет. Эң эле өкүнүчтүүсү, айрым үй-бүлө мүчөлөрүнүн, айрыкча, аталардын коомдук өнүгүүдөн артта калып жаткандыгы.

Батыш криминологиясында биз жогоруда сөз кылып жаткан макросоциалдык ыкма айрым криминологиялык теорияларда (социалдык дезорганизация, стратификация ж.б.) гана кездеше калып жатат алар иш жүзүндө дээрлик колдонууга ээ эмес. Себеби, ар бир мамлекет жаман жагын жашырууга, жакшы жагын ашырууга аракет жасайт. Албетте, үй-бүлөлүк ынтымакчылыкка байгер жашоонун оң таасири абдан чоң, үй-бүлөнүн бардык мүчөлөрүнүн керектөөлөрү жана кызыкчылыктары канчалык деңгээлде мыкты канааттандырылып турса үйдө да ошончолук тынч жана бири-бирин түшүнүүчүлүк атмосферасы өкүм сүрөт. Балдардын бардык каалоолорун канааттандырып жана айтканын жок дебей өстүрүүнүн терс жактары да болуп калат, мындай балдар эрке жетилүү менен көпчүлүк учурларда келечек жашоого даяр болбой калышат (биз текстибизде уул-кыздар дебестен кыскача “балдар” (дети) деп гана коюп жатабыз жана ал жалпы маанисинде кабыл алынууга тийиш).

Катаал мамиледен, жөнсүз урушуудан жана жаза колдонуудан балдарда жаштайынан жашоодон көңүл калуу, пессимисттик мүнөз пайда болот. Үй-бүлөдөгү ага карата катаал мамиле, аны жек көрүү же жактырбоо келечегинде башкаларга карата дал ошондой мамиле болуп алмаштырылат. Бул факторлор инсандын коомго каршы мамилесинин индикатору болуу менен кылмыштуулуктун башкы себептеринин бирине айланат.Ушул себептүү да көпчүлүк укук таануучу окумуштуулар биздин коомдо учурай калуучу зомбулук менен мыкаачылыктын тамырларын үй-бүлөдөн издөө керек деп айтышпайт[35, 66-бет]. Алардын басымдуу көпчүлүгү социалдык чөйрөдөгү (демек, үй ичиндеги) себептүүлүк байланыштары объективдүү чындыктын бири-бири менен тыгыз байланышкан чынжырына айланат деп белгилешет. Ошол эле учурда мындай чынжырдан чыга албаган эрки боштор коомго жана анда болуп жаткан окуяларга, жалпы эле айлана-чөйрөгө жана андагы адамдарга субъективдүү көз караш менен мамиле жасашат жана бул абдан кооптуу [87, 180-бет].

Өнүгүүнүн тигил же бул стадиясында болуу менен үй-бүлө түрдүү деңгээлдеги криминалдык башталыштарды жаратууга жөндөмдүү. “Үй-бүлөлүк кылмыш”феномени, биздин оюбузча, кылмыштуулук жүрүм-турумдун жана түрдүү типтеги үй-бүлөлүк ички укук тартибин бузуулардын тобун өз ичине камтыйт. Үй-бүлөлүк ички кылмыштуулуктун массивинин симбиозу жана кылмыштуу жүрүм-турумдардын себептери толугу менен үй-бүлөлүк мамилелердин криминалдык патологиясын ачат.Социумдун криминалдык патологиясы жарандын жашынын көтөрүлүүсүнө, тарбиялануусуна, ага тийгизген сырткы таасирлерге байланыштуу өзгөрөт жана оңолотже, тескерисинче, ал мурдагы терс аракеттеринен жыйынтык чыгарбаса мурдагыдан да күчөйт.

Профессор Д.А.Шестаков тарабынан түрдүү типтердин жана мүнөздөрдүн кылмыштуу аракеттеринин детерминанты болуп эсептелген үй-бүлө институнун ичиндеги карама-каршылыктарга анализ жүргүзүлгөн. Анда чыр-чатак жана ага себеп болуучу шарт-жагдайлардын, кылмыштуулуктун пайда болуусунун жана анын залакаларынын ортосундагы байланыштар изилдөөгө алынган [140, 10-бет].

Жогоруда аталган байланыштардын төмөнкүчө тизмектештирүүгө болот: үй-бүлө мүчөлөрүнүн ортосундагы пикир келишпестиктер жана анын себептери – үй-бүлө ичиндеги ынтымак жашоонун акырындап бузула баштоосу – чыр-чатактардын пайда боло баштоосу – анын күчөөсү менен бири-бирине карата болгон кылмыштуу аракеттер – мурдагы ынтымактуу сезилгендей үй-бүлөнүн таркап кетүүсү, жубайлардын ажырашуусу, эң эле жаманы-айрым үй-бүлө мүчөлөрүнүн сот жообуна тартылуусу. Демек, баштапкы чыр өз убагында токтотулбаса, күнөөлүү тарап өз айыбын убагында сезбесе жана өзүн оңдоого аракет жасабаса андай чырлуу окуялар үй-бүлө мүчөлөрүнүн (көбүнчө жубайлардын) ортосунда жараканы пайда кылып, аны бүтөө абдан кыйынга турат. Натыйжада кайсыл бир тараптын мыйзам талаптарын бузуусу менен мыйзам гана бузулуп тим болбой үй-бүлө да бузулат, үй-бүлөнүн бузулуусу менен балдар өгөй энелердин же өгөй аталардын карамагына өтөт, атасыз же болбосо энесиз жетилет.

Туруктуу укуктук-психикалык адаптация –психикалык ишмердиктин деңгээли, ал берилген шартка карата адамдын жүрүм-турумунун шайкештигин, анын чөйрө менен натыйжалуу өз ара аракеттенүүсүн, олуттуу нервдик-психикалык чыңалуусуз ийгиликтүү ишмердигин аныктайт. Бала чакта үй-бүлөдөн алган начар таасирлерден арылтуу үчүн жарандардын (айрыкча, аялдардын) өзүн-өзү баалоосунун деңгээлин көтөрүү, социалдык фрустрациясынын абалын жакшыртуу, жашоого жана келечекке болгон умтулуу активдүүлүгүн жана кезиге калуучу негативдик көрүнүштөргө каршы күрөшүү стратегияларын өркүндөтүү зарыл. Биздин диссертациялык изилдөөбүздө алынган материалдардын негиздүүлүгү үчүн кыргыз үй-бүлөлөрүндөгү зомбулуктун өзгөчөлүктөрүн аныктоого, аларга алып келген себептерди жана кесепеттерди талдоого аракет жасадык. Натыйжада, биздин изилдөөбүзгө кирген аялдардын пикири боюнча кыргыз үй-бүлөлөрүндө басымдуулук кылган зомбулуктун түрлөрүтөмөнкүдөй жыйынтыктарды көрсөттү: психологиялык – 52%, күч колдонгон – 39%, сексуалдык – 7%, экономикалык – 2%.

Адам өз жашоо-турмушунда үй-бүлөлүк мамилелердин, алардын ичинде ата-энелердин (ата-эне-бала), тууган-туушкандардын, жубайлардын (куйөөсү-аялы) ар кандай таасирлеринде болот. Бул боюнча кыргыз элинде “куш уядан эмнени көрсө ошону алат” деген эң эле маанилүү макал бар.

Адатта үй-бүлөгө мүнөздүү карама-каршылыктар - тигил бул үй-бүлө мүчөсүнүн, негизинен, атанын же эненин калгандарын өзүнө толук көз каранды кылууга болгон аракеттери, социалдык ролдордогу пикир келишпестиктер. Бардык эле үй-бүлө мүчөлөрүнүн пикирлери менен көз караштарынын бир жерден чыгуусун эч кимдин талап кылууга укугу жок. Бир нече индивиддин бир микрожамаатка биригүүсү менен албетте, ар кандай көз караштар жана сунуштар, пикирлердин карама-каршылыктары пайда болот.Бирок да жаралган көйгөйдү ата-эненин, бойго жеткен балдардын чогуу отуруп чечкени абдан туура. Ар бир окуянын оң-тескериси болору шексиз, демек, алардын ар бирин салмактап, талдоого алып чечим кабыл алынууга тийиш. Адам баласындагы эң эле жаман сапаттардын бири – өзүнүн туура эместигин билип турса да анын мойнуна алгысы келбегендиги, оңой менен компромисске барбагандыгы. Кээде компромисске баруудан кийин да кандайдыр бир маселе боюнча талашка барган жарандарга гана эмес өзүнө карата да нааразычылыктар, инсандын өзүнүн мүнөзүндөгү жана маанайындагы девианттык терс көрүнүштөр пайда болот. Канткен менен да кыргыз элинин улуттук менталитетинде улууларды угуу, алардын айтканы менен болуу, аларга карата сый-урмат мамилелелери эбактан бери эле жашап келет. Демек, суроо жараткан маселелер боюнча аял-менен эркектин бир пикирге келе албагандыгы, алардын ар биринин “мен айткандай болот” деп туруп алуусу үй-бүлөлүк чырдын эң эле башкы себептеринин бири.

Кошумча криминогендик факторлордун таасир этүүсү менен индивидуумдун асоциалдык нааразычылыктары күчөйт. Талаштуу маселелерди чечүүгө кайсыл бир үй-бүлө мүчөсүнүн катышкысы келбегендиги же башкалардын пикирлери менен макул болбогондугунун натыйжасында үй-бүлөлүк чыр жаралат. Эрксизден “мен чечкендей болот” деген үй-бүлө мүчөсү майда кылмыштуулуктун субъектисине, ал эми ага аргасыздан макул болгондор жабырлануучуга айланат.

Биз көпчүлүк окумуштуулардын үй-бүлөлүк чыр-чатактар негизинен жубайлардын ортосунда келип чыгат деген пикирлери менен макулбуз [47, 173-176-беттер]. Ажырашуулар эмне себептен келип чыгат деген суроо жана аны кыскартуу жагы жалпы коомчулуктун көңүлүн өйүп келет. Ажырашууңарга эмне себеп болду деген суроого майда-чүйдөнү айтып отурбай көпчүлүгү мүнөздөрүбүз туура келген жок деп жооп беришет. Демек, үй-бүлөдөгү чыр-чатактардын жана зомбулук көрүнүштөрдүн башаты – мүнөздөрдүн кагылышуусу.

Биз компромисске баруу, оңойлук менен компромисске барбагандыгыбыз тууралуу кеп кылып жатабыз. Кызууланып ачуусу келе баштаган жубайды кепке келтирүү кыйынчылыкка турат, ошондуктан мындай жагдайларда талаш жаралганда аны өз убагында токтотуп калуу жана талаштуу маселени кийинкиге калтыруу абдан маанилүү. Бирок маселени кийинчерээк чечели деген демилге кимден чыгуусу керек? Албетте, ачуулана баштаган инсандан муну күтүүгө болбойт, ошондуктан мындай учурларда полемикага жана чыр-чатакка баргысы келбеген тарап жай гана жылмаюу менен муну кийинчерээк талдап көрөлү дегени жетиштүү болот деп эсептейбиз. Үстүртөдөн алып караганда да, жылмая караган адам менен эч кимдин чыр-чатакка баргысы келбейт.

Албетте, эркектер менен аялдардын ортосунда айлана-чөйрөгө, дүйнө таанымга, коомго, деги эле, дээрлик бардык нерселерге болгон көз караштарында жана мамилелеринде бизге билинип-билинбей жаткан айырмачылыктар бар. Балдардын бардыгы эле, тилекке каршы, идеалдуу болуп өспөйт, кээде алар сабак окубагандыгы, тартип бузгандыгы, тил албагандыгы же башка бир себептер менен атасын же апасын капа кылып коюшу толук мүмкүн, бул сыяктуу учурларда ата же апа баланы жемелей баштайт, натыйжада ата менен баланын же эне менен баланын ортосунда убактылуу болсо да таарынычтар пайда болот. Мында ата же апа баланын сөзүн сүйлөйбү же жубайын жактайбы деген мыйзам ченемдүү суроо пайда болот. Бул пикир келишпестиктерге катышпаган инсан эки оттун ортосунда калгандай абалда эле болуп, жубайынын же баланын бирөөсүн жактай албагандай абалда калат. Канткенде да жөнсүз жерден балага болуша берүү да жарабайт жана ал мындай учурларда менин жактоочум бар дегендей ишенимдүү абалда болуп калат. Батыштын бала тарбиялоосу менен биздин бала тарбиялообузда чоң айырмачылыктар болуп жатат. Алар боюнча баланын укуктарынын такыр бузулбоосу зарыл, андай болсо алардын ата менен эненин алдындагы милдеттери менен жоопкерчиликтери кайда калды. Моюнга алганда, бардык чоңдор турсун жаш балдардын бардыгында эле жогорку аң-сезим, акыл-эс, коом алдындагы улуу жоопкерчиликтер толук бар деп такыр эле айта албайбыз. Ал турсун, азыркылардын айрымдарынын ата-энелерге, ага сын айткан жарандарга айтар дежур сөзү “не имеете право”, “ишиңиз болбосун” болуп калды. Балдар ата-энебиз бизди багабыз деп кыйналып иштеп жүрүшөт деген ыраазычылыкты дайыма көкүрөгүндө бекем сактоого милдеттүү. Демократия принциптерине түшүнүп-түшүнбөстүк менен таянуу аркылуу азыркы учурда метепте да окуучулар өздөрүн абдан эркин сезип калышты, алардын ичиндеги мектеп тартибин одого түрдө бузуучуларга карата такыр эле жаза колдонуунун жолдору жок болуп жатат. Мугалим оозеки түрдө окуучуга сын айтса же жаман көзү менен карап койсо да алар ата-энелерине айтып барып, ата-энелердин болсо дароо мектепке жетип келген учурлары да боло калып жатат. Ушул себептүү да бир топтон бери ата-энелердин балдарынын тарбиясы үчүн жоопкерчилиги, мектеп тартибин одоно бузган балдардын ата-энелерине айып пул салуу чаралары тууралуу сөз болуп келдүүдө. Биз буларды темадан четтөө менен эмне үчүн айтып жатабыз, себеби тарбия үйдөн башталат, жубайлар бири-бирине катуу сөз сүйлөбөгөн үй-бүлөлөрдүн балдары да сылык жана маданияттуу болот.

Аялдардын үй ичиндеги түйшүктөрү эркектердикине караганда абдан арбын. Аялдар жумуштан келип үй жыйноо, кир жууш, кечки тамак даярдоо, жаш балдарды кароо менен алек болот. Ошондуктан эркектер жана бойго жетип калган эркек балдар да эркекмин деп менменсинбестен аялдардын жумушун колдон ала коюуга милдеттүү. Аялдардын түгөнбөгөн түйшүгү, аларга эркектердин көмөк көрсөтпөөсү алардын физикалык жана психикалык абалына терс таасирин тийгизет. Демек, эркек аялга кол көтөрбөсө да, ага ачуу сөздөрүн айтпаса да аны жогоруда айтылгандай ченемсиз эксплуатацияга алуусу да кандайдыр деңгээлдеги үй-бүлөлүк зомбулуктун бир түрү.

Жубайлардын экөөсүнүн тең айлык акы иштеп табуусуна негизделген үй-бүлөлүк бюджеттин моделинде да үй-бүлөлүк карама-каршылыктардын чыкпоосуна кепилдик жок. Мында аялдардын “кош стандарттык милдеттери” пайда болот, албетте, жумуштан чарчап келген аялдардын өз турмушуна болгон нааразычылыктары күчөйт жана натыйжада чырдын пайда болуусуна негиздер түзүлөт [148, 30-бет].

Конфликтогендик үй-бүлөлүк карама-каршылыктардын критерийлеринин оптималдуу системасы төмөнкү эки координаттык өзөктөрдүн негизинде пайда болот: биринчиси – үй-бүлөлүк (жубайлар, үй-бүлө мүчөлөрүнүн ортосундагы) келишпес мамилелердин негизинде жаралган чыр-чатактар; экинчиси – жубайлар ортосундагы таза мамиле, үй-бүлөлүк бюджеттин толукталышы жана бөлүнүүсү, балдарды тарбиялоого байланышкан пикир келишпестиктер [141, 98-бет]. Деги эле уул балага ата-энелердин кимиси, кыз балага кимиси көбүрөөк таасир этүүгө тийиш деген суроо коомчулукта дайыма эле жашап келет. Бизде адат катары уул бала тартипсиз болсо эне атаны, кыз балада тартипсиздиктер байкалса ата энени күнөөлөмөй адатка айланган жана бул негативдик көрүнүштөр да көп учурларда үй-бүлөлүк чырдын пайда болуу башатына айланат. Бирок да кыз бала энеге караганда атага жакын, ал эми уул бала энеге жакын болот деп айтылып келет эмеспи, демек, мындан чыкты, ата-эне бала тарбиялоодогу жоопкерчиликтерди бири-бирине оодара салууга тийиш эмес.

Үй-бүлө ичиндеги конфликтогендик карама-каршылыктарды ички таасирлер (мисалы, жашоонун спорттук образы, балдар менен кошо спорттук беттештерге катышуу, үй-бүлө менен чогуу туристтик жүрүштөргө, эс алууларга ж.б. чыгуу) жана сырткы таасирлер (коомчулук, колу-коңушулар менен болгон жылуу мамиле, конокко баруу жана конок күтүү, аларга кызмат көрсөтүү ж.б.) менен жокко чыгарууга толук болот. Деги эле, балдардын жаш кезинен коом менен болгон байланышын, өз проблемаларын жеке өздөрүнүн чечүүсүн өркүндөтө баруу максатка ылайыктуу. Балдарды жаштайынан эмгекке көндүрүү да абдан натыйжалуу жыйынтык чыгарат жана алар жаш кезинен оокат-аштын, кийим-кеченин кайдан пайда болорун жеке практикасынын тереңдеп түшүнүп барат. Мында биз жаш балдарды өндүрүшкө же оор күч эмгеги сарпталуучу жумуштарга чегерүү тууралуу эмес үй-кызматтары, үй-бүлөлүк жумуштар (мисалы, дыйканчылык, мал чарбасы, устачылык ж.б.) тууралуу айтып жатабыз.

Пикир келишпестиктер акырындап чыр-чактактарга, кайсыл бир тараптын агрессивдүү мамилелерине өтөт. Үй-бүлөлүк зомбулуктун эң эле катаал түрү – бир нече үй-бүлө мүчөсүнүн бири-биринин таасир этүүсүнөн улам бир инсанга каршы туруусу, аны укуктук-психикалык жактан басынтуусу.

Үй-бүлөлүк зомбулук аракеттер акырындап жүрүп отуруп келечектеги жашоо-турмуштун социалдык негативдик активдүүлүктүн катализаторуна айланат.Тилекке каршы, ата-энелердин өз балдарын, балдардын ата-энелерин өлтүрүп коюу фактылары да кездеше калып жүрөт. Буга кээде үй-бүлөлүк карама-каршылыктар, пикир келишпестиктер гана эмес жекче амбициялар (кызыкчылыктар менен керектөөлөрдүн дал келбестиги гана эмес статустук, мен билем, мен чечемдик мамилелер) жана ошондой эле диний фанатизм да себеп болуп калууда. Кыргызстандын өзүндө уулу апасын балта менен башка чаап өлтүрүп, короого көмүп койгон укмуш жырткычтай мамиле да тарап кеткен. Атасы жок үй-бүлөнүн уулу тиричиликке кызыкпастан даават деп улам дейдип кете берчү. Апасы, албетте, иште, уулум, мен картайдым деп дембе-дем айтат да. Апасы намаз окуп жатканда ага жин кирип кетиптир деп балта менен башка чаап өлтүрүп салган.

Динге сокур ишенүүдө анын канондору жана идеологиялык догмалары адамдын аң-сезимин деформациялап салат, анын көзүн туман басат, мындай диний фанаттардын аракеттери көп учурлардаукуктук, медико-биологиялык жана психологиялык мыйзам ченемдүүлүктөрдүн чегинен чыгып кетет.

Сырткы терс факторлордун натыйжасында индивидуумда жалпы коомчулукка карата жек көрүү сезимдери пайда болуу менен натыйжада, эч күнөөсүз эле жарандар жабыркоого дуушар болушат. Мындай учурларда үй-бүлөлүк зомбулук анын чектеринен чыгып, үй-бүлөгө, андагы жагымсыз жагдайларга кымындай да тиешеси жок тараптарга таркалат.

Үй-бүлөлүк зомбулук таасирлер чоң болгон чөйрөдө чоңойгон балдарда кылмыштуулуктун башатапкы этаптары жарала баштайт, алар улам мезги өткөн сайын өөрчүйт-өнүгөт, калыптанат жана сыртка атырылып чыгат жана бул этапта аны ооздуктап калуу абдан татаал.Ушул себептүү да чыр-чатактуу же аз камсыз болгон үй-бүлөлөргө мамлекеттик деңгээлде такай көзөмөл жүргүзүп туруу зарыл, аш-тамактан жетишпеген, дайыма ур-токмоктон арылбаган балдарда жашоо менен коомго болгон терс көз караштар калыптанат. Мындай үй-бүлөлөрдүн балдарын келечектеги кылмыштуулуктан сактап калуу үчүн ата-энелерин бул укуктан ажыратуу менен аларды мамлекет өз карамагына алып, интернаттарга, кичинекейлерин балдар үйлөрүнө алуу зарыл.

Үй-бүлөлүк зомбулуктун таасирлери ар кандайча болот:

• кээ бирлери андай катаал мамилелерге баш көтөрбөй чыдап жүрө берүү менен анда өздүк “менин” жоготуу сезимдери биротоло калыптанып калат. Нервдик-психикалык жактан жабыркоо аяккы стадияларына жетип бүтөт.

• дагы башкалары ажырашып кетүү менен бул зомбулуктан биротоло кутулат бирок кийинки жашоо дайыма эле өзү каалагандай боло бербейт. Айрыкча, аялдар ажырашуудан кийин балдарын канаттарына калкалап өмүр бою бой өтүп кетет.

• үчүнчүлөрү башка аргасы калбагандан улам өз жандарын өлүмгө кыюу менен бул зомбулуктан кутулат жана бул андан кутулуунун эң эле аянычтуу жолу.

• төртүнчүлөрү жашоонун ырахаттуу жолун кылмышка баруудан, андан жеңилдик алуудан, кылмыш жолу менен оңой оокат табуудан көрөт. Мында болсо, жогоруда айтылгандай, басымдуу көпчүлүк учурларда эч күнөөсү жок эле жарандар жабыркап калышат. Демек, кылмыштуулукка каршы күрөш жүргүзүүгө салыштырмалуу анын алдын алуу мамлекет үчүн да, жалпы коомчулук үчүн да бир топ жеңил жана натыйжалуу.

Үй-бүлөлүк зомбулук проблемасы Кыргызстан Республикасында гана эмес Батыштын өнүккөн өлкөлөрүндөда олуттуу көйгөйгө айланууда. Бирок да өнүккөн өлкөлөрдө бул проблема мыйзамдык нормалардын жана жарандык коомдун менталитеттик өзгөчөлүктөрүнун катуу көзөмөлүндө турууда. Балдар - ата-энелер же жубайлык мамлелердеги зомбулуктар ар кандай мамлекеттерде ар түрдүүчө өкүм сүрүүдө жана мында көбүнчө аялдар менен балдар жабыркоо тартышат. Мисалга алсак, 1993-жылы Вена шаарында өткөрүлгөн Адам укугу боюнча Бириккен Улуттар Уюмунун бүткүл дүйнөлүк конференциясында берилген маалыматтар боюнча бардык адам өлтүрүүлөрдүн 54% үй-бүлө ичинде болуп, алардын 90% аялдар жана балдар [110].

Жалпыланган жыйынтыктарды республиканын түштүк аймагы боюнча ОшМУнун Гендердик, укуктук жактан колдоо көрсөтүү жана психологиялык жардам борборунан (2017-2022-жж.) алган маалыматтарыбыз да тастыктайт. Алар да зомбулуктун эң кеңири тараган түрү психологиялык – 52%, андан кийин күч колдонгон зомбулук – 39% экенин көрсөттү. Бул жерде күч колдонгон зомбулуктун көрсөткүчтөрү башка аймактарга караганда бир аз жогору.Ошол эле учурда сурамжылоого катышкан аялдар өздөрүнө карата зомбулуктун күч колдонгон жана психикалык түрлөрүнүн айкалышын белгилешет (респонденттердин 50%). Респонденттердин 20% сексуалдык жана психикалык зомбулуктун түрлөрүн, 39% өздөрүнө карата зомбулуктун бардык түрлөрү колдонулганын белгилешет. Албетте, күч колдонулган зомбулукта жабыркоочу денесинин ооруусунан жана жаракат алуусунан гана эмес психикалык жактан басынтылуусунан да жабыркайт. Үй-бүлө мүчөсүнөн (күйөөсүнөн) токмок жеген аял менен кокустуктан жыгылып же үстүнө бир нерсе түшүп кетип жаракат алган аялдардын абалын салыштырып көрөлү. Турмуш-тиричиликтик же өндүрүштүк жаракат алуу менен жакын адамынын токмогунан жаракат алуунун айырмасы абдан чоң.

Иштин кийинки этабы зомбулукка кабылган аялдардын, укуктук жактан жабыркоосун, психоэмоционалдык абалын жана жүрүм-турумун изилдөө болду. Изилдөөбүздүн илимий-методологиялык багытына таянып, талдообуздун негизине инсандын үч компоненттүү түзүлүшүн коюп, социалдык мамиленин ар бир компоненти боюнча өзүнчө талдоо жүргүздүк. Бул зомбулукка кабылган аялдардын психикасынын түпкү тамырын, укуктук жактан сабаттуулугун, фундаменталдык компоненттерин так аныктоого мүмкүндүк берди, атап айтканда:

1. анын таанып билүүсү, өзүнүн мыйзамдуу укугу үчүн күрөшө билүүсү, ички билими –таанып билүүчүлүк компоненттери;

2.анын эмоционалдык чөйрөсүндөгү эң “талуу жери” – эмоционалдык компонент, өзүнүн жекече “менин” таанып-билүүсү, үй-бүлөдөгү кадыр-баркын сактоого болгон аракеттер;

3. татаал, конфликттик кырдаалдардагы анын жүрүм-турумунун үстөмдүк кылуучу стратегиялары – жүрүм-турум компоненти, өзүнө карай ар кандай катаал мамилелерге жол бербөө, үй-бүлө мүчөлөрү үчүн симпатияга ээ болуу.

Ар кандай зомбулук аракеттердин түпкү маани-маңызы – зомбулуктун курмандыгын максималдуу түрдө кемсинтүү жана басынтуу, себеби тиран мунусу менен өзүн жабырлануучулардан жогору сезет, ал эми кээ бир залимдер болсо башка бирөөнү кыйноого алуу, ага кордук көрсөтүү менен рахат алат жана андан жаманы алардын айрымдары бара-бара акырындап кадимки маньякка айланат. Анткен менен, үлгүлүү үй бүлө башчысындай эле сезилген жарандардан да сериялык маньяктар чыга калып жатат.

Үй-бүлөлүк зомбулук проблемасына толук талдоо жүргүзүүнүн, анын себептерин, зомбулукка күнөөлүү менен анын курмандыгынын кимисинде күнөөнүн көбүрөөк экендигин тагыраак аныктоонун татаалдыгы – бул көйгөйдө объективдүү жана субъективдүү шарттар менен факторлордун өз ара айкалышып кеткендигинде. Укук коргоо органдары абдан оор эле кылмыш болбосо үй-бүлөлүк чыр-чатактарга көп аралаша бергиси келбейт, себеби оперативдик кызматкерлердин, тергөөчүлөрдүн көптөгөн убарагерчиликтеринен кийин бири-бирине жакын тууган катары эсептелинген тараптардын элдешип алуусу көп учурайт.

Үй-бүлөлүк кордук көрсөтүү проблемасы бир топ эле глобалдуу маселелерден. Жат адамдар олуттуу эле себеп болбосо бири-бирине катуу тийбейт, ал эми айрым үй-бүлөлөрдө чырлашуулардын системалык түргө айланып кеткен учурлары да жок эмес. Бири-бири менен мамилеси туура келбеген адамдар өз ара мамилелешүүдөн качып турушат, ар кандай адам жактырбаган адамынан алысыраак болууга аракет жасайт. Ал эми үй-бүлө мүчөлөрү тууралуу муну такыр айта албайбыз. Үй-бүлөлүк зомбулукта жабырлануучунун ден соолугуна ар түрдүү деңгээлде зыян келтирилүүчүэксцесстер, ал тургай курмандыктардын болуусу да мүмкүн. Сырттан толук байкалбаганы менен психологиялык запкы көрсөтүүнүн залакаларынын өчүүсү узакка созулат. Мындай зомбулукту сырттагылар байкабоосу да мүмкүн, себеби айрымдар башкалардын көзүнчө аялына абдан жылуу мамиле жасаганы менен үйдө эң эле катаал залимге айланат.

Жашоо-турмуштагы кыжалатчылык, руханий жактан артта калгандык, стресс, социалдык жактан жетишпегендик, алга карай умтулуунун жоктугу, жашоодон көңүл калгандык, алкоголь ичимдиктерин көп ичүү, баңгичилик сыяктуу факторлор үй-бүлөлүлүк зомбулуктун тигилже бул формасынын пайда болуусуна шарт түзөт.

Үй-бүлөлүк зомбулукпроблемасы калктын бүткүл социалдык катмарларына тиешелүү, бирок да ал аз камсыз болгон, үй ээси араккечтикке берилген үй-бүлөлөрдө басымдуулук кылат.

Үй-бүлөлүк зомбулук бир канча түргө бөлүнөт:

1) физикалык зомбулук - жабырлануучунун денесине ар кандай деңгээлде жабыр келтирүү, тамак-аштан кысуу, уйку берөө, араккечтикке же баңгиликке берилүү менен үй-бүлөгө тынчтык бербөө ж.б.у.с.;

2) сексуалдык зомбулук – аялдарды өз эркине каршы зордуктоо, порнобизнеске, проституцига тартуу ж.б.;

3) психологиялык (жүрүм-турумдук, интеллектуалдык, эмоционалдык ж.б.) зомбулук - атайлап объект адамдын нервине тийүү, басынтуу, өзүнө көз каранды кылып алууга аракеттенүү.Кайсыл бир үй-бүлө мүчөсүнүн укуктук эркиндигин, кадыр-баркын четке кагуу, психологиялык басым көрсөтүү. Дал ушул психологиялык зомбулук башка зомбулуктун түрлөрүнүн өзөгү катары кызмат кылат. Коркутуу, кемсинтүү, артыкча талап кылуу, жалганчылык, чагымчылык, жөнсүз сын айтуу да экономикалык зомбулуктун түрлөрүнө кирет. Кандай гана жеме, сын айтуу болбосун анын далилдүү болгону максатка ылайыктуу, балага болобу, жубайына болобу сын пикирдин анын жеке намысына тийбегендей деңгээлде айтылганы дурус. Айрыкча, көпчүлүктүн көзүнчө жемелөө же жүйөөсүз сын айтуу инсандын намысына катуу тиет.

4) экономикалык зомбулук – үй-бүлө мүчөлөрүн экономикалык жактан кысымга алуу, билим, кесип алуусуна артыкча киришүү, иштегендердин айлык акысын эсептеп өзүнө алып алуу.

Үй-бүлөлүк зомбулукка таасир этүүчү жогоруда айтылган бардык жагдайлар жана анын түрлөрүдеструктивдик мүнөзгө ээ жана алардын бардыгы үй-бүлөдөгү чыр-чатакка, үй-бүлө мүчөлөрүнүн ортосундагы суз мамилеге, бири-биринен этият болуп жашоого, кооптуу жашоого, нервдик-психикалык жабыркоого, уйкунун бузулуусуна, ар кимисинин өзүнө жеткиликтүү баа бере билбөөсүнө депрессия менен агрессивдүүлүккө алып келет. Натыйжада, үй-бүлө мүчөлөрүнөн, ата менен энеден жылуу мамиле күтпөгөн инсан жалпы коомчулуктан да андай мамилени күтпөй калат, ошону менен бирге ал башкаларга да жакшы мамиле жасоого умтулбайт. Ашыкча нервдик чыңалуу менен жашаган индивидуумда булимия (тамак сиңирүүнүн бузулуусу менен коштолгон нервдик жабыркоолор), анорексия (артыкча арыктап кетүү), соматикалык (нерв, заара чыгаруу, тамак сиңирүү ооруларынын жыйындысы) жана психосоматикалык оорулар пайда болот.

Туугандык-үй-бүлөлүк басым көрсөтүү кайсыл бир мезгилдерде актоого алынып келген жана коомдун өнүгүүсү менен бул негативдик таасирлерди жокко чыгаруу заман талаптарынын бир болуп калууда [38].

Патриархалдык мезгилдин артта калуусу менен эркектер менен аялдардын тең укуктуулугу республикада биротоло калыптанып калды деп айтууга батына албай турабыз. Түрдүү деңгээлдердеги кеңештерге, жогорку кызматтарга аялдардын аз шайлануусу буга эң сонун далил боло алат. Эгер эле депутаттардын Жогорку Кеңешке шайлануусунда аялдарга квота берилбесе алардын канчалык санда шайлануусун айтуу абдан кыйын боло эле. Жергиликтүү өзүн өзү башкаруу органдарынын башчысы же президенттин расмий укуктуу облусттук өкүлдөрү болгон аялдар дээрлик жокко эсе. Муну менен биз аялдардын үй-бүлө ичиндеги гана эмес жалпы саясаттагы, коомдук-мамлекеттик кызматка алынуусундагы укуктарынын кескин чектелүүсүн баса белгилегибиз келет.

Үй-бүлөлүк зомбулукка күбө болгон же ага кабылган балдар бул гендердик моделди өзүнө кабыл алуу менен алар да өз үй-бүлө мүчөлөрүнө гана эмес башкаларга ошондой эле мамиле жасашат жана криминалдык укук тартибин бузуу (80% кылмыштуулук, 40% оор кылмыш) тобокелчиликтери пайда болот.

Үй-бүлөлүк зомбулуктун таасирлери абдан олуттуу, чыр-чатак токтогон менен катаал аракеттерге барган жаранда да, жабыркоого тушуккан жаранда да узак мезгилдерге созулган кыжалатчылык сакталып турат. Жат адамдар болсо ага каршы аракеттен кийин кандайдыр деңгээлде өзүнө жараша жооп бердим деген жеңилдөө болгону менен мындай маанай жакын туугандар ортосунда муну күтүү боло бербейт. Айрыкча, жүйөөлүү себептерсиз өзүнүн жакын адамын капа кылган, ага физикалык жана психикалык жабыркоо келтирүү менен адам жабырккочудан кем эмес жапа тартат.

Кыргыз Республикасында кийинки мезгилдердеги демократия принциптеринин кеңири жайылтылуусу жана калктын аң-сезиминин жогору көтөрүлүүсү, радикалдык социалдык-саясий жана экономикалык кайра түзүүлөрдүн жаралуусу менен үй-бүлөлүк зомбулук маселелери коомчулук алдында курч коюла баштады. Мурунку мезгилдерде үй-бүлөлүк зомбулук түрдүү деңгээлде жаап-жашырылып келсе азыр аялдар аны мурдагы убактарга салыштырмалуу ачык жарыялай баштады, жана аларда өздөрүнүн мыйзамдуу укуктары үчүн күрөшүү аракеттери активдешти. Тынымсыз сенсация издеген эркин журналисттер менен блогерлер да мында негативдик окуяларды кошул-ташыл кылуу менен жалпы коомчулукка жар салып жиберип жатышат. Жалган жана көбүртүп-жабыртып жиберме маалыматтар болбосо эле мындай ачыкка чыгаруунун оң гана жактары бар.

Республикада рынок экономикасынын калыптануусу менен калктын жашоо-турмуш мүнөзү да өзгөрүүгө учурай баштады. Мурдагы 2-3 смена менен күрүлдөп иштеп турган завод-фабрикалар жана комбинаттардын басымдуу көпчүлүгү талкаланып жок болду, мамлекет мурдагыдай өз кызматкерлерине турак жай куруп бербейт, жумушсуздук кеңири жайылтылган. Мамлекет багат деген ишенимдин жоголуусу менен калк негизинен өзү үчүн өзү кам көрө баштады (муну мамлекетке кызмат кылсаң ал да сага кам көрөт деп түшүнүүгө тийишпиз) жана булардын бардыгы үй-бүлөлүк бюджетке, демек, үй-бүлө мүчөлөрүнүн маанайына өз таасирин тийгизери анык. Рынок экономикасынын шарттарына ыңгайлаша албаган үй-бүлөлөрдө жашоонун деңгээли начарлабаса дагы жакшырып кеткен жок жана бул үй-бүлөдөгү ынтымактуу жашоого таасирин этет. Тилекке каршы, турмушта ийгиликке жетише албагандыгы үчүн күйөөсү аялын же аялы күйөөсүн күнөөлөгон учурлар да жок эмес жана натыйжада үй-бүлөдөгү ынтымакчылык бузула баштайт. Айрым учурларда жеке шалаакылыгын, турмуштан артта калгандагы ачуусун аялынан чыгарган эркектер да жок эмес болуп, андай акылсыздарда “ким күчтүү болсо, ошол ийгиликке жетишет” деген маңкурттук сезим да калыптанып калууда. Жогоркудай татаалдашкан шарт-жагдайларда жашаган ата-энелер жакшы жашоо үчүн күрөш жүргүзүү менен балдардын тарбиясына жеткиликтүү деңгээлде көңүл бөлбөй да калышат. Натыйжада, үйдө стресстик кырдаал жаралуу менен ал бардык үй-бүлө мүчөлөрүн өз карамагына тартып алат, аларда бири-бирин урматтап-сыйлоо кескин кыскаруу менен көпчүлүгүндө психикалык жабыркоо күчөйт. Мындай депрессияга туш болгон жаранга айтылган ар кандай сын, кеп-кеңеш ага карата басым көрсөткөндөй туюлат.

Үй-бүлөлүк зомбулуктун факторлору төмөнкүлөр:

* социалдык факторлорго жакырчылык, жумушсуздук, социалдык обочолонуу, төмөнкү билим жана маданий деңгээл ж.б. сыяктуу тышкы (социалдык) шарт-жагдайлар кирет;
* психосоциалдык факторлор социалдык факторлордун таасиринен улам келип чыгат да жабырлануучуда нервдик-психикалык басынуу пайда болот;
* кырдаалык факторлор - үй-бүлөлүк зомбулукка алып келүүчү жагымсыз жагдайлар, мында зомбулукка кабылган жарандын түз да, кыйыр түрдө да күнөөсү болуусу, а балким таптакыр эле күнөөлүү эмес болуусу да мүмкүн;
* коммуникатив факторлор - үй-бүлө мүчөлөрүнүн бири-бири менен чын көңүлдөн баарлашуусунун аздыгынан алардын бири-бирин түшүнбөй калуусу жаралат [98].

Жогорудагы факторлордун таасирин биротоло жок кылуу же кескин кыскартуу максатында көпчүлүк учурлардапрофессионал психологдор менен психотерапевттердин жардамы да зарыл болот.

Адам баласы өзүнө, өзүнүн аракеттерине жана басым жасоого тийиш болгон тарапка баа бере билүүгө тийиш. Тиран өзүнүн жакын адамдарына катаал мамиле жасоо менен алардын жат адамына айланат. Туугандык жакындык (биз күйөөсү менен аялынын ортосундагы мамилени да туугандык байланыш катары карап жатабыз) жокко чыгып, жакын адамдардын ортосунда ваакум түзүлөт. Ошондой болсо да басымдуу көпчүлүк учурларда формалдуу түрдө бир үй-бүлө мүчөлөрү катары эсептелген жарандар бири-бирине каршы доо арызын жазууга көп батына беришпейт. Ушул себептүү да, эреже катары, аялдарга карата болгон зомбулук аракеттер каттого алынбайт жана алардын ачыкка чыккандары жана жазага тартылгандары айсбергдин үстүнкү бөлүгүндөй эле таасир калтырат. Албетте, үй-бүлөлүк чырдын системалуу түрдө чыгып тургандыгын жакын коңушулар байкашат жана алар да бирөөнүн үй-бүлөсүнө киришпейли дегендей ойдо аларга көп аралаша беришпейт. Аял келечек жашоосунан, көпчүлүк учурларда сот органдарына кайрылуу менен күйөөсүнүн каарына калуудан чочулайт, а бирок коңушулар өз аттарын ачык айтпоо менен мындай чырлар тууралуу укук коргоо органдарына өз убагында кайрылууга милдеттүү да. Улам кайталана берүүчү үй-бүлөлүк чыр-чатактар оңойлук менен токтоп калбайт жана мага эч кандай жаза колдонулбайт, боло берет деген ишенимге кирип алган залим кылмыштуу аракеттерин күчөтө берүү менен тирандык аракеттердин цикли башталып кетет, андай кылмыштардын өлүм менен аяктоосу да толук мүмкүн. Ушул себептүү да келиндердин ата-энелери шек жарата баштаган күйөө баладан кызын бардык чараларды колдонуу менен өз убагында сактап калууга калуугатийиш. Айрыкча, кыргыз эли өзүнүнүн улуттук менталитетине байланыштуу келинге жумшак мамиле жасаган сыяктуу эле күйөө балага да урмат-сый менен мамиле жасайт. Ажырашкан аялдардын эле жашоосу токтоп калгандай кыздарын ажырашуудан мүмкүн болушунча сактап калууга аракет жасайт, ал эми залим эркек менен өмүр бою чогуу жашоонун азабы эмне деген гана азап менен тозок. Ушул себептүү статистикалык комитеттердин маалыматы боюнча өткөн жылы Кыргыз Республикасында 45000 жаш жубайлар баш кошушкан болсо 12000 үй-бүлө ажырашып кетишкен.

Чүй облусунда жана Бишкек шаарында жашаган аялдардын өзүн-өзү баалоо сезимин Дембо-Рубинштейн методикасы менен талдоонун жыйынтыгы 47,51 балл экенин көрсөттү. Бул көрсөткүч адекваттуу, реалдуу өзүн-өзү баалоо деңгээлин чагылдырат, ал 45тен 74 баллга чейинки аралыкта жайгашкан. Көптөгөн укуктук-психологиялык изилдөөлөргө ылайык адекваттуу жана реалдуу өзүн-өзү баалоо сезими бар адамда өзү жөнүндөгү «Мени» менен реалдуу жөндөмдөрүнүн жана реалдуу иш-аракеттеринин ортосунда шайкештик болот. Бул “мен киммин”, “мен эмнеге укуктуумун”, “мен эмне кыла алам”, “мен эмнеге жөндөмдүүмүн” дегени менен алардын сырткы тастыкталуусунун ортосундагы дал келүүнү билдирет. Мындай өзүн-өзү баалоо сезими бар аял өзүнүн мыйзамдуу укуктарын коргой билет, кемчиликтери үчүн өзүн күнөөлөйт, ал өзүн-өзү кабыл алат жана жетишкендиктерине көңүлүн бурат, үй-бүлөлүк укуктары менен милдеттерин так ажырата билүү менен так тааныйт, аларды коргойт жана аткарат.

Жалпысынан Чүй облусунда жашаган аялдардын өзүн-өзү сыйлоосу адекваттуулукка жакыныраак, бирок жогору эмес жана салыштырмалуу түрдө орто баалаганга (16,57 балл) жакын, демек, толук канааттанбоонучагылдырат. Ошол эле учурда өзүнө болгон ишеним (46,2 балл) жана өзүнүн социалдык абалына канааттануу (50,04 балл) адекваттуу өзүн-өзү баалоонун чегинде жайгашкан.

Алынган жыйынтыктар Ош, Жалал-Абад жана Баткен облустарындагы аялдардын өзүн-өзү баалоо деңгээли 44,25 экенин көрсөттү. Бул көрсөткүч өзүн-өзү баалоо чегинен төмөнкү деңгээлде орун алган, демек, бул аймактардагы аялдардын өз укуктарын коргой билүүсү жана укуктарынын коргоого алынуусу Чүй облусундагы аялдарга салыштырмалуу төмөнүрөөк дегенди билдирет. Чындыгында, жогоруда берилген көрсөткүчтөр шарттуу түрдө берилген, болбосо түштүк аялдарынын өз укуктары үчүн күрөшө билүүсү бир топ төмөн болууга тийиш эле. Биз “өзүн өзү баалоо чеги” деп жатабыз, демек кимге бул суроону берсек да ал өзүнө, өз турмушуна нааразы болуп жашаса да курук намыстан улам “мен өзүмдү өзүм төмөн баалайм” деп жооп бербейт да. Ал тургай, бир эле райондун тоо тарапта жашаган кыргыздары менен өзбек калкына жамааташ жашаган кыргыздардын салт-санаасы, жашоого болгон көз караштары, аялга болгон мамилелери, психологиясы ар түрдүүчө. Болбосо тоо айылдарында келиндердин таң атып-атпай көчө шыпырганын ким көрдү эле.

Бул эмпирикалык маалыматтар аймактар боюнча белгилүү бир айырмачылыктарды көрсөттү. Жыйынтыктап айтканда, түштүк аймактардагы аялдардын өзүн-өзү баалоо деңгээли бир аз төмөн болсо да, сырткы келбет (72,6 балл), ден соолук (59,3 балл) жана өз колу менен көп нерсени жасоо (51,4 балл) жагынан өздөрүн жогору баалашат.

Биз буга чейин ажырашуу жана анын себептери, аялдардын өзүн өзү баалай билүүсү, ал боюнча фактылык материалдар тууралуу токтолдук. Биздин диссертациялык изилдөөбүздө жыйналган материалдар жана аларга анализ жүргүзүү боюнча келечектеги кооптоону менен коркунучтардан тышкары аялдарды ажырашуудан баш тартууга мажбур кылуучу факторлор төмөнкүлөр:

• айрыкча, балдары менен ажырашкан аялдардын кийинки жакшы жашап кетүүгө болгон үмүтүнүн өчө баштоосу, туруктуу жумуш ордунун жоктугу (көпчүлүк учурларда мындай залим аялдар өздөрүнүн финансылык жогорку абалын доминант катары баалашат);

• баш калкалоо үчүн турак-жайдын жоктугу жана балдары менен ата-энесине барып жашоону намыс көрүү;

• такай басынтууда жашаган аялдын турмуштук активдүүлүгү мокойт жана алар, негизинен, жашоосун кайра курууга даяр эмес;

• ажырашып кетүүнү намыс көрүү, үй-бүлөнү кандай кыйынчылыктар болбосун сактап калууга болгон аракеттер;

• жакын санаалаштардын, тууган-уруктардын ажырашууга кескин түрдө каршы туруусу;

• ажырашуудан сактап калуунун эң эле мыкты жагдайы – залим деп эсептелинген күйөөнүн кечирим суроосу, анын өз күнөөсүн толугу менен сезүүсү жана кабыл алуусу, оңолүү жолуна түшүүсү. Мында эле мурунку таарынычтар убакыттын өтүүсү менен унутулуп, үй-бүлөнүн ынтымакчылыкта жашап кетүүсүнө жакшы шарттар жаралат.

Үй-бүлөдөгү зордук-зомбулуктун латенттик деңгээли жогору. Бул бир жагынан каалабагандык менен түшүндүрүлсө, экинчи жагынан багуусунда турган үй-бүлө мүчөлөрүнүн айрымдарынын укук коргоо органдарына кайрыла албай жаткандыгы менен түшүндүрүлөт.

Зордук-зомбулуктун латенттүүлүгү укук коргоо органдарынын жабырлануучуларды реалдуу коргоону каалабагандыгы жана жарым-жартылай жөндөмсүздүгү менен да түшүндүрүлөт. Үй-бүлөлүк зордук-зомбулук тууралуу маалыматты укук коргоо органдарынын өздөрү жашырган учурлар көп кездешет.

Зордук-зомбулуктан кийин пайда болгон бузулуулар иш-аракеттин бардык деңгээлдерине таасирин тийгизет, бул туруктуу жеке өзгөрүүлөргө, конкреттүү үй-бүлөлүк мамилелердин калыптанышына жана өзгөчө жашоо сценарийлерине алып келет. Зордук-зомбулуктун тажрыйбасы жабырлануучу же кылмышкер катары “зордук-зомбулуктун айлампасы” деп аталган процесске андан ары катышууга алып келет. Убагында тыйылбаган үй-бүлөлүк зордук-зомбулуктун натыйжасында бүтүндөй коомго каршы келген материалдар топтолуп жатат. Баштан өткөн ооруга жооп берүү зарылдыгы коомдо зомбулуктун жайылышынын негизги себептеринин бири. Көптөгөн изилдөөлөр көрсөткөндөй, оор кылмыш жасаган кылмышкерлердин көбү бала кезинде физикалык же сексуалдык зомбулукка кабылышкан. Ошентип, өз убагында кийлигишүү жана жардам тобокелдик факторлорунун таасирин азайтат. Бул процесстин маанилүү бөлүгү үй-бүлөлүк зомбулуктун оор кесепеттери жөнүндө коомчулуктун маалымдуулугун жогорулатуу болуп саналат. Үй-бүлөдөгү зордук-зомбулуктун алдын алуу боюнча мамлекеттик стратегия керек экени анык.

Жыйынтыктап айтканда, үй-бүлөлүк зомбулук бир адамдын жакын мамиледе болгон экинчи адамга анормалдуу, ырайымсыз мамилесин түшүндүрөрүн белгилей кетүү керек. Зордук-зомбулуктун курмандыгы ар дайым зордук-зомбулук аракеттеринин кесепеттерин сезет, ал узак убакытка чейин сакталып, үй-бүлөдө гана эмес, бүтүндөй коомдо да гармонияны бузушу мүмкүн.

**Биринчи бап боюнча тыянактар:**

1. Азыркы учурда илимий чөйрөдө “үй-бүлөлүк зомбулук” түшүнүгүнө карата бирдиктүү аныктама жок. Үй-бүлөлүк зомбулук антисоциалдык кубулуш катары бир катар илимдер тармагынын өкүлдөрү тарабынан изилдөөгө алынып келе жатат. Алар бул терс көрүнүшкө ар түрдүү көз караштардан мамиле жасашканы менен дээрлик бардыгында дээрлик бирдей пикир. Негизгиси, “үй-бүлөлүк зомбулук”, “үй ичиндеги зомбулук”, “турмуш-тиричилик зомбулугу”, “өндүрүштүк зомбулук”, “мүлктүк-коммерциялык зомбулук” түшүнүктөрүнүн айырмачылыктарын даана баамдай билүү зарыл.

2. Үй-бүлөлүк зомбулуктун түрлөрү абдан көп, атап айтсак: сөз түрүндөгү басмырлоо, кемсинтүү; денеге жаракат келтирүү; уурулук; ар кандай жаза колдономун деп коркутуу; артыкча көзөмөлгө алуу; үй мүлктөрүнө, кийим-кечеге зыян келтирүү, аларды бүлдүрүү; сексуалдык зомбулук; күйөө балага же келинге болгон терс мамилелер; балдарга болгон катаал мамиле жана тарбия ж.б.у.с.

3. «Үй-бүлөлүк зомбулук» түшүнүгүнүн берилген аныктамаларын талдоонун негизиндежаратылган автордун аныктамасы төмөнкүдөй: “Үй-бүлөдөгү зомбулук - жазалоо коркунучу менен кылмыш-жаза мыйзамында тыюу салынган, бир үй-бүлө мүчөсүнүн экинчисине карата жасалган физикалык, психологиялык жана экономикалык жактан мажбурлоо түрүндөгү күнөөлүү коомдук коркунучтуу жосуну же коркутуусу”.

4. Зомбулук жалпы дүйнөлүк масштабда эң курч укуктук-социалдык көйгөйлөрдүн бири, анткени ал бүтүндөй коомду туруксуздаштырууга алып келет жана коомдук тартипке коркунуч туудурат.Үй-бүлөдөгү зомбулук көйгөйлөрү абдан маанилүүжана актуалдуу экендигине карабастан ал кыргыз юридика илиминде атайын жана терең изилдөөлөрдүн предмети боло элек, ал көпчүлүк учурда жалпы статистикалык, социологиялык мамилелер түрүндө ишке ашырылган эл аралык долбоорлорго катышууну гана билдирип келгендиги да ачуу чындык.

5. Үй-бүлөлүк зомбулуктун типтерин, алардын алдын алуунун жолдорун аныктоо мындай кылмыштардын санын азайтууга өбөлгө түзөт. Диссертациялык изилдөөнүн жүрүшүндө үй-бүлөлүк зомбулуктун төмөнкүдөй типтерин бөлүп көрсөттүк:

• ата-энелер (балдарды асырап алгандар, опекага, өз камкордугуна алгандар, өгөй аталар, өгөй энелер ж.б.) тарабынан балдарга карата көрсөтүлүүчү зомбулук аракеттер;

• мыйзамдык негизде никеге турган же нике кыюу жолу менен гана чектелип жарандык никеде турган жубайлардын бири-бирине карата зомбулук көрсөтүүсү;

• балдар же неберелер тарабынан чоңдорго (ата-энелерине, чоң ата, чоң энелерине, таята, таэнелерине) карата жасалган кылмыштуу аракеттер;

• бир туугандардын (ага-инилердин, эже-сиңдилердин же ага-ини – эже-карындаштардын) ортосундагы чыр-чатактар, кылмыштуу жорук-жосундар.

**БАП II. ҮЙ-БҮЛӨЛҮК ЗОМБУЛУКТАН САКТОО ЖАНА КОРГООНУН УКУКТУК НЕГИЗДЕРИ**

**Изилдөөнүн методологиялык негиздерин** коомдук жашоо-турмуштун ар кандай жагдайларын изилдөөгө алуучу таанып-билүүнүн диалектикалык методдору түздү. Диссертациялык изилдөөнүн жүрүшүндө жалпы илимий методдор (анализ, синтез, изилдөө иштерине карата системалык жана структуралык мамиле жасоо ыкмалары ж.б.) активдүү колдонулду. Ошондой эле, төмөнкүдөй жекече илимий методдор: тарыхый, системалык-структуралык, салыштырма-укуктук, формалдуу-логикалык, укуктук моделдөө, документалдык, статистикалык ж.б.у.с. методдор ылайыгына жараша орду-орду менен пайдаланылды.

**Диссертациялык изилдөөнүн теориялык негиздерин** биздин изилдөө ишибиз менен түздөн-түз же кыйыр түрдө байланышкан укуктун теориясы жана тарыхы, конституциялык укук, кылмыш-жаза укугу, социология, психология жана башка илимдер боюнча окумуштуулардын илимий-теориялык эмгектери түздү.

**Изилдөөнүн нормативдик негиздери**Кыргыз Республикасынын Жогорку Кеңеши тарабынан ратификацияланган эл аралык нормативдик-укуктук актылардан, Кыргыз Республикасынын Конституциясынан, үй-бүлөлүк зомбулуктун алдын алуу жана ага каршы күрөш жүргүзүү менен байланышкан аракеттеги улуттук мыйзамдардантурат.

Диссертацилык изилдөөбүздө, ошондой эле, кылмыштуулуктун алдын алуу жана аны менен күрөшүү боюнча программалык-укуктук документтер активдүүлүк менен колдонулду.

**Диссертациялык изилдөөнүн эмпирикалык негиздерин** үй-бүлөлүк зомбулук менен түрдүү деңгээлде байланышкан статистикалык материалдар, эл аралык, улуттук жана өкмөттүк эмес уюмдардын отчетторунун маалыматтары түздү. Үй-бүлөлүк зомбулуктун алдын алуу, ага каршы күрөш жүргүзүү, жаза колдонуу жөнүндөгү мыйзамдардын иштөөсү боюнча Кыргыз Республикасынын ички иштер органдарынын, сот органдарынын иш практикасына талдоо жүргүзүлдү.

**Диссертациялык изилдөөдө алынган натыйжалардын чындыкка жакындыгы** Кыргыз Республикасынын мыйзамдарына, ички иштер органдарынын, сот органдарынын иш практикасына, атайын юридикалык адабияттарга талдоо жүргүзүлгөндүгү менен тастыкталат.

**Диссертациялык изилдөөнүн объектиси -** үй-бүлөлүк зомбулуктун алдын алуу жана ага каршы күрөш жүргүзүүгө байланышкан коомдук-социалдык жана ички үй-бүлөлүк мамилелердин жыйындысы.

**Изилдөөнүн предмети -** үй-бүлөлүк зомбулуктун алдын алуу жана ага каршы күрөш, анын келип чыгуу себептери жана залакалары, бул боюнча үй-бүлөлүк зомбулукка карата жоопкерчиликти жонго салуучу улуттук, эл аралык нормалар.

**2.1. Үй-бүлөлүк зомбулукка каршы күрөшүү боюнча эл аралык жана чет өлкөлүк мыйзамдар**

Дүйнөлүк коомчулук жыйырма кылымдан баштап эле үй-бүлөлүк зомбулукка каршы туруунун натыйжалуу жолдору тууралуу ойлонуштура баштаган.Натыйжада үй-бүлө мүчөлөрүнүн, айрыкча, аялдардын жана жаш балдардын зомбулукка кабылуусунун алдын алуу, ага каршы күрөш жүргүзүү боюнча конкреттүү сунуштар, мамлекеттик деңгээлдеги мыйзамдар жана эл аралык укук талаасындагы талаптар иштелип чыга башталды. Атап айтканда, булар: Адам укугунун бүткүл дүйнөлүк декларациясы; Жарандык жана саясий укуктар жөнүндөгү эл аралык пакт (1966-жыл, 23-берене); Экономикалык, социалдык жана маданий укуктар жөнүндөгү эл аралык пакт (1966-жыл); Аялдарга карата дискриминацияны жоюу тууралуу декларацию (1967-жыл.); Балакатка жете электерди сот жообуна тартуунун минималдык стандарттык эрежелери (1985-жыл); Улуттук жана эл аралык деңгээлде балдарды тарбияланууга жана багып алууга берүү менен алардын укуктарын коргоонун жана керектөөлөрүн колдоонун социалдык жана укуктук принциптери тууралуу декларация (1986-жыл); Баланын укуктары жөнүндөгү конвенция (1989-жыл); Балдардын жакшы жашоосун, укуктук коргоого алынуусун жана өнүгүүсүн камсыз кылуу жөнүндөгү бүткүл дүйнөлүк декларация (1990-жыл); Аялдардын коомдо, өзгөчөүй-бүлөдө зомбулукка дуушар болуусунунун алдын алуу жана ага каршы күрөш жүргүзүү боюнча Европа Кеңешинин Конвенциясы (2011-жыл) ж.б.

Жогоруда аталган документтердин ратификациялануусуна жана ишке ашырылуусуна мамлекет өз жарандарынын гана эмес эл аралык коомчулуктун алдында жооптуу. Ал документтерге жана декларацияларга ылайык мамлекет зомбулук орун алышына күмөндүү деп эсептеген үй-бүлөлөрдүн ички иштерине аралашуу мүмкүнчүлүгүнө ээ [29].

Чындыгында адам укугун коргогонэл аралык органдар үй-бүлөлүк зомбулук көйгөйүнө салыштырмалуу кечирээк көңүл буруп башташты.“Аялдарга көрсөтүлгөн дискриминациянын бардык түрлөрүн жоюу жөнүндөгү конвенцияда” (18.12.1979-жылы түзүлгөн)аялдардын укуктарынын дискриминацияга алынуусу адамдын кадыр-баркын урматтоо, тең укуктуулукту сактоо принциптерине доо келтирет, аялдардын эркектер менен бир катарда өлкөнүн саясий, социалдык, экономикалык жана маданий жашоосуна катышуусуна, жалпы коомчулуктунжанаар бир үй-бүлөнүн жашоосунун жакшы болушуна, аялдар үчүн өз мүмкүнчүлүктөрүн ишке толук ашыруусуна олуттуу тоскоолдук жаратат.

Бириккен Улуттар Уюмунун курамындагы эл аралык органдардын кабыл алынган келишимдеринде, мунун арасында аялдарга карата болгон дискриминациянын түрлөрүн жоюу боюнча иш жүргүзгөн комитетинде аялдардын укуктарын чектөөнүн өзү да аларга карата көрсөтүлүп жаткан зомбулук аракеттердин түрлөрүнүн бири болуп эсептелет деп белгиленген.

Коомдогу, үй-бүлөдөгү эркектер менен аялдардын орду жана милдеттери тууралуу мурунтадан калыптанып келе жаткан патриархалдык көз караштар жана стереотиптер басымдуу көпчүлүк учурларда аялдарга карата зомбулук аракеттерге себепчи болууда.Дүйнөдөгү дээрлик бардык мамлекеттер сыяктуу эле Кыргыз Республикасында дазомбулуктун алдын алуу, ага каршы иш алып баруудагы аракеттер жүргүзүлүп жаткандай болгону менен анын себептери жана залакалары, жаш курактар, улуттар жана жашаган аймактары боюнча өзгөчөлүктөрү тууралуу реалдуу так статистикалык маалыматтар жыйналбайт.

Аялдар жана балдардын укуктары тууралуу эл аралык-укуктук актылар тууралуу кеп кылуу менен 2007-жылы кабыл алынган жана 2010-жылы толук күчүнө кирген жаш балдарды сексуалдык эксплуатация кылуудан коргоого алуу жөнүндөгү Европа Кеңешинин Конвенциясын өзгөчө белгилеп кеткибиз келет.Бул конвенцияга 47 өлкө кол койгону менен аны 34 өлкө гана толугу менен ишке киргизген жана ага олуттуу себептер бар. Айрым мамлекеттер конвенцияда берилген айрым үй-бүлөлүк талаптар менен жоопкерчиликтерге, берилген укуктар менен эркиндиктерге макул эмес. Бул конвенцияны талдаган учурда анда “сексуалдуулук”, “сексуалдык ден соолук”, “сексуалдык зомбулук”, “сексуалдык билим” жана“сексуалдук укук”түшүнүктөрүчечмеленгенин көрүүгө болот. Тереңдеп изилдебей туруп деле сексуалдуулук менен сексуалдык зомбулук түшүнүктөрүнүн ортосунда чоң айырмачык бар экендигин байкай алабыз. Европалыктардын менталитети менен КМШ республикаларынын, алардын ичинде Кыргыз республикасынын жарандарынын көз караштары кескин айырмаланып турат. Батыш менен Европанын үй-бүлөгө карата айрым пикирлери, ал тургай, бизди чочутуп да жиберет. Мисалы, бир жыныстуулардын баш кошуусунун ачыктыгы, алардын бала багып алууга болгон аракеттери жана буларды адам укугу жана эркиндиги деп кабыл алышкандыгы. Демейки үй-бүлөлөрдө кээде чырлашуу, пикир келишпестиктер чыгып турганда мындай үй-бүлөлөрдө жаңжал чыкпай коймок беле, анын үстүнө андай жарандар биздин көз карашыбыз боюнча улуттун абдан эле уят көрүнүшү. Ушул сыяктуу эле ойлорду А.П.Дьяченко, Е.И.Цымбал [62], Л.А.Букалерова [42] жана башка окумуштуулар да карманышат.

Е.В. Красненкова эгер айрым мамлекеттер тийиштүү деңгээлде (duediligence прициби) аялдарга карата зомбулук менен күрөш жүргүзбөсө, анын алдын алуу боюнча аракеттер көрүлбөсө, анда мындай мамлекеттердеги аялдардын укуктарын коргоого алууга дүйнөлүк коомчулук чакырылат деп жазат жана ага биз да толугу менен макулбуз.

Аялдардын мыйзамдык негизеги укуктарын жана аларды үй-бүлөлүк зомбулуктан коргоого алууга багытталган жогоруда аталган Европа Кеңешинин Конвенциясы жалпы аялдардын тең укуктуулугун камсыз кылуудагы эл аралык манидеги абдан баалуу документ болуп эсептелет. Конвенция боюнча алар тек гана эркек жана аял жынысындагы инсандар эмес, алардын ар бирининүй-бүлөдөгү, коомдогу өз орду жана кызматы бар. Муну биз эркек аялга салыштырмалуу жашоо тепкичинде жогору турат деп түшүнбөөгө тийишпиз [83, 335-бет]. Уул болобу, кыз болобу алар эне мээримине муктаж жана алар ошондуктан да атага караганда энеге көбүрөөк жакын, ушул себептүү да кыргыз элинде “эркек сырткы тон” деп айтылат. Демек, үй-бүлөдө атага караганда эненин орду бир топ чоң жана муну ар бир эркекмин деген жаран көңүл борборунда кармоого милдеттүү. [83, с.335].

Үй-бүлөдөгү зомбулукка каршы күрөшүү боюнча америкалык тажырыйбаларга таянуу менен бул өлкөдө ага мамлекеттик приоритеттүү багыт катары маани берилерин жана аталган проблеманын алдын алууга, ага каршы күрөш алып барууга ири өлчөмдөгү акча каражаттарынын бөлүнөрүн белгилеп кеткибиз келет. Бул асоциалдык маселени изилдөө иштери АКШда өткөн кылымдын 20-жылдарында эле башталган жана натыйжада токмок жеген баланын синдрому теориясы пайда болуп, бул проблема улуттук масшабдагы рангга чейин көтөрүлгөн [154]. Азыркы учурда үй-бүлөлүк зомбулук маселеси басымдуу көпчүлүк өлкөлөрдө мамлекеттик жана коомдук уюмдар тарабынан ар тараптуу изилдөөгө алынууда. Америка Кошмо Штаттарындагы жарым кылымдан ашык мезгил ичиндеги үй-бүлөлүк зомбулук, анын пайда болуу себептерин жана залакаларын изилдөөгө алуу өз натыйжаларын берди. Мисалы, АКШ юстициясынын статистика бюросунун жарыяланган маалыматы боюнча 1976-жылы 1600 аял жана 1375 эркек жубайлары тарабынан өлтүрүлсө, 1999-жылы мындай курмандыктар аялдар арасында 1248 болсо, эркектер арасында 424кө чейин кыскарган [161].

Үй-бүлөлүк зомбулуктун, алардын ичинде, эң эле оор кылмыштардын бири катары эсептелген адам өлтүрүүлөрдүн саны кантип кыскарып калды? Ага түрдүү багыттардагы иш-аракеттер себепчи болду. Биринчиден, үй-бүлөдөгү оор кылмыштарга алып келүүчү себептер аныкталды жана алардын алуу иш-чаралары өткөрүлдү. Экинчиден, аялдардын өз укуктарын таануусу жана ал үчүн активдүү түрдө күрөшө билүүсү боюнча семинар, конференциялар жана жыйындар өткөрүлүп турду [158]. Үй-бүлөдөгү зомбулукту жана кылмыштуулукту кыскартуу жаатында биз жогоруда белгилеген америкалыктардын алгылыктуу тажырыйбалары жана практикалары ар бир өлкө үчүн, анын ичинде, Кыргызстан үчүн да мыкты үлгү болооорун ишеним менен айта алабыз.

Үй-бүлөдөгү зомбулукту кыскартуу, анын алдын алуу көйгөйү өз ичине аялдарды гана эмес, жаш балдарды, ошондой эле үй-бүлөнүн улгайган мүчөлөрүн да коргоого алуу зарылчылыгын камтыйт. Карыган ата-энелерин камкордукка албоону, наристелердин гана эмес жалпы балдардын тамак-ашына, кийим-кечесине жана билим алуусу менен тажырыйбасына кам көрбөөнү да биз белгилүү деңгээлдеги үй-бүлөлүк зомбулукка кошулуучу аракеттер катары баалоого тийишпиз [56, 23-бет].

Экономикасы өнүккөн алдыңкы мамлекеттерде үй-бүлөлүк зомбулукка дуушар болушкан аялдарга көрсөтүлүүчү кызматтар төмөнкүлөр:

1) чырлуу жагдай, бул жагдайдын себептери жана тийгизген залакалары аныкталган соңбиринчи кезекте жабыр тарткан инсанга жардамдын кандай түрүн көрсөтүү зарылдыгы такталат;

2) жабыр тарткан адамга түрдүү багыттардагы (укуктук, медициналык, психологиялык ж.б) анык жардамдаркөрсөтүлөт;

3) үй-бүлөдө ишке ашырылган зомбулуктун кайра кайталанбастыгы боюнча иш-чаралар жүргүзүлөт, зарылчылыктарга жараша тергөө иштери, сот өндүрүштөрү ишке ашырылат.

Жабырлануучуга көрсөтүлүүчү зарыл жардамдардын түрлөрүн так аныктоо абдан зарыл. Алар дары-дармектер, азык-оокаттар, акча каражаттары же моралдык колдоо көрсөтүү, психологиялык кеп-кеңеш түрүндө болуусу да мүмкүн. Зомбулуктан катуу жабырлангандардын медициналык, психологиялык жактан толук өзүнө келүүсү үчүн бир топ убакыттар талап кылынат. Жабыркаган аял бир жерде туруктуу иштеген болсо ал мекеменин кесиптик кошууну (профсоюз)тарабынан, эч жерде иштебеген болсо жергиликтүү өзүн өзү башкаруу органы, кварталдык комитеттер, мэрия тарабынан курорт, дарылоо-профилактикалык санаторияларына жиберилгени максатка ылайыктуу.Мындай жабырлануучу жак үйдө болбогон учурда анын чарбасына, балдарына камкордук көрсөтүлүү уюштурулуусу зарыл жана ал ар кандай жолдор менен ишке ашырылат, мисалы, жаш балдар болсо аларды багып туруу үчүн жабырлануучулардын туугандарын, коңушуларын уюштуруу, балдарды убактылуу интернаттарга жайгаштыруу ж.б.

Көпчүлүк учурларда укуктук актыларда көрсөтүлгөн жоболор чындыгында аткарылышы керек болгон талаптарга жооп бере албай, камкордукка муктаж болуп жатышкан балдардын укуктары коргоого алынбай калган учурлар да көп. Иш жүзүндө балдарды аларга карата зомбулуктан куткарууга багытталган мыйзамдык базалар көбүнчө декларативдик мүнөзгө ээ болууу менен, алардын айрым пункттары эл аралык укуктук актыларга дал келбей калат. Бардык эле өлкөлөрдүн социалдык-экономикалык жактан өсүү деңгээлинин, алардын улуттук менталитеттерин, каада-салттарынын, үй-бүлөлүк мамилелердеги калыптанган адаттарынын бирдей эместиги өзүнөн-өзү түшүнүктүү. Кайсыл бир мамлекеттер үчүн үй-бүлөдөгү тарбия, бири-бирине болгон мамиле демейдеги эле адат катары эсептелингени менен башка өлкөлөр үчүн ал көрүнүштөр абдан эле жат нерседей кабыл алынат [76, 123-бет]. Кыргыз элинде “баланы жашынан, келинди башынан” деп айтылып, баланы жаш кезинен эмгекке, кесипке, улууларга жана ата-энеге урмат менен мамиле жасоого тарбиялоо башкы орунда турат. Улгайган ата-энени жалгыз таштап балдардын баарынын бөлүнүп кетип өз алдынча жашоосу такыр эле акылга сыйбаган көрүнүш.

Үй-бүлөдөгү зомбулуктун алдын алуу жана ага каршы күрөшүү боюнча Казакстан Республикасынын тажырыйбаларынын да үлгү катары алууга мүмкүн болгон жактары арбын. Аталган мамлекетте“Үй-бүлөлүк жана гендердик сасаттын 2030-жылга чейинки концепциясы” иштелип чыккан [17]. Республиканын аймагында жүргүзүлгөн гендердик изилдөөлөрдүн натыйжаларына таянуу менен беш бөлүмдөн турган үй-бүлөдөгү зомбулуктун алдын алуунун жана ага каршы аёосуз күрөшүүнүн максаттары жана стратегиялык милдеттери, болжолдуу түрдөгү күтүлүүчү натыйжалардын тизмеси иштелип чыккан. Аталган стратегиялык концепциянын биринчи бөлүмүндө үй-бүлөдөгү гендердик тең салмактуулукка жетишүү, балдарды тарбиялоодогу ата-энелердин жоопкерчиликтерин күчөтүү маселелери каралган.

Үй-бүлөлүк зомбулукту жоюунун, жок эле дегенде, кескин кыскартуунун маанилүү моменти болуп Казакстанда 2009-жылдын 4-декабрында кабыл алынган “Турмуш-тиричиликтик зомбулукту алдын алуу” мыйзамы эсептелинет. Анда үй-бүлө мүчөсү катары эсептелинген айрым бир субъектилердин өзүн алып жүрүүсү, алардын бири-бири менен болгон мамилесинин эрежелери, катаал мамилеге кабылган үй-бүлө мүчөсүнө колдоо көрсөтүү жактары каралган. Зомбулук азабын тартышканаялдарды жана балдарды коргоого алуудагы ички иштер органдарынын атайын бөлүмдөрүнүн милдеттери баса белгиленген.Республикада зомбулукка кабылгандар үчүн атайын кризистик реабилитациялык борборлор түзүлгөн.Үй-бүлөлүк зомбулуктун алдын алуу жана ага каршы күрөш жүргүзүү багытындагы мыйзамдарда анын курмандыктарын коргоого алуу гана эмес кылмышка шектүүлөрдү же күнөөлүү деп эсептелгендерди жоопко тартуу боюнча атайын кызматтардин милдеттери жана жоопкерчиликтери белгиленген.

Казак Республикасынын үй-бүлөлүк зомбулукту жоюу, ага каршы жалпы күрөш алып баруу багытындагы мыйзамдарда байыртадан калыптанып келе жаткан үй-бүлөгө жана анын мүчөлөрүнө патриархалдык мамиле жасоодон биротоло арылуу маселелери биринчи орунга коюлган. Аялдарга жана балдарга заман талаптарына ылайык мамиле жасоого, бул багыттагы дүйнөлүк прогрессивдүү алдынкы тажырыйбаларды өздөштүрүүгө жана сиңирүүгө өзгөчө көңүл бурулган. Бирок да Казакстан Республикасынын биз изилдөө жүргүзүп жаткан багыттагы мыйзамдарында жана жалпы эле калктын өзүнүн аң-сезиминде айрым кемчиликтер баржана алар төмөнкүлөр:

• зомбулукка кабылган аялдар жана балдардын кризистик борборлорунун жетишээрлик деңгээлде каржыланбоосу жана алардын негизинен эл аралык уюмдар тарабынан каржыланып жатышы (дүйнөлүк кризиске жана башка себептерге байланыштуу бул кирешелердин статьясы да кыскарууда);

• үй-бүлөлүк ички мамилелерге эч бир тараптын аралашууга укугу жок деген зомбулукка кабылгандардын өздөрүнүн консерватисттик аң-сезими жана ички проблемаларды сыртка чыгарууну намыс көрүшкөндүгү;

• үй-бүлөлүк зомбулукка кабылгандардын басымдуу көпчүлүгу укук коргоо органдарына өз убагында кайрылбайт жана бул да ага каршы күрөш жүргүзүүдө тоскоолдуктарды жаратат;

• үй-бүлөлүк зомбулукка каршы күрөш жүргүзгөнички иштер органдарынынатайын техникалык жактан жабдылуусунун жетиштүү эместиги;

• ички иштер органдарынын курамынын жана аларга тектеш башка субъекттердин үй-бүлөдөгү зомбулуктун алдын алуу жана бул жараянга каршы күрөш жүргүзүүдөгү даярдыктарынын жетишсиздиги ж.б.

Үй-бүлөлүк зомбулукка каршы күрөш жүргүзүү боюнча Тажик Республикасынын тажырыйбасын изилдөөгө алуу менен өлкөнүн аракеттеги кылмыш-жаза мыйзамдарынын үй-бүлөлүк негативдик көрүнүштөрдү токтотуудагы таасиринин аз экендигин байкадык. Бир дагы мыйзамдык актыда “үй-бүлөлүк зомбулук” түшүнүгү тууралуу конкреттүү сөз болбойт.Республикада иштеп жаткан кылмыш-жаза, кылмыш-жаза – процессуалдык жана административдик мыйзамдардаүй-бүлөлүк зомбулук үчүн жоопкерчилик, ага күнөөлүү тараптын жазага тартылуусу айтылбайт, демек, өлкөдө биз сөз кылып жаткан көйгөй боюнча атайын мыйзамдардын кабыл алынуусу зарыл [103, 192-бет]. Андай мыйзамдардын долбоорунун талкуусу төрт-беш жылдан бери улантылып келет (токтоп турат десек туура болгудай) демек, мындан биз Тажикстанда үй-бүлөдөгү зомбулуктун алдын алуу жана ага каршы күрөш жүргүзүү өзгөчө артыкчылыкка ээ эмес деп жыйынтык чыгарсак болот. Ушул себептүү да Тажикстанда биздин өлкөгө салыштырмалуу аялдарга болгон мамиленинкатаалдыгыбүгүнкү күндө да уланууда.

Тажикстан Республикасынын кылмыш-жаза жаатындагы мыйзамдарында зомбулук катары бааланган кылмыштардын тизмеси келтирилген, бирок туугандыктын субъекти катары бааланган кылмыштуулуктунквалификациясыберилген эмес. Мындан сырткары, кылмыш-жаза мыйзамдарында психологиялык басым жасоо тууралуу эч кандай кеп болбойт. Минималдык нике курагына жете элек кыздарды гана алардын эркине карабастан турмушка берүүгө карата жоопкерчилик белгиленген 168-берене гана жакын туугандардын бири-бирине жасаган кылмыштуу аракеттерин өз ичине камтыйт.

Бул айтылгандардын негизиндеТажик Республикасында үй-бүлөдөгү зомбулук жөнүндө жарыя кылбоону тандап алышкандайжана аталган көйгөй менен дээрлик алектенишпейт окшойт деп да жыйынтык чыгарса болчудай. Өлкөнүн укук коргоо органдарынын курамында үй-бүлөдөгү зомбулук менен иш алып барган бөлүмдөр жок жана мындай маселелер башка күч органдарынын кызматкерлерин көп кызыктыра бербейт. Үй-бүлөдө болгон зомбулуктун курмандыгы болушкан адамдарга квалификациялык жардам берген атайын социалдык багыттагы кызматтар дээрлик жок деп айтууга болот.

Тажикстанда үй-бүлөдөгү зомбулук жөнүндөгү маселени козгоо, жалпысынан алганда, AmnestyInternational укук коргоо уюуму тарабынан алынган статистикалык маалыматтар менен гана чектелип калган десек да жаңылышпаган болор элек.Республикада жалпы аялдардын үчтөн биринен жарымына чейини системалык түрдө күйөөсү же анын жакын туугандары тарабынан физикалык, психологиялык, жана сексуалдык зомбулукка кабыл болушат жана алардын жарымына жакыны башка арга жоктугунан өз өмүрлөрүн кыюуга аргасыз болушат (экономикалык жетишпестиктен улам андай келиндердин ата-энелери аларды кайра кабыл алууну көп каалай беришпейт [134].

Үй-бүлөдөгү зомбулуктун алдын алуу жана аны менен күрөшүү боюнча мамлекеттик-укуктук иш-чаралардын эл аралык жана чет өлкөлүк потенциалдарын изилдөөгө алуу менен төмөнкүдөй жагдайларды белгилөөгө болот:

1. Алдынкы өнүккөн өлкөлөрдө үй-бүлөлүк зомбулук проблемасы илимий-изилдөө багытында да, укук коргоо багытында да ишке ашырылууда. Аларда үй-бүлөлүк зомбулук проблемасы социалдык жана криминологиялык программалар менен биргеликте атайын стратегиялык максаттар менен изилдөөгө алынып келет. Ошол эле учурда, айрым мамлекеттер бул мамлекеттик жана эл аралык маанидеги маселеге жетишерлик деңгээлде көңүл бурбай жатышкандыгы да нагыз чындык.

2. Жогоруда айтылгандай, цивилизацияга жетишкен алдынкы өнүккөн өлкөлөр жалаң үй-бүлөдөгү зомбулуктун алдын алуу жана аны менен күрөшүү багытында атайын кошумча нормативдик-укуктук актыларды иштеп чыгышкан жана бул проблемага мамлекеттик деңгээлде көңүл бурулат.

3.Дүйнө мамлекеттери ар кандай деңгээлде өнүгүп жатышкандыгы нагыз чындык жана алардагы дин тутуу эрежелери да ар түрдүүчө. Демек, аларда үй-бүлөлүк зомбулукка да алардын диндик эрежелерине жана өнүгүү деңгээлдерине жараша мамиле жасалат.

4. Кыргыз Республикасы “Аялдарга карата зомбулук көрсөтүүнү токтотуу жана ага каршы күрөш жүргүзүү боюнча Европа Кеңешинин Конвенциясын” аутентификациялоого жана ратификациядан өткөрүүгө тийиш, себеби бул иш-аракеттер аялдарга үй-бүлөлүк кыянаттык кылууну кескин кыскартууда маанилүү механизм болуп эсептелет.

Үй-бүлөдөгү зомбулук түшүнүгүнүн маани-маңызына жана анын кесепеттерине эл аралык деңгээлде баа берүүлөрдү изилдөөгө алуу менен ага азыркы мезгилде ар кандай мамлекетте ар кандайча баа берилерин белгилеп кеткибиз келет. Ислам динин тутунган айрым цивилизациялык өсүп-өнүгүү деңгээлине жете элек мамлекеттерде же болбосо коомдук өнүгүүдөн артта калган өлкөлөрдө дале болсо аялдардын укугу коргоого алынбай келет. Аларда балакатка жете эле жаш кыздарды турмушка берүү, болгондо да сатуу демейки эле көрүнүш сыяктуу. Кандай болгондо да, басымдуу көпчүлүктү түзгөн дүйнөлүк коомчулукта үй-бүлөлүк зомбулук, мунун катарында, жаш кыздарды эрте турмушка берүү негативдик социалдык көрүнүш катары эсептелет. Кыргыз элинде мурдагы “тебетей менен бир урса жыгылбаган кызды турмушка берсе болот” деген түшүнүк биротоло жокко чыкты. Кыздарды өз эркине каршы алып качуу да кескин кыскарды, ал тургай,жок болуп бара жатат деп да айта алабыз. Ала качылган кыздар да азыр негизинен мурдагыдай “таш түшкөн жеринде оор” деп отуруп калышпайт.

Үй-бүлөлүк зомбулуктун түшүнүгүнүн жана маңызынын теориялык жана эл аралык келип чыгышын изилдөөнү жыйынтыктап, биз азыркы мезгилде зордук-зомбулук көрсөтүүнү жана бул көрүнүшкөболгон мамилегежагымсыз социалдык көрүнүш катары бир тараптуу баа берүүнүн жок экендигин баса белгилейбиз, мында, үй-бүлөдөгү зомбулук сөзсүз түрдө үй-бүлө мүчөлөрүнүн арасындагы мамилелерге деструктивдүү таасирин тийгизген терс процесс катары каралат.

Дагы бир белгилей кетчү нерсе – үй-бүлөлүк зордук-зомбулук түрүндөгү кылмыштуулукка карата учурдагы мыйзамдуулук позициясынын категориялык мүнөзү мамлекетибиздин өнүгүүсүнүн түрдүү мезгилдеринде көбүнчө жактырылбай келинген. Мунун себебинегизинен уруунун жашап калышы үчүн зордук-зомбулук ыкмалары менен орнотулган шарттардагызарыл болгон катуу тартип, элибиздин өнүгүүсүнүн мурунку доорлорунан бизге келген үрп-адаттарга жана салттарга байланыштуу болгон.

**2.2. Кыргыз Республикасында үй-бүлөлүк зомбулуктан сактоо жана коргоонун укуктук механизмдери**

Акыркы мезгилдерде өлкөбүздө аялдарды, жаш балдарды, өзгөчө кыздарды зомбулуктан, мунун курамындагы үй-бүлөдөгү катаал мамилелерден коргоого катуу көңүл бурулуп башталды. Кыргыз Республикасы Көз карандысыз мамлекеттердин шериктештигинин курамындагы мамлекеттердин арасында үй-бүлөдөгү зомбулуктар менен күрөшүүгө багытталган атайын мыйзамдарды биринчилерден болуп кабыл алды. Аталган багыттагы негизги мыйзам катары бүгүнкү күндө Кыргыз Республикасынын “Үй-бүөлүк зомбулуктан сактоо жана коргоо жөнүндө” мыйзамы таанылган.

Үй-бүлөдөгү зомбулукка каршы күрөшүү жана аныналдын алуу бир жолку же бир нече жолу аткарыла турган жумуш эмес, ал ишке ашырылуусунда туруктуу жана терең ойлонуштурулган иш-аракеттерди талап кылган актуалдуу иш-чаралардын жыйындысы болуп саналат.Үй-бүлөдөгү зомбулуктужокко чыгаруу мамлекеттин атайын мыйзамдарына жана бул багыттагы башка документтерге гана көз каранды эмес. Мында жогорку аң-сезим, ар бир аялга өз энесиндей, эже-карындашындай же өз кызындай мамиле жасай билүүгө калыптануу абдан маанилүү. Бул коомдук-социалдыкжана укуктук терс көрүнүштөрдү кескин кыскартууда, келечегинде биротоло токтотууда жергиликтүү коомчулуктун кызматы абдан чоң. Жакын туугандар жана коңушулар кимдин кантип жашап жаткандыгын сырттан болсо да жакшы билишет жана жаңыдан башталып жана өөрчүп келе жаткан үй-бүлөлүк ыйкы-тыйкыларды токтотуп калууда алар четтен байкоочу кызматты аткарбоого милдеттүү.

Үй-бүлөлүк зомбулуктан жабыркагандар же алардын жакындары көпчүлүк учурларда ага толук маани беришпейт. Чыр-чатактуу үй-бүлөдө чоңойгон балдар келечегинде да уруш-жаңжалга жакын болушат, алардын жаштайынан психологиясы бузулуп, таш боорлук моделди өздөрүнө сиңирип алуу менен алар айлана-чөйрөсүнө, келечекте балдарына катаал мамиле жасашат.Бул туюк чынжырды бузуп чыгып кетүүдө зомбулуктан жабыркагандарга өз убагында социалдык-психологиялык жана укуктук көмөк көрсөтүү зарыл.

Кыргыз Республикасы Адам укугунун жалпы декларациясына кошулуу менен адам укугу боюнча бир топ эл аралык документтерди ратификациядан өткөрдү жана адам укугун, анын ичинде үй-бүлөдө жапа чегүүгө дуушар болгон жактардын укуктарын жана эркиндиктерин коргоого алууга милдеттенме алды. Мунун натыйжасында адамдын укугу жана эркиндиги жаатындагы жоболор кабыл алынып, улуттук мыйзамдарда аларды жүзөгө ашыруунун механизмдери аныкталды.Тилекке каршы, кээ бир учурларда өзүн сыйлаш бул жакта турсун, үй-бүлө мүчөлөрүн да сыйлаганды билбегендердин айынан өлкөбүздө биз изилдеп жаткан көйгөйдүнорчундуулугу азайбай келет. Укук коргоо боюнча эл аралык уюмдардын маалыматтарынатаянсак, Кыргызстанда үй-бүлөдөгү зомбулуктун өзү жана анын айрым эпизоддору жоюлбай келүүдө[50], мындай зомбулуктун түрлөрү жана анын тийгизген залакалары жөнүндө массалык маалымдоо каражаттарында, социалдык тармактарда байма-бай жарыяланып жатат.

Т.Сидоренкова айтымына ылайык, [121, 333-бет] үй-бүлөдөгү зомбулук анын кайсыдыр бир мүчөсүнүн мыйзамдуу укуктарынын бузулуусу менен чектелбейт, ага психологиялык басым көрсөтүлөт, каржылык жактан чектөөгө алынат, инсандын өзүнө баа берүүсү төмөндөйт, келечекке болгон үмүтү үзүлөт. 2017-жылдын март айында Кыргыз Республикасынын Жогорку Кеңеши “Үй-бүлөлүк зомбулуктан сактоо жана коргоо жөнүндөгү” мыйзамдыкабыл алды, көп өтпөй бул мыйзам республиканын Президенти тарабынан бекитилди[11]. Мыйзамдын кабыл алынуусунун негизиндеКыргыз Республикасынын буга чейин иштеп келген “Үй-бүлөлүк зомбулуктан социалдык-укуктук жактан коргоого алуу жөнүндө” мыйзамы [12] өз күчүн жоготту,ушул жааттагы бир топ укуктук-ченемдик актылар өзгөртүүлөргө дуушар болушуп,аларга толуктоолор киргизилди. Жаңыдан кабыл алынган мыйзамга ылайык үй-бүлөдөгү зомбулуктан жабыр тарткандардын укуктарын коргоочу субъектилердин чөйрөсү жана алардын аткаруучу жумуштарынын компетенциялары кеңейтилди.

Кыргыз Республикасынын “Үй-бүлөлүк зомбулуктан сактоо жана коргоо жөнүндө” [11] мыйзамында “үй-бүлөлүк зомбулук”, “физикалык жактан зомбулук”, “психологиялык жактан зомбулук”, “экономикалык жактан зомбулук” түшүнүктөрүнө өз-өзүнчө аныктама берилгенине карабастан, мында сексуалдык зомбулук жөнүндө атайын сөз жок. Бул түрдөгү зомбулукжөнүндө1-беренедеги “психологиялык зомбулук” тууралуу сөз болгон учурда үстүртөдөн каралып өтүлгөн.

“Үй-бүлөлүк зомбулуктан сактоо жанакоргоо жөнүндө” мыйзамында [11] белгиленген багыттарда жумуш алып баруучу органдардын кеңири чөйрөсү берилген. Булар төмөнкүлөр: Кыргыз Республикасынын Министрлер кабинети, сот органдары, укук коргоо органдары, мамлекеттин социалдык жактан иш жүргүзүүчү органдары, саламаттыкты сактоо,билим берүү жана илим министрликтери, омбудсмендер, массалык маалымат каражаттары,жергиликтүү өзүн өзү башкаруу органдары, балдарды коргоо жаатында иштеген мекемелер жана түрдүү коммерциялык жана коммерциялык эмес уюмдар ж.б.у.с. Жогоруда белгиленгендерден улам үй-бүлөдөгү зомбулуктан жабыр тарткандаргасоциалдык, медициналык, юридикалык жана башка жардамдар көрсөтүлүп турат деп жыйынтык чыгарууга болот.

Кыргыз Республикасынын аракеттеги кылмыш-жаза мыйзамдары боюнча адамдын өмүрүнө жана ден соолугуна зыян келтирген тараптар кылмыш-жаза жообуна тартылууга тийиш жана көпчүлук учурларда үй-бүлө мүчөлөрү мындай кылмыштардын курмандыктарына айланып калууда. Мисалы, төмөндө биз жарандын өмүрүнө же ден соолугуна зыян келтирүүнүн түрлөрүн санактан өткөрүп көрөлү: атайылап ден соолукка жеңил деңгээлде зыян келтирүү (Кыргыз Республикасынын Кылмыш-Жаза кодексинин 105-беренеси) [2], кыйноого алуу (КРнын КЖКнын 111-беренеси), атайылап ден соолукка жеңил деңгээлде зыян келтирүү (КРнын КЖКнын 112-беренеси), зордуктоо (КРнын КЖКнин 129-беренеси) ж.б. КРнын“Укук тартиптеринин бузулуусу жөнүндө” мыйзамдык кодексинде [3] үй-бүлөдө орун алган зомбулукка кадимки эле кылмыштардын бири катары баа берилген, анда бул зомбулукпсихологиялык, физикалык, экономикалык, сексуалдык мүнөздө болуу менен,үй-бүлөнүн айрым бир мүчөсү (көп учурда үй-бүлө башчысы) үй-бүлөнүн калганбир же бир нече мүчөсүнө карата же, тескерисинче, үй-бүлөнүнбир нече мүчөлөрү биригип,анын бир мүчөсүнө карата зомбулук аракеттерди,катаал мамилелерди жасоосу катары көрсөтүлөт. Демек, эреже катары, үй-бүлөдөгү зомбулук, жогоруда белгиленгендей,психологиялык, физикалык, экономикалык, сексуалдык кылмыштуулук менен коштолгонуна карабастан,басымдуу учурларда ага административдик жоопкерчилик катары гана баа берилип келүүдө. Үй-бүлөлүк зомбулукка барган тиран буга чейин соттолгон болгон учурда гана ага берилүүчү жаза катаалыраак көрүнүштө болот.

Үй-бүлөлүк зомбулуктан кутулуп кетүү жеңил көрүнгөнү менен ага кабылган жарандарды коргоого алуучу укуктук механизмдер да бар. Мисалы үчүн, КРнын Үй-бүлөлүк кодексинде “ата-энелер балдарына физикалык жана психикалык зыян келтирүүгө укуктуу эмес” деп жазылган жана андай учурлар катталса алар ата-энелик укуктан ажыратылат [5].

“Үй-бүлөлүк зомбулуктан сактоо жана коргоо жөнүндөгү” мыйзамынын талаптарын турмушка ашыруу максатында“Кыргыз Республикасынын Өкмөтү жөнүндөгү” конституциялык мыйзамынын 10- жана 17-беренелерине ылайык Кыргыз Республикасынын Өкмөтү тарабынан 2019-жылдын 1-августунда № 390 “Үй бүлөлүк зомбулуктан коргоого алууну ишке ашыруунун тартиптери жөнүндөгү” Токтому кабыл алынган[18]. Аталган токтомдо үй-бүлөдөгү зомбулуктун алдын алуу, анын орун алуу себептерин аныктоо, бул терс көүнүштөрдөн жабыркагандарга укуктук, моралдык-материалдык, психологиялык жана медициналык жардамдарды токтоосуз көрсөтүү жана ага каршы күрөштү активдештирүү жактары баса белгиленген. Мындай жардамдар өзүн өзү башкаруу органдарынын, аймактык комитеттердин, ички иштер органдарынын жер-жерлердеги бөлүмдөрүнүн, социалдык жана укуктук колдоо көрсөтүүчү уюмдардын, медициналык мекемелердин кызматкерлери тарабынан көрсөтүлөт. Биз жогоруда үй-бүлөдө орун алганзомбулук аракеттерден жана катаал мамилелерден жабыр тарткандарга көрсөтүлүүчү жардамдардын түрүн, аларды жүзөгө ашыра турган кызматтарды жалпысын атап көрсөттүк. Албетте, кайсыл жабырлануучуга кандай колдоо керектиги анын каалоосуна, ден соолугунун жалпы медициналык-психологиялык абалына жараша аныкталат.

Жогоруда аталган КРнын Өкмөтүнүн токтомуна ылайык,үй-бүлөдө орун алган зомбулук фактылары аныкталган учурда мэрия, айыл өкмөттөрү,кварталдык комитеттер иш-чаралардынтөмөнкүдөй түрлөрүн аткарышат:

1. үй-бүлөдөгү зомбулуктан жабыр тарткандаргабаштапкы жардамдарды көрсөтүшүп, зарылчылыгына жараша тиешелүү кызматтарды чакырышат;

2. Зомбулук аракеттердин себептерин аныкташат, анын андан ары уланып же күчөп кетпөөсүнө кам көрүшөт;

3. Ички иштер органдарына ишке ашырылган инцидент тууралуу токтоосуз маалымат беришет жана алар менен биргеликте зомбулуктун кесепеттерине баа беришет.

Кыргыз Республикасынын 2017-жылдын 27-апрелиндеги № 63 “Үй-бүлөлүк зомбулуктан сактоо жана коргоо жөнүндө” мыйзамынын талаптарын ишке ашыруу максатындаКРнынӨкмөтү алдындагы Аялдар жана гендердик өнүктүрүү боюнча улуттук кеңешинин 2020-жылдын 15-январындагы“Үй бүлөлүк зомбулукту токтотуу жана ага каршы күрөш жүргүзүү маселелери боюнча мамлекеттик органдардын иш-аракеттери жөнүндөгү” чечими кабыл алынган жана ал республиканын вице-премьер-министри тарабынан бекитилген. Бул чечимдин негизинде үй-бүлөлүк зомбулуктун себептерин аныктоо, ага шарт түзүүчү себептерди жокко чыгаруу, мындай укуктук-социалдык терс көрүнүштөрдү кескин кыскартуу боюнча комитет түзүлгөн. Натыйжада Кыргыз Республикасынын конституциялык мыйзамдарында үй-бүлөдөгү зомбулук көйгөйүн чечүүнүн механизмдерин жана ар тараптуу программаларын камсыз кылуучу укуктук ченемдер кабыл алынган. Аталган ченемдер биздин диссертациялык ишибизде изилденип жаткан багытта мамлекеттик органдардын, коомдук уюмдардын, жалпы эле коомчулуктун иш-аракеттерин бүтүндөй мамлекеттик деңгээлде да, жергиликтүү деңгээлде да тескөөгө натыйжалуу шарттарды түзө алат.

Үй бүлөдөгү зомбулуктун алдын алуу, анын жаралуу себептерин аныктоо жана ага каршы күрөш жүргүзүү боюнча жергиликтүү комитеттер –бул мамлекеттик тиешелүү органдардын жана жергиликтүү өзүн өзү башкаруу органдарынын өкүлдөрүнөн, жарандык коомдордун,жергиликтүү коомчулуктунмүчөлөрүнөн турган жана коомдук башталышта түзүлүп, туруктуу иштегенколлегиалдык орган. Алар үй-бүлөдөгү зомбулукка дуушар болушкан аялдарды, жаш балдарды, улгайган адамдарды, майып-мунжуларды, эс-акылынан ажырагандарды, жалпы эле калктын, анын ичинде, үй-бүлө ичиндеги аялуу катмарга кирген инсандарды укуктук-социалдык жактан колдоого алуу үчүн кызмат кылат.

Жергиликтүү комитеттер жериндеги өзүн-өзү башкаруу органдары тарабынан түзүлөт. Ар бир айыл аймагында/шаарларда өздөрүнүн чакан комитеттери уюштурулат. Шаарларда административдик бөлүмдөрдүн базаларында (муниципалдык аймактык башкармалыктар, аймактык кеңештер, аймактык башкармалыктар ж.б.) өз алдынча жергиликтүү комитеттерди түзүү сунушталат.

Кыргыз Республикасынын 2021-жылдын 20-октябрындагы № 123 [14] “Жергиликтүү мамлекеттик администрациялар жана жергиликтүү өзүн-өзү башкаруу органдары жөнүндө” мыйзамынын 27-беренесине ылайыкүй-бүлөдөгү зомбулук көйгөйү жергиликтүү маанидеги олуттуу көйгөйлөрдүн бири болуп саналат. Ар бир айыл аймагынын климаттык шарттары, чарба жүргүзүүсү, шаарлардын, шаар тибиндеги поселоктордун өндүрүшү түрдүүчө экендиги жана ушуга байланыштуу алардагы жашоочулардын жашоо деңгээлдери да ар кандайча экендиги жалпыга маалым. Демек, жергиликтүүөзүн өзү башкаруу органдарыжана жергиликтүүмамлекеттик администрациялар үй-бүлөдөгү зомбулуктун алдын алуу жана ага каршы күрөштү жүргүзүү боюнча жогортодон атайын көрсөтмөлөрдү күтүп отурбастан, өз демилгелери менен бул жаатта иш алып бара берүүсү зарыл деп эсептейбиз. Албетте, айыл ичиндеги же шаар көчөсүндөгү, көп кабаттуу үйлөрдөгү жаралып жаткан проблемаларды жогорку бийлик органдары биле бербейт жана андай көйгөйлөрдү жеринде чечүү максатка ылайыктуу.

Азыркы учурда жергиликтүү өзүн өзү башкаруу органдары менен үй-бүлөлүк зомбулукка каршы иш алып баруучу комитеттердин иш-аракеттери алар боюнча түзүлгөн Типтүү Жобонун негизинде аныкталат. Бул Жобо Кыргыз Республикасынын Эмгек жана социалдык өнүктүрүү министрлигинин 2020-жылдын 13-мартындагы № 40 Буйругу жана Кыргыз Республикасынын Өкмөтүнүн алдындагы жергиликтүү өзүн өзү башкаруу органдары жана этностор аралык мамилелер тууралуу мамлекеттик агенттигинин ошол эле күнкү, 2020-жылдын 13-мартындагы 01- 18/35 Буйругу менен бекитилген.

Үй-бүлөлүк зомбулукка каршы иш алып баруучу комитеттердинкурамынаушул багытта иш алып барышканжергиликтүү мамлекеттик администрациялардын, аймактык комитеттердин жана жергиликтүү өзүн өзү башкаруу органдарынын, ошондой элесаламаттыкты сактоо,билим берүү системасынын, социалдык өнүктүрүү, ички иштер, юстиция органдарынын өкүлдөрү, жарандык коомдордун жана жергиликтүү коомчулуктун, булардын катарындааксакалдар сотторунунөкүлдөрү, аялдар, жаштар кеңештеринин, бейөкмөт уюмдардын, кризистик борборлордун мүчөлөрү жана башкалар кирет. Жогоруда аталган комитеттердин курамынбекитүү жергиликтүү өзүн өзү башкаруу органдарынын башчылары тарабынан жүргүзүлөт. Мындай комитеттер өздөрүнүн жумуштарын коомдук башталыштык негизде өз ыктыярлары менен жүргүзүшөт жана үй-бүлөлүк зомбулуктан жабыркагандар тууралуу маалыматтар жашыруун сакталат. Оор кылмыштар же жаш балдарга, акыл-эси тайкыларга карата зомбулук көрсөтүлгөндө гана бул маалыматтар ачыкка чыгарылышы мүмкүн. Жаш балдар, кем акылдар дегенде, аларды колдоого алуучу жана аларга карата ишке ашырылган үй-бүлөлүк зомбулук тууралуу маалыматтардын сыртка чыгарылуусунда макулдугун бериши керек болгон жакын адамдары, туугандары, атасы же энесинин ойлорун эске алуу зарыл.

Үй-бүлөдөгү зомбулуктун алдын алуу, анын орун алышынын себептерин аныктоо жана ага каршы иш алып баруучу комитеттердин алдына төмөнкүдөй милдеттер жүктөлөт:

• үй-бүлөлүк зомбулукка каршы туруу боюнча мамлекеттик администрациялардын, аймактык комитеттердин жана жергиликтүү өзүн өзү башкаруу органдарынын биргеликте иш алып баруусу;

• үй-бүлөдөгү зомбулуктун алдын алуу, ага каршы күрөшүү, адам укуктары боюнча маалыматтарды жергиликтүү калктын өз убагында алып туруусу;

• жергиликтүү калк менен адам укуктары жана анын коргоого алынуусу боюнча түшүндүрүү иштеринин, консультативдик жолугушуулардын системалык түрдө өткөрүлүп туруусу;

• үй-бүлөлүк зомбулуктун алдын алуу, анын себептерин аныктоо жана ага каршы иш алып баруу боюнча жергиликтүүлөрдүн сунуштарынын кабыл алынуусу, талкууга түшүүсү жана алардын алгылыктууларынын тиешелүү кызматтар тарабынан кабыл алынуусу;

• үй-бүлөлүк зомбулукка каршы иш жүргүзүүдө мамлекеттик структуралардын жана бейөкмөт уюмдардын кызматтарынан натыйжалуу пайдалануу;

• үй-бүлөдөгү зомбулук жөнүндөгү маалыматтардын жыйноо, алардын талдоого алуу жана булар боюнча зарыл жыйынтыктарды чыгаруу;

• үй-бүлөдөгү зомбулуктун алдын алуу, анын себептерин аныктоо жана аларга талдоо жүргүзүү, коомдогу ушул укуктук-социалдык терскөрүнүшкө каршы иш жүргүзүү, калкка, айрыкча аялдар менен жаш өспүрүмдөргө укуктук тарбия берүү боюнча сунуш-рекомендациялардын иштелип чыгуусу, алардын жалпы массалык маалымат берүү каражаттарынын жардамы менен коомчулукка таркатылуусу;

• аталган сунуштамалардын практикалык жактан маанилүүлөрүнүн үй-бүлөлүк зомбулукка каршы иш жүргүзүүчү тиешелүү кызматтарга берилүүсү [19].

Жергиликтүү комитеттердин үй-бүлөдөгү зомбулуктун алдын алуу, анын орун алуу себептерин табуу жана аны менен күрөшүү боюнча милдеттери төмөнкүлөр:

• жергиликтүү калк менен жер-жерлеринде адам укуктары жана үй-бүлөдөгү зомбулукту кыскартуу, аны менен күрөшүүбоюнча профилактикалык алдын алуу иш-чараларын өткөрүү;

• үй-бүлөлүк зомбулуктан жабыр тарткан жарандарды аныктоо, бул жарандаргаукуктук-кеңеш берүүчүлүк, медициналык ж.б. зарыл болгон жардамдарды толук көрсөтүү;

• үй-бүлөдөгү зомбулук менен күрөшүү жана анын алдын алуу иштерин жүргүзүүчү комитеттердин мүчөлөрүнө жок дегенде бир кварталда бир жолудан кем эмес семинарларды өткөрүү;

• зомбулукка кабылган үй-бүлө мүчөлөрүнүн ден соолугуна олуттуу зыян келтирилген болсо, анда бул тууралуу прокуратураны,ички иштер органдарын ыкчам маалымдоо, алар тарабынан жүргүзүлүүчү тергөө иштерине көмөк көрсөтүү;

• аялдардын, улгайган адамдардын жана балдардын жашоосунун коопсуз болуп жаткандыгына такай көзөмөл жүргүзүү;

• үй-бүлөдөгү зомбулуктун алдын алуу маселесиндемамлекеттик жана коомдук уюмдар менен болгон байланыштарды күчөтүү;

• үй-бүлөлүк зомбулукка каршы иш жүргүзүүчү комитеттердин өз ара байланыштарын күчөтүү жана алардын тажырыйба, маалымат алмашып туруусун уюштуруу;

• үй-бүлөдөгү зомбулуктан жабыр тарткан аялдарга укуктук-психологиялык жана моралдык-материалдык жардамдарды көрсөтүү, алардын өз жөндөмдөрүнө жана билимине болгон ишенимдеринкалыптандыруу жана өнүктүрүү;

• мамлекеттик мекемелер менен үй-бүлөдөгү зомбулук маселелери боюнча байланыштарды күчөтүү жана бул социалдык-укуктук маанидеги терс көрүнүштөргө алар менен биргеликте күрөшүүнүн укуктук ж.б. механизмдерин иштеп чыгуу;

Белгиленген максаттарына жана милдеттерине ылайык үй-бүлөлүк зомбулукка каршы иш жүргүзүүчү комитеттер төмөндөгүдөй иш-аракеттерди жүргүзүүгө укуктуу:

• үй-бүлөдөгү зомбулукка каршы күрөш жүргүзүү жана анын алдын алуу боюнча калктын демилгелерин карап чыгууга жана бул демилгелерден натыйжалуу жыйынтык чыгарууга;

• үй-бүлөдө орун алган зомбулуктун себептерин аныктоо, ага каршы күрөшүү жанаанын алдын алуу боюнча нормативдик укуктук актылардын, түрдүү чечимдердин долбоорлорунун иштелип чыгуусуна катышуу;

• аталган көйгөй жаатындамамлекеттик администрациялык органдары, аймактык комитеттер, ошондой элежергиликтүү өзүн өзү башкаруу органдары тарабынан пландаштырылып жаткан иш-чараларга, алар тарабынан кабыл алынып жаткан чечимдергепикирлерди айтууга жана сунуштарды, толуктоолорду киргизүүгө;

• комитеттердин ишмердүүлүгүнөэл аралык, улуттук эксперттерди, илимий-изилдөө мекемелерин, бейөкмөт уюмдарды жана тиешелүү адистерди тартуу;

• үй-бүлөлүк зомбулукка каршы күрөш алып баруу боюнча семинарларды, конференцияларды, тегерек столдорду, коомдук угууларды жана башка иш-чараларды уюштуруу;

• комитеттердин компетенциясына тиешелүү маселелер боюнча жыйындарга бул багытка тиешелүү мамлекеттик жана аткаруу бийликтеринин администрацияларынын, аймактык комитеттердин жана жергиликтүү өзүн өзү башкаруу органдарынын жекекчилерин жана жооптуу кызматкерлерин, жарандык активисттерди чакыруу, алар менен биргелешип үй-бүлөдөгү зомбулук менен байланышкан көйгөйлөрдү талкуулоо;

• мыйзамдарда белгиленген укуктук-административдик тартиптерге баш ийгиси келбеген жарандар жөнүндөгү маалыматтар менен жалпы коомчулукту маалымдоо, бул багыттагы фактыларды мамлекеттик, прокуратура, сот, жергиликтүү өзүн өзү башкаруу органдарына тапшыруу;

• мамлекеттик органдар, жергиликтүү өзүн өзү башкаруу органдары менен коомчулук менен тыгыз байланышта болуу максатында биргелешкен иш алып баруу;

• комититеттин алгылыктуу иш алып баруусу үчүн Кыргыз Республикасынын мыйзамдарына каршы келбеген каржылык булактарды пайдалануу.

Үй-бүлөлүк зомбулукка каршы күрөш жүргүзүүчүжер-жерлердегикомитететтердин отуруму кеминде айына бир жолу уюштурулуп, бул отурумдарда анын мүчөлөрү аталган маселелер боюнча бири-бири менен маалымат алмашуу иш-чараларын ишке ашырышат, келечекте болуучу иш-чараларды талкууга алышат. Биздин оюбузча, мындай отурумдарда талкуулануучу маселелерди жана анын негизинде кабыл алынуучу чечимдердитөмөнкүдөй болжолдуу тизмелөөгө мүмкүн:

• комитеттердин жергиликтүү мүчөлөрү менен тыгыз байланышты уюштуруу аркылууүй-бүлөлүк зомбулукка күмөндүү деп табылган үй-бүлөлөр;

• үй-бүлөлүк зомбулуктун орун алышына себеп болгон шарт-жагдайларды аныктоо жана аларды жоюунун жолдорун белгилөө;

• калкка укуктук билим берүү боюнча маалыматтарды угуу;

• мамлекеттик бийлик жана сот органдарынын кийлигишүүсү зарыл болгон үй-бүлөлөр тууралуу маалыматтар жана алардын талкууга алынуусу;

• коңушулаш жайгашкан комитеттер менен байланыштарды, тажрыйба алмашуулардыуюштуруу жана күчөтүүмаселелери ж.д.у.с.

Үй-бүлөдө орун алган зомбулуктун себептерин аныктоо, ага каршы күрөш жүргүзүү жана анын алдын алуу боюнча комитеттердин мүчөлөрү күтүүсүздөн пайда болгон кырдаалдарды чечүү максатында белгиленген мөөнөттү күтпөй экстрендик режимде да чогула алышат.

Үй бүлөдөгү зомбулуктан жабыркаган жактарды аныктоонун төмөнкүдөй ыкмаларын белгилешет [20]:

1) шаарлардагы көп кабаттуу үйлөрдүн, айыл жана көчөнүн жашоочуларынын арасынан зомбулукка шектүү үй-бүлөлөрдү көзөмөлгө алуу;

2) үй-бүлөлүк зомбулуктун белгилерианыкталган үй-бүлөлөргө баруу жана ага күнөөлүүлөр боюнча маалымат алуу үчүн социалдык органдардын, ички иштер органдарынын кызматкерлеринен, комитет мүчөлөрүнөн ж.б. турган атайын топту түзүү;

3) катаал мамилелердин негизинде болгон аракеттердин андан ары күчөп кетүүсүнө жол бербөө максатында үй-бүлөдөгү зомбулукка шектүү деп табылган жарандар менен алдын алууиштерин жүргүзүү;

4) үй-бүлөдөгүзомбулукка кабылышы мүмкүн болгон же буга чейин кабылган жарандар менен жекече сүйлөшүүлөрдү жүргүзүү. Эгер зомбулук аракеттерге кабылгандар жаш балдар, акыл-эси тайкылар болсо сүйлөшүүгө, алардын жакын адамдары катышат.

Үй бүлөлүк зомбулукка кабыл болуунун негизинде жабыркаган жактарга социалдык жактан укуктук колдоо көрсөтүү чечимин кабыл алууда комитет мүчөлөрүнүн пикирлери бирдей болуусу шарт, мында бири-бирине дал келбеген сунуштардын,карама-каршы көз караштардын болбоосу зарыл. Ансыз да үй бүлө мүчөлөрү чырлашып турганда комитет мүчөлөрүнүн талашып-тартышып тургандары эч орунсуз жана алардын жабырлануучуларга көрсөтүүчү жардамдары:

а) Психологдордун/социалдык кызматкерлердин, айыл өкмөттөрүнүн/ мэриялардын кызматтары:

• учурдагы абалга кенен жана ар тараптуу баа беришет, алгачкы психологиялык жана медициналык жардам берүүнү уюштурушат;

• үй бүлөдө орун алган зомбулуктун себептерин жана кесепеттерин аныкташат;

• жабыркаган жактардын келечектеги жашоосу жөнүндөгү маселелерди чечишет;

• үй-бүлөдө зомбулуктун кайталанбашы үчүн бардык убактылуу (зомбулукка кабылуу коркунучуна кептелген тараптарды коопсуз жерге жайгаштыруу) жана түбөлүктүү (бул маселеге чекит коюу боюнча чараларды көрүү) шарттар түзүлөт;

• түзүлгөн татаал жагдайлардын жеңил чыгып кетүүнүн жолдорун табуу ж.б.

б) айыл өкмөттөрүнүн, бейөкмөт уюмдардын/кризистик борборлордунадвокаттарынын, юридикалык жардам көрсөтүү борборлорунун кызматкерлеринин кызматтары:

• жабырлануучуларга юридикалык консультация берүү;

• юридикалык документтерди (түшүнүк кат, билдирүү, даттануу арызы, ж.б.) даярдоого көмөк көрсөтүү;

• жабырлануучунун атынан тергөө иштерине, сот өндүрүшүнө катышуу, зарылчылыкка жараша көрсөтмөлөрдү берүү;

в) Саламатттыкты сактоо уюмдарынан комитетке мүчө болгон адистер, медицина кызматкерлери жеринде жабырлануучунун ден соолугун, алган жарааттарын дыкат карап чыгышат, ага баа (жеңил, орто, оор деңгээлдеги жаракаттар) беришет. Аларга амбулатордук же болбосо стационардык жардам көрсөтүүсүн түрлөрүн аныкташат.

г) Социалдык өнүктүрүү органдарынын кызматкерлеринин, айыл өкмөттөрүнүн/мэриянын, бейөкмөт уюмдардын/кризистик борборлордун өкүлдөрүнүн аткаруучу жумуштары:

- жабырлануучуларды социалдык жактан коргоого алуу иш-чараларынуюштурушат [22];

- мамлекеттик пособиелерди (жөлөк пулдарды) берүү тартиби аныкталган мыйзамдын негизинде жабыр тарткандарга тиешелүү жөлөк пулдарды алуусуна көмөктөшүшөт;

- үй-бүлөлүк зомбулук орун алганүй-бүлөлөргө социалдык жардамды уюштурушат;

- зарылчылыгына жараша жабыр тарткандарга анык бир кесипке ээ болуусун, алган кесиби боюнча ишке орношуусунакөмөк көрсөтүшөт ж.б.

Үй-бүлөдө орун алган зомбулуктун себептерин аныктоо, ага каршы күрөш жүргүзүү жана анын алдын алуу боюнча ищ жүргүзгөн комитеттер мамекеттик аткарууоргандары (айыл өкмөтү,мэрия) тарабынан түзүлгөндүктөн, бул комитеттержергиликтүү өзүн өзү башкаруу органдарына баш ийишет.

Кыргыз Республикасынын № 63 “Үй-бүлөлүк зомбулуктан сактоо жана коргоо жөнүндөгү” мыйзамынын талаптарына ылайык мэриялар жана айыл өкмөттөрүөздөрүнүн аймактарындагы орун алган үй-бүлөлүк зомбулук фактыларын каттоогоалуулары тийиш [19-берене, 2-бөлүм, 5-пункт]. Жергиликтүү комитеттер бул фактылардын базасыкатары болушкандыктан, алар зомбулукка тиешелүү болгон бардык материалдарды өз убагында жергиликтүү өзүн өзү башкаруу органдарына берип турушу шарт.

КРнын “Үй-бүлөлүк зомбулуктан сактоо жана коргоо жөнүндөгү” мыйзамына ылайыкжергиликтүү өзүн өзү башкаруу органдары үй-бүлөдө орун алган зомбулук жөнүндөгү материалдарды тиешелүү бийлик органдарына өткөрүп берүүгө милдеттүү [атлалган мыйзамдын 18-беренесинин 3-, 8-пункттары]. Үй-бүлөлүк зомбулуктан жабыр тарткандарКыргыз Республикасынын Жогорку Кеңешине, Министрлер Кабинетине,сотторго, прокуратурага, юстиция,ички иштер органдарына, саламаттыкты сактоо,социалдык өнүктүрүү органдарына, балдардын укуктарын коргоо жаатындагымамлекеттик ыйгарым укуктуу органдарга, Кыргыз Республикасынын Акыйкатчысына (Омбудсменге), адвокатураларга, жергиликтүү өзүн өзү башкаруу органдарына, аксакалдар сотторуна жана ошондой эле укук коргоо органдарына, бейөкмөт уюмдарына кайрыла алышат.

Эгер эле жаш өспүрүмдөр өз ата-энелеринен кордук көргөн болсо жана денесине, ички органдарына зыян келтилсе алардын макулдугу жок эле медициналык күбөлөндүрүү алуу үчүн соттук-медициналык экспертизадан өтүүгө укуктуу.Үй-бүлөлүк зомбулук аракеттерине барган жарандын иш ордуна бул инцидент тууралуу өз убагында билдирилет жана анын жумуш ордунда өзүн алып жүрүүсү, кесиптештери, жетекчилик менен болгон мамилелери тууралуу мүнөздөмө алынат.

Мындан тышкары, үй-бүлөлүк зомбулуктун курмандыгы социалдык өнүктүрүү органдарына кайрыла алат.Бул уюмдун кызматкерлери зомбулук фактысы аныкталган учурда жабыр тартуучунун макулдугу менен жыйырма төрт сааттын ичинде бул жөнүндө ички иштер органдарына билдирүүгө милдеттүү. Негизги иши катары үй-бүлөсүндө зомбулук көрсөткөндөр менен иш алып баруу боюнча түзөтүү программаларын ишке ашырышат.Бүгүнкү күндө мындай түзөтүү программасы катары Кыргыз Республикасынын Өкмөтүнүн 2019-жылдын 1-августундагы №390 токтому менен бекитилген «Үй-бүлөлүк зомбулук жасаган адамдардын зомбулук жүрүм-турумун өзгөртүү боюнча ТИПТУУ КОРРЕКЦИЯЛЫК ПРОГРАММАСЫН [21]» атоого болот. Аталган программага ылайык, эркектер жана аялдар түзөтүү программасынан милдеттүү түрдө же ыктыярдуу түрдө өтө алышат. Программанын максаттуу топторунун курамына үй-бүлөсүндө зомбулук жасаган, зомбулук көрүүнүн натыйжасында коргоо ордерин жана ИИМ органдары тарабынан жолдомо алган жактар, ошондой эле өз ыктыяры менен түзөтүү программасын өтүүнү каалагандар кирет.

Бирок, аталган баштапкы иш-чараларга карабастан,үй-бүлөдө зомбулук уланышы мүмкүн, мындай учурда маселени сот аркылуу чечүү механизми каралган.Бул мүмкүнчүлүктү өз алдынча ишке ашыра албаган адамдарга Акыйкатчынын (Омбудсмендин) жергиликтүү өкүлү тарабынан жардам көрсөтүлөт.

Акыйкатчы (Омбудсмен) жарандардын арыздарын жана даттанууларын кароонун натыйжасында мамлекеттик органдын, үй-бүлөдөгү зомбулуктан коргоо комитетинин же анын кызмат адамынын, жергиликтүү өз алдынча башкаруу органынын чечимдеринин же аракеттеринин (аракетсиздигинин) негизинде укуктары жана эркиндиктери бузулган жактарды же башка жүйөлүү себептердин негизинде бул ишти өз алдынча жасай албаган адамдаржы коргоо максатында сотко кайрылууга укуктуу.

Үй-бүлөдөгү зомбулук көйгөйү абдан талаштуу маселелерден экендиги белгилүү. Андан жабыр тарткан үй-бүлө мүчөсү көп учурда күч органдарына ачуу үстүндө кайрылып алып,өз арызын эртеси эле кайтарып алуусу, зомбулук көрсөткөн жакты кечиргендигин билдириши мүмкүн. Мындай зомбулук улам тутумдуу түрдө кайталана берген шарттардаал соттук териштирүүгө алынышы керек. Жабыр тартуучу өз мүмкүнчүлүктөрү же демилгеси менен ага жетише албаса бул демилгени жергиликтүү Акыйкатчынын өкүлдөрү өз колуна алат.

Ички иштер органдары ден соолугунун жабыркоосунун деңгээлине, келтирилген материалдык чыгымдын көлөмүнө жана башка жагдайларга жараша жабырлануучунун даттануусуна ар кандай деңгээлде чара көрөт:

1. убактылуу коргоого алуу ордерин берет жана анын ишке ашырылышын көзөмөлдөйт;

2. оор деңгээлде орун алган зомбулук үчүн ага күнөөлүү жакты кылмыш-жаза жоопкерчилигине тартууга (кылмышты жасаган үй-бүлө мүчөсүн кармоо, анын кылмышка эмне үчүн жана кандай абалда барганын аныктоо, жабыр тарткан жактан же бул окуяга күбө болгон жактардан түшүнүк кат алуу ж.б) зарыл болгон иш-аракеттерди көрөт.

Кылмышка шектүү тарап менен сүйлөшүү аракеттерди жүргүзүүдө, кылмыштын залакаларын жана себептерин аныктоодо, кылмышкерди зарылчылыкка жараша кармоодо комплекстүү мамиле кылуу керек. Кылмышты өз убагында токтотуп калуу жана анын андан ары улантылып кетпөөсү үчүн ички иштер органдарыубактылуу коргоого алуу ордерин берүүгө укуктуу жана бул жаатта зомбулук аткаргантарап менен жабыр тарткан тараптардыбири-биринен убактылуу болсо да алыс кармоо иштери аткарылышы керек. Ар бир берилген ордердин мөөнөтү КРнын“Үй-бүлөлүк зомбулуктан коргоого алуу жөнүндөгү” мыйзамына ылайынүч күндү түзөт, бирок жабыр тартуучунун арызы боюнча бул мөөнөт 30 күнгө чейин узартылышы мүмкүн [11]. Ички иштер органынын кызматкери жабырлануучуга убактылуу коргоого алуу ордерин берүү менен зомбулукка барган жаранды анын шарттары жана ал шарттарды аткарбаган учурлардагы жоопкерчиликтер менен тааныштырат жана макулмун, тааныштым деген мааниде ага кол койдуруп алат.

Убактылуу коргоого алуу ордерин берүү жана аны узартуу жөнүндөгү маалымат жабыр тартуучунун макулдугу менен жергиликтүү өзүн өзү башкаруу органдарына, ошондой эле зомбулукка барган жарандын жумуш ордуна билдирилет.

Кыргыз Республикасынын ИИМдин маалыматына ылайыкубактылуу коргоого алуу ордери 2019-жылда6145 үй-бүлөгө берилген, катталган үй-бүлөлүк зомбулук фактыларынын жалпы саны8159 болгон жана алардын ичинен 554 гана иш сот өндүрүшүнө чейин жеткен. 7045 учурда жабырлануучу тараптан тосмо арыз жазылуу менен зомбулукка барган тарапка коюлган доо арызы кайтарылып алынган. Ушул себептүү да үй-бүлөлүк зомбулук проблемалары абдан көйгөйлүү маселе деп улам айтып жатабыз, жабырлануучу тарап ачуу үстүндө же зээни кейигендиктен укук коргоо органдарына кайрылышат да, көп убакыт өтпөй кайра доо арызын кайтарып алуу боюнча кайрылышат. Мындайда мындай фактыларды аныктоо үчүнИИМ органдарынын кызматкерлери, соттор,тергөөчүлөр жана мындай ишке тиешеси бар башка тараптар канчалык деңгээлде убаракерчилик тартышкандыктарын айтуунун зарылчылыгы деле калбай калууда [91].

Берилген ордердин шарттарын бузуу учурунда мыйзамга ылайык укук бузуучуга административдик жаза гана колдонулат. Бирок, ошого карабастанубактылуу коргоого алуу ордери жабыр тартуучуну коргоого алууда анын коопсуздугун камсыз кылган негизги механизмдердин бири болуп саналат. Бул учурда ички иштер органдарынын кызматкерлери жабыр тартуучунун коопсуздугун сактоо үчүн ар кандай инсандан арыз алууга жана аны каттого милдеттүү [11]. Бул норма абдан маанилүү, себеби жабырлануучу ар кандай себептерден улам өз убагында укук коргоо органдарына кайрыла албастыгы да толук мүмкүн.

Жабыр тарткан тараптын убактылуу бара турган жери жок болуп калган учурлар да арбын, мындайдаКыргыз Республикасынын “Үй-бүлөлүк зомбулуктан сактоо жана коргоо жөнүндөгү” мыйзамынын 32-беренесине ылайык тиешелүү кызматтар жабыр тартуучунукоопсуз жайга жайгаштырууга, мындай мүмкүнчүлүк жок учурда зомбулукту ишке ашырган үй-бүлө мүчөсүн убактылуу камоодо кармап турууга милдеттүү [11].Бул жердеКыргыз Республикасынын Турак-Жай кодексине ылайык үйдүн кожоюну менен бирге жашагандар жана ал үйгө катталгандар бул үйдө жашап турууга кожоюну менен бирдей деңгээлде укуктуу (КРнын Турак-Жай кодекси, 19-берене) [6].

Жооруда белгилендендей, ата-энелер өздөрүнүн балдарына кооптуу жагдайды жараткан болушса, андаалар ата-энелик укугунан ажыратылат. Балдардын ата-энелеринин камкордугуна муктаж экендиги анык, ал эми ата-энелер балдарына карата жасаган катаал мамилеси жөнүндө сыртка айтып чыгышпайт. Демек, мындай учурларда коңушулар же балдардын жакын туугандары жергиликтүү өзүн өзү башкаруу органдарына, аксакалдар сотторуна маалымат берүүгө, алар болсо өз кезегинде үй-бүлөдө түзүлгөн кырдаал боюнча укук коргоо органдарына, прокуратурага, балдар иштери боюнча комиссияга, бейөкмөт уюмдарга кабар берүүгө тийиш. (КРнын СК мыйзамынын 82-беренеси) [5].

Жогоруда айтылгандарга кошумча, Кыргыз Республикасынын Жарандык Кодексинде моралдык зыян келтирүүнүн ордун толтуруу маселелери да каралган жана ал да катаал мүнөз үй-бүлө мүчөлөрүнө кошумча таасирин тийгизет (КРнын Жарандык Кодексинин 16-беренеси [7]. Бирок мында зыяндын ордун толтуруу кайра үй-бүлөнүн бюджетинин эсебинен кетип жаткандыгы көйгөй жаратат. Адатта катаал мүнөз эркектер аялынын, балдарынын оокат-ашына,кийим-кечесине көп деле көңүл бура беришпейт, демек, эненин же балдардын кем-карчтарын аныктоо аркылуубул нерселер менен камсыз кылууга атаны милдеттендирүү боюнча механизмдерди иштеп чыгуу керек. Белгиленген талаптар КРнын Жарандык Кодексинде атайын беренелер менен чагылдырылуусумаксатка ылайык деп ойлойбуз.

Үй-бүлөдөгү зомбулуктун алдын алуу, анын жаралышына себеп болуучу шарт-жагдайларга жол бербөө, бул укуктук-социалдык кесепетке каршы күрөш жүргүзүү жана андан жабыркагандарды ар тараптуу коргоого эле алуу боюнча мыйзамдар заман талаптарына туш келе тургандай деңгээлде улам өнүктүрүлүүдө, айрым пункттары кайра каралып чыгууда, толукталууда, такталууда. Мисал келтире турган болсок, 2017-жылы КРнын “Үй-бүлөлүк зомбулуктан сактоо жана коргоо жөнүндөгү” мыйзамынын жаңы редациясы кабыл алынган. Анда мыйзамдын талаптарын ишке ашыра турганоргандардын тизмеси жана тиешелүүкомпетенциялары такталган.

Үй-бүлөдөгү зомбулук көйгөйү тууралуу жогорку деңгээлде сөз болуп келгени менен чындыгында бул көйгөй токтолбой улантылып келүүдө. Бул проблемага жеткиликтүү баа бербөө гендердик маселелерге гана терс таасирин тийгизбестен жаш курак, балалык доор, этникалык айырмачылыктар, жарандардын өз мүмкүнчүлүктөрүн толугу менен пайдалануусу сыяктуу маселелердин дискриминациялануусуна да алып келет. Үй-бүлөдө чүнчүп жашаган аял эч качан өлкөнүн саясий турмушуна аралаша албайт, билимин, өз жөндөмүн, кесиптик чеберчилигин өркүндөтүүгө, өзүнүн мыйзамдуу укуктарын толугу менен пайдалана билүүгө умтулбайт. Үй-бүлөдөгү зомбулук жөнүндө сөз кылганда биринчи кезекте андагы эркектер жөнүндө эмес, андагы аялдар менен жаш балдар жөнүндө сөз кылуу керек. Аялдар дегенде улутуна карабастан жалпы эле Кыргызстандык аялдар тууралуу сөз кылабыз.

Үй-бүлөлүк зомбулуктун эң эле жаман көрүнүштөрүнүн бири - андай терс таасирлерге кабылган айрым аялдарда “көнүп калуу синдромунун” калыптанып калуусунда. Мындай аялдар башына түшкөн залимдик мамилелерге биротоло көнүп бүтүшөт да, эркек дегендин ушундай болуусу керек, аял эркекке түбөлүктүү баш ийүүгө милдеттүү деген “күңдүк психологияны” өздөрүндө калыптандырып алышат жана бул мүнөз акырындап жүрүп отуруп бул үй-бүлөнүн уулдары менен кыздарына өтүп кетүү коркунучу жаралат. Натыйжада, аял зомбулук мамилелерди гана эмес аял үй-бүлөдө маанилүү эч нерсени чечпейт деген ишенимди өздөрүнө сиңирип алышат. Мындай мамиле жана “тагдырына биротоло баш ийүү” келечегинде гендердик дискриминацияга алып келет.

Биздин оюбузча, үй-бүлөдө зомбулуккылган эркектерди кылмыш-жаза жаатындагы жоопкерчиликке тартууга мезгил келип жетти. Кыргыз Республикасынын тиешелүү мыйзамдарында мындай кылмыш жоруктары укук тартиптерин бузуу катары бааланат.Үй-бүлөдө орун алган зомбулуктан жабыр тарткандарфизикалык да, психологиялык да жактан жабыр алгандыгына, мындан сырткарыкээ бир учурларда сексуалдык жактан зордуктоогокабылгандыгына карабастан, жабыр көрсөткөндөрдүкылмыш-жаза жоопкерчилигине тартууда салыштырмалуу жеңил жаза белгиленүүдө, мындай кылмыштар көбүнчө администрациялык жаза колдонуу менен гана чектелип калат. Жөнөкөй тил менен айтканда, жат, бейтааныш адамдан катаал мамиле учураганга, андан токмок жегенге, орой сөздөрдү укканга салыштырмалуу жакын адамынан кордук көрүү инсанга катуурак таасир калтырат, жабыркаган адамдын жакын тууганынан (аялдын күйөөсүнөн, балдардын ата-энесинен) көңүлү калат, аларга болгон жылуу сезимдери муздайт. Катаал мамиледе жетилген балдар келечегинде таш боор, кайрымсыз болуп чыгышат. Маньяк, рецивисттердин басымдуу көпчүлүнүнүн үй-бүлөдө катаал мамиледе чоңойгондугу да жогорку себептерге байланыштуу.

Үй-бүлөлүк зомбулук физикалык да, психологиялык да, кээ бир учурларда болсо сексуалдык да зомбулук менен аныкталышы мүмкүн экендигине карабастан, жашоодогу кылмыш жоопкерчилигине караганда кылмыштын бул түрүнө салыштырмалуу азжоопкерчилик чарасы колдонулат. Өлкөбүздүн кылмыш-жаза жаатындагы мыйзамдарына ылайык, үй-бүлөдө зомбулук жасаган тарап физикалык жана/же сексуалдык зомбулук үчүн гана жооп берет. Мындай кылмыштарга көрүлүүчү чаралар менен кошо коргоо ордеринин жарактуулук мөөнөтүн көбөйтүү жана административдик жана кылмыш жоопкерчилигинен тышкары болгон документтердин коргоо функциясын күчөтүү зарыл.

**Экинчи-бап боюнча тыянактар:**

1. Үй-бүлөдөгү зомбулуктун алдын алуу жана аны менен күрөшүү боюнча мамлекеттик-укуктук иш-чаралардын эл аралык жана чет өлкөлүк потенциалдарын изилдөөгө алуу менен төмөнкүдөй жагдайларды белгилөөгө болот:

- Алдынкы өнүккөн өлкөлөрдө үй-бүлөлүк зомбулук проблемасы илимий-изилдөө багытында да, укук коргоо багытында да ишке ашырылууда. Аларда үй-бүлөлүк зомбулук проблемасы социалдык жана криминологиялык программалар менен биргеликте атайын стратегиялык максаттар менен изилдөөгө алынып келет. Ошол эле учурда, айрым мамлекеттер бул мамлекеттик жана эл аралык маанидеги маселеге жетишерлик деңгээлде көңүл бурбай жатышкандыгы да нагыз чындык.

-Цивилизацияга жетишкен алдынкы өнүккөн өлкөлөр жалаң үй-бүлөдөгү зомбулуктун алдын алуу жана аны менен күрөшүү багытында атайын кошумча нормативдик-укуктук актыларды иштеп чыгышкан жана бул проблемага мамлекеттик деңгээлде көңүл бурулат.

- Кыргыз Республикасы “Аялдарга карата зомбулук көрсөтүүнү токтотуу жана ага каршы күрөш жүргүзүү боюнча Европа Кеңешинин Конвенциясын” аутентификациялоого жана ратификациядан өткөрүүгө тийиш, себеби бул иш-аракеттер аялдарга үй-бүлөлүк кыянаттык кылууну кескин кыскартууда маанилүү механизм болуп эсептелет.

2. Бүгүнкү күндө зордук-зомбулук көрсөтүүнү жана бул көрүнүшкөболгон мамилегежагымсыз социалдык көрүнүш катары бир тараптуу баа берүүнүн жок экендигин баса белгилейбиз, мында, үй-бүлөдөгү зомбулук сөзсүз түрдө үй-бүлө мүчөлөрүнүн арасындагы мамилелерге деструктивдүү таасирин тийгизген терс процесс катары каралат.

3. Үй-бүлөлүк зомбулук физикалык да, психологиялык да, кээ бир учурларда болсо сексуалдык да зомбулук менен аныкталышы мүмкүн экендигине карабастан, жашоодогу кылмыш жоопкерчилигине караганда кылмыштын бул түрүнө салыштырмалуу азжоопкерчилик чарасы колдонулат. Өлкөбүздүн кылмыш-жаза жаатындагы мыйзамдарына ылайык, үй-бүлөдө зомбулук жасаган тарап физикалык жана/же сексуалдык зомбулук үчүн гана жооп берет. Мындай кылмыштарга көрүлүүчү чаралар менен кошо коргоо ордеринин жарактуулук мөөнөтүн көбөйтүү жана административдик жана кылмыш жоопкерчилигинен тышкары болгон документтердин коргоо функциясын күчөтүү зарыл.

**БАП III.** **КЫРГЫЗ РЕСПУБЛИКАСЫНДА ҮЙ-БҮЛӨЛҮК ЗОМБУЛУКТУН АЛДЫН АЛУУНУН ЖАНА АГА КАРШЫ КҮРӨШҮҮНҮН ЧАРАЛАРЫН ӨРКҮНДӨТҮҮ**

3.1.**Үй-бүлөлүк зомбулуктун алдын алуунун (эскертүүнүн) жалпы социалдык чаралары**

Үй-бүлөдө болуучу зомбулуктун алдын алуу, алардын орун алуу себептерин аныктоо жана мындай себептерди жараткан шарт-жагдайларды кескин кыскартуу ушул түрдөгүсоциалдык-укуктук терс көрүнүшмене күрөшүүнүнэң эле натыйжалуу жолу. Үй-бүлөлөрдөгү чырдын чыгуу себептерин аныктоо менен жергиликтүү деңгээлдеги социалдык проблемалар аныкталат жана алар тууралуу жогорку бийлик өкүлдөрүнө билдирилет. Бардар жашаган үй-бүлөлөрдө аз камсыз болгон үй-бүлөлөргө салыштырмалуу чыр-чатактар аз болот. Үй-бүлөлүк чыр-чатактардын келип чыгуу себептерин аныктоо, бул пробемалардын олуттууларынын мамлекеттик деңгээлге чейин көтөрүлүүсү менен жергиликтүү социалдык-экономикалык проблемаларды чечүүгө болот. Жергиликтүү проблемалардын оң тарапка чечилүүсү менен жалпы мамлекеттик социалдык маселелер чечиле баштайт, жалпы калкта көйгөйлөр кыскарат. Демек, үй-бүлөлүк зомбулуктун алдын алуу, анын себептерин аныктоо жана ага себеп болуучу негативдик көрүнүштөрдү жокко чыгаруу өз масштабы, формалары,методдору, маани-маңызы, максат-милдеттери боюнча абдан кеңири жана ошол эле учурда абдан терең.

Үй-бүлөлүк зомбулуктун алдын алуу, ага каршы күрөш жүргүзүү көп максаттуу, ар тараптуу функционалдуу, көп субъектилүү мүнөзгө ээ болуу менен мыйзамдуулуктун, демократиялуулуктун, гумандуулуктун жана адилеттүүлүктүн принциптерине жооп берүүгө тийиш. Үй-бүлөлүк зомбулуктун кескин кыскаруусу, гендердик тең салмактуулуктун орнотулуусу – өлкөнүнүн калкынын жогорку аң-сезимдүүлүккө, элдин мыкты жашоого жетишүүсүнүн башкы белгилеринин бири.

Окумуштуулар арасында үй-бүлөлүк зомбулуктун алдын алуу теориясын иштеп чыгуу боюнча түрдүү көз караштар бар. Адатта, алардын эки деңгээлдүү иш-чараларын көп белгилешет, тактап айтканда, калктын жашоо-турмушунун социалдык абалын көтөрүүгө багытталган иш-чаралардын жалпы социалдык деңгээли жана үй бүлөдөгү зомбулуктун алдын алуу, анын орун алуу себептерин, орун алгандан кийинки тийгизген залакаларын аныктоого багытталган укуктук-криминологиялык деңгээл [127].

Көпчүлүк окумуштуулардан айырмаланып,профессорО.В.Старковүй бүлөлүк зомбулукка каршы күрөш алып баруунун төмөнкүдөй үч деңгээлин бөлүп көрсөтөт:

1. жалпы социалдык деңгээл жана ага коомчулуктун дээрлик бардык катмарлары катышат, ага чарба-жүргүзүү, калктын текши жумуш орундары, турак-жайлар менен камсыз болуусу сыяктуу маселелер кирет;

2. жамааттык деңгээл, мамлекет ичиндеги жалпы калктын саясий көз караштарынын бир болуусунун максатка ылайыктуулугу сыяктуу эле үй-бүлө ичиндеги анын мүчөлөрүнүн кызыкчылыктарынын, түпкү максаттарынын бири-бирине карама-каршы келбөөсү;

3. жекече деңгээл - кайсыл бир үй-бүлө мүчөсүнүн өзүн башкалардан артыкча көрбөөсү жана бул деңгээл өз алдынча да топторго бөлүнүп кетет:

а) баштапкы профилактика – эркек балдарды жаштайынан энени, эже-карындаштарын, жалпы эле кыздарды сыйлоого, аларга дайыма жардам көрсөтүүгө тарбиялоо;

б) үлгү көрсөтүү менен тарбиялоо, атасы апасына кандай мамиле жасаса бала келечегинде ал да өз аялына ошондой мамиле жасайт;

 в) кылмыштуулуктун алдын алуу – баланы жаш кезинен боорукердикке, ак көңүлдүүлүккө, чынчылдыкка тарбиялоо;

г) рецивдин алдын алуу – баланы өз күнөөсүн аң-сезимдүүлук менен сезе билүүгө, өз кемчиликтерин оңдоого тарбиялоо [124, 12-бет].

Окумуштуулар үй-бүлөлүк зомбулуктун алдын алууну, ага каршы күрөшүүнү түрдүү деңээлдерге жана мезгилерге бөлүп карап жатышат жана алар менен биз толук макулбуз. Биздин оюбүзча, алар белгилеген ар бир деңгээл, шарт-жагдайлар менен иш-аракеттер биргелешип аракетке келүү менен биз изилдөөгө алып жаткан социалдык терс көрүнүш менен күрөшүүнүн жалпы стратегиясын иштеп чыгуу зарыл. Кылмыштуулуктун айрым түрлөрүнөн айырмаланып, үй-бүлөдөгү зомбулук жаатындагымайда деп сезилген ар бир себептер, шарт-жагдайлар менен кырдаалдар бири-бири менен чырмалышып, бири башка бирөөсүнүн зомбулуктун орун алуусуна себеп болуусун күчөтүп салат.Демек, кылмыштын мындай түрүндө майда нерсенин өзү жок. Бейтааныштар жактардын арасында түрдүү деңгээлде чыр-чатактарорун алуусу мүмкүн,бирок алардынкөбүнчөуландысы болбойт жана чырлашкандар көп өтпөй эки башка жолго түшүшөт, ал эми үй-бүлө ичинде мындай мүмкүнчүлүктөр жок.

Зомбулукка кабылгандан кийин чөйрөгө ийгиликтүү кайра ыңгайлашууга таасир этүүчү негизги фактор болуп инсандын өзү тарабынан жүрүм-турумдун абдан адекваттуу күрөшүү стратегияларын иштеп чыгуусу саналат. Кийинчерээк кайра ыңгайлашууга таасир этүүчү негизги психикалык параметрлерди аныктоо менен зомбулукка дуушар болгон аялдарды реабилитациялоо жана зомбулуктун алдын алуу программасын иштеп чыгууга зор мүмкүнчүлүк жаралат.

Математикалык-статистикалык маалыматтарды иштеп чыгуунун жыйынтыктарына ылайык жүргүзүлгөн олуттуу корреляцияларды талдоонун негизинде инсандын ыңгайлашуу жөндөмдүүлүгүнүн деңгээли менен күрөшүү стратегияларынын арасындагы тыгыз байланышты көрсөтө алдык. Социалдык ыңгайлашуунун деңгээли жогору болгон адамдарда жүрүм-турум стратегиялары жана стилдери боюнча так айырмачылыктар аныкталды. Мындай тыянак көйгөйдү чечүүгө болгон конструктивдүү мамиленин бар экендигин билдирет, ушундай касиеттеги адам орун алган жагдайдан чыгуу үчүн чыныгы аракеттерди жасай алат. Ыңгайлашуунун жогорку деңгээлине ээ болушкан аялдар көйгөйгө багытталган стилдин бир далай жогорку деңгээлине ээ, мындай аялдар“жоопкерчиликти алуу”,“социалдык колдоо издөө”, “көйгөйдүн чечилишин пландаштыруу”, “оң кайра баалоо” сыяктуу күрөшүү стратегияларын, милдеттерди чечүүгө багытталган күрөшүүнү колдонушат. Тескерисинче, эмоцияга багытталган күрөш стилинин деңгээли бир кыйла төмөн адамдар «тирешүү», «обочолонуу», «өзүн көзөмөлдөө» жана «качуу-селейип калуу» сыяктуу күрөшүүнүн терс стратегияларын пайдаланышат.

Жабыр тартуудан кийинки жаңы кырдаалдарда ыңгайлашуу апаатын жеңүү жараянында зомбулук тарткан аялдар жүрүм-турумдун ар кандай стилдерин айкалыштыруу менеништетишет, алардын көйгөйдү жеңүүгө багытталган иш-аракеттери социалдык колдоого ээ болуу менен айкалышуу аркылуу ыңгайлашуу апаатын жеңүүнүн натыйжалуулугун жогорулатат. Ошол эле учурда күчтүү эмоционалдык абал жана пайда болгон көйгөйлөрдү чечүүдөн качуу стратегиясы анын натыйжалуулугун төмөндөтөт.

Аталган мыйзам ченемдүүлүк ыңгайлашуунун деңгээли менен жүрүм-турумдун стратегияларынын жана стилдеринин арасында орнотулган статистикалык так байланыштар менен тастыкталат. Айтылгандардын негизинде стресс менен күрөшүүнүн конструктивдүү стратегияларын колдонуу менен инсандын ыңгайлашуу жөндөмдүүлүгүнүн арасында түздөн-түз байланыш бар деген гипотезаны сунуш кылар элек.

Баштан кечирген зомбулуктан жана катуу стресстен соң жаңыча жашоого ыңгайлашуунун ийгилиги көбүнчө инсандын жеке ыңгайлашуу потенциалынан жана курчап турган социалдык чөйрөдөн көз каранды.Үй-бүлөдөгү зомбулукка жол бербөө үчүн аялдар жекече мамилеге, өз жашоосуна жана үй-бүлөлүк мамилелерге туруктуу байкоо жүргүзө билүүгө, өзүндөгү жана жубайындагы терс сапаттарды акырындап оңдой барууга көнүгүүгө тийиш, ал эми кескин жана жүйөөсүз сынга алуулар эч качан оң натыйжа бербейт.

Укуктук-психокоррекциянын натыйжалуулугунун төмөндүгүнүн себептеринин бири үй-бүлөлүк зомбулукка кабылган аялдардын пассивдүүлүгү жана реабилитациялык процесстеги пассивдүүлүгү болуп саналат. Илимий изилдөөбүздүн жүрүшүндө, тилекке каршы, кээ бир аялдардын өзүн-өзү калыбына келтирүү ишинде кызматташууну таптакыр каалашпагандыгын байкадык. Биз муну алар, эреже катары, узак мөөнөттүү (кээде көп жылдар бою) жана тынымсыз физикалык жана психологиялык зомбулук шарттарында жашаганынын негизиндеаталган травматикалык симптомдор мындай аялдардын жашоо турмушуна биротоло сиңип бүтүп, өздөрүнүн социалдык-укуктук эркиндиктери үчүн күрөшүүнү токтоткондугу деп кабыл алдык. Бул жабыр тарткан тараптын “зомбулукка көнүүсү”, ал үчүн маданий нормага айлануусу, ага каршы турбоо жана өз турмушуна биротоло көнүп бүтүү болуп саналат. Ал эми мурунку травмалык тажырыйба кайра иштелмейинче, өз жашоосу үчүн күрөштү күчөтмөйүнчө аялдын жашоо-турмушунда эч нерсе өзгөрбөйт. Ошондуктан жабырлануучу аял менен иштөө үчүн түзүлгөн программа боюнча жумуштар так жана узак мөөнөттүү жүргүзүлүшү керек жана андагы бардык максаттар мене милдеттер аны менен талкууланышы зарыл. Бул механизмдер аялга жеңилдик жана анын көптөн бери кыйраган дүйнөсүнө кандайдыр бир алга умтулуу сезимин алып келет. Демек, зомбулукка кабылган аялдарды укуктук-социалдаык жактан коргоого алуу үчүн атайын түзүлгөн программалык иш-чаралар зарыл.

Диссертациялык изилдөөбүздүн жүрүшүндө биз үй-бүлөдөгү зомбулуктун алдын алуу жана ага кабылганаялдарга укуктук-социалдык колдоо көрсөтүү жаатында төмөнкүдөй маанидеги иш-чараларды иштеп чыктык:

• жабыр тарткандардын (реципиенттердин) инсандык жана психоэмоционалдык ресурстарын изилдөө;

• жабырлануучулардын укуктук билим деңгээлине изилдөө жүргүзүү жана аларга укуктук билим-тарбия берүү;

• турмуштук-социалдык оор кырдаалдар шартында баарлашуу, өзүн өзү баалай билүү көндүмдөрүн өнүктүрүү;

• ар кандай татаалдашкан үй-бүлөлүк кырдаалдарда өзүн-өзү жөнгө салуу, ачууга алдырбоо көндүмдөрүн өнүктүрүү;

• аялдар үчүн оң натыйжалуу күрөшүү стратегияларын иштеп чыгуу;

• аң-сезимдин өзгөчө абалын талдоо (рефлекциялоо);

• аялдарды майда чыр-чатакты күчөтүп жибербөөгө, мүмкүн болушунча ар кандай жагымсыз окуяларды жеңил жайгарууга үйрөтүү ж.б.

Үй-бүлөлүк – турмуш-тиричиликтик мамилелелердеги кылмыштуулуктун масштабдуу иш-чаралардын биримдиги аркылуу алдын алууга, аны кыскартууга болот жана алар экономикалык, саясий-социалдык, руханий чөйрөлөрдө ишке ашырылат. Тилекке каршы, айыл жерлериндеги жумушту биргелешип ашар жолу менен бүтүрүү ыкмасы жок болуп бара жатат. Чогуу жумуш аткаруу менен элдин ынтымагы бекемделет, үй-бүлөлөр бири-биринен үлгү алат, айрым үй бүлөлөрдүн жаман жактары таасир этип, андай мамилелерден качууга аракеттенишет. Жалпы социалдык иш-чараларды жана жумуштарды маани-чаңызына жараша социалдык, укук таануучулук, экономикалык, уюштуруучулук-башкаруучулук, тарбия-билим берүүчүлүк, ынтымакты бекемдөөчүлүк деген сыяктуу мазмундарда бөлүштүрүүгө болот. Ар кандай иш-чараларды өткөрүү, алардын ичинде, биргелешип жумуш аткаруу менен жамаатташ жашаган үй-бүлөлөрдүн бири-бири менен жакындашуусуна шарт түзүлөт, биргелешкен жумуштар көтөрүнкү маанайда аткарылат, жумуштун бүтүшү менен же башкаларга жакшы маанайда жардам көрсөтүү менен үй-бүлө ичиндеги атмосфера жакшырат, айрым үйдөн чыкпай отурган аялдардын көңүлү ачылат.

Кыргызстандын 2012-жылдагы медико-демографиялык изилдөөлөрү боюнча 15-49 жаштагы аялдар жана кыздардын 28% үй-бүлөлүк зомбулукка, алардын ичинде, физикалык, психологиялык, экономикалык, эмоционалдык, сексуалдык кысым көрсөтүүлөрдүн бирине же алардын бир нечесинин коштолуп келүүсүнө туш болгондугун билдиришкен.Физикалык же сексуалдык зомбулукка дуушар болгон аялдардын жана кыздардын 41% бул тууралуу эч кимге, эч бир жакка кайрылышкан эмес, эч кимден жардам сурашпаган. Улуттук госпиталдын нейротравматология бөлүмүнө же башка бир ооруканалардын жана стационарлардын мындай бөлүмдөрүнө жалпы үй-бүлөлүк зомбулукка дуушар болгон аялдардын 35-40% келип түшөт.Аялдарга карата козголгон кылмыш иштеринин талдоого алынуусу өтө кейиштүү, мисалы, Кыргыз Республикасынын Кылмыш-Жаза Кодесинин “Адам өлтүрүү”, “Адам өлтүрүүгө болгон аракет” беренелери боюнча соттолгон жалпы аялдардын 87% көп жылдардап кордукка алып келген күйөөсүнө каршы кылмыш иштерине барышкан [116, 112-бет].

Үй-бүлөлүк чыр-чатактарга көбүнчө социалдык-экономикалык татаалдашкан абалдар себеп болот деп жатабыз. СССР мезгилинде шаарларда кызматкерлерге жана жумушчуларга бекер үй берилчү жана ал заман далай артта калды. Азыркы мезгилде жаш үй бүлөлөрдүн басымдуу көпчүлүгү турак-жай маселесинен кыйналып жатышат. Шаар четинен үй куруу үчүн жер тилкесин алуу дээрлик мүмкүн болбой калды. Ал эми көп кабаттуу үйлөрдөгү батирлер абдан кымбат, үй куруучу компаниялар болсо үйдүн батирлеринин коробкасын тургузуп коюп чыгып кетишет, ал анын андан кийинки ички иштеричи? Азыр ири шаарлардын, айрыкча, Бишкек жана Ош шаарларынын кайсыл райондоруна барбаңыз көп кабаттуу турак үйлөрү түшүп жаткан болот, бирок алар да карапайым калк, жаш үй бүлөлөр үчүн кол жеткис бийиктикте. Мамлекет акырындап үй куруу жумуштарын өз колуна алуу менен батирлерди өз баасында сатуу иштерин жүргүзсө жакшы болмок жана бул иш акырындап колго алына да баштады. Элестетип көрүңүз, сиздин полуңуз астынкы кабаттын шыбы, сиздин шыбыңыз болсо үстүнкү кабаттын полу, капталдагы дубалдар да эки үй-бүлөгө тең таандык жана мындай көп кабаттуу үйлөрдү курууга өтө эле көп акча каражаттарынын кетпестиги да жалпыга маалым. Жеке үй куруучу компаниялардын бир үйдү бүтүрбөй жатып эле башкасын куруп баштоого жулунгандары да ушул себепттүү. Заман оңоло баштады деген ишеним пайда болгондон бери андай компаниялардын да сурак-жообу күчөй баштады.

Изилдөөлөр көрсөткөндөй, Кыргызстандагы ар бир төртүнчү аял турмуш куруп жатып ар кандай деңгээлде жана ар кандай учурда физикалык зомбулукка дуушар болгон.Алардын он сегиз пайызы сексуалдык жана эмоционалдык зордукка калышкан. Аялдарга карата орун алган үй-бүлөдөгү зомбулуктун 98% учурдагы же мурдагы күйөөсү тарабынан болгон. ЮНИСЕФтин жана Кыргыз Республикасынын Билим берүү жана илим министрлигинин адистери тарабынан 2000 балага жүргүзүлгөн сурамжылоодо алардын 70% үй-бүлөдө аларга катаал мамиле жасалгандыгын жана алардын муктаждыктарына жетишерлик деңгээлде көңүл бурулбагандыгын билдиришкен. Алардын жарымынан көбү өздөрүнун дарегина карата кемсинтүүчү сөздөрдү угушкан, 38% психологиялык жана физикалык кысымга дуушар болушкан. Бүткүл дүйнөлүк балдар күнүнө арналган 2017-жылдын 22-ноябрындагы видеокөпүрөдө Кыргызстандагы БУУнун (ЮНИСЕФ) өкүлү Мунир Мамедзаде өлкөбүздө үй-бүлөлүк зомбулуктан балдардын 57%ы жабыркайт деп тапты. Анын айтымындареспубликабызда балакатка жете элек 11 000 бала интернаттарда тарбия алышат же өзүнүн ата-энелеринин камкордугуна жетишпей, туугандары менен чогуу жашаган жана үй-бүлөлүк зомбулукка дуушар болгон эң эле аялуу катмардагы балдар. ЮНИСЕФ балдардын сексуалдык мүнөздөгү зомбулукка капталган 100 кылмыш-жаза ишин изилдөөгө алган жана көпчүлүк учурларда кылмышкерлер жабыркагандардын өз тууганы, коңушулары же жакын тааныштары болгон. Тилекке каршы, андай кылмыштарга карата канчалык катуу чаралар колдонулуп жатканына, андай маалыматтардын массалык маалымат каражаттарында жетишээрлик деңгээлде көп чагылдырып жатканына карабастан,жаш өспүрүмдөргө карата орун алган кылмыш иштеринин саны 43%га көбөйүп кеткен [125, 161-бет].

Жаш балдардын эмгегин колдонбоо көйгөйү улам көбүрөөк жазылып да,айтылып да жатканына карабайдагы деле чечилбей келет. Албетте, жаш бала оор жумуш аткарганга караганда сабак окуганга, теңтуштары менен ойногонго, ар кандай жүрүштөргө чыкканга кызыгдар, бирок да мындай балдарды үй-бүлөдөгү оор социалдык абал аргасыз кылып жаткандыгын эстен чыгарбообуз зарыл. Балдарды кандай жолдор менен зыяндуу жана кылмыштуу адаттардан оолак кармай алабыз деген маселе күн тартибинен түшпөй келет. Союз мезгилиндегидей ар түрдүү ийримдердин мектептерде жакшы иштебей же айрымдарында такыр эле иштебей калгандыгы ачуу чындык. Балдар китеп окуганга караганда телефонго көбүрөөк кызыгып, андан ажырабай калды жана анын зыяны канчалык деген суроо көпчүлүгүбүздүн көңүл борборубузда турууда.

Биздин оюбузча, жаш өспүрүмдөрдүн келечекте мыкты адис болуп жетилүүсү, үй-бүлөлүк зомбулуктан алыс болуусу үчүн мамлекеттик деңгээлдеги төмөнкүдөй иш-чараларды турмушка ашыруу зарыл: жаш муундарга тарбия берүүнүн социалдык ориентациясын заман талаптарына жараша өзгөртүү; бай, колунда жок деген социалдык жиктелүүнү жокко чыгаруу; аз камсыз болгон үй-бүлөлөргө мамлекеттик колдоо көрсөтүү; үй-бүлөлүк мамилелерди чыңдоо боюнча бардык деңгээлдеги иш-чаралар; инсандын толук деңгээлдегисоциалдашуусуна жетишүү; ар бир жарандын коомдон четтөөсүнө каршы аракеттер; республикада жумуш орундарын көбөйтүү жана бул багытта базар, соода-сатык эмес, биринчи кезекте, өндүрүшкө көңүл буру. Үй-бүлө мамлекеттин социалдык саясатынын приоритети болууга тийиш деген чакырык таштагыбыз келет жана жалпы калктын ага үн кошуусу зарыл.

Үй-бүлө жана нике институнун кадырынын жана баалуулугунун бекемделишина багытталган иш-чаралар коомдун баштапкы уюмунун өнүгүүсундөгү зарыл демилгелер жана ориентирлер. Аялуу катмардагы үй-бүлөлөр гана эмес,экономикалык жана психологиялык жактан жогорку деңгээлге жетишкен үй-бүлөлөр да мамлекеттин көзөмөлүндө болот. Ушул себептүү жер-жерлерде “Үлгүлүү үй-бүлө” конкурстары уюштурулуп турат жана алардын жашоосу чырлуу үй-бүлөлөргө үлгү. Байгер жашаган үй-бүлөлөр социалдык-экономикалык жактан аз камсыз болгон үй-бүлөлөргө мезгил-мезгили менен жардам берип турганы эки тарап үчүн жогорку баалуулук. Силер жарды жашайсыңар, силердин үйүңөрдө тополоң көп болот деп үй-бүлөлөрдү ич ара бөлүштүрүү да туура эмес, анткени жамаатташ болуп жашаган үй-бүлөлөр кимдин кандай деңгээлде жашап жатышкандыгын ансыз деле көрүп-билип турушат. Ушундай кылып топко ажыратуу чакан коом болуп эсептелген айылдагы, анынкөчөлөрүндөгү социалдык жиктелүүнү дагы да күчөтөт. Тек гана үй-бүлөлөрдү чогултуу менен жалпы укуктук билим, маалымат берүүчү программаларды, конфликтология боюнча курстарды жайылтуу, калкка психологиялык, консультативдик жана экономикалык колдоо көрсөтүү үй-бүлөлүк ынтымакчылыктын чыңдалуусуна мыкты көмөк көсөтөт.Мындай жардамдар жана кеңештер аз камсыз болгон үй-бүлөлөрдүн же чырлуу үй-бүлөлөрдүн намысына,кадыр-баркына шек келтирилбей тургандай кылып берилүүсү керек. ММК аркылуу чагылдырылбаса деле жогоруда аталгандай иш-чаралардын жардамы менен үй бүлөлөр бири-биринен үлгү алууга көнүгүшөт, кимге кандай жардам керек экендиги аныкталат [138, 132-бет].

Жаштарды үй-бүлө курууга, ар кандай татаалдашкан кырдаалдардан жеңил чыгууга, чыр-чатактан алыс болууга мектептин жогорку класстарынан баштап эле тарбиялай баруу мыкты натыйжа берет. Адам баласындагы эң эле жаман сапаттардын бири – бири-бирине өчөгүшүү, биринин ачуусу келгенде ага теңелбей калуу. Жубайлардын бири кандайдыр себептер менен ачуулана баштаганда андан кем калбай үндү көтөрбөстөн, жылмая кароо менен татаалдаша баштаган кырдаалдан жеңил чыгып кетүүгө качан үйрөнөр экенбиз. Көп балалуу үй-бүлөлөргө мамлекеттик жардам көрсөтүү (энелик капитал), үй-бүлөлүк мамилелердин эзелтеден келе жаткан руханий-нравалык салттуулуктарын сактап гана калбастан аны андан ары байытуу учур талабы болууда.

Жогоруда айтылып өткөн максаттарга жана милдеттерге байланыштуу “Үй-бүлөгө мамлекеттик колдоо көрсөтүү” мыйзамынын кабыл алынуусуна мезгил жетти деген ойдобуз жана анын максаттары төмөнкүчө болууга тийиш:

1) ар бир үй-бүлөгө берилүүчү минималдык социалдык кызмат көрсөтүүлөрдү ичине камтыган мамлекеттик социалдык стандарттардын коюлуусу;

2) каржылык-материалдык жактан кыйналган үй-бүлөлөрдүн бул айлампадан чыгып кетүүсүнө зарыл болгон шарттарды түзүп берүү, алардын экономикалык жактан өз алдынчалуулугуна жетишүү;

3) аялдардын кызматтык милдеттеринин үй-бүлөлүк кызматтарына жана милдеттерине жолтоолук кылбоосу;

4) үйдө жумуш аткаруучу аялдарга жумуш берүүчүлөр тарабынан бардык шарттардын түзүлүп берилүүсү, аларды жөнсүз текшерүүгө ала берүүнү токтотуу;

5) аялдардын, айрыкча, жаш наристелердин ден соолугунун бекемдигине мамлекеттик деңгээлде кам көрүү (союз мезгилинде наристелер үчүн шаарлардын поликлиникаларында “сүт ашканасы” уюштурулуп турчу);

6) аз камсыз болгон үй-бүлөлөрдүн балдарынын кийим-кечесине, билим алуусуна көрсөтүлүүчү жардамдар (ошол эле союз мезгилинде аялуу катмардагы үй-бүлөлөрдүн балдарына сезондук кийимдер таркатылчу);

7) үй-бүлөлөр үчүн социалдык инфраструктураны калыптандыруу, калктын жашоо деңгээлин көтөрүү ж.б.у.с.

Азыркы учурда аз камсыз болгон аялуу катмардагы үй бүлөлөргө социалдык колдоо көрсөтүү жергиликтүү өзүн өзү башкаруу органдары, аймактык комитеттер аркылуу жүргүзүлөт, алардын каржылык мүмкүнчүлүктөрү жетпей жатса жогорку бийлик өкүлдөрүнө кайрылышат. Кийинки мезгилдерде үй жайсыз үй-бүлөлөргө, жалгыз бой аялдарга он жылдык, жыйырма жылдык мектеп бүтүрүүчүлөрүнун же кайрымдуу ишкерлердин үй куруп берип жаткан фактылары көбөйө баштады. Бул абдан туура, бүтүрүүчүлөрдүн кафе, ресторандарда төгүп-чачып бейсарамжал кылгандарына караганда мындай кайрымдуулуктары колдоого гана татырлык. Мурда жакын коңушуларың жетишпей жашап жатса ажыга барганың кабыл болбойт деп айтылчу, акыркы учурларда бул түшүнүк да жоголуп бара жатат.Социалдык кызмат көрсөтүү мекемелеринин аткарган жумуштарынын комплекстүүлүгү аялуу катмардагы кайсыл үй-бүлөгө кандай жардамдын зарылдыгын аныктоого мүмкүнчүлүк түзөт.

Алкогол ичимдиктерин чектен ашыкча ичүүгө, баңги заттарын колдонууга каршы катуу көзөмөлдү жүргүзүү да үй-бүлөдөгү зомбулукту кыскартууга олуттуу шарт жаратат. Кылмыштын башка түрлөрүндөй эле үй бүлөдөгү кылмыштуулуктун да башкы себептеринин бири араккечтик болуп эсептелет. Мунун негизинде, эң эле жаманы, күйөөсү менен аялынын бири-бирине өчөшүп иче берүүсү, натыйжада, балдар багуусуз, өздөрү жумушсуз калат.Антиалкоголдук пропаганда ичкич адамдарга гана эмес жалпы калкка, айрыкча, өсүп келе жаткан жаштардын жалпысына текши багытталууга тийиш. Ичкиликке, тамекиге көнө элек жаштардын айрымдары аны мартаба көрүү менен ага көнүп кетип жатышат жана кийин биротоло көнгөн адатты таштоо абдан кыйын болуп калат. Мас адамдын же баңги заттарын колдонгондун агрессивдүү абалга келери жана алардын өз кылыктарына жооп бере албастыгы эбак эле далилденип бүткөн.

Үй-бүлөдөгү зомбулуктун алдын алуу жана ага каршы күрөш алып баруу төмөнкүдөй социалдык иш-чараларды ишке ашыруу менен мүнөздөлөт:

1. Балдарга жөлөк пул төлөө үй бүлөнүн материалдык абалына жараша болбоосу тийиш.

2. Төрөлүү санын өстүрүү максатында ата-энелеринин жаш курагына карабастан көп баласы бар үй бүлөлөрдүн турак-жай маселесин чечип берүү;

3. Көп балалуу үй-бүлөлөрдүн энелерин аларга ыңгайлуу жартта жумушка орноштуруу. Аялдар көп иштеген ишканаларда бешик үйлөрүн (ясли), балдар бакчаларын ачуу;

4. Алкоголизмден дарылоо үчүн жер-жерлерде детоксикация борборлорун жана бөлүмдөрүн ачуу. Айыл жерлеринде гана эмес шаарларда да алкоголь ичимдиктерин сатууга чектөө киргизүү, бул демилге колго алынып, азыр мурдагыдай ар бир бурчта арак сатмай токтотула баштады;

5. Алкоголизмден мажбурлап дарылоону кайра колго алуу. Ылайыгына жараша, алкоголь ичимдиктери көп ичилген жерлерде мурдагыдай соолуктуруучу жайларды ачуу;

6. Калк бош убактыларын көңүлдүү өткөрүүчү жайларды көбөйтүү жана бул эки тараптуу пайда алып келмек. Биринчиден, үй бүлөлөр бала-чакалары, дос-туугандары менен боор батырышып көңүлдүү отурмак, экинчиден, бул эс алуу жайларынын ээлерине каржылык пайда алып келет. Ошондой эле, жамааттын бош убактысына карап ар кандай конкурстарды, оюн-зоокторду, улуттук жана балдар оюндарын уюштуруу;

7. Союз мезгилинде иштеп келген коомдук институттардын–көчө комитеттеринин, жолдоштук, аксакалдар сотторунун, алкоголизмге каршы комиссиялардын, коомдук кеңештердин ж.б.у.с. иштерин жандандыруу, зыяпат, “кара касса” (черная касса) дегендерди кыскартуу.

Үй-бүлөлүк зомбулуктун руханийлик-ыймандуулук чөйрөсүндө алдын алууда, ага каршы күрөш жүргүзүүдө жана анын себептерине баа берүүдө ХХ кылымдын аягында башталган жана саркындылары,тилекке каршы, бүгүнкү күнгө чейин сакталып келе жаткан улуттук баалуулуктардын деформациялануусу да бекем эске алынууга тийиш. Демократиянын улуу принциптерине түшүнүп-түшүнбөй улуттук нарк-насилдерибизди, улуу муундарга, аялга, болгондо да, энеге болгон сый-урматтарыбызды кандайдыр деңгээлде жоготуп алдык жана булардын бардыгы түз маанисинде да, кыйыр маанисинде да үй бүлөлүк ынтымакчылыкка өзүнүн терс таасирин тийгизүүдө.

Коомдук аң-сезимдин калыптануусунда, калктын укуктук жактансабаттуулугунун жогорулоосунда массалык маалыматкаражаттарынын мааниси чоң. Азыркы учурда социалдык тармактардын кеңири жайылтылуусу менен “маалымат согуштары” күчөп кетти десек да жаңылышпаган болор элек. Эркин журналисттер болобу, блогерлер болобу сенсация издөө менен көп учурларда жашоо-турмуштун жаман жактарын гана издеп калышты. Үй бүлөлүк ынтымакчылык, жубайлардын узак жылдар бою мамыр-жумур болуп өз ара түшүнүшүү менен жашоосу, балдарга болгон камкордук, алардын ата-энеге болгон сый-урматы тууралуу кыкача болсо да роликтерди жайылтуу жалпы коомчулук, анын ичинде, үй бүлөлүк ынтымакчылык үчүн алгылыктуу таасирлерин тийгизмек. Жакында эле экранга чыккан “Бейиш эненин таманында” аттуу көркөм фильм республикада гана эмес жакынкы жана алыскы чет өлкөлөрдө да көрсөтүлүү менен аларда да жакшы таасир калтырууда. Журналистикада “аналитикалык талдоо жүргүзүү” деген түшүнүк бар. Чындыгында жашоо-турмуштун бардык жагдайларындагыдай эле үй бүлө да мамилелердин оң жана терс жактары бар. Ушул сыяктуу эле ата-эне менен балдардын, жубайлардын ортосундагы мамилелер да жакшы жана жаман түрлөргө бөлүнөт. Балдарды тарбиялоодо, алар жакшы кепке көнбөгөн учурунда эмне чара колдонуу керек, ата катуу айтса, бир аз жазалап койсо Батыштагыдай аны жазага тартуу керекпи же ата-энелик укуктан ажыратуу зарылбы деген сыяктуу маселелер да азыр өлкөнүн саясий турмушунда күн тартибинде турууда. Аялы жумуштан чарчап келсе же башка иштер менен колу бошобосо эркектин полду сүртүп коюсу, даяр тамакты жылытуусу, кирди кир жуучу машинкага салып коюсу, кийимдерди үтүктөөсү, жаш балдарды багууга, тамактандырууга каралашуусу жана башка үй ичиндеги майда жумуштар ал үчүн эч кандай намыс болбоого тийиш. Жогоруда айтылгандай, мамлекеттик болобу, эркин болобу журналисттер менен блогермин дегендерге да катуу көзөмөлдүк зарыл, ар ким өз сөзүнө жооп берүүгө милдеттүү, ал эми соцтармактардагы маалыматтар жалпы жайылып кетип жатпайбы [146, 22-бет].

Массалык маалымат каражаттары Маалыматты тез кабыл алуучу жана ага тез реакция жасоочу ишенчээк психикалуу жаш өспүрүмдөргө массалык маалымат каражаттарынын тийгизген таасири чоң болот. О.В.Пристанская: “Сөз эркиндигинен уятсыздык жана наадандык менен пайдалануунутоктотуу жана аныналдын алуу үчүн мындай жөрөлгөнү мыйзам деңгээлинде тартипке чакырып туруу, ага мамлекет жана коом тарабынан катуу көзөмөлдү орнотуу зарыл”,-деп туура жазган. Окумуштуу ММКларга, айрыкча, соцтармактар деп аталган булактарга көзөмөлдүк киргизүүнүн төмөнкүдөй түрлөрүн белгилейт:

• балакатка жете элек жаш өспүрүмдөрдүн мыйзамдуу укуктарын коргоого багытталган мыйзамдарды бузгандыгы үчүн ММКлардынжана алардын кызматкерлеринин (басмаканалардын, журналисттердин, маалымат таратуучулардын,жарыя кылынган материалдардын жана публикациялардын авторлорунун ж.б.) укуктук жоопкерчиликтерин аларды юридикалык тарап катары эсептөө менен так белгилөө;

• ММКларга лицензия берүүгө карата катуу талаптар, лицензияда көрсөтүлгөн талаптардын так сакталуусуна болгон так көзөмөл, айрыкча, жаш өспүрүмдөрдүн психикасын бузган жана эротикалык мазмундагы маалыматтарды таратуу үчүн жоопкерчиликти күчөтүү;

• ММКлар, социалдык тармактар (фейсбук,ютуб, тик-ток ж.б.) аркылуу зомбулук менен мыкаачылыкты,порнографияны пропагандалаган материалдарга карата ыкчам чара көрүү, мындай материалдарга карата алардын жоопкерчилигин күчөтүү [115, 55-бет]. Биз О.В.Пристанскаянын көз караштары жана пикирлери менен толук макулбуз. Мындан улам демократия принциптеринин талаптарына кайрадан кайрылып, талдап көрүү зарылчылыгы жаралат. Бүгүнкү күндө эркин журналистмин, блогермин дегендер жоопко тартылуу коркунучу менен кармалып,тергөө камак жайларына отургузулууда, алардын айрымдары үй камагына чыгып, калгандары дале тергөө изоляторлорунда отурушууда. Албетте, аларга карата көз караштар коомчулукта ар кандайча болууда, булар боюнча түрдүүчө пикирлер айтылууда. Бирок да, алардын элди дүргүтүүнү каалагандардын жалданмалары экендиги басымдуу көпчүлүккө маалым болуп калды. Кемпир-Абадды өмүрү көрбөгөндөрдүн, ал тууралуу кылдай маалыматы жоктордун биз кемпир-абадчыларбыз деп кыйкырык салып жатышкандыктарын акыл-эстүү адамдар туура кабыл албайт.

О.Л.Крайнева жана В.С.Четвериков массалык маалымат каражаттарын төмөнкүдөй багыттарга буруу керек экендигин белгилешүүдө:

1) мыйзамды сыйлоону, мыйзам талаптарын так аткарууну пропагандалоо (биз белгилегендей, андан кийин гана мыйзамдуу укуктары үчүн күрөшүү);

2) криминалдык зомбулукка алып баруучу шарт-жагдайларды жана анын себептерин аныктоо, аларга баа берүү, андай себептер менен шарттарды жокко чыгаруунун жолдорун табуу;

3) кылмыштуулуктун бети кандай гана болбосун сөзсүз ачылаарын, эртеби-кечпи кылмышкерлер сөзсүз түрдө жазага тартылаарын элге мисалдар жана далилдер менен жеткирүү;

4) зомбулуктун, мунун катарында үй-бүлөдөгү зомбулуктун терс кесепеттери жөнүндө элге далилдүү маалымат жеткирүү аркылуу кылмыштуулуктун мындай түрүнүн санын кыскартууга карата көрүлүүчү аракеттер (мыкаачылык жана зомбулук сценалары демонстрация кылынбайт);

5) мыкаачылык менен кылмышжасаганда, анын ичинде үй бүлөсүндө кылмышка баргандар жалпы коомчулуктун жек көрүндүсүнө айланарын пропагандалоо [82,162-бет];

6) укук коргоо органдарына, алардын кызматкерлерине карата коомчулуктун жылуу пикирин калыптандыруу ж.б.у.с. [147, 102-бет]

Мамлекеттик үй-бүлө саясатынын негизги принциптери - үй-бүлөлүк маселелерге тиешелүү чечимди ар бир үй бүлө өз алдынча жана автономиялуу чечет, мамлекеттик токтомдор менен чечимдер үй бүлөнүн ички маселелерине кирише албайт. Бирок мамлекет ар бир үй бүлөнүн жакшы жашоосу, чоңдордун жумуш менен камсыз болуусу, балдарынын билим алуусу жана жакшы тарбиялануусу, жалпысынын коопсуздугу үчүн кам көрөт.Үй-бүлөлүк саясат балдардын физикалык, психикалык, интеллектуалдык жана социалдык жактан өнүгүүсүн камсыз кылуу болуп саналат.

Ата-эненин, балдар бакчаларынын, мектептин башкы милдети – келечек муундардын мыкты тарбия жана билим алуусу. Мамлекеттин да, ата-энелерди да башкы максаттарынын бири аларга укуктук тарбия берүү, укуктук нигилизди жана инфантилизмди түпкү тамырынан жок кылуу болууга тийиш. “Укуктук нигилизм” дегенди биз бул жерде сокур түшүнүк менен укукка биротоло жабышып алуу менен мамлекет, коом, мыйзамдар алдындагы жоопкерчиликтери менен милдеттерин тааныбоо же тааныгысы келбегендик деп түшүнүүбүз керек. Диссертациялык изилдөөбүздүн башында орус тилиндеги “право” термини юридикалык маселелердин укуктук жана милдеттүүлук жактарын бүт камтыйт, ал эми кыргыз тилинде “укук” десе эле мен укуктуумун, менинукугум бар, мага сын айтканы сиздин укугуңуз жок деген сыяктуу кабыл алган жарандарыбыз да, тилекке каршы, көп болууда. “Укук таануу” - бул укугунан мурун милдеттерин таануу жана аткаруу дегенди ар бирибиздин аң-сезимдүү түрдө кабыл алуубуз жана түшүнүүбуз зарыл.Ата-эненин балдардын алдындагы милдеттери жана жоопкечиликтери тууралуу көп сөз болот, ал эми ата-энелердин балдарга, алардын билим алуусуна, тарбиялануусуна карата укуктары тууралуу кеңири кеп кылганга батына албай жатабыз.

Үй-бүлөдөгү зомбулуктун алдын алууда, ага каршы күрөшүүдө катаал мамилеге баруучулардын да, жабырлануучулардын да жекече психологиялык-нравалык өзгөчөлүктөрүнүн эске алынуусу зарыл. Айрымдарга жумшак сөз айтуу жетпей, аларга катуу айтуу, талап коюу зарыл болсо, айрымдар мактоону жактырат, мен жакшы адам экенмин деп ошол темпте өзүн кармоого умтулат, башка бирөөлөрүндө, тескерисинче, мактоо угуу менен керсейүүчүлүк,көкөндүк сапат калыптанат. Ушуга байланыштуу укук коргоо органдарынын кызматкерлери, тергөөчүлөр, адвокаттар менен прокурорлор психолог болуп калат деген кеп да чындык. Табиятынын кылдат психолог адамдардын үй бүлөлөрүндө чыр чатактардын дээрлик болбой тургандыгын байкап жана угуп эле жүрөбүз. Коомдо мыкты психологдорго “митайым” деген ат да орунсуз жабышып жүрөт (кеп тубаса психолдор тууралуу кетип жатат). Зомбулукка, катаал мамилелерге карата жекече профилактикада, аталышынан белгилүү болуп тургандай, жеке субъект менен иш жүргүзүлөт, тарбия ал инсандагы коомго, укук тартиптерине каршы келген мүнөздөрдү оңдоого багытталат. Коомчулукта адамды кайра тарбиялоо абдан татаал деп айтылып келет, көп жылдардап бирге жашаган жубайлардын да бири-биринин мүнөздүк өзгөчөлүктөрүнө карап мамиле жасай билүү жетишпей жаткан учурлар толуп жатат жана үй бүлөлүк чыр-чатакка бул да себеп болууда. Тубаса залимди оңдоо абдан татаал жана түбөлүк андан кордук көрүп жашап келгенден көрө ажырашып кетүү оң жана муну менен биз ажырашууну бир тараптуу колдоп жаткан жерибиз жок. Үй-бүлөлүк зомбулукка тап койгондор менен иштөөдө абдан кылдаттык зарыл, болбосо алардын ар-намысына шек келтирүү менен жагдайды курчутуп алуубуз да мүмкүн. Негизи эле, үй-бүлөлүк зомбулук көрсөтүүнүн баштапкы этаптарында эле аны түрдүү жолдор менен (элге салуу, тирандын өз туугандарына билдирүү, укук коргоо органдарынын кызматкерлеринин катуу эскертүүсү ж.б.) кан буугандай токтотуп калуу зарыл [82, 197-бет].

Үй бүлөлүк зомбулуктун жаш өспүрүмдөргө карата болгон түрүнүн алдын алуу боюнча баштапкы иш-чаралар бала бакчалардын тарбиячылары жана алардын башчылары, мектеп педагогдору жана психологдору тарабынан жүргүзүлөт. Чоңдорго караганда жаш балдарды жан дүйнөсү ачык, алар чоң адамдардай жаап-жашырганды көп биле бербейт. Кайсыл балага үй-бүлөдө кандай мамиле жасалары алардын өзүн алып жүрүүсүнөн, көз караштарынан жана маанайынан эле ачык байкалып турат. Мындай учурларда бала бакчалардын тарбиячыларынын, мектептеги класс жекекчилердин өксүк балдардын ата-энелери менен сүйлөшүү иштерин жүргүзүүсү зарыл. Андан такыр эле натыйжа чыкпаса участкалык милиционерлерге, укук коргоо органдарынын жаш өспүрүмдөр менен иштөө бөлүмдөрүнө, кризистик борборлорго маалымат берүү зарыл.

Үй-бүлөдөгүзомбулуктун, анын ичинде жаш өспүрүмдөргө карата болуучу зомбулуктун алдын алуу, зомбулуктун бул түрүнө каршы күрөш жүргүзүүчү субъекттердинжөнгө салынган аракеттеринин жыйынтыгында катаал мамилеге дуушар болушкан өспүрүмдөр зарылчылыгына ылайык ага кооптуулук жаратып жаткан микрочөйрөдөн алыстатылышы шарт. Өспүрүм убактылуу түрдө жакын туугандарында же атайын үй бүлөдөгү зомбулуктан жабыр тарткандар үчүн арналган социалдык жатак жайларга жайгаштырылат. Укук коргоо органдары тарабынан зомбулукка барган жарандын күнөөсүнүн канчалык деңгээлде экендиги аныкталгандан кийин өспүрүм өз үй бүлөсүнө кайтарылып берилет же ата-эненин бул укуктан ажыратылуусу менен ал ата-энесиз калган бала сыяктуу тиешелүү мекемелердин бирине өткөрүлуп берилет.

Балакатка жетилген (18 жашка толгон жана андан өткөн) үй-бүлө мүчөсү зомбулукка кабылган учурларда бардык маселелерди ички иштер, сот органдары чечет, ал өз каалоосу боюнча үй-бүлөнү таштап өзүнчө турмуш куруп кете алат, бирок анын билим алуусуна жана туруктуу түрдө жумушка орношуусуна көмөк көрсөтүү зарыл.В.Н.Виневский,ИИМ органдарынын кызматкерлери тарабынан үй-бүлөдөгү зомбулуктун алдын алуудагы, анын орун алуу себептерин аныктоодогу жана андай себептер менен шарт-жагдайларды жокко чыгаруудагы, терс жолдорго түшүп бара жаткан инсандар менен профилактикалык жумуштарды жүргүзүүдөгү милдеттерине өзгөчө көңүл бурат. Учаскалык милиционерлер дайыма эл арасында болот, кайсыл үй-бүлөнүн кандай жашап жаткандыгын үстүртөдөн болсо да билет [49, 56-бет]. Тилекке каршы, басымдуу көпчүлүк аймактарда жашоочулар менен учаскалык милиционерлердин карым-катышы жеткиликтүү деңгээлде эмес жана учаскалык милиционерин тааныбагандар да көп.

Оор деңгээлдеги үй-бүлөлүк кылмыш ишке ашырылып калгандан кийин бул жолку болгон кылмыш менен күрөшүү тууралуу кеп кылуунун да зарылчылыгы жок. Кылмыштуулуктун алдын алуу максатында криминалдык өңүткө баш койгон шектүү жарандарды атайын учетко алуу, кылмыштын баштапкы стадиясында эле аны токтотуп калуу, ата-энесине да кулак салбай, жашоосунун көп бөлүгү көчөдө өтүп калган өспүрүмдөр менен түздөн-түз, жакындан иш жүргүзүү зарыл. Социалдык жана каржылык муктаждыктарга байланыштуу бүгүнкү күндө балдарын чоң ата, чоң энелерине, таята, таэнелерине, жада калсажакын туугандарына таштап коюшуп, өздөрү эмгек миграциясына чыгып кеткендер арбын жана анда балдар такай учаскалык милиционерлердин көзөмөлүндө болуусу керек. Көзөмөлгө алуу дегенди биз биротоло үй-бүлөнүн ички маселелерине киришип алуу деп кабыл албоого тийишпиз, анда эле балдарды багып жаткандардын да, балдардын өздөрүнүн да кадыр-баркына доо кетет. Убактылуу багууда турган мындай балдардын кийим-кечесинен, жүргөн-турганынан эле алардын кандай камкордукта багылып жаткандыгы, кандай тарбияда экендиги даана билинет. Ички иштер органдарынын кызматкерлеринин, алардын ичинде, учаскалык милиционерлердин иш-аракеттеринин алгоритми укук тартиптеринин бузулуусунун алдын алуунун мамлекеттик системасынын чегинде калыптанган тиешелүү ведомстволук нормативдик документтердин негизинде түзүлгөн.

Ар бир жаран ар түрдүү мүнөздүк өзгөчөлүктөргө ээ деп жатабыз, демек, келечегинде үй-бүлөлүк кылмышка барууга шектүү жарандардын психологиясын даана окуп-билүү зарыл жана ага карата төмөнкүдөй профилактикалык иш-чаралар жүргүзүлөт:

1. Үй-бүлөдөгүзомбулуктун алдын алууда жана аны кескин кыскартууда ички иштер органдарынын кызматкерлери айылдагы жана көчөдөгү таасирдүү адамдар менен биргеликте иш алып барууга тийиш. Көпчүлүк учурларда укук коргоо органдарынын эскертүүсүнө караганда айыл аксакалдарынын, “аксакалдар сотунун” сөздөрү укук тартиптерин бузуучуларга катуураак таасир этет, ар бир акыл-эстүү жаран элден чыгып калуудан коркот,тескери жолго баруудан колу-коңушуларынан уялат.Коңушулар жана жакын туугандар кимдин кантип жашап жаткандыгын, кимге кандай жардам керек экендигин жакшы билишет. Аялуу катмардагы же чырлуу үй-бүлөлөрдүн ар-намысына шек келтирбөө үчүн алар менен жакын карым-катышта болгондор менен менен баарлашуу, андай үй-бүлөлөрдөгү учурдагы абал тууралуу маалымат алуу да жакшы натыйжа берет. Мурда айрым үй-бүлөлөрдүн ажылыкка жыйнаган акчасына муктаж үй-бүлөлөргө ун, мал же алардын зарылчылыктарына керек нерселерди сатып берип ажы катары аталып калары тууралуу уга калып жүрчү элек, азыр, тилекке каршы, андай демилгелерди укпай калдык.

2. Учаскалык милиционерлердин мектептер, алардын тарбия завучтары менен болгон байланышын күчөтүү. Класс жетекчилери тартипсиз, үй-бүлөдө катаал мамилеге туш болгон балдарды жакшы билишет. Ар бир мектеп менен жакындан иш алып барууга өспүрүмдөр менен иштөө бөлүмдөрүнүн кызматкерлеринин чама-чаркы дайыма эле жете бербейт. Мектеп рэкети дале болсо толугу менен токтотулбай келет жана мындай терс көрүнүштүн келечектеги кылмыштуулукка өбөлгө болуусу да мүмкүн. Азыр мектептин ички тартибин бузган, сабактан качкан же келбеген, начар окуган окуучуларга катуу айтуу да кыйын болуп калдын, ушул себептүү да коомчулукта балдардын жакшы окуусу, мектепте өздөрүн тартиптүү алып жүрүүсү боюнча ата-энелердин жоопкерчилигин күчөтүү маселелери дайыма козголуп келүүдө.

3. Кылмыштуулуктун, мунун катарында, үй-бүлөдөгү зомбулуктун алдын алуу жаатында укуктук эрежелерди сактабагандар менен жеке сүйлөшүүлөрдү жүргүзүү абдан чоңмааниге ээ. Бул максатта укук коргоо органдарынын кызматкеринин психологологиялык, педагогикалык жана юридикалык жактан билимини жогору болуусу зарыл. Бул сүйлөшүүлөрдүн максат, милдеттери өз алдынча төмөнкүчө бөлүнүп кетет:

• үй-бүлөлүк катаал мамилеге барган жарандын өзүн агрессивдүү алып жүрүүсүнүн себептерин аныктоо;

• үй-бүлөлүк зомбулукка барган адамдын жабыркоого дуушар болгон адамга карата мамилесин жана ошондой эле залим инсандын өзүн өзү оңдоого аракет жасоосуна жетишүү;

• үй-бүлөлүк зомбулукка барган жаран гана эмес ага туш болгон үй-бүлө мүчөсү менен да сүйлөшүүлөрдү жүргүзүү, аны өзүнүн мыйзам чегиндеги укуктары менен жакындан тааныштыруу;

4. Жекече профилактика жана сүйлөшүүлөр регулярдуу жүргүзүлүп турууга тийиш. Анын курамына мектеп мугалимдери, айыл же көчөнүн жашоочуларынын, укук коргоо органдарынын кызматкерлеринин өкүлдөрү (учаскалык милиционерлер, ички иштер органдарынын өспүрүмдөр менен иштөө бөлүмүнүн кызматкерлери), камкордукка алуу органдарынын кызматкерлери кошулат. Мындай рейддер күмөндүү деп эсептелген үй-бүлөлөргө гана эмес, коомдук жайларга (парктар, скверлерге, жаштар көңүл ачуучу жайларга ж.б.) да жүргүзүлүшү шарт.

Үй-бүлөдөгү зомбулуктун алдын алуу, ага каршы күрөш алып баруу боюнча алып барылып жаткан иш-чараларга, алардын натыйжалуулугуна мезгил-мезгили менен анализ жүргүзүп туруу зарыл. Муну менен келечегинде өткөрүлүүчү жумуштардын алгылыктуусу тандалып алынат, бул боюнча тиешелүү кызматтарда тажырыйба жыйналат. Негизгиси, бул багыттагы ар кандай иш-чара жасалма, отчет берүү үчүн гана аткарылбоосу керек. Буга байланыштуу айына бир жолудан кем эмес семинарлардын, тегерек столдордун, конференциялардын өткөрүлүп туруусу зарыл жана аларга зомбулуктун алдын алуу боюнча күрөш алып баруучу субъектилер, ал профилактикалык методикаларды иштеп чыгуучу окумуштуулардын катышып туруусу максатка ылайыктуу. Мындай иш-чараларда төмөнкүдөй багыттар аныкталат жана натыйжаларга талдоо жүргүзүлөт:

• үй-бүлөлүк зомбулуктун кескин кыскартуу боюнча методдор иштелип чыгат, ага каршы күрөш жүргүзүүнүн механизмдери, алгылыктуу тажырыйбалар аныкталат жана алардын топтому түзүлөт;

• профилактикалык программалардын мезгил-мезгили менен аткарылуучу жана жыйынтык чыгаруучу өлчөмдөрү аныкталат;

• үй-бүлөдө болуучу зомбулуктун алдын алууга жана аны кескин кыскартууга багытталган мыйзамдардын мазмунун элге жеткирүү боюнча план-программалар иштелип чыгат;

• үй-бүлөдөгү зомбулук менен күрөш жүргүзүүчүоргандардын кызматкерлерижана алардын өкүлдөрүнүн ар биринин кызматтык милдеттери дагы бир жолу такталып чыгат ж.б.

Үй-бүлөдөгү зомбулуктун алдын алуу тутумун талдоо бизге төмөнкүдөй жыйынтык чыгарууга мүмкүндүк берди:

Үй-бүлөдөгү зомбулукту болтурбоо боюнча экономикалык чаралар чөйрөсүндө өлкөнүн тигил же бул аймагынын,жалпы эле өлкөнүн керектөөлөрүнө жараша ар кандай завод-фабрикаларды, ишканаларды жана башка өндүрүш уюмдарынтүзүү жана калыбына келтирүү аркылуу соода жана керектөө жаатынан өндүрүш мамилелерине кайра багыт алуу керек деп ойлойбуз. Аталган иш-чаралар жумушсуздуктун санын кыскартуу менен гана чектелбестен, мыйзамдуу түрдө оокат табуу мүмкүнчүлүгүн да жогорулатат.

Социалдык алдын алуу иш-чаралары биринчи кезекте балдарды тарбиялап жаткан үй-бүлөлөргөар кандай социалдык төлөмдөрдү төлөө аркылуу колдоого, ошол эле учурда үй-бүлө мүчөлөрүнүн бош убакытты натыйжалуу өткөрүүсүнө шарт түзүүгө жана алкоголизм менен баңгиликтен мажбурлоо жолу менен болсо да күрөшүүчү мамлекеттик мекемелердин ишмердүүлүгүн калыбына келтирүүгө багытталуусу керек.

Коом тарабынан көрүлүүчүадеп-ыймандык руханий өнүгүү чөйрөсүндөгү алдын алуу иш-чаралары, эң биринчи массалык маалымдоо каражаттарынын жана социалдык тармактардынзордук-зомбулукту,агрессияны, адеп-ахлаксыз жашоо образын ж.б. жайылтуусуна тыюу салуу, калктын укуктук аң-сезиминин жана укуктук маданиятынын деңгээлин жогорулатууга багытталуусу тийиш.

Көрүлүп жаткан укуктук чаралар үй-бүлөдөгү зомбулукка каршы күрөш жүргүзүүдө оң алдын алуу натыйжаларынкөрсөтүүсү үчүн колдонуудагы мыйзамдарды оңдоону жана азырынча укуктук жөнгө салына элек коомдук мамилелердин чөйрөсүн укуктук талаада жөнгө салуу үчүн зарыл болгон ченемдерди түзүүнү өз ичине камтышы керек.

Пландаштырылгансоциалдык жана экономикалык чаралардычындап ишке ашыруу жана жетиштүү деңгээлде натыйжалуу болушу үчүн алар колдонуудагы мыйзамдарга карама-каршы келбөөгө тийиш. Мыйзам ар бир адамдын, чоңдордун да, балдардын да дене бүтүндүгүн жана кадыр-баркын коргоого тийиш.

Кылмыштуулуктун алдын алууга түздөн-түз багытталган эмес, бирок анын предмети катары башка мүнөздөгү ар кандай коомдук мамилелерди укуктук жөнгө салуучу мыйзамдарды дайыма өркүндөтүү зарыл.

Юридикалык адабияттарда «... кылмыштуулукка каршы күрөш жүргүзүүдө укуктун мүмкүнчүлүктөрү укук аркылуу тыюу салуулар жана кылмыштуулуктун алдын алуучу таасирлер менен гана чектелбестен, кылмыштын ишке ашырылышына шарт түзүүчү себептерге жана жагдайларгаанык бир деңгээлде таасир көрсөтүүдөн турат» деп туура белгиленген [ 128, с.95].

Үй-бүлөдө болуучу зомбулук кылмыштарынын алдын алуу жаатындагы укуктук чаралардын негизинде үй-бүлөдөгү зомбулукка каршы күрөшүүгө мүмкүндүк берген жаңы укуктук-ченемдик актыларды түзүү жана колдонуудагы мыйзамдарга түзөтүүлөрдү киргизүү турушу керек.

**3.2. Кыргыз Республикасында үй-бүлөлүк зомбулукка каршы күрөшүүнүн укуктук механизимдери**

Үй-бүлөлүк зомбулукту токтотуунун, жок эле дегенде, аны минималдаштыруунун укуктук жактан комплекстүүлүгүн жана натыйжалуулугун анын профилактикалык мыйзамдык базаларын оптималдаштыруу, талаптарынын турмушка ашырылуусун тыкыр көзөмөлгө алуу аркылуу гана ишке ашырууга болот. Бирок, социалдык-укуктук жактан зомбулуктун алдын алуу анын дагы башка алдын алуу каражаттарынын айкалыштарынын ишке ашырылуусуна байланыштуу болот. Ушуга байланыштуу үй-бүлөдө болуучу зомбулуктун алдын алуу, анын орун алуу себептерин аныктоо, аны менен күрөшүүбул жааттагы атайын укуктук-криминологиялык иш-чаралардан, алардын ишке ашырылуусунан олуттуу деңгээлде көз каранды.

Социалдык-экономикалык жактан өнүккөн өлкөлөргө салыштырмалуу түрдө аркараакта турган Кыргыз Республикасы турсун,бул өлкөлөрдүн өздөрүндө да аялдарга карата зомбулук проблемасы толугу менен токтотулбай келет. Бул көйгөйсексуалдык зордук-зомбулуктан баштап,психологиялык жана экономикалык түрдөгү формаларга ээ болуу менен дүйнө жүзүнүнмаданий, географиялык, социалдык-каржылык жана экономикалык чектерин аралап кирип келүүдө.Үй-бүлөдөгү зомбулук бир үй-бүлөнүнчеги менен гана чектелбей жалпы коомчулукка, бүткүл аялдарга терс таасирин тийгизүүдө.

Бириккен Улуттар Уюмунун статистикалык бөлүмүнүн маалыматы боюнча Европадагы Коопсуздук жана Кызматташуу боюнча уюмдун (ОБСЕ) 57 мамлекет-катышуучусунун ичинен 47 мамлекет үй-бүлөлүк зомбулуккакаршы, 46 мамлекетсексуалдык тийишүүгө каршы, 22 мамлекет жубайлардын арасындагы зордуктоого каршымыйзамдарды кабыл алышкан, жубайлык зордуктоо боюнча 28 өлкөдө мыйзам кабыл алынан эмес.

Кыргыз Республикасынын Конституциясынын 26-беренесинин 2-пункту боюнча никелик куракка жеткен жигиттер менен кыздар өз эрки менен никеге катталууга укуктуу. Эки тараптын бирөө эле макулдугун билдирбесе нике каттоого алынбайт жана жубайлар жаңыдан түзүшкөн үй-бүлөдө бирдей укуктарга ээ.

Мамлекет тарабынан жүргүзүлүп жаткан бардык аракеттерге карабастан Кыргызстанда үй-бүлөлүк зомбулук көйгөйү токтолбой келет, алардын каттоого алынбаганы жана үй-бүлөдөн сыртка чыкпай коомчулукка белгисиз бойдон калганы каттоого алынгандарынан да бир топ көп десек жаңылышпаган болор элек. Артыкча оор кылмыштар аралашканда, денеге, ички органдарга оор жаракат келтирилгенде, адам өлүмү болгондо гана алар жашыруун калбай сыртка чыгууда. Артыкча намыскөй менталитетибизге байланыштуу жеңил жаракат алган аялдар укук коргоо органдары турсун саламаттык сактоо мекемелерине кайрылышпайт. Үй-бүлөүк зомбулук проблемасы акырын аракетке келүүчү мина сыяктуу кооптуу көйгөй, үй-бүлөлүк тиранга өз убагында жаза колдонулбаса аялына, балдар-кыздарына катаал мамиле жасоону адатка да айлантып алат. Кылмыштын башка түрлөрү жана анын себептери бат эле көрүнө түшөт, ал эми үй-бүлө ичиндеги кылмыштуулук өз ичинде кайнап былгып тура берүүсү да мүмкүн. Ушул себептүү да үй-бүлөлүк кылмыш, анын келип чыгуу себептери, ага каршы мамлекеттик деңгээлде активдүү күрөш алып баруу терең жана ар тараптуу изилдөөгө алууга муктаж.

Тарыхый көз караштан алып караганда жакынкы жылдарга чейин эле үй-бүлөлүк зомбулук проблемасына жетиштүү деңгээлде көңүл бурулбай келген. Мамлекет учур талаптарына ылайык негизги көңүлдү коррупциялык кылмыштуулукка, уюшулган кылмыштуу топтордун кылмыштуу ишмердүүлүгүнө, наркотрапик,наркобизнескөйгөйлөрүнө буруу менен олуттуу көйгөйлөрдүн бири болгон үй-бүлөдөгү зомбулук көйгөйүнөталаптагыдай деңгээлде баа бербей жатат. Изилденип жаткан көйгөйдү тескөө жаатында атайын мыйзамдар кабыл алынганы менен алардын иштөө механизмдери менен методдору так такталбаган деп айтсак да болот.

Дүйнө боюнча орто эсеп менен алганда он аялдын алтоосу физикалык же сексуалдык зомбулукка дуушар болушат. Мындай зомбулук 16 жаштан тартып 44 жашка чейинки аялдардын өлүмүнүн да себеби болууда. Үй-бүлөлүк зомбулуктун курмандыгы болушкан аялдар турмуш жолдошунун коркутуусунан, укук коргоо органдарына болгон ишенбөөчүлүктөн, тартынчаактыктан жана уялгандыктан, күйөөсүн,үй-бүлөсүн уят кылгысы келбегендиктен, өз укугу үчүн курөшүүгө умтулбагандыктан, эски каада-салттын саркындыларынын сакталып калгандыгынан улам укук коргоо органдарына кайрылышпайт. Мындай аялдар зомбулукка учурагандан кийин өз убагында тиешелүү орган, мекемелерге кайрылганда жана орун алган зомбулук жөнүндө толугу менен айтып беришкен болгондо үй-бүлөлүк зомбулуктун жаралуу себептери жана анын тийгизген кесепеттери да көбүрөөк ачыкка чыкмак жана мамлекеттин мындай терс көрүнүшкө каршы жүргүзгөн саясатында дагы да жаңы механизмдер жана ыкмалар пайда болмок.

2014-жылдагы Кыргыз Республикасындагы мыйзамдык актылар тууралуу Европадагы Коопсуздук жана Кызматташуу боюнча уюмдагы докладда [32] айтылгандай, мыйзамдын сапаты жана анын мамлекет ичиндеги зарылдыгы анын колдонулууга ээ болуусунан ачык байкалат. Жогорку Кеңештин айрым депутаттары мыйзам чыгарды, аны өткөрдү жана бекиттирди деген атка ээ болуу үчүн гана абсурдмаанидеги жана максаттагы мыйзамдарды сунуш кылып жиберишип, башка депутаттардын талкуусуна кабылгандан кийин мыйзамын шашылыш түрдө кайра чакырып алган учурлары да кездеше калып жатат.

Жалпысынан алганда, зомбулукка кабылган кыргыз аялдарынын өзүн-өзү баалоосун талдоонун жыйынтыгы ал өзүн төмөн жана адекваттуу баалоо диапазондорунун ортосунда экенин, бирок баары бир өзүн төмөн баалоо диапазонуна жакындыгын көрсөттү. Бул талдоодон өткөн аялдардын көпчүлүк бөлүгүндө инсандык бакубаттуулукту калыптандырууда белгилүү көйгөйлөрдүн тобу бар экенин көрүүгө болот. Ошол эле учурда изилдөөнүнжыйынтыктары эки укуктук-психологиялык көйгөйдүн бар экендигин чагылдырат. Биринчиси –тиешелүү бир деңгээлде өз мүмкүнчүлүктөрүнө ишенбөөчүлүк, өзүнүн мыйзам чегиндеги укуктарын коргоо үчүн аракет кылбагандыгы жана «коргооочу» ишенимсиздигинин болушу. Өз сапаттарын, деңгээлин жана жөндөмүн баалай албоо, узакка созулган катаал мамиледен улам биротоло чүнчүп бүтүү. Экинчиси – кырдаалды курчуткусу келбейт, кандай оор болсо да үй-бүлөнү сактап калууга аракет жасайт, эл алдында уят болуп калам деген сезимди өзүндө калыптандырып алган.

Алдыга коюлган максатка ылайык, зомбулукка кабылган аялдардын субъективдүү көзөмөлүнүн деңгээлине диагностика жасалды. Көзөмөл локусун биз туруктуу инсандык мүнөздөмө катары карайбыз, ал адамдын болгон окуялардын себептерин тышкы же ички факторлор менен түшүндүрүүгө жакындыгын чагылдырат. Биринчи тип – сырткы (экстерналдык), алжашоо-турмушунда орун алган жагдайлары үчүн жашоосундагы ийгиликтери жана кемчиликтериндеги жоопкерчиликти тышкы жагдайларга жүктөйт. Экинчи тип– ички (интерналдык), тескерисинче, баарын ички факторлор менен түшүндүрүп, жашоодогу окуялар үчүн өз жоопкерчиликтерин аң-сезимдүүлук менен сезе жана аткара билет.

Зомбулукка дуушар болушкан аялдардын субъективдүү көзөмөлүнүн деңгээлин аныктоо максатындаЕ.Ф.Бажин, С.А.Голынкин, А.М.Эткинд тарабынан иштелип чыгылган «Субъективдүү көзөмөл деңгээли» методикасын жана Дж.Роттердин «Субъективдүү көзөмөл локусу» анкетасын колдонууга алдык.

Аялдардын тандоосу боюнча маалыматтарды талдоо көрсөткөндөй, алардын көпчүлүгү (62%) жалпы ички типке тиешелүү орточо деңгээлге ээ, б.а. буларөздөрү кабылган окуялар үчүн жоопкерчиликти моюнга алышат. Сурамжылоого катышкандардын 38%нын көзөмөл локусунун деңгээли төмөнкү деңгээлде, алардын биринде да субъективдүү көзөмөлдүн деңгээли жогору болгон эмес.

Үй-бүлөдөгү мамилелер жаатындагы субъективдүү көзөмөлдүн деңгээлин изилдөө төмөнкүлөрдү көрсөттү: сурамжылоонун катышуучуларынын 26%ы көзөмөлдүн жогорку деңгээлине, 44% орточо деңгээлине ээ. Ошол эле учурда респонденттердин чейрек бөлүгүнөн ашыгы (30%) үй-бүлөдө орун алган жагымсыз окуяларга өздөрүн жооптуу деп эсептешпейт. Бул адамдарда үй-бүлөдөгү мамилелер чөйрөсү боюнча субъективдүү көзөмөлү төмөнкү деңгээлде.

Эгер мурда укук коргоо органдары үй-бүлөлүк зомбулуктан жабыркагандарды өздөрүнүн даттануу арызы боюнча гана аларды коргоого алууну башташса, азыр күбөлөрдүн же медицина кызматкерлердин билдирүүсү боюнча да бул үй-бүлөлүк кылмыш боюнча иш козгой алышат.Ага 1996-жылы Бириккен Улуттар Уюму тарабынан кабыл алынган моделдик мыйзам да себеп болду.

Кыргыз Республикасынын “Үй-бүлөлүк зомбулуктан сактоо жана коргоо жөнүндөгү” мыйзамынын жаңы редакциясында гендердик-ажыратылма статистикасы (28-берене) түшүнүгү киргизилген жана анда жубайлардын ортосундагы өз ара мамилелер тартибине баа берилген. Үй-бүлөлүк зомбулуктун статистикасын жүргүзүү менен анын кайсы түрлөрүнүн көп кездешип жаткандыгын, алардын келип чыгуусуна кандай шарт-жагдайлар себеп болуп жаткандыгын жана аларды кескин кыскартуунун жолдорун кандайча иштеп чыгууга боло тургандыгы кандайдыр деңгээлде аныгыраак аныкталат.Зомбулук менен катаал мамиленин кайсыл түрү көп кездешип жатса бул тармакты тейлеген аткаруу бийликтери өз жумуштарын активдештирүүгө тийиш болушат.

Эреже катары, үй-бүлөлүк зомбулуктан көбүнчө аялдар жабыркашат жана жубайлар канчалык бирге узак мезгил чогуу жашаган болушса бул коомдук-социалдык жана укуктук терс көрүнүштүн саны да кыскара баштайт, мисалы, 31–40 жаш (35 %), 21–30 жаш (30 %), 41–50 жаш (20 %). Үй-бүлөлүк зомбулуктун жыштыгына жубайлардын билим деңгээли да өз тааасирин тийгизет, мисалы, жалпы орто билим алгандарда 63%, кесиптик орто билим алгандарда 18%, жогорку же бүтпөгөн жогорку билим алгандарда 8%. Аялы да, күйөөсү да эч жерде иштебегендерде же жеке чарба менен алек болгондордо үй-бүлөлүк зомбулук көп кездешип, ал 70%дын айланасына жеткен. Туруктуу жумуш орду барларда – 24%, пенсионерлерде - 5%, окугандарда – 1%. Эч жерде иштебеген үй-бүлөлөрдө зомбулуктун көп кездешерин белгилеп өттүк, демек, ага социалдык оор турмуш, татаал жашоо, жумушка орношо албаган нервдик-психикалык жабыркоо себеп болот деп айта алабыз. Анын үстүнө, жеке чарба жүргүзүүдө күйөөсү менен аялынын пикирлери дайыма эле бир жерден чыга бербейт.

Үй-бүлөлүк зомбулукка дуушар болгондон кийин соттук-медициналык экспертиза бөлүмдөрүнө, тез жардам станцияларына, үй-бүлөлүк медицина борборлоруна катышкан аялдардын көпчүлүгү 21–30 жаштагылар. Алардын 90–95% денесине, ички органдарына жаракат келтирилгенден улам бул саламаттыкты сактоо мекемелерине кайрылууга аргасыз болушкан. Эркектер үй-бүло ичинде физикалык зомбулукка кабылышпайт деп айтууга болбойт, бирок ал аялдарга салыштырмалуу 4,5–5,5 эсе сейрек [109, 80–83-беттер].

Кыргызстанда үй-бүлөлүк зомбулукка кабылгандарга жардам берүү аксакалдар сотунун компетенциясына да кирет жана бул мыйзамдык негизде бекемделген.Кыргыз Республикасынын 2002-жылдын 5-июлундагы “Аксакалдар соту жөнүндөгү” мыйзамынын 15-беренесине ылайык,окуянын курамында кылмыштуулук белгилери жок болгон учурдааксакалдар соту үй-бүлөдөгү зомбулукка байланышкан материалды кароо менен тийиштүү чечимдерди чыгарууга укуктуу. Ар түрдүү көйгөйлөр, алардын ичинде, үй-бүлөлүк зомбулук маселелери боюнча аялдар аксакалдар сотторуна карагандакризистик борборлорго көбүрөөк кайрылары да чындык. Чындыгында, аксакалдар соттору жер-жерлерде дээрлик түрдө иштебейт, бирок түрдүү маселелер боюнча жергиликтүүлөрдүн “элге салабыз” критерийи менен көпчүлүккө, айрыкча, мечитке чогулган аксакалдарга кайрылган учурлары арбын эле.

Аялдардын аксакалдар сотторуна кайрылган учурлары 8,4%дан ашпайт, бирок кийинки жылдары бул сандык катыш бир аз жогорулап, 1,7 эсеге көбөйдү. Ал эми эркектердин жергиликтүү маанидеги ар кандай проблемалар боюнча аксакалдар сотторуна кайрылуусу көбүрөөк жана ал 6,3%ды түзөт [130, 48-бет]. Бул катыштык айырмачылыкты да туура түшүнүүгө болот, аялдар даттанып аксакалдарга барууну уят көрөт, ал эми кылмыштуулугу жок маселелерди эркектер масилет катары талкууга ала беришет. Демек, түрдүү кордуктарга кабылышкан аялдардын аксакалдар сотуна тартынбай баруусу үчүн мындай соттордун курамына таасири күчтүү байбичелерди жана аялдарды кошуу да максатка ылайыктуу деп ойлойбуз.

Биз буга чейин коргоого алуу ордери жана анын кызматы менен маани-маңызы тууралуу кеп кылып кеткенбиз. Бул коргоого алуу ордерининКыргыз Республикасынын “Үй-бүлөлүк зомбулуктан социалдык-укуктук коргоого алуу жөнүндөгү” 2003-жылдын 25-мартында кабыл алынган №62 [12] мыйзамы менен түздөн-түз байланышы бар. Бирок олуттуу түрдөгү үй-бүлөлүк кылмышка барган адамдын убактылуу кармоочу жайга киргизилгенин эске албаганда бул мыйзам дээрлик түрдө иштебей турат жана ага республиканын каржылык мүмкүнчүлүгү да азырынча жетишсиз.

Жаңы укуктук нормативдик актыда кризистик борборлордун, үй-бүлөлүк зомбулуктан жабыркагандарды убактылуу кармап туруучу жайларды түзүүнүн каржылануу булактары аныкталган эмес жана буга байланыштуу алар азырына өз милдеттерин так аткара албай келишүүдө.

Криминологиялык саясаттын концепциясынын чегинде үй-бүлөлүк зомбулукту минималдаштыруу үчүн анын алдын алуунун, ага каршы күрөш жүргүзүүнүн ар тараптуу чараларын көрүү зарыл. Бул иш-чаралардын ишке ашырылуу этаптарын биз төмөнкүчө бөлүштүрдүк:

• үй-бүлөлүк сексуалдык зордуктоонун алдын алуунун баштапкы этаптары;

• жакыр жашаган үй-бүлөлөргө ар тараптуу жардам көрсөтүү, алардын тез бутуна туруп кетүүсү боюнча шарттарды жаратуу;

• мектептин ата-энелер менен тыгыз карым-катышта болуусу, балдардын муктаждыктарын өз убагында байкай билүү жана аларды канааттандыруу;

• жаш муундардын жаштайынан залимдикти, таш боорлукту өздөрүнө сиңирип алуусунан этият болуу ж.б.у.с.

Ички иштер министрлиги үй-бүлөлүк зомбулуктун натыйжасында курман болуулардын эсебин өзүнчө жүргүзбөйт, бирок “Аялдар демократиялык түйүнү” фондунун маалыматы боюнча 2018-жылы гана 62 аял туугандары же жубайлары, ажырашып кеткен мурдагы күйөөлөрү тарабынан өлүмгө учураган.

Кыргыз Республикасынын Генералдык прокуратурасынын билдирүүсү боюнча 2010-2020-жылдар аралыгында аялдардын өлтүрүлүүсүнө байланышкан 762 Кылмыш-жаза иши козголгон, мындан кийинкижылдардан баштап аялдардын өлүмүнүн саны кыскара баштаган. Бирок ошол эле маалыматтардын негизинде2019-2020-жылдардаКыргыз Республикасынын Кылмыш-Жаза кодексинин 135-беренесинин негизинде“Этиятсыздыктан улам болгон өлүм” кылмыш-жаза иштеринин саны көбөйүп, мындай өлүмгө кабылгандардын көпчүлүгү аялдар болгон.Жалпысынан 2019-жылы 11 аял өлгөндүгү катталган, кылмыш иши алардын үчөөсүнө козголгон. 2020-жылдын биринчи 10 айында болсо 28 аял өлүмгө дуушар болушуп, кылмыш иши 23 учур үчүн козголгон.Белгилей кетчү нерсе, аталган берене боюнча 2019-жылга чейин бир да кылмыш иши козголгон эмес [90, 199-бет].Айтылгандардын негизинде, 2019-2020-жылдар аралыгында аялдардын өлүмү менен байланышкан кылмыш иштери атайылап жумшартылган деген жыйынтыкка келүүгө болот. Балдар энесиненажырады, эми соттолгондугунун айынан атасынан да узак жылдарга ажырап калышпасын деген ой менен сот өндүрүшүндө кылмышкерге карата “мээримдүүлүк” көрсөтүшкөн го деген жыйынтык өзүнөн-өзү жаралууда.

Кыргыз Республикасынын “Үй-бүлөлүк зомбулуктан сактоо жана коргоо жөнүндөгү” мыйзамын натыйжалуу турмушка ашыруу максатында 2019-жылдын 1-августунда КРнын Өкмөтүнүн№ 390 “Үй-бүлөлүк зомбулуктан коргоого алууну ишке ашыруунун тартиптери жөнүндөгү” Токтому кабыл алынган[18] жанаанда төмөнкүдөй жоболор көрсөтүлгөн:

• үй-бүлөдөгү зомбулуктун алдын алуу, ага каршы күрөш жүргүзүү жана анын себептерин аныктоо иштеринжүргүзүүчү мамлекеттик органдардын биргелешип иштөөсүнүн тартиптери;

• үй-бүлөлүк зомбулуктан жабыр тарткандарга көрсөтүүлүүчү жардамдардын түрлөрү жана көрсөтүү тартиптери;

• үй-бүлөлүк зомбулуктун келип чыгуу себептерин аныктоонун тартиптери;

• үй-бүлөлүк зомбулукка барган жарандарды жазага тартуунун тартиптери;

Биз токтомдо көрсөтүлгөн жоболордун тартиптерин пункттары боюнча гана көрсөтүп койдук, ал эми бул токтомдун текстинин ичинде ал тартиптери менен талаптарынын ишке ашырылуу жолдору конкреттештирилип берилген.

Үй-бүлөлүк зомбулук фактыларына каршы чечкиндүү күрөш жүргүзүү, анын конкреттүү механизмдерин иштеп чыгуу максатында Кыргыз Республикасынын Ички Иштер министрлиги тарабынан сунушталган “Кыргыз Республикасынын Кылмыш-Жаза – процессуалдык кодексине өзгөртүүлөрдү киргизүү жөнүндөгү” мыйзамы кабыл алынып, анда кылмышка барган жаранды 48 сааттан кем эмес убакыттын ичинде колго түшүрүү талабы бекем белгиленген.

2018-жылы КРнын Улуттук Статистика комитетинин жана “Демократиялык процесстерди изилдөө борборунун” адистери менен биргеликте үй-бүлөлүк жана гендердик зомбулук боюнча маалыматтарды чогултуунун жол-жобосу көрсөтүлгөнпрактикалык колдонмо саламаттыкты сактоо уюмдарынын кызматкерлери үчүн иштелип чыккан. Аталган колдонмодо үй-бүлөлүк зомбулукту кыскартуу жаатында анын пайда болуу себептерин жана тийгизген залакаларын аныктоого багытталган практикалык сунуштар берилген.

Республиканын психикалык саламаттыкты сактоо борборунда үй-бүлөлүк зомбулуктан жабыр тарткандарды, ал жабырдын түрлөрүн жана деңгээлдерин каттоого алуу жана жыйноо боюнча журнал түзүлүп, ал Саламаттыкты сактоо министрлиги тарабынан бекитилген. Ар бир катталган жабыркоо өз убагында укук коргоо органдарынын бөлүмдөрүнө дароо билдирилип турат.

Электрондук саламаттыкты сактоо борборунда зомбулук жана ага болгон аракеттер тууралуу маалыматтар ар бир айлык, кварталдык жана жылдык мөөнөттөрдөстатистикалык отчеттуулук берилет. Жыйналган бул маалыматтар зомбулуктан жабыр тарткандардын жаш курактарына ылайык ажыратылып бөлүштүрүлөт. Бүгүнкү күндө зомбулуктан жабыр тарткандыгыжөнүндө укук коргоо органдарына кайрылгандар боюнча иликтөөлөр жана алардын мониторинги жүргүзүлүп турат.

Кыргызмамлекеттик медициналык академиясынын базасында медицина кызматкерлеринин квалификациясын жогорулатуу жана кайра даярдоо боюнча боюнча курстар иштеп, медициналык ЖОЖдордун окутуучулары үчүн окуу процессинде колдонуу максатында“Стамбул протоколунун” негизинде “Кыйноого алууну, зомбулукту жана катаал мамилени далилдөө документтерин даярдоонун жана ага кабылгандарды медициналык текшерүүдөн өткөрүнүн принциптери менен эрежелери” колдонмосу иштелип чыккан.Психиатрия жана соттук-медициналык экспертиза курстарында атайын “Стамбул протоколу” боюнча сабактар өткөрүлөт.

Гендердик зомбулук маселелери үй-бүлөлүк медайымдарды даярдоо программаларына киргизилген жана ошондой эле бул проблема “Стамбул протоколу”, “Паллиативдик жардамдын негиздери” тренингдеринде да каралат. Биз алган маалыматтар боюнча республикада жылына Үй-бүлөлүк дарыгерлер борборлорунун/Үй-бүлөлүк дарыгерлерлер группаларынын, фельдшердик-акушердик пункттардын сегиз жүздөн ашуун медайымдары даярдалат.

Азыркы учурда республикада аялдар үчүн 14 кризистик борбор иштеп жатат жана аларда үй-бүлөлүк зомбулукка туш болгон аялдарга укуктук, психологиялык, маалыматтык, калыбына келтирүүчү жана интеграцилык жардамдар көрсөтүлөт.Республикалык бюджеттен жана башка эл аралык долбоорлордон аларга ири суммада акча каражаттары корорулуп турат.

2019-жылдын 25-октябрында Кыргыз Республикасынын Эмгек жана социалдык өнүктүрүү министрлиги жана республиканын Ички Иштер Министрлигименен биргеликте № 133 “Үй-бүлөлүк зомбулуктан коргоого алуу багытында балдарды коргоого алуу боюнча социалдык өнүктүрүү органдары менен ички иштер органдарынын биргелешип иш алып баруусунун тартиптери боюнча көрсөтмөлөрдүн бекитилиши жөнүндөгү” биргеликте сунуш кылынган жана кабыл алынган буйрук бекитилген [20].

Эл аралык уюмдардын финансылык жана техникалык колдоо көрсөтүүлөрүнүн натыйжасында үй-бүлөлүк зомбулукту токтотуу, жок эле дегенде, аны кыскартуу боюнча бир топ иштер аткарылууда. Азыркы учурда Ысык-Көл жана Ош областтарынын 4 районунда жана Бишкек шаарынын 9 жаңы конуштарында үй-бүлөлүк зомбулукка каршы күрөш жүргүзүү боюнча 27 комитет иш алып барууда.

Үй-бүлөлүк зомбулуктун алдын алуу жана ага каршы күрөш алып баруу максатында ар бир айыл өкмөтүндө жана шаарларда атайын комитеттер түзүлүүдө. Статистикалык маалыматтарга караганда 3400 жергиликтүү калк үй-бүлөлүк зомбулукка каршы туруу боюнча мыйзамдык нормалар менен жакындан таанышып чыгышкан.

2020-жылдын 15-январында Кыргыз Республикасынын Өкмөтүнүн алдындагы Аялдар жана Гендердик өнүгүү боюнча улуттук кеңештин отурумунда “180 күн үй-бүлөлүк зомбулукка каршы” маалымат компаниясы башталган жана анда калктын үй-бүлөлүк зомбулукка жол бербөөсү боюнча медиаплан даярдалган жана аны ишке киргизүү жолдору чечилген.

Жыйынтыктап айтканда, Кыргыз Республикасынын аракеттеги мыйзамдарында үй-бүлөдө болуучузомбулуктун алдын алуу, ага себеп болуучу шарт-жагдайларды жокко чыгаруу, эскиден калган патриархалдык салт-санаалардан арылуу, гендердик саясатты эл аралык стандарттарга тууралоо маселелери так коюлуп келүүдө. КРнын “Үй-бүлөлүк зомбулуктан сактоо жана коргоо жөнүндө” мыйзамында түрдүү мамлекеттик ведомстволордун, ички иштер, прокуратура, сот органдарынын, массалык маалымдоо каражаттарынын, саламаттык сактоо кызматкерлеринин, жарандык коомдордун, жергиликтүү бийлик өкүлдөрүнүн үй-бүлөлүк зомбулукка каршы туруу, анын залакаларынан арылуу боюнча милдеттери жана жоопкерчиликтери так көрсөтүлгөн. Муну айтуу менен биз республиканын мыйзамдарында үй-бүлөлүк зомбулукка каршы туруу маселелери биротоло чечилип бүткөн дегибиз келбейт. Мыйзамда жазып коюу бир башка, ал эми аны аткаруу такыр башка. Үй-бүлөлүк зомбулуктун келип чыгуу себептеринин негизгилеринин бири айрым үй-бүлөлөрдөгү социалдык оор турмуш, материалдык-каржылык жетишпестик деп улам кайталап жатабыз. Демек, оокаттуу үй-бүлөлөрдү аялуу катмардагы үй-бүлөлөрдү шефке алуу жагын мамлекеттик деңгээлде көтөрүү маселесин сунуш кылар элек. Жемкорлукка жана криминалга каршы күрөш күчөгөндөн бери айрымдардын ашыкча байып акча каражаттарын сыртка чыгарып кетишкендиктери тууралуу жакындан кабардар болуудабыз. Анда эмне үчүн айрым ашыкча байып кеткендер жарды жашаган бир-эки үй-бүлөгө мезгил-мезгили менен көмөк көрсөтүп турууга жарабасын, экинчи жагынан алып караганда, андай аз камсыз болгон үй-бүлөлөр ошол берилген жардамды актоого, жардам келет деп жамбаштап жата бербей алга умутулууга милдеттүү.

Кыргыз Республикасынын “Үй-бүлөлүк зомбулуктан сактоо жанакоргоо жөнүндөгү” мыйзамын тыкыр карап отуруп ага айрым бир кошумчаларды жана өзгөртүүлөрдү киргизүүнү сунуш кылар элек. Мисалы, бул мыйзамдын 1-беренесинин онунчу абзацында зомбулукка тиешелүү “аракет” түшүнүгү гана берилүү менен чектелген, бирок ал физикалык, жыныстык, психологиялык, экономикалык ж.б. болуусу да мүмкүн, демек, жогоруда аталган аракеттердин түрлөрүн көрсөтүү да зарыл деп ойлойбуз. Мындан тышкары, КРнын “Үй-бүлөлүк зомбулуктан сактоо жана коргоо жөнүндө” мыйзамын башка беренелеринде да (24-25-беренелер) ден соолукка же өмүргө зыян келтирүүчү аракеттер деп жалпыланып берилген. Чынжыгында, физикалык гана эмес, психологиялык зомбулуктун да адамдын ден соолугуна (жүрөгүнө,нерв системаларына) олуттуу зыянытийбей койбойт.

КРнын «Үй-бүлөлүк зомбулуктан коргоо жана коргоо жөнүндө» Мыйзамы мыйзамга баш ийүүгө тийиш адамдардын кеңири аныктамасын өз ичине камтыйт, анткени анда «үй-бүлө мүчөлөрү» деген кеңири түшүнүк камтылгандыктан, ага кандуу туугандар, никеде тургандар, асырап алуучулар жана асырап алынган балдар, мурдагы жубайлар ж.б., ошондой эле "үй-бүлө мүчөлөрүнө теңештирилген адамдар", анын ичинде "иш жүзүндө никелик мамилелерде болгон адамдар" жана "башка туугандар", чогуу жашагандаркирет.

Бул жалпысынан эл аралык стандарттарга шайкеш келгени менен, эң мыкты тажрыйбага ылайык, кылмышкер менен жабырлануучунун чогуу жашоосу айрым жосундарды “үй-бүлөлүк зомбулук” катары квалификациялоо үчүн зарыл критерий болуп санала тургандыгын шарттоо максатка ылайыктуу. Ушул Мыйзамдын 1-статьясы тиешелүү түрдө толукталууга тийиш.

Мыйзамдагы (1-берененин онунчу абзацы) физикалык зомбулук менен психологиялык зомбулукту жана алардын залакаларын так ажыратуу зарыл. Мыйзамда психологиялык зомбулуктун айынан жаралган физикалык кесепеттер деп жазылган жана биздин оюбузча бул туура эмес (ошол эле берене, 13-абзац).Үй-бүлөдө болуучу зомбулуктун эң эле мыкаачылык түрү –бул жаш өспүрүм кыздарга карата сексуалдык зомбулук (зордуктоо). Мындай көрүнүшкөп учурда турмушунан ажырашкан, бойго жеткен кызы бар аялдардын ошол кызы менен кошо башка эркекке турмушка чыгуусунда кездешип жатат. Мындай учурларда энемин деп көктүккө барбастан бойго жеткен кызды ажырашып кеткен күйөөсүнүн камкордугуна берүү ылайыктуу болор эле. Мындай кылмыш Кыргыз Республикасынын Кылмыш-Жаза кодексинин “Жыныстык кол тийбестикке жана жыныстык эркиндикке каршы кылмыш” деген аталыштагы 23-главасына дал келип, ал тек гана үй-бүлөлүк зомбулук сыяктуу бааланбайт.

Үй-бүлөдө орун алган зомбулуктан жабыркагандардын катарына түздөн-түз мындай зомбулукка кабылгандар гана эмес, бул окуяга күбө болуп, аны токтотууга алы жетпеген жаш балдарды да кошуу зарыл, мында жабыр тарткандардын чөйрөсү дагы кеңейет.

2013-жылы БУУнун кыйноого каршы комиссиясынын рекомендацияларынын биринде [33] балдарды бардык жагдайларда, ал тургай, үйдө да уруп-согууга каршы чечим чыгарылган. Бул багытта Кыргыз Республикасынын Кылмыш-Жаза кодексинин эл аралык нормаларга толугу менен дал келүүсү үчүн республикада да балдарды денесине жаракат келтирүү менен урууга тыюу салуу мыйзамын киргизүү зарыл деп эсептейбиз.

Жогоруда айтылып өтүлгөндөрдөн тышкары үй-бүлөдөгү зомбулук багытындагы мыйзамдарга төмөнкүдөй мазмундагы өзгөртүүлөрдү киргизүүнү сунуштайбыз:

1) Үй-бүлөлүк зомбулукту кылмыш катары квалификациялоону камсыз кылуу максатында, Кыргыз Республикасынын Кылмыш-жаза кодексинин 177-беренесинин ченемдери үй-бүлөнүн чегинен тышкаркы ушул сыяктуу кылмыштар үчүн каралган жазалардан кыйла катаал жазаларды киргизүү, ошондой эле бөгөт коюу жана коргоо орделерин мөөнөттөрүн бузууну кылмыш деп эсептеген жоболорду толуктоо;

2) Кыргыз Республикасынын Кылмыш-жаза процесстик кодексинин жоболоруна гендердик жана баланын таламдарын караган процесстик чараларды, чектөөчү жана коргоочу буйруктарды, жалпысынан Кыргыз Республикасынын «Үй-бүлөдөгү зомбулуктан коргоо жөнүндө» Мыйзамынын ченемдерин Кыргыз Республикасынын Жазык-процесстик кодексинин ченемдерине ылайыктоо максатындачыгаруу.

Мындан сырткарыКыргыз Республикасынын “Үй-бүлөлүк зомбулуктан коргоого алуу жөнүндөгү” мыйзамына диссертациябызда изилдөөгө алынган көйгөй менен күрөшүүчү ыйгарым укуктуу органдардын (8-берене) укуктарына менен жоопкерчиликтерине тактоолорду кошуу зарыл, тактап айтканда аталган органдардын курамынажарандык коомдордун өкүлдөрүн кошуу тартиптерин белгилөө керек деген ойдобуз.

“Үй-бүлөлүк зомбулуктан сактоо жана коргоо жөнүндөгү” мыйзамдын 20-беренесинде аксакалдар сотунун үй-бүлөлүк зомбулук жаатындагы маселелерди кароого укуктуу экендиги белгиленген. Бирок кайсыл түрдөгү үй-бүлөлүк зомбулуктардын 9-беренеде көрсөтүлгөн мыйзамдык негиздеги соттордун юрисдикциясына кирери жана кайсыларын 20-беренеде белгиленген аксакалдар соту териштирери так белгиленген эмес. 2014-жылдагы БУУнун атайын комитетинин Кыргыз Республикасы боюнча корутунду белгилөөсүүсүндө аксакалдар сотуна үй-бүлөлүк маселерди чечүүнү уруксат берүүдө абдан этияттык керектиги белгиленген. Мында аялдардын ислам дининин талаптарына ылайык аксакалдар сотуна көп ишене бербестиги жана алардын аялзатынын мыйзам чегиндеги укуктарына жетишерлик деңгээлде көңүл бурбай калабы деген сыяктуу кооптуулук жаралган. Ушул себептүү да биз аксакалдар соту тууралуу кеп кылганыбызда алардын курамына жергиликтүүлөрдүн ичинен таасирдүү аялдардан кошуу сунушун киргизгенбиз. 2010-жылы да БУУнун атайын докладчысы Кыргыз Республикасы боюнча отчетунда аялдарга карата орун алган үй-бүлөлүк зомбулук көйгөйлөрүаксакалдар сотторунда эмес, Кылмыш-Жаза кодексинин талаптарын эске алуу мененобщиналык соттордо каралууга тийиш деп белгиленген болчу (БУУнун атайын докладчысынын доклады, 83-пункт, май 2010). Бирок кыргыз элинде эзелтеден эле гендердик проблема болбогон жана аялдардын укуктары башка улуттарга салыштырмалуу тебеленген эмес деп жатабыз, демек, бул маселелерде аксакалдар сотторуна толугу менен ишеним көргөзүүгө болот.

Ошондуктан, Кыргыз Республикасынын “Үй-бүлөлүк зомбулуктан коргоо жөнүндө” Мыйзамында үй-бүлөлүк зомбулук жаатындааксакалдар сотунун компетенциясына кайсы иштер кире турганын, кайсынысы формалдуу сот системасында каралышы керектигин так көрсөтүү зарыл.Жарашуу жол-жобосу аксакалдар сотунда жазык мыйзамынын алкагына кирбеген учурларда гана колдонулушу керек, бул Мыйзамдын 20-бөлүмүндө так көрсөтүлүшү керек.

Мындан сырткары үй-бүлөдөгү зомбулук жана үй-бүлөгө тиешелүү башка иштер боюнча кабыл алынган аксакалдар сотунун чечимдерине натыйжалуу мониторинг жүргүзүүгө көмөктөшүүчү маалымат берүү механизмин түзүү зарыл.Мыйзамдын 20-бөлүмүнө үй-бүлөдө орун алган зомбулук фактылары жөнүндөгү толук маалыматты чогултуу механизмин өркүндөтүү жана чогултулган маалыматтарды маалыматтарды комплекстүү борборлоштурулган маалымат базасын түзүүгө жана чогултууга жооптуу болгон борборлоштурулган органга ыйгарууну караган өзгөртүүлөр киргизүү зарыл.Андан сон, Мыйзамда көрсөтүлгөн үй-бүлөлүк зомбулуктан сактоо жана коргоо жаатындагы квалификацияны жогорулатуу программаларын кенейтүү, мисалы, Юстиция министрлиги (15-берене) ишке ашырып, ага аксакалдар сотунун мүчөлөрүн кошуу, жана Мыйзамды ошого жараша толуктоо. Ошондой эле аялдардын аксакалдар сотуна катышуусун жогорулатуу керек.

Кыргыз Республикасынын “Үй-бүлөлүк зомбулуктан сактоо жана коргоожөнүндө” мыйзамынын 22-беренесинин 2-пунктунда зомбулукка каршы күрөшүүгө багыт алган мамлекеттик эмес уюмдардын чет өлкөлүк жана эл аралык, жекече уюмдардан каржыланууга болгон укуктарын мыйзамдаштыруу зарыл. Ошондой эле, мыйзамдын 22-беренесинин 2-пунктунда мамлекеттик эмес уюмдардын өздөрүнүн иш-аракеттери тууралуу маалыматтарды тиешелүү органдарга берүү талаптарын аткаруу же аткарбастыгы тууралуу маселени тактап алуу керек.

“Үй-бүлөлүк зомбулуктан сактоо жана коргоо жөнүндөгү” КРнын мыйзамынын 32-беренесинде берилген жана коргоого алуу ордерин өз ичине камтыган тыюу салынуучу иш-чаралардын мүнөзүн жана кызматтарын кеңейтүү максатка ылайыктуу.

Мамлекеттин үй-бүлөлүк зомбулуктун алдын алуу жана ага каршы күрөш жүргүзүүгө багытталган саясатынын турмушка натыйжалуу ашырылуусу үчүн төмөнкүдөй иш-чараларды аткаруу зарыл:

1) Үй-бүлөлүк зомбулукка тиешелүү мыйзамдардын беренелеринин жана алардын пункттарынын ишке ашырылуу мүмкүнчүлүктөрүн, алардын каржылануу жолдорун заман талаптарына ылайык кайрадан карап чыгуу зарыл. Айрым мыйзамдарды кабыл алынгандан кийин кайра карап чыгуунун, тоуктоонун жана өзгөртүүнүн зарылчылыгы жок да болуусу мүмкүн. Ал эми үй-бүлөгө тиешелүү мыйзамдарды калктын аң-сезиминин өсүп-өнүгүүсүнө, экономикалык өзгөрүүлөргө байланыштуу мезгил-мезгили менен толуктап жана өзгөртүп туруу зарылчылыктары пайда болот.

2) Үй-бүлөлүк зомбулуктун алдын алуу, анын себептерин аныктоо, бул боюнча иш-чараларды жүргүзүүгө жалпы жарандык коомду активдүү катыштыруу зарыл. Аталган негативдик укуктук-социалдык көрүнүшкө каршы күрөш жүргүзүү мамлекеттин, укук коргоо органдарынын гана эмес жалпы коомчулуктун да жоопкерчиликтүү милдеттеринин бири. Айылдагы же көчөдөгү үй-бүлөлөрдө чыр-чатак көп чыкса ал үй-бүлөлөр гана эмес жалпы көчө жана айыл жаман аттуу болот.

3) үй-бүлөлүк зомбулук маселеси чечилсе, демек, мамлекеттин жалпы гендердик саясаты чечилген болот жана муну ар бир үй-бүлө аң-сезимдүү түрдө түшүнүүгө жана кабыл алууга тийиш. Зомбулукка барган эркектер мындай аракеттери менен өзүн гана эмес жалпы эркек аттууларды уят кылып жаткандыгын түшүнө билсин.

**Үчүнчү бап боюнча тыянактар:**

1. Үй-бүлөлүк зомбулуктун алдын алуу, ага каршы күрөш жүргүзүү көп максаттуу, ар тараптуу функционалдуу, көп субъектилүү мүнөзгө ээ болуу менен мыйзамдуулуктун, демократиялуулуктун, гумандуулуктун жана адилеттүүлүктүн принциптерине жооп берүүгө тийиш. Үй-бүлөлүк зомбулуктун кескин кыскаруусу, гендердик тең салмактуулуктун орнотулуусу – өлкөнүнүн калкынын жогорку аң-сезимдүүлүккө, элдин мыкты жашоого жетишүүсүнүн башкы белгилеринин бири.

2. Үй-бүлөдөгү зомбулуктун алдын алууда жана аны кескин кыскартууда ички иштер органдарынын кызматкерлери айылдагы жана көчөдөгү таасирдүү адамдар менен биргеликте иш алып барууга тийиш. Көпчүлүк учурларда укук коргоо органдарынын эскертүүсүнө караганда айыл аксакалдарынын, “аксакалдар сотунун” сөздөрү укук тартиптерин бузуучуларга катуураак таасир этет, ар бир акыл-эстүү жаран элден чыгып калуудан коркот,тескери жолго баруудан колу-коңушуларынан уялат. Аярлуу катмардагы же чырлуу үй-бүлөлөрдүн ар-намысына шек келтирбөө үчүн алар менен жакын карым-катышта болгондор менен баарлашуу, андай үй-бүлөлөрдөгү учурдагы абал тууралуу маалымат алуу да жакшы натыйжа берет.

3. Үй-бүлөдөгү зомбулукту болтурбоо боюнча экономикалык чаралар чөйрөсүндө өлкөнүн тигил же бул аймагынын,жалпы эле өлкөнүн керектөөлөрүнө жараша ар кандай завод-фабрикаларды, ишканаларды жана башка өндүрүш уюмдарын түзүү жана калыбына келтирүү аркылуу соода жана керектөө жаатынан өндүрүш мамилелерине кайра багыт алуу керек деп ойлойбуз. Аталган иш-чаралар жумушсуздуктун санын кыскартуу менен гана чектелбестен, мыйзамдуу түрдө оокат табуу мүмкүнчүлүгүн да жогорулатат.

4. Коом тарабынан көрүлүүчүадеп-ыймандык руханий өнүгүү чөйрөсүндөгү алдын алуу иш-чаралары, эң биринчи массалык маалымдоо каражаттарынын жана социалдык тармактардын зордук-зомбулукту, агрессияны, адеп-ахлаксыз жашоо образын ж.б. жайылтуусуна тыюу салуу, калктын укуктук аң-сезиминин жана укуктук маданиятынын деңгээлин жогорулатууга багытталуусу тийиш.

5. Кыргыз Республикасынын аракеттеги мыйзамдарында үй-бүлөдө болуучу зомбулуктун алдын алуу, ага себеп болуучу шарт-жагдайларды жокко чыгаруу, эскиден калган патриархалдык салт-санаалардан арылуу, гендердик саясатты эл аралык стандарттарга тууралоо маселелери так коюлуп келүүдө. КРнын “Үй-бүлөлүк зомбулуктан сактоо жана коргоо жөнүндө” мыйзамында түрдүү мамлекеттик ведомстволордун, ички иштер, прокуратура, сот органдарынын, массалык маалымдоо каражаттарынын, саламаттык сактоо кызматкерлеринин, жарандык коомдордун, жергиликтүү бийлик өкүлдөрүнүн үй-бүлөлүк зомбулукка каршы туруу, анын залакаларынан арылуу боюнча милдеттери жана жоопкерчиликтери так көрсөтүлгөн.

**КОРУТУНДУЛАР ЖАНА ПРАКТИКАЛЫК СУНУШТАР**

**КОРУТУНДУ**

Кыргыз Республикасынын жарандарынүй-бүлөлүк зомбулуктан коргоого алуунунтеориялык-укуктук негиздерин изилдөөгө алуу бизге төмөнкүдөй корутундуларды чыгарууга жана сунуштар менен рекомендацияларды белгилөөгө мүмкүнчүлүк түздү:

1. Үй-бүлөлүк зомбулук деп бир же бир нече адамдын жакын адамына, болгондо да, жакын тууганына (биз жубайларды да шарттуу түрдө жакын туугандар деп кабыл алдык) карата катаал мамилесин түшүнөбүз. Ал үй-бүлө ичиндеги гана эмес жалпы коомдогу гармония менен ынтымакчылыкты бузат. Үй-бүлөдөгү кылмыштуулук менен зомбулук аракеттерге карата тероиялык-укуктук мамиле жасоого талдоо жүргүзүү менен аны биз төмөнкүдөй типтерге бөлүштүрүп карадык:

• ата-энелер (бала багуучулар, опекундар, попечителдер, өгөй аталар, өгөй энелер) тарабынан болгон зомбулуктар;

- расмий никеде турган же жарандык никеде турган жубайлардын бири-бирине болгон катаал мамилелери;

- балдардын өз ата-энелерине, чоң ата, таята,чоң энелерине, таэнелерине көргөзгөн зомбулуктары;

- бир туугандардын бири-бирине көргөзгөн катаал мамилелери;

2. Үй-бүлөлүк зомбулукка каршы чара көрүү боюнча чет өлкөлүк жана эл аралык потенциалдарды изилдөөгө алуу менен төмөнкүдөй өзгөчө учурларды белгилөөгө болот:

• Бир катар өлкөлөрдө үй-бүлөлүк зомбулук проблемасы илимий изилдөөчүлүк жана укук таануучулук багыттарда изилдөөгө алынууда жана алар түрдүү социалдык жана криминологиялык программаларды өз ичине камтыйт.

• Азыр көпчүлүк өлкөлөрдө үй-бүлөлүк зомбулукка кадимки эле кылмыш катары катаалдатылган чараларды көрүү тенденциялары күч алууда.

• Ар түрдүү мамлекеттердеги үй-бүлөлүк зомбулукка багышталган атайын нормативдик укуктук актыларды изилдөөгө алуу менен изилдөөбүздүн объекти болгон ушул социалдык терс көрүнүшкө карата түрдүү мамиле кылынаарына дагы бир жолу ынандык. Аялдарга карата болгон мамилелердин деңгээли өлкөнүн экономикалык, саясий,дин тутуужана каада-салттык өзгөчөлүктөрүнө жараша болот.

• КыргызРеспубликасы Европа Кеңешинин “Аялдарга жана үй-бүлө мүчөлөрүнө каратаорун алуучу зомбулукка каршы күрөшүү жана аны токтотуу боюнча Конвенциясын” ратификациялоого тийиш, анткенибул Конвенция үй-бүлөлүк зомбулукту кескин кыскартуунун жана ага каршы күрөш жүргүзүүнүн абдан натыйжалуу механизм болуп саналат.

Үй-бүлөлүк зомбулук түшүнүгүнүн жана маңызынын теориялык жана эл аралык келип чыгышын изилдөөнү жыйынтыктап, биз азыркы мезгилде социалдык көрүнүш катары болгон зордук-зомбулукту жана ага болгон мамилени бир жактуу түшүнүү жок экендигин баса белгилейбиз, бирок, ошол эле учурда үй-бүлөлүк зомбулук сөзсүз түрдө үй-бүлөлүк мамилелерге деструктивдүү таасирин тийгизген терс жараян катары каралаарына ынандык.

3. Кыргыз Республикасынын мыйзамдарында үй-бүлөдөгү зомбулуктучечүүгө багытталган комплекстүү ыкмаларды камсыздаганукуктук ченемдержетиштүү деңгээлде кабыл алынган.Мыйзамдарда үй-бүлөлүк зомбулуктун алдын алуу, анын жаралышына шарт түзгөн себептерди аныктоо жана аларды жоюу боюнча мамлекеттик органдардын, ички иштер органдарынын, коомдук жана жарандык уюмдардын, жергиликтүү бийлик бутактарынын мамлекеттик да, жергиликтүү да деңгээлдерде биргелешип иштөөсүнүн моделдери берилген.

4. Кыргыз Республикасында бардык жарандарды үй-бүлөлүк зомбулуктан коргоого алуунунукуктук кепилдиктери мыйзамдык деңгээлде каралган. Мындай кепилдиктер өз ичине түрдүү укуктук-ченемдикактыларды, аны ишке ашыруу каражаттары менен механизмдерин камтыйт. Үй-бүлөлүк зомбулуктан коргоого алууга арналган мыйзамдар мезгилдинталаптарына ылайык улам өзгөртүлүп жана толукталып келе жатат.

5. Үй-бүлөлүк зомбулукту ишке ашырганы үчүн кылмыш жоопкерчилигине тартуу маселеси кайра карап чыгууга муктаж. Кыргыз Республикасынын аракеттеги мыйзамдарында үй-бүлөлүк зомбулук түшүнүгүнүн аныктамасыКыргыз Республикасынын “Укук бузуулар жөнүндө” кодексинде жана Кылмыш-жаза кодексинде берилген.Үй-бүлөдө орун алган зомбулук бир эле учурда физикалык жана психологиялык, ал эми кээ бир учурларда сексуалдык зомбулук менен да көрсөтүлүшү мүмкүн экендигине карабастан, кылмыш жоопкерчилигине араганда зомбулук үчүн жоопкерчилик чарасы салыштырмалуу аз.Өлкөбүздүн кылмыш-жаза жаатындагы мыйзамдарына ылайык, үй-бүлөдө зомбулук жасаган тарап физикалык жана/же сексуалдык зомбулук үчүн гана жооп берет. Мындай кылмыштарга көрүлүүчү чаралар менен кошо коргоо ордеринин жарактуулук мөөнөтүн көбөйтүү жана административдик жана кылмыш жоопкерчилигинен тышкары болгон документтердин коргоо функциясын күчөтүү зарыл.

6. Үй-бүлөлүк зомбулукту болтурбай коюу же кескин кыскартуу төмөнкүдөй социалдык иш-чараларды ишке ашыруунун негизинде жүрөт:

• балдарга бериле турган жөлөк пулдун өлчөмүнчоңойтуу жана аны үй-бүлөнүн социалдык-материалдык деңгээлинен көз карандысыз түрдө төлөп туруу;

• балдардын төрөлүүсүн жогорулатуу максатында көп балалуу үй-бүлөлөрдү алардын жаш курактарына карабастан турак-жай шарттарын жакшыртууга көңүл буруу;

• көп балалуу аялдарды алардын балдарын кароосуна тоскоолдук кылбай турган жумуш орундарына жайгаштыруу зарыл деп айтканыбыз жана муну талап кылганыбыз менен бул көрүнүш жакынкы мезгилдерде ишке ашышы кыйын болгон кыял боюнча калууда, андыктан аялдар көп иштеген ишканаларда яслилерди жана балдар бакчаларын ачуу максатка ылайыктуу;

• алкоголизмден дарылоо үчүн детоксикация жана атайын борборлорду жана бөлүмдөрдү ачуу, үй-бүлөлүк зомбулуктун башкы себептеринин бири да ушул аракечтик;

• үй-бүлөлүк катаал мамилеге шектүү жана көп ичкен эркектерди мажбурлап алкоголизден дарылоо чараларын кого алуу;

• үй-бүлөлүк чыр-чатактардан алыстоо максатында жана түрдүү себептер менен пайда болгон стрессти жоюу үчүн жаратылышка, эс алуу зоналарына балдар менен кошо чыгуу. Бош убакыттарды көңүлдүү өткөрүү, айылда, көчөдө, шаарда өткөрүлүп туруучу иш-чараларга катышуу, театр, концерт, киного барууну көбөйтүү;

• нерви бошой баштаган жарандарды алардын кызыгууларына жана акыл-жөндөмдөрүнө карап коомдук институттарга – көчө комитеттерине, жолдоштук сотторго, аракечтик боюнча комиссияларга, жалпылап айтканда, андай жарандарды коомдук турмушка аралаштыруу жана кошуу;

7.Үй-бүлөлүк зомбулукка каршы турууга чакырылган жекече профилактикалык иш-чаралар канчалык көп болбосун алардын максаттуу багыты болбосо бул иш-чаралар өздөрүн актабайт жана алар курулай көрсөтмөлүүлүккө гана ээ болуп калат. Ушуга байланыштуу үй-бүлөлүк зомбулуктун алдын алууга арналган төмөнкүдөй мазмундагы иш-чараларды сунуштайбыз:

• Үй-бүлөдө болуучу зомбулуктун алдын алууда жана ага каршы жигердүү күрөш жүргүзүүдө түрдүү ыйгарым укуктуу органдардын жана ошондой эле укук коргоо органдарынын кызматтарын консолидациялоо зарыл. Жакын коңушулардан артыкбири-биринин жашоо-турмушун, кимге кандай жардам керектигин эч ким ачык билбейт жана чыр-чатакка шектүү үй-бүлөлөрдү аныктоодо жергиликтүүлөрдөн тартуу жакшы натыйжа берет. Андай үй-бүлөлөргө зарыл жардамдар көрсөтүлгөндөн жана сүйлөшүүлөр жүргүзүлгөндөн кийин аларда кандай өзгөрүүлөр пайда болгондугун аныктоо максатында атайын комиссиянын аптасына бир жолудан кабар алып турганы жакшы натыйжа берет. Мындай визиттер да олдоксон түрдө болбостон маданияттуу түрдө болуусу зарыл же болбосо үй-бүлөнүн жакын коңшулары, катташкандары менен баарлашуу, аларды сурамжылоо иштерин аткаруу да жетиштүү болот.

• Ички иштердин жергиликтүү органдарынын кызматкерлерин участкалык комиссиянын принцибинин негизинде үй-бүлөлөргө бөлүштүрүү, алардын иш чөйрөсүн анык бир чөлкөм менен белгилөө зарыл, бул зордук-зомбулук орун алышы мүмкүн болгон же иш жүзүндө орун алган үй-бүлөлөрдү жана алардын мүчөлөрүн деталдуу изилдөөгө көмөктөшөт.Ал эми үй-бүлө мүчөлөрүнө жана (же) жакын туугандарына белгилүү бир үй-бүлөнүн абалын кылдат изилдеген укук коргоо органдарынын конкреттүү өкүлү менен байланышууга уруксат берилет.

• Үй-бүлөлүкзомбулуктун алдын алууда укук коргоо органдарынын кызматкерлеринин ага шек жараткан жарандар менен жекече сүйлөшүүлөрдү жүргүзүүсү мыкты натыйжа берет. Бул үчүн кызматкердин укуктук билимдерден тышкары психологиялык-педагогикалык жөндөмдөрүнүн болуусу зарыл. Ал сүйлөшүүлөрдүн ар биринин өз максаттары болууга тийиш, мисалы: жарандын агрессивдүүмүнөзүнүн себептери; балким, адегенде зомбулуктан жабыркаган жаранда күнөө кеткендир; үй-бүлөдө каржылык кыйынчылыктар болуп жатышы мүмкүн; жубайлардын бири алкоголдук ичимдиктерди чектөөсүз ичип жаткандыр ж.б.у.с.

- Жекече профилактика иштери регулярдуу түрдө жүргүзүлүп турууга тийиш жана анын курамына участкалык милиционерлер, өспүрүмдөр иштери боюнча бөлүмдөр, ошол аймактын жарандарынын өкүлдөрү кирет.

8. Алдын алуу иш-чараларынын натыйжаларын талдоого алуу да чоң мааниге ээ. Мындай талдоолорай сайын өткөрүлө тургансеминарларда, конференцияларда,тегерек столдордо жүргүзүлүп, ага алдын алуу иш-чараларына түздөн-түз тиешеси бар субъектилер катышат.

9. Кыргыз Республикасынын “Үй-бүлөлүк зомбулуктан сактоо жана коргоо жөнүндөгү” мыйзамынын таасири менен бул коомдук көйгөй “жабык тема” болбой калды жана аялдар өздөрүнүн үй ичиндеги укуктарын мурдагыдан жакшыраак тааный башташты. КРнын 2003-жылдын 25-мартындагы №62 “Социалдык-укуктук жактан үй-бүлөлүк зомбулуктан коргоого алуу жөнүндөгү” мыйзамында соттук коргоого алуу орденин берүүнүн механизмдери көрсөтүлгөн, бирок, тилекке каршы, ал республиканын процессуалдык мыйзамдарында так көрсөтүлбөгөндүктөн соттук практикада кеңири колдонулбай келет.

Мындан сырткары жогорудагы мыйзамда үй-бүлөлүк зомбулуктан айынан жабыр тарткан балдарды коргоого алуу маселелери, аксакалдар сотторунун, биздин изилдөөбүздүнобъекти болгон кылмыштуулуктун алдын алуу, анын себептерин аныктоо жана аны менен күрөшүү жаатында иш алып баруучуоргандар менен уюмдардын функциялары, алардын ар биринин кызматтары жана жоопкерчиликтери так аныкталган эмес. Аталган бул кемчиликтер менен жетишпестиктер 2017-жылдын 16-мартындагы Кыргыз Республикасынын “Үй-бүлөлүк зомбулуктан сактоо жана коргоо жөнүндө” мыйзамында жеткиликтүү деңгээлде четтетилген. Тактап айта турган болсок, жаш өспүрүмдөрдү үй-бүлөдөгү зомбулуктан коргоо маселелери өркүндөтүлгөн, коргоого алуучу соттук ордердин мазмуну өзгөртүлгөн, аталган көйгөй жаатында иш алып барышкан жана статистикалык маалыматтарды жыйноону ишке ашырышкан субъекттердин тизмеси кеңейтилген.

**Практикалык сунуштамалар**

1. Үй-бүлөдө болуучу зомбулуктун алдын алууга, анын орун алуу себептерин аныктоого жана ага каршы күрөш жүргүзүүгө багытталган атайын мыйзамдарды кайрадан карап чыгуунун, толуктоонун жана кабыл алуунун зарылчылыктары төмөнкүлөрдө турат:

1) атайын үй-бүлөлөрүчүн каралган мамлекеттик минималдык социалдык стандарттардын аткарылуусу жаатындагы жоопкерчиликти күчөтүү;

2) үй-бүлөлөрдүн экономикалык өз алдынчалуулугуна жетишүү, алардын материалдык абалын турукташтырууүчүн зарыл болгон шарттарды түзүү, жакырчылыкты жоюу;

3) балалуу аялдардын үй-бүлөлүк милдеттери менен кызматтык жумуштарын мыкты айкалыштыруусу үчүн зарыл шарттарды түзүү;

4) аялдардын жекече эмгектик аракеттерин, үй-бүлөлүкишкердиктерин өнүктүрүү үчүн шарттарды түзүү;

5) иштеген аялдардын ден соолукту чыңдоого, эс алууга болгон мыкты шарттарын жаратуу, бош убактыларын көңүлдүү өткөрүүнү камсыздоо;

6) балдарды тарбиялоодо жана аларга билим берүүдө үй-бүлөлөргө көмөк көрсөтүү;

7) балдар үчүн социалдык инфраструктураны, социалдык тейлөө системасын жакшыртуу.

2. Үй-бүлөлүк зомбулуктан сактоо жана коргоо багытындагы мыйзамдарга төмөнкүдөй өзгөртүүлөрдү жана кошумчаларды киргизүү сунушталат:

- үй-бүлөлүк кылмыштардын башка кылмыштардай эле жазага тартылуусун камсыз кылуу максатында Кыргыз Республикасынын Кылмыш-жаза кодексинин 177-беренесинин жоболорунда үй-бүлөлүк шарттан тышкаркы ушул сыяктуу кылмыштар үчүн каралган жазалардан кыйла катуураак, пропорционалдуу жазалар киргизүү; ошондой эле бөгөт коюу жана коргоо чараларынын мөөнөттөрүн бузууну кылмыш деп эсептеген жоболорду толуктоо;

- Кыргыз Республикасынын Кылмыш-Жаза–процессуалдык кодексинин жоболорунун катарынабалдардын кызыкчылыктарын жана гендердик кызыкчылыктарды көздөгөн жана коргоого алуучу,чектөөчү ордерлерди берүү тартиптерин тактаган процедуралык ченемдерди кошуу; ошондой эле жалпысынан Кыргыз Республикасынын «Үй-бүлөлүк зомбулуктан сактоо жана коргоо жөнүндө» Мыйзамынын ченемдерин Кыргыз Республикасынын Жазык-процессуалдык кодексинин ченемдерине ылайык келтирүү иштерин жүргүзүү.

3. Кыргыз Республикасынын "Үй-бүлөлүк зомбулуктан сактоо жана коргоо жөнүндө" Мыйзамы андагы жоболорду ишке ашыруучу ыйгарым укуктуу органдын мүчөлөрүн дайындоонун критерийлери жана шарттары,ошондой эле гендердик тең салмактуулуктун талаптары (8-берене), гендердик тең салмактуу курамын камсыз кылуу, укук бузуунун кесепеттерин көрсөтүү; анын курамынажарандык коомдун өкүлдөрүн кошуу мүмкүнчүлүгүн карооталаптары менен толукталсын.

4. Кыргыз Республикасынын “Үй-бүлөлүк зомбулуктан коргоо жөнүндө” Мыйзамында үй-бүлөлүк зомбулук жаатында аксакалдар сотунун компетенциясына кайсы иштер кире турганын, кайсынысы формалдуу сот системасында каралышы керектигин так көрсөтүү зарыл.Жарашуу жол-жобосу аксакалдар сотунда жазык мыйзамынын алкагына кирбеген учурларда гана колдонулушу керек, бул Мыйзамдын 20-бөлүмүндө так көрсөтүлүшү керек.

5. Үй-бүлөдө орун алган зомбулук жөнүндөгү маалыматтарды сот өндүрүшүнө гана эмес, аксакалдар сотторуна да жаап-жашырбай берилүүсү зарыл.“Үй-бүлөлүк зомбулуктан сактоо жана коргоо жөнүндөгү” мыйзамдын 20-беренесин орун алган зомбулук жөнүндөгү маалыматтарды иргеп, аларды комплекстүү борборлоштурулган маалымат базасына жооп берүүчү борбордук органдарга өткөрүп берүү талаптары жөнүндөгү маселелер менен толуктоо.

Жыйынтыктап жатып, Кыргыз Республикасынын үй-бүлөлүк зомбулуктун болушунун алдын алууга, анын орун алуу себептерин аныктоого жана ага каршы күрөш жүргүзүүгө, ушул багытта кылмыш жасагандарга жаза колдонууга арналган мыйзамдарынын алгылыктуу аспектилери көп жана алар жалпысынан алганда эл аралык стандарттарга ылайык келет. Жекече алганда, Кыргыз Республикасынын “Үй-бүлөлүк зомбулуктан сактоо жана коргоо жөнүндө” мыйзамында бул багытта иш жүргүзүшкөн мамлекеттик бийлик органдарынын,сот органдарынын, прокуратуралардын, жарандык коомдордун жана массалык маалымдоо каражаттарынын, жергиликтүү бийлик бутактарынын милдеттери менен жоопкерчиликтери, ошондой эле укуктары так белгиленген. Бирок бул үй-бүлөлүк көйгөй биротоло чечилип бүттү дегендикке жатпайт, заман, коом өзгөргөн сайын калктын аң-сезими кошо өзгөрүп, өсүп-өнүгүп барат, демек, коомдун өсүүсүнө жараша үй-бүлөлүк мыйзамдарды да толуктап жана өзгөртүп баруу зарыл. Балким, башка багыттагы мыйзамдар реформа жүргүзүүгө муктаж эместир, бирок үй-бүлөлүк мыйзамдарды мезгил-мезгили менен кайра карап чыгуу зарыл жана бул зарылчылыктар да биздин бул диссертациялык ишке киришүүбүзгө чоң өбөлгө болду.

Ошол эле учурда мыйзамдарды иш жүзүндө ишке ашырууну камсыз кылуу үчүн аны өркүндөтүү жолдору бар.Атап айтканда, «Үй-бүлөлүк зомбулуктан коргоо жөнүндө» Кыргыз Республикасынын Мыйзамын комплекстүү мыйзамдык реформа менен байланыштыруу, тактап айтканда, үй-бүлөлүк зомбулукка байланыштуу кылмыштарга мамлекеттин “толереттулугу жоктугун” ачык көрсөтүү үчүн кылмыш жана жазык-процесстик кодекстерин реформалоо зарыл.

**КОЛДОНУЛГАН БУЛАКТАРДЫН ЖАНА АДАБИЯТТАРДЫН ТИЗМЕСИ**

1. Конституция КР от 5 мая 2021 г. (принята референдумом (всенародным голосованием) 11 апреля 2021 года) / Эркин-Тоо, от 05.05.2021 г. № 41 (3220).
2. Уголовный кодекс Кыргызской Республики от 28 октября 2021 года № 127 // Эркинтоо, № 122-133 (3301-3312), 16.11.2021.
3. Кодекс Кыгызской Республики о правонарушениях от 28 октября 2021 года № 128 // Эркинтоо, № 122-133 (3301-3312), 16.11.2021.
4. Кодекс КР об административной ответственности [Электронный ресурс]: закон Кырг. Респ. от 4 августа 1998 года No 114 (Утратил силу),– Режим доступа: <http://cbd.minjust.gov.kg/act/view/ru-ru/6>. – Загл. с экрана.
5. Семейный кодекс [Электронный ресурс]: закон Кырг. Респ. от 30 августа 2003 года No 201(в ред. Закона Кырг.Респ. от 08 июн. 2017 г.), Централизованный банк данных правовой информации Кыргызской Республики. – Режим доступа: <http://cbd.minjust.gov.kg/act/view/ru-ru/1327>. – Загл. с экрана.
6. Жилищный кодекс [Электронный ресурс]: закон Кырг. Респ. от 9 июля 2013 года No 117 (в ред. Закона Кырг.Респ. от 08 июн. 2017 г.), Централизованный банк данных правовой информации Кыргызской Республики. – Режим доступа: <http://cbd.minjust.gov.kg/act/view/ru->ru/203926. – Загл. с экрана.
7. Гражданский кодекс [Электронный ресурс]: закон Кырг. Респ. от 8 мая 1996 г. No 15 (в ред. Законов Кырг.Респ. от 2 августа 2017 года No 170), Централизованный банк данных КГЮА Вестник No 4 2017 г. 27 правовой информации Кыргызской Республики. - Режим доступа: <http://cbd.minjust.gov.kg/act/view/ru-ru/4?cl=ru->ru. – Загл. с экрана.
8. Трудовой кодекс КР от 4 августа 2004 года № 106 // Эркин-Тоо, от 20 августа 2004 г. № 67.
9. Гражданский кодекс КР от 8 мая 1996 года № 15 (В редакции Закона КР от 6 июня 2022 года № 41) // Эркин-Тоо от 10 июня 2022 года N 51
10. Конституционный закон Кыргызской Республики «О Кабинете министров Кыргызской Республики» от 11 октября 2021 года № 122 // Эркин-Тоо от 11.10.2021, № 104
11. Закон КР «Об охране и защите от семейного насилия» от 27 апреля 2017 года № 63 // Эркин Тоо, от 9 мая 2017 года № 56 (2781).
12. Закон КР «О социально-правовой защите от насилия в семье» от 25 марта 2003 года № 62 / Эркин-Тоо № 24 04.04.2003 (утратил силу Законом КР от 27 апреля 2017 года No 63)
13. Закон КР «О государственном социальном страховании» от 17 июня 1996 года № 20 // Эркин-Тоо, № 93. от 03.07.1996 г.
14. Закона КР «О местной государственной администрации и органах местного самоуправления» от 20 октября 2021 года № 123 Эркин-Тоо, № 109 (3288) от22.10.2021 г.
15. Закон Кыргызской Республике «О государственных гарантиях равных прав и равных возможностей для мужчин и женщин» от 4 августа 2008 года № 184 // <http://cbd.minjust.gov.kg/act/properties/ru-ru/202398/20>
16. Закон КР от 5 июля 2002 года № 113 «О судах аксакалов» / Эркин-Тоо, №52, 12.07.2002.
17. Указ Президента Республики Казахстан от 6 декабря 2016 года № 384 «Об утверждении Концепции семейной и гендерной политики в Республике Казахстан до 2030 года»[// http://online.zakon.kz/Document/?doc](http://online.zakon.kz/Document/?doc)
18. Постановление Правительства Кыргызской Республики «О порядке осуществления охраны и защиты от семейного насилия» от 1 августа 2019 года, № 390 // Эркин Тоо от 13 августа 2019 года N 67
19. Приказ №40 от 13 марта 2020 года Министерства труда и социального развития Кыргызской Республики и Приказ 01- 18/35 от 13 марта 2020 года Государственного агентства КР по местному самоуправлению и межэтническим отношениям при Правительстве Кыргызской Республики «Об утверждении Типового положения о местных комитетах по охране и защите от семейного насилия» // <https://mlsp.gov.kg/wp-content/uploads/2021/09/prikaz.pdf>

Совместный Приказ Министерства труда и социального развития Кыргызской Республики №133 от 25 октября 2019 года и Министерства внутренних дел Кыргызской Республики №917 от 25 октября 2019 года «Об утверждении инструкции о порядке взаимодействия органов социального развития, органов по защите детей с органами внутренних дел в сфере охраны и защиты от семейного насилия»

Постановление Правительства Кыргызской Республики от 1 августа 2019 года за №390 «ТИПОВАЯ КОРРЕКЦИОННАЯ ПРОГРАММА по изменению насильственного поведения для лиц, совершивших семейное насилие».

Положение о порядке выявления детей и семей, находящихся в трудной жизненной ситуации, утвержденном постановлением Правительства Кыргызской Республики от 22 июня 2015 года № 391

Международный пакт о гражданских и политических правах (Принят 16.12.1966 Резолюцией 2200 (XXI) на 1496-ом пленарном заседании Генеральной Ассамблеи ООН) // Бюллетень Верховного Суда РФ, №12, 1994.

1. Международный пакт об экономических, социальных и культурных правах (Принят 16.12.1966 Резолюцией 2200 (XXI) на 1496-ом пленарном заседании Генеральной Ассамблеи ООН)// Бюллетень Верховного Суда РФ, №12, 1994.

Декларация о ликвидации дискриминации в отношении женщин (Принята 07.11.1967 Резолюцией 2263 (XXII) на 1597-ом пленарном заседании 22-ой сессии Генеральной Ассамблеи ООН).

«Минимальные стандартные правила Организации Объединенных Наций, касающиеся отправления правосудия в отношении несовершеннолетних (Пекинские правила)» (Приняты 29.11.1985 Резолюцией 40/33 на 96-ом пленарном заседании Генеральной Ассамблеи ООН) // Консультант плюс отдата обращения 17.07.2017.

«Декларация о социальных и правовых принципах, касающихся защиты и благополучия детей, особенно при передаче детей на воспитание и их усыновлении на национальном и международном уровнях» (Принята 03.12.1986 Резолюцией 41/85 Генеральной Ассамблеи ООН) // Резолюции и решения, принятые Генеральной Ассамблеей на сорок первой сессии. 16 сентября - 19 декабря 1986 года. Генеральная Ассамблея. Официальные отчеты. Сорок первая сессия. Дополнение N 53 (A/41/53).-Организация Объединенных Наций. С. 328 - 330.

«Всемирная декларация об обеспечении выживания, защиты и развития детей»(Принята в г. Нью-Йорке 30.09.1990) // Дипломатический вестник. 1992. N 6. С. 10 - 13.

Конвенция Совета Европы по предотвращению и борьбе с насилием в отношении женщин и насилием в семье» (11 май 2011 г. Стамбул, Турция).

1. Конвенция о ликвидации всех форм дискриминации в отношении женщин от 18 декабря 1979 года Кыргызская Республика присоединилась постановлениями Законодательного собрания Жогорку Кенеша КР от 25 января 1996 года З No 320-1 и Собрания народных представителей Жогорку Кенеша КР от 6 марта 1996 года П No 257-1.
2. Доклад Специального докладчика ООН по вопросу о насилии в отношении женщин, его причинах и последствиях, A/HRC/14/22/Add.2, 28 мая 2010 г./ Электронный ресурс -: <http://www2.ohchr.org/english/bodies/hrcouncil/docs/14session/A.HRC.14.22.Add.2_en.pdf>.
3. Предварительный доклад БДИПЧ ОБСЕ об оценке законодательного процесса в Кыргызской Республике, апрель 2014 г. Интернет ресурс- <http://www.legislationline.org/download/action/download/id/5391/file/246_Legis_Assessment_April%202014_en.pdf>.
4. Заключительные замечания Комитета ООН против пыток по Кыргызской Республике (20 декабря 2013 г.) / Интернет ресурс- <http://tbinternet.ohchr.org/_layouts/treatybodyexternal/Download.aspx?symbolno=CAT%2fC%2fKGZ%2fCO%2f2&Lang=en>.
5. Закон Республики Казахстан «О профилактике бытового насилия» от 4 декабря 2009 года № 214-IV (с изменениями и дополнениями по состоянию на 1.07.2017 г.)// Казахстанская правда от 12 декабря 2009 г. № 293 (26037)
6. Абельцев С.Н. Личность преступника и проблемы криминального насилия. М.: Юнити, 2000. 205 с.

Азбука ненасилия: методическое пособие. Талдыкоргон, 2003.

АлексееваЛ.С.Онасилиинаддетьмивсемье. //Социологияправа.Девинатноеповедение -М., 2003. С. 79.

1. Алексеева JI.C. Насилие в семье: с чего начинается семейное неблагополучие. - М., 2000.

Алауханов Е., Каирова Н. Преступное насилие в отношении женщин. Алматы, 2008. Электронный ресурс: <http://www.allpravo.ru/library/doc101p0/instrum6799/#google_vignette>

Антонян Ю.М. Насилие. Человек. Общество. - М., 2001. С. 17.

1. Анализ позитивных обязательств государства по борьбе с домашним насилием. Анализ позитивных обязательств и обзор судебной практики по делам связанным с семейным насилием в КР. Кыргызстан 2021 г. / Электронный ресурс: <https://notorture.kg/wp-content/uploads/2021/06/analiz_pozitivnyh_ob_po_borbe_s_DN_2021.pdf>

Атабекова А.А., Букалерова Л.А., Симонова М.А. К вопросу об имплементации положений Конвенции Совета Европы о защите детей от сексуальной эксплуатации и сексуальных злоупотреблений в российское законодательство // Международное публичное и частное право. 2015. № 6 (87). - 25-29с.

Атаниязова О., Утепбергенова К. Традиции насилия // Мир, свободный от насилия. Бишкек, 1999. - С.91-93.

Баталова Т.Л., Витковская С.В., Бегжигитова Г.И., Береснева Н.А., Склярова О.Г. В помощь женщинам, пострадавшим от домашнего насилия. Консультации юристов: вопросы и ответы. Алматы, 2001. 63 с.

Беккариа Ч. О преступлениях и наказаниях. //Серия «Библиотека криминолога». – М.: «Инфра-М», 2016. С. 90.]

Берк Л. Развитие ребенка. 6-еизд. -СПб.:«Питер», 2006. С. 934-935.

1. Бурлаков В.Н., Касторский Г.Л., Шестакова С.Д. Проблема насилия в семье: попытка эмпирического и теоретического анализа // Известия вузов. Правоведение. СПб, 1995. № 5/6. С.173-176.

Владимиров В.Л. Квалификация преступлений против личной собственности М. 1968.C.83

1. Виневский В.Н. Роль органов внутренних дел в системе профилактикиправонарушений // Юридическиймир. 2006.№11. С.56.
2. Всемирный доклад 2017, Страновой обзор: Кыргызстан [Электронный ресурс] // HumanRightsWatch – Режим доступа: [https://www.hrw.org/ru/world-report/country- chapters/298653](https://www.hrw.org/ru/world-report/country-%20chapters/298653).

Гафарова С. Насилие против женщин (взгляд из региона) // Мир, свободный от насилия. Бишкек, 1999. - С.88-90.

Гегель Г.В.Ф. Работы разных лет. В 2-х т. Т.2. – М.:., 1990. С. 243.

ГоршковаИ.Д.,ШурыгинаИ.И.Супружескоенасилие:актуальность,общественноемнение,рекомендации//Истокинасилияижестокостивобществе,мерыихзаконодательногопредупреждения:Выступленияучастников.Материалы«круглогостола».Ч. 1.-М., 2006. С. 52.

1. ГондолфЭ. США: Исследования насилия в семье // Правоведение. 1997. № 3. С.111-113.

Григорьева Т.Н. К вопросу о социально-психологическом механизме убийств малолетних и несовершеннолетних в семье // Законы России: опыт, анализ, практика. 2014. № 6. С.101.

Грифанов Р.М., Калинкина М.Ю. Российский и зарубежный опыт борьбы с насилием в отношении детей // Вопросы ювенальной юстиции. 2008. № 1. С.23.

Даллер К.Г. Социальная защита детей // Энциклопедия социальной работы. М.: Центр общечеловеческих ценностей. 1993. Т.3. С. 162

Даль В.И. Толковый словарь русского языка/ Иллюстрированное издание. – М.: «Эксмо», 2016. С. 222.

ДерягинГ.Б.Педофилия//Некоммерческийсетевойжурналодетяхиподростках. Июнь 2007. №5.

1. Дмитриев A.B., Залысин И.Б. Насилие: социально-политический анализ. М., 2000. - 327с.
2. Домашнее насилие: социально-правовой аспект. Учебно-методическое пособие под общей редакцией Е.Н.Ершовой, при участии С.Г.Айвазовой. Издание 3-е, доп. и перераб.. М., 2013, 194 с.

Дьяченко А.П., Цымбал Е.И. Исполнение Россией европейских стандартов о защите детей от сексуальной эксплуатации и сексуального злоупотребления // LexRussica. 2016. № - 183-194с.

Женщина и бытовое насилие: учебно-практическое пособие / под ред. И.И. Отто. Астана, 2003. 131 с.

Жетписов С.К., Алибаева Г.А. Насилие в отношении женщин в современном казахстанском обществе: обзор ситуации и законодательства / Вестник Волгогр. гос. ун-та. Сер. 5, Юриспруденция. 2016. № 2 (31). С. 15-22.

Жукова Н.В. О некоторых причинах домашнего насилия и способах оказания помощи его жертвам [Текст] /Н.В. Жукова // Гуманитарные, социально-экономические и общественные науки. – 2014. - № 1. - С. 211-214.

За честь семьи // Europa-Express. 2005. № 40(396). С. 74.

Забелина Т.Ю. Россия: насилие в семье – насилие в обществе. М., 2002. 110 с.

Забелина Т., Исраелян Е., Шведова Н. Канада и проблема насилия в семье: двадцать лет борьбы // Насилие и социальные изменения. Теория -практика исследования: 4.II-III. - М., 2000. - С.77-88.

Зайков Ф.А. Совершенствование брачных отношений в Кыргызской Республике в условиях рынка и проведения реформ // Сборник научных трудов юридического ф-та / КРСУ. Бишкек, 1999. - Вып. 2. - С.84-95.

Иванова В.В. Преступное насилие: Учебное пособие для вузов. - М., 2002. С. 16.

Игнатович В.Э. Борьба с насилием в быту (Историко-правовой анализ российского законодательства): Дис. … к.ю.н. 12.00.01 – СПб., 2003.

ИльяшенкоА.Н.Противодействиенасильственнойпреступностивсемье.Уголовно-правовыеикриминологическиеаспекты.Автореф.Док.юрид.наук.:12.00.08.-М.,2003.С.16, 29.

 Кант И. Критика чистого разума. – М.: Изд-во: «АСТ» 2017. С. 286.

Кантемирова К.Х. Теоретические и практические проблемы квалификации половых преступлений // Российский следователь. 2007. № 13. С.22.

Карасаева А. Кыргызская община: традиции насилия над женщиной // Ненадежность тендерной защиты. Бишкек, 1996. - С.20-25.

КивельО.В.Криминологическоеобеспечениезащитыправнесовершеннолетних.Кандидатскаядиссертация/Дис.канд.юрид.наук:12.00.08–уголовноеправоикриминология;уголовно-исполнительное право.– М., 2012. С. 123.

КлименкоТ.М.,ТришинаЖ.В.Уголовно-правоваяхарактеристиканасильственных преступлений,наиболеераспространенныхвсемье.-Саратов:Изд-воООО«Новыйветер»,2008. С. 3.

КлименковаТ.А.Реализацияправагражданнасвободуотнасилия//Праваженщин вРоссии:исследованиереальнойпрактикиихсоблюденияимассовогосознания//МЦГИ,Ин-тсоциально-экономических проблемнародонаселенияРАН. Т. 2.-М., 1998. С. 151.

Колпакова Л.А. Насилие в семье:виктимологическийаспект,дифференциация ответственностиивопросызаконодательнойтехники:авт.дис.к.ю.н.:12.00.08.-Казань,2007.С. 9.

1. Комплексное изучение системы воздействия на преступность / Под ред. П.П. Осипова. Л.: ЛГУ, 1978. 150 с.
2. Кочемировская Е. Проблема реабилитации пострадавшихот насилия в семье и предупреждение насильственных семейныхотношений // Мат. регионального семинара «Искоренение насилияв отношении женщин в Центральной Азии» / Алматы, 6–8.05.2003 г.ЮНИФЕМ. Алматы, 2003.
3. Крайнева О.Л. Криминологическая характеристика форм криминального насилия. Дисс…канн. юр. наук.: 12.00.08. - Саратов. 2009. С. 197.
4. Красненкова Е.В. Криминологические меры профилактики семейно-бытового насилия// Полицейская деятельность. 2016. №3. С. 335

Криминология / Долгова А.И., - 4-е изд., перераб. и доп. - М.: «Юр.Норма», НИЦ ИНФРА-М», 2016. С.125.

1. Криминология: Учебник / Под ред. Г.А. Аванесова. 4-е изд., перераб. и доп. М.: ЮНИТИ-ДАНА, 2006. 495 с.
2. Крупка Ю.Н. Криминологические проблемы предупреждения насильственных преступлений, совершаемых в сфере личностно-бытовых отношений: Дис. ... канд. юрид. наук: Киев, 1985. 211 с.
3. Кудрявцев В. Н. Правовое поведение: норма и патология. М.: Наука, 1982. 287 с.
4. Личность преступника и профилактика преступлений : монография / Ю.М. Антонян, под ред. — М.: «Проспект», 2017., 224с.

ЛунеевВ.В.Курсмировойироссийскойкриминологии.Учебникдлямагистров.ТомII:Особеннаячасть,-М.:«Юрайт», 2016.С.435

1. МадышеваШ.И. Насилие против женщин в Кыргызстане и мероприятия направленные на его устранение / InternationalJournalofHumanitiesandNaturalSciences, vol. 3-1 (54), 2021 р.198-201.

Максимов С.В., Ревин В.П. Насильственные преступления в сфере семейно-бытовых отношений и проблемы их профилактики. М.,1993. 56 с.

Машинской Н.В. Насилие в семье (криминологические и уголовно-правовые аспекты): Дис. … к.ю.н.:12.00.08. - М., 2001. С.97

Методологические вопросы криминологических исследований. - М., 1983. С. 86.

Мобилизация усилий государства и общества в противодействии преступному насилию в отношении женщин (опыт Кыргызстана, Таджикистана и Узбекистана) / под ред. Б.Г. Тугельбаевой. Бишкек, 2004. 210 с.

Монтескье Ш. Избранные произведения /под ред. М.П. Баскина. - М.:, 1955. С. 231

Мошак Г.Г. Преступления и иные правонарушения, совершаемые в сфере семейных отношений, и их профилактика (криминологическое исследование на материалах Молдовы и Украины): автореф. дис. … д-ра юрид. наук. Кишинэу, 2001.Мусатова, Е.Е. Некоторые вопросы противодействия домашнему насилию [Текст] / Е.Е. Мусатова // Актуальные проблемы современной науки. – 2013. – № 3. – С. 73–76.

1. Насилие над женщинами: проблемы и пути преодоления / Под ред. Л.Петиной. Минск, 2000. - 190с.
2. Насилие в семье: с чего начинается семейное неблагополучие / Под ред. Л.С. Алексеевой. - М.: ГосНИИ семьи и воспитания, 2000. - 136 с.

Насилие в отношении женщин: предупреждение и борьба с последствиями / под общ.ред. Б.Г. Тугельбаевой. Бишкек, 2001. 371 с.

Никитина А. А. Криминологическая характеристика предупреждения бытового насилия в отношении несовершеннолетних: автореф. дис. … канд. юрид. наук : 12.00.08. Ростов-на-Дону, 2005

Ожегов С.И. Толковый словарь русского языка., - М.: «Мир и образование», 2016. С. 356

Осипян Н.Б. К вопросу об актуальности исследования психологических особенностей женской насильственной преступности // Юридическая психология. 2010. N 3. С. 32.

1. ОтабаеваЛ.О.Охраналичныхправисвободженщинвсемейно-бытовойсфере:уголовно-правовойикриминологическийаспекты:поматериаламРеспубликиТаджикистанДисс…канднаук: 12.00.08.- Москва, 2008. С.192
2. Отчет по результатам исследования “Влияние COVID-19 на положение женщин и мужчин в Кыргызской Республике. Оперативный гендерный анализ” / Электронный ресурс: <https://kyrgyzstan.un.org/sites/default/files/2020-06/RUS_Gender%20Rapid%20Assessment%20of%20COVID-19%20impact_May%202020_final.pdf>
3. Охранные ордера как специальные средства социально-правовой защиты от насилия в семье / Под ред. Н.В. Ходыревой, В.Н. Фроловой. СПб., 2011. 149 с.

Петина Л.С. Насилие над женщиной: проблемы и решения // Насилие над женщиной: проблемы и пути преодоления. Минск, 2000. - С.6-27.

Пионтковский А.А. Преступления против личности. - М., 1938. С. 161.

1. Писарчук И. Насилие в отношении женщин: правовые аспекты проблемы // Насилие над женщинами: проблемы и пути преодоления. -Минск, 2000. С.71-95.
2. Преступность и правопорядок в Кыргызской Республике: статистический сборник. Бишкек, 2015. 93 с.
3. Проблемы равноправия. Документы и материалы (на примере Европейского Сообщества, Швеции, Финляндии и Германии). - М., 2000.
4. Побегайло А.Э. О законодательной регламентации профилактики семейного неблагополучия как криминогенного фактора // Законы России: опыт, анализ, практика. 2006. № 12.

ПодгорнаяС.В.Факторыкриминогенногоивиктимогенногохарактера,способствующиесексуальнымпосягательствамнанесовершеннолетних//Российскийследователь.2012.N 18. С. 38.

1. Поправки к Закону о семейном насилии в Кыргызстане усилят защиту женщин, переживших насилие (15 November 2021) / Электронный ресурс: [https://www.undp.org/ru/kyrgyzstan/press-releases//поправки-к-закону-о-семейном-насилии-в-кыргызстане-усилят-защиту-женщин-переживших-насилие](https://www.undp.org/ru/kyrgyzstan/press-releases//%D0%BF%D0%BE%D0%BF%D1%80%D0%B0%D0%B2%D0%BA%D0%B8-%D0%BA-%D0%B7%D0%B0%D0%BA%D0%BE%D0%BD%D1%83-%D0%BE-%D1%81%D0%B5%D0%BC%D0%B5%D0%B9%D0%BD%D0%BE%D0%BC-%D0%BD%D0%B0%D1%81%D0%B8%D0%BB%D0%B8%D0%B8-%D0%B2-%D0%BA%D1%8B%D1%80%D0%B3%D1%8B%D0%B7%D1%81%D1%82%D0%B0%D0%BD%D0%B5-%D1%83%D1%81%D0%B8%D0%BB%D1%8F%D1%82-%D0%B7%D0%B0%D1%89%D0%B8%D1%82%D1%83-%D0%B6%D0%B5%D0%BD%D1%89%D0%B8%D0%BD-%D0%BF%D0%B5%D1%80%D0%B5%D0%B6%D0%B8%D0%B2%D1%88%D0%B8%D1%85-%D0%BD%D0%B0%D1%81%D0%B8%D0%BB%D0%B8%D0%B5)
2. Превентивная роль органов прокуратуры в предотвращении насилия в семье / под ред. Б.Г. Тугельбаевой, А.К. Шагивалиева, Ч.К. Мусабековой. Бишкек, 2003. 130 с.
3. Пристанская О.В. Правовые основы организации системы правового просвещения несовершеннолетних // Проблемы правового просвещения и участие в нем органов прокуратуры: сборник материалов Всероссийской научно-практической конференции – М.: Акад. Ген. прокуратуры РФ, 2011, С.55.
4. Профилактика правонарушений органами местного самоуправления в Кыргызской Республике Учебно-методическое пособие / Болпонова А.Б., Дуйшо кызы Н., Шабданова Т., Егиналиева А. АГУПКР – Б.: 2018, -206 с.

СердюкЛ.В. О защитедетей отсемейногонасилияи проблеме их правовоговоспитания//Вопросыювенальнойюстиции.№3 (53),2014, С.17

СердюкЛ.В.Насильникииихжертвы.Криминологическоеиуголовно-правовоеисследование. -Уфа:«УфимскийюридическийинститутМВДРФ»,2002. С.35.

1. Сидоренкова Т. Насилие в семье: Частное дело или социальная проблема // Нет насилию в семье. Вестник «Новые возможности для женщин». ИЦНЖФ.-М., 1997.-№ 10.-С.12-17.
2. Сидоренкова Т.А. Правовая защита от насилия в семье // Социальные работники за безопасность в семье. М., 1999. - С.67-77.
3. Сидоренкова Т., Либоракина М.И. Правовые основы защиты от насилия в семье [Текст]: монограф. сборник «Куда идет Россия? Трансформация социальной сферы и социальная политика» /Т. Сидоренкова, М.И. Либоракина. – М.: Дело. 1998. - С.332 – 340
4. Сморгунова А.Л. Насилие в семье: анализ с позиций феминистской криминологии // Преступность несовершеннолетних: психолого-юридические аспекты: Материалы межвузовской научно-практической конференции 6 апреля 2007 г. СПб., 2007. С. 245–248.

СоколоваЕ.Т.Влияниенасамооценкунарушенийэмоциональныхконтактовмеждуродителемиребенкомиформированиеаномалийличности/Семьяиформированиеличности. -М.:«Изд-воМГУ», 1981.

1. Старков О.В. Роль криминогенной ситуации в бытовых насильственных преступлениях: автореф. дисс… к.ю.н.: 12.00.08. - М., 1981.С. 12.
2. Супатаева Ж.Э. Проблемы предупреждения семейного насилия в Кыргызстане / Актуальные научные исследования в современном мире (Общественная организация «Институт социальной трансформации» ) Переяслав-Хмельницкий, 2018, №: 9-2 (41) с.159-166
3. Табышалиева A.C. О традиции насилия над женщинами // Ненадежность гендерной защиты. Бишкек, 1996. - С.6-20.
4. Теоретические основы предупреждения преступности на современном этапе развития российского общества / под общей ред. Р.В.Журбина, - М.: «Проспект», 2016. 656с.;
5. Теоретические основы предупреждения преступности. М., 1977. С.95.
6. Тленчиева Г. Насилие против женщин в Казахстане // Женщины Центральной Азии: Сборник статей. Ташкент, 1998. - № 2. - С.46-53.
7. Тугельбаева Б.Г. О противодействии насилию в семье в Кыргызстане / Криминология: вчера, сегодня, завтра. СПб. №3 (50). 2018. С.45-49

Тугельбаева Б.Г. Гражданская инициатива в преодолении насилия в отношении женщин. Бишкек, 2003. - 77с.

Уголовное право зарубежных стран в 3-х томах. Том 2. Общая часть. Франция, Германия, Италия, Япония. Учебник для бакалавриата и магистратуры /Крылова Н.Е., 5-ое изд. - М.:«Юрайт», 2016, С.152.

Фатеев А.Н. Домашнее насилие: опыт криминологического исследования: Дис…к.ю.н.: 12.00.08. - М., 2006. С. 7.

1. Ферганская долина[// http://dolina.uz/article/r051209.htm](http://dolina.uz/article/r051209.htm)
2. Хамзаева А.Д. Предупреждение насильственных преступлений, совершенных женщинами в сфере семейных отношений. Бишкек, 2006.

Харламов В.С. Теория и практика противодействия преступному насилию в семье (системное криминологическое и уголовно-правовое исследование) Дис. …д.ю.н.: 12.00.08.-СПб, 2018. 718 с.

1. Хейз Л., Эльсберг М. и Готтемѐллер М. «Прекращение насилия по отношению к женщине. Отчеты для населения». Серия Л, №11. Балтимор, Факультет здравоохранения Университета Джонса Хопкинса, Программа информирования населения. 1999 г.
2. Шакина В. А. Женщина как жертва семейного насилия в супружеских отношениях: проблемы, причины, предупреждение: дис. ... канд. юрид. наук: 12.00.08. Иркутск, 2002. С. 132.

ШаховВ.И.Насилиевсемье(Уголовно-правовоеикриминологическоезначение):Дис. …к.ю.н.: 12.00.08.- Ижевск, 2003. С. 144.

Шестаков Д. А. Супружеское убийство как общественная проблема. Л.: СПбГУ, 1992. 91 с.

Шестаков Д.А. Семейная криминология: семья – конфликт – преступление. СПб., СПбГУ. 1996. 264 с.

Шестаков Д.А. Семейная криминология: Криминофамилистика. 2-е изд.-СПб., 2003.-389с.

Шейла Джама. Международные правовые нормы о насилии в семье // Насилие в семье: как бороться с ним государству. М., 1999. - С.72-88.

ШмарионП.В.Мотивынасильственныхпреступлений,совершаемых в семье вотношениинесовершеннолетних // Общество и право.2009. N3. С. 198-206.

Шуняев С.В. К вопросуо типахнасилия в семье // Актуальныепроблемыуголовногоправа,криминологии,уголовногопроцессаи уголовно-исполнительногоправа:теорияипрактика:материалыМеждународнойнаучно-практическойконференции,9-10апреля2013года,Тамбов,с.429

1. Чабанянц М.Б. Криминологические аспекты влияния насилия и жестокости в средствах массовой коммуникации на агрессивное поведение несовершеннолетних. Автореф. …канд. юрид. наук.: 12.00.08. - Ставрополь, 2002. С.22.
2. Четвериков В.С. Криминология и профилактика преступлений. Учебное пособие.-М.: «Инфра-М, Форум», 2005. С.102.
3. Явчуновская Т.М., Степанова И.Б. Тенденции современной преступности женщин // Государство и право. 2000. № 12. С. 28-32.
4. Ярошенко А. Охрана безопасности жертв домашнего насилия: международный опыт // Агентство социальной информации: Информационно-аналитический бюллетень. М., 2001. - №20 (50). - С. 13-15. (эл.версия <http://www.asi.org.ru>)
5. Buzawa E., Busawa C. Domestic violence: The criminal justice response. Newbury Park: Sage Publications, 1990.
6. BlackD.Productionof crimerates//AmericanSociologicalReview.1970.Vol.35.No. 4. P. 738.
7. Confronting chronic neglect: The education and training of health professionals of family violence / Ed. by F. Cohn, M.E. Salmon, J.D. Stobo / Washington, D.C.: National Academy Press, 2002.
8. GellesR.Howevaluationresearchcanhelpreformandimprovethechildwelfaresystem //Programevaluationandfamilyviolenceresearch/Ed.byS.K.Ward,D.Finkelhore.NewYork:HaworthPress, 2000.
9. Kempe C.H., Silverman F.N., Steele B.F., et al. The battered child syndrome // Journal of American Medical Association. 1962. Vol. 181. No. 1. P. 23.

Martin S. The epidemiology of alcohol-related in interpersonal violence // Alcohol helth and Research World. 1992. № 167. P. 230-237.

Handbook ofcounseling / Ed. byPalmer St., McMahon G.L.:Routledge,1997.

Herzberger S.D. Violence within the family: Social psychological perspectives. Boulder, Colorado: Westview Press, 1996.

Straus M.A. Sociological research and social policy: The case of family violence // Sociological Forum. 1992. Vol. 7. No. 2. P.237.

<http://www.un.org/>

<http://wapedia.mobi/ru/>

1. www. fvpf. Org